
„E întuneric când mă trezesc și o liniște 
stranie. Zgomotul și mulțimile din piața 
satului au dispărut, înlocuite de umbre, 
frig și tăcere. Unde mă aflu? Arunc o privire 
în jur, cu răsuflarea chinuită și sacadată, și 
descopăr că sunt într-un loc care seamănă 
cu o pivniță, cu butoaie de ulei stivuite 
ordonat și aliniate de-a lungul pereților din 
piatră închisă la culoare. Încerc să mă ridic, 
dar mă oprește ceva: cătușe de fier aspru, 
un set pentru picioare și o pereche asortată 
pentru încheieturile mâinilor. Trag și răsu- 
cesc, respirând din ce în ce mai greu, dar 
cătușele tot nu se mișcă. Au fost bătute în 
zidul din spatele meu. Un urlet mi se înaltă 
din gâtlej.“ 

Tatălui meu, care m-a învăţat să visez. 
Mamei mele, care m-a învățat să fac. 
Și surorii mele, care m-a susținut întotdeauna. 


Astăzi este Ritualul Purității. 

Gândul neliniștit îmi dă târcoale în timp ce mă gră- 
besc spre șură, strângându-mi pelerina în jurul corpului 
pentru a mă feri de frig. Sunt zorii zilei, iar soarele încă 
nu și-a început urcarea peste copacii pudrați cu zăpadă 
ce ne înconjoară mica gospodărie. În întuneric se adună 
umbrele, micșorând balta de lumină aruncată de felina- 
rul meu. Sub piele simt furnicături de rău augur. Aproape 
că aș zice că acolo e ceva, ce pot vedea numai cu coada 
ochiului... 

Sunt doar emoții, îmi spun. Am simţit de multe ori 
aceleași furnicături și n-am văzut nici măcar o dată ceva 
neobișnuit. 

Ușa de la șură e deschisă când sosesc, iar de stâlp e 
atârnat un felinar. Tata e deja înăuntru și împrăștie fânul. 
E o siluetă plăpândă în întuneric, de parcă trupul lui înalt 
s-a scufundat în sine. Cu numai trei luni în urmă, era 
viguros și robust, iar părul blond îi era neatins de firele 
cărunte. Apoi a apărut vărsatul roșu, care i-a îmbolnăvit 
pe el și pe mama. Acum el e cocârjat și veștejit, cu ochii 

umezi și roșii și părul subțire, ca un om cu câteva decenii 
mai în vârstă. 

— Te-ai trezit deja, spune el cu blândeţe, aruncându-mi 
iute o privire cu ochii săi cenușii. 

— Nu mai puteam să dorm, răspund, apucând o găleată 
de lapte și pornind spre Norla, cea mai mare dintre vacile 
noastre. 

Ar trebui să mă odihnesc în izolare, ca toate celelalte 
fete care se pregătesc de Ritual, însă e prea multă treabă 
de făcut la fermă și nu-s destule ajutoare. Așa e de când 
a murit mama, în urmă cu trei luni. Gândul acesta îmi 
aduce lacrimi în ochi și clipesc ca să le alung. 

Tata mai îndeasă niște fân în boxe. 

— „Binecuvântat fie cel ce se trezește și cuprinde gloria 
Tatălui Veșnic“, mormăie el, citând din Înţelepciunile 
Veșnice. Și... ești pregătită pentru ziua de azi? 

— Da, sunt, încuviințez eu. 

Mai târziu în după-amiaza aceasta, seniorul Durkas 
mă va testa pe mine și pe toate celelalte fete de șaisprezece 
ani în timpul Ritualului Purităţii. Odată ce ne vom fi 
confirmat puritatea, locul nostru va fi oficial aici, în sat. 
În sfârșit, voi fi femeie — bună de măritiș, bună să am o 
familie numai a mea. 

La gândul acesta, mă cuprinde iarăși neliniștea. 

Mă uit spre tata cu coada ochiului. Are trupul încor- 
dat, mișcările chinuite. Și el e îngrijorat. 

— Mi-a venit un gând, tată, încep eu. Dacă... dacă... 

Mă opresc aici, iar întrebarea rămâne suspendată în 
aer. O groază de nerostit, risipită în întunecimea șurii. 

Tata îmi oferă un zâmbet pe care-l crede liniștitor, 
însă colțurile gurii îi sunt încordate. 

— Dacă ce? întreabă el. Poţi să-mi spui, Deka. 

— Dacă sângele meu nu e pur? șoptesc eu, iar cuvintele 
acelea îngrozitoare țâșnesc afară din mine. Dacă o să fiu 
luată de preoți — alungată? 

Am coşmaruri în care se întâmplă asta, spaime care 
se amestecă în celelalte vise ale mele; cele în care mă aflu 
într-un ocean întunecat, iar vocea mamei mă cheamă de 
undeva. 

— De asta îți faci tu griji? 

Dau din cap că da. 

Cu toate că e ceva rar, toată lumea știe de sora sau 
ruda cuiva despre care s-a descoperit că era impură. Ul- 
tima dată când s-a petrecut așa ceva în Irfut a fost acum 
câteva decenii; i s-a întâmplat uneia dintre verișoarele 
tatei. Sătenii încă mai șușotesc despre ziua în care a fost 
luată târâș de preoți și nimeni n-a mai văzut-o vreo- 
dată. Familia tatei a fost urmărită de atunci de această 
întâmplare. 

Din cauza asta cei din familia tatei se poartă întot- 
deauna cu atâta sfințenie: mereu sunt primii la templu, 
iar mătușile mele sunt mascate în totalitate; până și gurile 
le sunt ascunse vederii. Înțelepciunile Veșnice ne averti- 
zează: „Numai femeia impură, blasfematoare și necurată 
rămâne dezvelită sub ochii lui Oyomo“, dar acest avertis- 
ment se referă la jumătatea superioară a feţei: de la frunte 
până la vârful nasului. Mătușile mele însă au chiar și niște 
pătrăţele de pânză transparentă care le acoperă ochii. 

Când tata s-a întors din cazarmă cu mama la braţ, 
întreaga familie l-a dezmoștenit imediat. Era prea riscant 
să accepte în familie o femeie de puritate necunoscută — 
și o străină pe deasupra. 

Apoi am apărut eu: un copil îndeajuns de negricios 
cât să fiu considerată ca fiind dintre cei de la miazăzi, dar 

ochii cenușii ca ai tatei, gropița lui în bărbie și părul lui 
cu bucle moi spuneau altceva. 

Am stat în Irfut toată viața mea, aici m-am născut și 
am crescut și încă sunt tratată ca o străină; lumea încă se 
uită lung la mine și mă arată cu degetul, încă mă exclude. 
Nici măcar nu aș avea voie să intru în templu dacă ar 
fi după unele dintre rudele tatei. Poate că am un chip 
bucăţică ruptă din al lui, dar asta nu e de ajuns. Trebuie 
să fiu confirmată ca să mă accepte satul, ca familia tatei 
să ne accepte. Odată ce sângele îmi va curge pur, locul 
meu va fi în sfârșit aici. 

Tata vine spre mine și îmi zâmbește liniștitor. 

— Ştii ce înseamnă să fii pură, Deka? mă întreabă. 

Răspund cu un pasaj din Înţelepciunile Veșnice. 

— „Binecuvântate sunt cele sfioase și ascultătoare, fii- 
cele umile și adevărate ale omului, fiindcă ele sunt nepă- 
tate în fața Tatălui Veșnic.“ 

Fiecare fată știe acest pasaj pe de rost. Îl recităm ori 
de câte ori intrăm într-un templu, ca să ne amintească 
mereu că femeile au fost create pentru a le fi ajutoare 
bărbaţilor, supuse dorințelor și ordinelor acestora. 

— Eşti umilă și toate cele, Deka? întreabă tata. 

— Așa cred, zic eu și dau din cap că da. 

În ochi îi pâlpâie o clipă nesiguranța, dar zâmbește 
și mă sărută pe frunte. 

— Atunci totul va fi bine. 

Se întoarce la fânul lui. Eu mă așez lângă Norla, încă 
frământată de griji. La urma urmei, sunt alte privințe 
în care semăn cu mama, despre care tata nu știe nimic, 
privinţe ce i-ar face pe săteni să mă disprețuiască și mai 
mult dacă ar afla vreodată. 

Trebuie să am grijă să le țin secrete. Sătenii nu tre- 
buie să afle niciodată. 
Niciodată. 


Încă este dimineață devreme când ajung în piața 
satului. În aer se simte o răcoare ușoară, iar de pe acope- 
rișurile caselor din apropiere se scurg țurțuri. Chiar și 
așa, soarele este neobișnuit de puternic, iar razele sale se 
reflectă de pe coloanele înalte și arcuite ale Templului lui 
Oyomo. Coloanele acelea sunt menite să fie o rugăciune, 
o meditaţie asupra înaintării soarelui lui Oyomo pe cer 
în fiecare zi. Marii preoți le folosesc pentru a alege două 
zile din an în care să aibă loc Ritualurile de primăvară 
și de iarnă. Simpla lor vedere îmi trimite un alt fior de 
neliniște prin corp. 

— Deka! Deka! 

O siluetă deșirată cunoscută îmi face entuziasmată cu 
mâna de pe partea cealaltă a drumului. 

Elfriede vine în grabă spre mine, cu pelerina strânsă 
atât de tare în jurul ei, încât nu-i văd decât ochii verzi 
luminoși. Amândouă încercăm mereu să ne ascundem 
fețele când venim în piaţa satului; eu, din pricina culorii 
pielii, iar Elfriede, din cauza semnului din naștere de un 
roșu spălăcit care îi acoperă partea stângă a feței. Fetele au 
voie să rămână descoperite până când trec prin Ritual, însă 
nu are sens să atragem atenţia, mai ales într-o zi ca aceasta. 

În dimineața asta, micuța piață pavată cu piatră cu- 
bică din Irfut este plină cu sute de vizitatori, iar în fiecare 
minut sosesc căruțe cu tot mai mulți oameni. 

Vin de pe tot cuprinsul Oterei: oameni cu nasul pe 
sus de la miazăzi, cu pielea de culoare brun-închis și părul 

cu cârlionți mici, apuseni relaxaţi, cu părul negru și lung, 
prins în cocuri mici în vârful capului, cu pielea aurie aco- 
perită cu tatuaje, oameni grosolani de la miazănoapte, 
cu pielea rozalie și părul blond strălucind în aerul rece, 
și răsăriteni tăcuţi cu pielea de toate nuanțele, de la ma- 
roniu-intens la culoarea cojilor de ouă, cu părul negru, 
drept și mătăsos curgându-le în valuri lucioase pe spinare. 

Cu toate că Irfut este un loc îndepărtat, e cunoscut 
pentru fetele sale drăguțe, iar bărbaţii vin de departe pen- 
tru a le privi pe cele bune de măritiș înainte să înceapă 
să-și poarte măștile. O mulțime de fete își vor găsi astăzi 
soții, asta dacă nu i-au găsit deja. 

— Nu-i așa că-i palpitant, Deka? chicotește Elfriede. 

Arată spre piață, care este acum decorată festiv cu 
ocazia Ritualului. Ușile tuturor locuinţelor cu fete bune 
de măritiș au fost vopsite într-un roșu-strălucitor, stea- 
guri mari și mici flutură vesel la ferestre, iar lampioane 
viu colorate împodobesc fiecare intrare. Sunt până și 
dansatori mascaţi pe picioroange și magicieni care suflă 
foc, iar aceștia se strecoară prin mulțime, concurând cu 
negustorii care vând pungi cu nuci prăjite, copane de pui 
afumate și mere glasate. 

Mă cuprinde entuziasmul la vederea acestor lucruri. 

— Este, răspund eu cu gura până la urechi, dar Elfriede 
mă trage deja după ea. 

— Grăbește-te, grăbește-te! mă îndeamnă ea, trecând 
în goană pe lângă grupurile de vizitatori, și mulți dintre 
aceștia se opresc să se încrunte dezaprobator la noi, vă- 
zând că nu ne însoțește niciun bărbat. 

În cele mai multe sate, femeile nu au voie să plece 
de acasă fără un bărbat care să le însoțească. Irfut însă 
este mic și bărbații sunt o resursă limitată. Cei mai mulți 

dintre aceia buni de însurătoare au intrat în armată, cum 
a făcut și tata când era mai tânăr. Câţiva chiar au supra- 
viețuit antrenamentelor și au devenit soldaţi jatu, gărzile 
de elită ale împăratului. Zăresc un contingent zăbovind la 
marginile pieței, vigilenți în armura lor roșie sclipitoare. 

Astăzi sunt cel puțin doisprezece, mult mai mulți 
decât cei doi sau trei pe care îi trimite de obicei împăratul 
pentru Ritualul de iarnă. Poate că e adevărat ce tot spun 
oamenii în șoaptă: că anul acesta au traversat hotarul mai 
mulți urlători-ai-morții. 

Monștrii împresoară hotarul de la miazăzi al Oterei 
de secole, dar în ultimii ani au devenit mult mai agresivi. 
Atacă de obicei în preajma zilei Ritualului, distrugând 

` satele și încercând să răpească fetele impure. Se spune că 
impuritatea face fetele mult mai delicioase... 

Din fericire, Irfut se găsește într-una din cele mai 
îndepărtate și izolate regiuni de la miazănoapte, înconju- 
rat de munți acoperiți cu zăpadă și păduri de nepătruns. 
Urlătorii-morții nu vor ajunge niciodată până aici. 

Elfriede nu observă că am căzut pe gânduri, fiindcă 
e prea ocupată să le zâmbească ștrengărește acelor jatu. 

— Nu-i așa că sunt atât de chipeși în armura lor roșie? 
Am auzit că sunt recruți noi, care fac turul provinciilor. 
Cât de minunat din partea împăratului să-i trimită aici 
pentru Ritual! 

— Presupun... murmur eu. 

Lui Elfriede îi chiorăie stomacul. 

— Grăbește-te, Deka, mă îndeamnă, trăgându-mă după 
ea. În curând, coada de la brutărie o să fie mult prea mare. 

Mă trage atât de tare, încât mă împiedic, lovindu-mă 
de o formă mare și solidă. 

— Scuzele mele, zic eu pe nerăsuflate, ridicând privirea. 

Unul dintre bărbaţii veniţi în vizită mă privește de 
sus, cu un rânjet subțire pe buze, ca un lup înfometat. 

— Ce-i asta, altă bucăţică dulce? rânjește el, apropi- 
indu-se de mine. 

Eu fac iute câțiva pași în spate. Cum am putut să fiu 
atât de proastă? Bărbații din alte sate nu sunt obișnuiți să 
vadă femei neînsoțite și pot face presupuneri îngrozitoare. 

— Îmi pare rău, trebuie să plec, șoptesc eu, dar mă 
apucă înainte să mă pot retrage, iar degetele lui se întind 
lacome spre nasturele care îmi încheie partea de sus a 
pelerinei. 

— Nu fi așa, bucăţică. Fii fată drăguță, dă-ți jos pelerina, 
ca să vedem după ce am venit... 

Două mâini puternice îl smulg de pe mine înainte 
să-și termine spusele. 

Când mă întorc, lonas, fiul cel mare al seniorului 
Olam, căpetenia satului, se uită urât la bărbat; nici urmă 
de zâmbetul său relaxat obișnuit. 

— Dacă vrei să găsești un bordel, e unul mai încolo pe 
drum, în orașul tău, îl avertizează el, cu o străfulgerare în 
ochii săi albaștri. Poate ar trebui să te întorci acolo. 

Diferenţa de statură dintre ei e destul cât să-l facă 
pe bărbat să ezite. Cu toate că Ionas e unul dintre cei 
mai frumoși băieți din sat — cu păr blond și gropiţe în 
obraji —, este și unul dintre cei mai solizi, masiv ca un 
taur și la fel de intimidant. 

Bărbatul scuipă în țărână, enervat. 

— Nu te aprinde așa, băiete. Mă distram și eu puțin. 
Asta nici măcar nu-i de aici, de la miazănoapte, pentru 
numele lui Oyomo. 

Fiecare mușchi din corpul meu se încordează la auzul 
acestei aluzii nedorite. Oricât de tăcută aș fi, oricât de 

inofensivă aș rămâne, pielea mea brună mă va însemna 
mereu ca pe o fată de la miazăzi, o membră a triburilor 
vrednice de ură care au cucerit demult regiunile de la 
miazănoapte și le-au forțat să se alăture Unicului Regat, 
cunoscut acum drept Otera. Numai Ritualul Purităţii îmi 
poate asigura locul aici. 

Fă să fiu pură, fă să fiu pură. Trimit o rugăciune gră- 
bită către Oyomo. 

Îmi strâng pelerina mai tare în jurul corpului și mi-aş 
dori să mă poată înghiți pământul, însă Ionas se apropie 
și mai mult de bărbat, cu o privire războinică în ochi. 

— Deka s-a născut și a crescut aici, la fel ca noi, ceilalți, 
mârâie el. Să nu mai pui mâna pe ea. 

Rămân cu gura căscată în fața lui Ionas, șocată că 
mi-a luat apărarea într-un mod atât de neașteptat. Băr- 
batul gâfâie. 

— Cum spuneam, mă distram și eu puțin. 

Se întoarce către prietenii lui. 

— Hai să bem ceva, atunci. 

Grupul se retrage, mormăind pe sub mustăți. 

După ce pleacă, Ionas se întoarce spre mine și 
Elfriede. 

— Sunteţi bine? întreabă el, cu o expresie îngrijorată 
pe chip. 

— Bine. Puțin speriate, atâta tot, reușesc să spun. 

— Dar n-aţi pățit nimic. 

Acum ochii lui sunt ațintiți asupra mea și mă strădu- 

iesc din răsputeri să rămân calmă sub privirea lui sinceră. 
— Nu, scutur din cap. 
— Îmi cer scuze pentru ce s-a întâmplat adineauri, 
spune el încuviințând din cap. Bărbaţii pot fi niște ani- 
male, mai ales în preajma unor fete așa drăguţe ca tine. 

Fete așa drăguțe ca tine... 
Cuvintele sunt atât de îmbătătoare, încât am nevoie 
de câteva clipe să-mi dau seama că vorbește din nou. 
— Încotro mergeţi? întreabă el. 
— La brutar, răspunde Elfriede, de vreme ce eu încă 
nu-mi găsesc cuvintele. 
Arată cu capul spre clădirea mică și primitoare de 
peste drum. 
— Vă urmăresc de aici, zice el. Să mă asigur că nu pățiți 
nimic. 
Din nou privirea lui rămâne asupra mea, iar obrajii 
mi se înfierbântă. 
— Mulţumiri, zic eu, grăbindu-mă spre brutărie, în timp 
ce Elfriede chicotește. 
Ținându-se de cuvânt, Ionas continuă să mă pri- 
vească tot drumul. 


Brutăria e deja aglomerată, exact cum a spus Elfriede 
că va fi. Femeile împânzesc fiecare colț al magazinului 
mic, iar măștile le sclipesc în lumina slabă în timp ce 
cumpără prăjiturelele purității, roz și delicate, și pâini- 
cile nesfârșitului în formă de soare pentru sărbătoarea de 
astăzi. De obicei, măștile sunt simple, confecționate din 
cele mai subțiri bucăţi de lemn sau pergament și vopsite 
cu simboluri ale rugăciunii pentru noroc. În zile festive 
precum aceasta însă, femeile poartă cele mai extrava- 
gante măști, cele modelate după soare, lună și stele și 
împodobite cu aur sau argint, cu o precizie geometrică. 
Oyomo nu este doar zeul soarelui, ci și zeul matematicii. 
Cele mai multe măști ale femeilor conţin simetria divină 
pentru a-l bucura ochiul. 

După ziua de azi, și eu voi începe să port mască, una 
albă și rezistentă, construită din pergament greu și așchii 
subțiri de lemn, care îmi va acoperi faţa de la frunte până 
la nas. Nu e mare lucru, dar e cea mai bună pe care și-a 
putut-o permite tata. Poate că Ionas îi va cere voie să mă 
curteze după ce încep să o port. 

Alung imediat gândul acesta ridicol. 

Indiferent ce aș purta, nu voi fi niciodată la fel de 
drăguță precum celelalte fete din sat, cu siluetele lor mlă- 
dioase, părul blond mătăsos și obrajii rozalii. Constituţia 
mea e mult mai solidă, pielea mi-e de un maroniu-intens, 
iar singurul lucru pe care îl am în avantajul meu este 
părul negru și moale, care mi se încrețește în jurul feţei 
ca niște norișori. 

Mama mi-a spus odată că fetele ca mine sunt consi- 
derate drăguțe în provinciile de la miazăzi, dar ea e sin- 
gura care a crezut vreodată așa ceva. Tot ce văd ceilalți 
este cât de diferită sunt față de ei. O să am noroc dacă îmi 
găsesc un soţ din vreun sat din împrejurimi, însă trebuie 
să încerc. Dacă i s-ar întâmpla ceva vreodată tatei, rudele 
lui ar găsi orice motiv ca să mă abandoneze. 

O sudoare rece îmi scaldă trupul când mă gândesc ce 
s-ar întâmpla atunci: o viață de pietate silită și muncă is- 
tovitoare ca slujnică la templu sau, mai rău, să fiu forțată 
să intru în casele plăcerilor din provinciile de la miazăzi. 

Elfriede se întoarce spre mine. 

— Ai văzut cum se uita Ionas la tine? șoptește ea. Cre- 
deam că o să te ia pe sus și o să plece cu tine. Atât de 
romantic! 

Mă bat ușor pe obraji ca să-i răcoresc în timp ce un 
zâmbet mărunt îmi trage în sus colțurile buzelor. 

— Nu te prosti, Elfriede. Era doar politicos. 

— Felul cum se uita la tine era... 

— Ce? Ce era, Elfriede? o întrerupe o voce mieroasă, 
urmată de chicoteli. 

Mă ia cu frig. Te rog, nu astăzi... 

Mă întorc și o găsesc pe Agda stând în spatele nostru, 
însoțită de un grup de fete din sat. Îmi dau seama imediat 
că m-a văzut vorbind cu lonas, fiindcă tremură de furie. 
O fi Agda cea mai drăguță fată din sat, cu pielea ei palidă 
și părul blond-alburiu, dar trăsăturile acelea delicate as- 
cund o inimă veninoasă și o fire răutăcioasă. 

— Crezi că doar pentru că astăzi o să fii confirmată, 
băieții o să te considere dintr-odată drăguță? pufnește 
ea. Oricât de tare ţi-ai dori să fie altfel, Deka, o mască n-o 
să poată niciodată să-ți ascundă pielea aia urâtă a celor 
de la miazăzi. Mă întreb ce-o să faci când n-o să te vrea 
niciun bărbat în casă și o să rămâi o fată bătrână urâtă și 
disperată, fără soţ sau familie. 

Strâng atât de tare din pumni, încât unghiile mi se 
înfig în carne. 

Nu răspunde, nu răspunde, nu răspunde... 

Agda aruncă o privire batjocoritoare către Elfriede. 

— Asta, măcar, își poate acoperi fața, dar tu și dacă îți 
acoperi întregul corp, toată lumea știe ce e sub... 

— Ţine-ţi gura, Agda, se aude o voce afectată din fața 
magazinului, care o întrerupe. 

Este a jupânesei Norlim, mama ei. Se apropie, iar 
numeroasele nestemate de pe masca sa de aur sclipesc 
suficient de tare cât să te orbească. Jupâneasa Norlim este 
nevasta seniorului Norlim, cel mai bogat bărbat din sat. 
Spre deosebire de celelalte femei, care își permit numai 
demimăști din aur sau măști întregi din argint, ea poartă 

o mască elegantă din aur care îi acoperă faţa în întregime, 
cu un model cu raze de soare în jurul ochilor săi de un 
albastru-palid. Și mâinile îi sunt împodobite cu vârtejuri 
de aur și pietre semiprețioase lipite pe piele. 

— „Vorbele unei femei trebuie să fie dulci precum 
roadele și mierea“, îi amintește ea Agdei. Așa spun 
Înțelepciunile Veșnice. 

Agda lasă capul în jos, sfioasă. 

— Da, mamă, răspunde ea. 

— În plus, adaugă mama ei, iar mila din privirea ei nu 
se potrivește cu masca veselă, cu un zâmbet larg, Deka nu 
are ce face dacă pielea ei e murdară cum a fost și a mamei 
sale, la fel cum nici Elfriede nu-și poate ascunde semnul 
din naștere. Așa s-au născut ele, bietele. 

Recunoștința mi se preschimbă în furie, iar sângele 
îmi clocotește în vene. Murdară? Bietele? Mai bine să 
mă facă „impură“ în față și știm o treabă. Abia pot să-mi 
păstrez o expresie docilă în timp ce mă îndrept spre ușă, 
însă cumva reușesc. 

— Vă mulțumesc pentru cuvintele amabile, jupâneasă 
Norlim, mă forțez să zic printre dinți înainte să ies. 

Am nevoie de toată puterea din mine ca să nu trân- 
tesc ușa. 

Apoi sunt afară și inspir și expir iute, încercând să-mi 
recapăt sângele-rece, încercând să-mi rețin lacrimile de 
furie care îmi înțeapă ochii. Abia dacă o văd pe Elfriede 
care vine în urma mea. 

— Deka? întreabă ea. Ești bine? 

— Sunt bine, șoptesc eu, strângându-mi pelerina mai 
tare ca să nu-mi vadă lacrimile, ca să nu-mi vadă furia. 

Nu contează ce spune jupâneasa Norlim și ce spun 
ceilalți, îmi zic în sinea mea. O să fiu pură. Mă copleșesc 

îndoielile, amintindu-mi că am aceleași trăsături ciudate, 
diferite de ale celorlalți, pe care le avea și mama. Le alung. 
Mama a reușit să și le ascundă pe ale ei până în ziua când 
a murit, iar eu am să fac la fel. Nu trebuie decât să trec de 
următoarele ore și apoi o să fiu confirmată pură. 

Atunci o să fiu în sfârșit în siguranţă. 

Îmi petrec restul dimineții pregătindu-mă pentru 
Ritualul Purităţii: calc haine pentru mine și tata și lus- 
truiesc pantofii. Am făcut chiar și o ghirlandă din flori 
uscate pe care să mi-o pun în păr; roșul lor intens va 
contrasta frumos cu albastrul ceremonial al rochiei mele. 
O să merg la ospățul din sat imediat după Ritual și tre- 
buie să arăt cât se poate de bine. Este prima dată când 
sunt invitată la un ospăț sau la orice altă sărbătoare din 
sat, de fapt. 

Ca să-mi potolesc emoţiile, mă concentrez asupra 
tartelor cu agrișe pe care le duc la ospăț. Încerc să o fac 
pe fiecare cât mai desăvârșită, cu marginile împăturite 
curat, cu câte o lingură de frișcă aranjată cum trebuie, 
dar e greu să mă descurc fără cuţit. Fetele nu au voie să 
se apropie de obiecte ascuţite din clipa în care împli- 
nesc cincisprezece ani și până în ziua de după ce sunt 
confirmate la Ritualul Purităţii. Înțelepciunile Veșnice 
interzic acest lucru, pentru a ne asigura că nu sângerăm 
nici măcar o picătură înainte de Ritual. Fetele care se ră- 
nesc în timpul celui de-al șaisprezecelea an sunt duse la 
templu pentru purificare, familiile le sunt ostracizate și 

alungate, iar perspectivele lor de căsătorie sunt distruse. 
Tot ce pot spera este să se vindece cum trebuie și să fie 
confirmate de Ritual. Chiar și așa, majoritatea bărbaţilor 
nu vor să le ia de nevastă pe fetele care au cicatrici, mai 
ales pe cele cu cicatrici din al șaisprezecelea an. Este con- 
siderat tabu. 

„Dispreţuite sunt cele marcate sau însemnate, cele 
rănite și fetele sângerânde, fiindcă ele au pângărit tem- 
plul Tatălui Veșnic.“ Cuvintele acestea mi-au fost înfipte 
în creier de la naștere. 

Dacă tata ar avea mai mulți bani, m-ar fi trimis la o 
Casă a Purităţii, unde să-mi petrec tot anul înainte de 
Ritual, protejată de obiectele ascuţite în sălile sale moi, 
capitonate cu perne. Dar numai fetele bogate ca Agda își 
pot permite Casele Purităţii. Noi, celelalte, trebuie să ne 
descurcăm evitând cuţitele. 

Sunt atât de cufundată în gânduri, încât nu remarc 
pașii tatei apropiindu-se. 

— Deka? mă cheamă el. 

Mă întorc și-l găsesc mutându-se de pe un picior pe 
altul, emoționat, în spatele meu, ținând în mâini o cutie. 
O deschide cu un zâmbet șovăielnic. 

— E pentru tine, spune el, oferindu-mi rochia brodată 
dinăuntru. 

Rămân cu gura căscată, iar lacrimile îmi încețoșează 
privirea. Rochia este vopsită în albastrul-intens al Ritu- 
alului și are tivul brodat cu sori aurii minusculi, dar nu 
acesta este lucrul cel mai captivant. De dedesubt se ivește 
o mască albastră delicată, cu panglici de mătase albă la 
spate. Este mai fină decât orice lucru am văzut vreodată, 
ușor și elegant manufacturată, în ciuda bazei de lemn. 

— Cum? răsuflu eu, strângând-o la piept. 

Nu avem bani de cheltuit pe haine noi, cu atât mai 
puțin pe măști. Am modificat una dintre rochiile vechi 
ale mamei pentru Ritual. 

— Mama ta ți le-a făcut în secret anul trecut, răspunde 
el, scoțând încă ceva din cutie. 

— Colierul preferat al mamei... șoptesc eu, iar un suspin 
fericit îmi țâșnește din gât când privesc lănțișorul subțire, 
lucrat meșteșugit din aur, și sfera delicată de aur atârnată 
de el, decorată cu acel simbol vechi, familiar. Aproape 
că seamănă cu simbolul sacru al soarelui — koru —, dar 
mai are ceva, mai este un semn atât de tocit, încât n-am 
reușit niciodată să-l disting, nici măcar după toți acești 
ani. Mama purta colierul în fiecare zi, negreșit. 

Și când mă gândesc că mi-a pregătit toate astea cu 
atât timp în urmă. 

Acum pieptul mă strânge și îl frec, încercând să-mi 
potolesc lacrimile. Îmi este atât de dor de ea, îmi e dor 
de vocea ei, de mirosul ei, de felul în care zâmbea întot- 
deauna, ori de câte ori mă vedea. 

Mă șterg la ochi și mă întorc spre tata. 

— M-a pus să-i promit că le păstrez pentru tine, spune 
tata. 

Apoi își drege glasul, iar culoarea îi urcă în obraji în 
timp ce scoate un ultim lucru din cutie: o ghirlandă de 
flori proaspete, de un roșu viu care sclipește în lumină. 

— Florile sunt însă de la mine. Negustorul mi-a spus că 
rezistă mult. 

— Sunt frumoase, zic eu printre lacrimi, simțindu-mă 
copleșită în timp ce îl privesc. 

Este prima dată când primesc atât de multe daruri. 

— Totul e frumos. Îți mulțumesc din suflet, tată. 

Tata mă bate stângaci pe spate. 

— Pregătește-te acum, iute. Astăzi o să le arăţi că locul 
tău e aici. 
— Da, tată. 

Mă grăbesc să fac ce spune, iar hotărârea se întărește 
în mine. Am să le arăt eu. Am să port rochia nouă și 
florile, iar apoi, după ce Ritualul se va sfârși, am să port și 
masca cea nouă asortată. Am s-o port cu atâta mândrie, 
că nici măcar Agda n-o să mă poată contesta. 

Rânjesc la acest gând. 


E după-amiază târziu când ajungem la templu. Piaţa 
satului e aglomerată deja; oameni binevoitori și spectatori 
curioși care se înghiontesc să-și facă loc, fete în albastrul 
ceremonial aliniate în fața treptelor templului, cu părinții 
de o parte și de alta. Tata își ocupă locul lângă mine chiar 
în clipa în care se aud tobele și privim cum soldații jatu 
mărșăluiesc solemn spre trepte în pregătirea sosirii senio- 
rului Durkas, armurile lor roșii făcând un contrapunct scli- 
pitor în marea de rochii de un albastru-intens, cu măștile 
lor de război diforme care strălucesc în lumina ternă a 
după-amiezii. Fiecare mască seamănă cu un chip înfiorător 
de demon și poate fi prinsă și detașată de coif cu ușurință. 

De vreme ce ușile nu s-au deschis încă, privesc zidu- 
rile albe și goale ale templului, acoperișul său roșu. Roșu 
este culoarea sanctității. Este culoarea sângelui care le va 
curge fetelor pure când seniorul Durkas le va testa astăzi. 

Fă ca al meu să fie roșu, fă ca al meu să fie roșu, mă 
rog eu. 

O zăresc pe Elfriede în faţă și tot corpul îi este rigid. 
Probabil se gândește și ea la același lucru. La fel ca toate 
celelalte fete, stă cu chipul dezvelit o ultimă dată, cu toate 
că se apleacă ușor ca să-și ascundă semnul din naștere. 

Ușile templului se deschid cu un scârțâit, iar mulți- 
mea tace. Seniorul Durkas apare în capul scărilor, cu 
expresia lui obișnuită, încordată și dezaprobatoare, pe 
față. La fel ca majoritatea preoților lui Oyomo, misiu- 
nea sa este de a nimici impuritatea și mârșăvia. De asta 
corpul lui este atât de subțire și privirea, atât de intensă. 
Fervoarea religioasă lasă puţin loc pentru hrană sau orice 
altceva. Un tatuaj auriu cu simbolul soarelui — koru — 
strălucește în mijlocul capului său ras cu atenţie. 

Întinde mâna peste mulțime. 

— Tatăl Veșnic vă binecuvântează, intonează el. 

— Tatăl Veșnic ne binecuvântează pe toți. 

Răspunsul mulțimii reverberează în piață. 

Seniorul Durkas ridică lama de ceremonie spre cer. 
Este sculptată în fildeș și mai ascuțită decât sabia cea mai 
fin șlefuită. 

— „lar în a patra zi“, recită el cu vocea profundă și 
tunătoare pe care îi place să o folosească pentru aceste 
ocazii, „a creat femeia — un ajutor care să înalțe bărbatul 
la potenţialul său sacru, la gloria sa divină. Femeia este 
cel mai de preţ dar al Tatălui Veșnic pentru omenire. 
Consolare în ceasul cel mai întunecat. Alinare în...“ 

Cuvintele seniorului Durkas se prefac într-un zumzet 
grav, iar pielea începe să mă furnice, cu sângele curgând 
iute pe dedesubt. Senzaţia este însoţită de o sensibilitate 
bruscă: liniștea vântului, pârâitul țurțurilor care se topesc 
și, undeva în depărtare... trosnet de pași grei pe frunzele 
căzute. 

Vine ceva... Gândul îmi vibrează prin minte. 

Îl alung cu forța. De ce se întâmplă asta acum? 

Tata trebuie că mi-a remarcat expresia distrasă, fi- 
indcă oftează cu mâhnire, mijind ochii la soare. 

— Întotdeauna ţi-a hoinărit mintea, Deka, șoptește el, 
cu o voce atât de joasă, încât ceilalți să nu remarce că 
vorbim. Semeni atât de mult cu mama ta. 

Când colțurile buzelor îi coboară a tristețe, mă în- 
crunt la el. 

— O să faci riduri, zic eu. 

Acum zâmbește și dintr-odată arată ca bărbatul ener- 
gic care era, înainte ca vărsatul roșu și moartea mamei 
să-l reducă la o umbră a celui care a fost. 

— Parcă ai fi râul care condamnă pârâul că gonește prea 
iute, nu crezi? glumește el în timp ce rândul începe să se 
miște. 

Încuviinţez și îmi întorc atenția la treptele templului. 
Seniorul Durkas și-a încheiat recitarea. Acum va începe 
Ritualul Purităţii. 

Agda este prima fată care intră în templu și are 
fața palidă de neliniște. Oare Oyomo o va favoriza sau 
va hotărî că a cedat impurității? Mulțimea se apleacă 
înainte, încordată. Pălăvrăgeala, conversațiile șoptite, 
toate se prefac într-un murmur, până ce, nu după mult 
timp, singurele lucruri pe care le mai auzi sunt scânce- 
tele nemulțumite ale câinilor și răsuflarea gâfâită a cailor 
legaţi în grajdurile din apropiere. 

Câteva clipe mai târziu, un țipăt surprins izbucnește 
din interiorul templului. Agda iese curând, cu eșarfa al- 
bastră strânsă la piept, unde seniorul Durkas a tăiat-o cu 
lama de ceremonie. Odată ce ajunge în capul scărilor, își 
smulge eșarfa și o ține deasupra capului pentru a arăta 
sângele roșu cu care este îmbibată. Un strigăt de ușurare 
crește în mulțime. Este pură. Părinţii ei se grăbesc să o 
strângă în braţe, iar tatăl ei îi fixează cu mândrie prima ei 
mască pe chip, o mască delicată din aur, în forma lunii 

pline, spre a-i declara noua feminitate. Agda aruncă o 
privire victorioasă în mulțime, iar buzele i se strâmbă 
într-un rânjet când mă zărește. 

După ce coboară scările, intră următoarea fată, iar 
Ritualul Purităţii începe din nou. 

Îmi fixez privirea asupra ușii. Vederea ei, mare, roșie 
și impunătoare, îmi face praf nervii, forțându-mi sto- 
macul să se încleșteze și palmele să mi se umezească. 
Furnicăturile se întețesc, acum sunt un zumzet grav, care 
îmi ridică firele de păr și îmi sporește sensibilitatea. 

Vine ceva. Gândul îmi trece din nou prin minte. 

Nu înseamnă nimic, îmi reamintesc cu tărie. Am mai 
simțit de multe ori asemenea lucruri și nu am văzut nici 
măcar o dată ceva neobișnuit... 

Groaza mă izbește atât de brusc și de greu, încât ge- 
nunchii îmi cedează. Îl apuc pe tata de mână ca să rămân 
în picioare. El se încruntă la mine. 

— Deka, ești bine? 

Nu răspund. Frica mi-a înghețat buzele și nu pot face 
decât să privesc îngrozită cum un fuior sinistru de ceață 
șerpuiește în jurul picioarelor tatei. Alte fuioare se stre- 
coară în piață, răcind aerul. Deasupra noastră, soarele se 
ascunde, fugărit de norii care se rostogolesc acum pe cer. 

Tata se încruntă la el. 

— A dispărut soarele. 

Însă eu nu mă mai uit la cer. Ochii mei sunt asupra 
marginii satului, unde copacii dezgoliți de iarnă trosnesc 
sub greutatea zăpezii și a gheții. De acolo vine ceața, cu 
un miros puternic, aprig și rece și încă ceva: un sunet 
îndepărtat și ascuţit care îmi irită nervii. 

Când sunetul se sparge într-un urlet asurzi- 
tor, mulțimea întreagă rămâne nemișcată, statui 

împietrite în zăpadă. Un singur nume este șoptit în piaţă: 
„Urlătorii-morţii...“ 

Și, uite așa, acalmia se destramă. 

— Urlătorii-morţii! strigă comandantul jatu, scoțându-și 
sabia din teacă. Înarmaţi-vă! 

Mulțimea se împrăștie, bărbaţii fug spre grajduri 
după arme, iar femeile își mână fetele și băieții înapoi 
acasă. Jatu înaintează pe lângă mulțime, pornind spre 
pădure, unde apar forme gri colosale, iar urlete inumane 
le anunţă sosirea. 

Cel mai mare urlător-al-morţii este primul care pășește 
peste hotarul înfrunzit ce marchează marginea pădurii. O 
fiară mătăhăloasă, e atât de costeliv că pare numai piele 
și os, mâinile ca niște gheare îi ajung aproape până la ge- 
nunchi, iar de-a lungul șirei osoase îi ies spini prin piele. 
Pare aproape uman, clipind din ochii negri, umflându-și 
nările ca niște crestături în vreme ce măsoară satul cu 
privirea. Se întoarce spre piața satului, unde încă stau în 
picioare, cuprinsă de groază, iar răsuflarea mi se întretaie, 
prefăcându-se de-acum în izbucniri scurte și sacadate. 

Deschide gura, inspiră... 

Un urlet îmi răsună în țeastă, iar o agonie incandes- 
centă îmi despică trupul. Scrâșnesc din dinți, iar mușchii 
mi se încleștează. Lângă mine, tata se prăbușește la pă- 
mânt în timp ce sângele începe să-i curgă din urechi și 
din nări. Mai mulți săteni se zvârcolesc deja acolo, cu 
chipurile contorsionate în grimase de teroare și chin. 

În afară de mine, numai jatu rămân în picioare 
în piaţă, cu coifurile izolate special împotriva sunete- 
lor, ca să-i apere de strigătele urlătorilor-morţii. Chiar 
și așa, ochii le strălucesc albi dincolo de măștile de 
război și mâinile le tremură pe săbii. Jatu de aici sunt 

în mare parte recruți, abia inițiați în rândurile lor, așa 
cum spunea Elfriede. Încă nu au luptat la hotarele de la 
miazăzi, pe care urlătorii-morții le împresoară constant; 
nici măcar nu au mai văzut vreun urlător-al-morții până 
acum, probabil. Va fi un miracol dacă vreunul dintre ei 
supraviețuiește luptei. 

Va fi un miracol dacă vreunul dintre noi supravie- 
țuiește luptei. 

Gândul acesta mă scoate dintr-odată din paralizie și 
mă întorc iute spre tata. 

— Trebuie să fugim! strig eu, trăgându-l atât de tare, 
încât aproape se smucește de pe pământ. Frica le-a dat 
putere mușchilor mei, i-a făcut nefiresc de puternici. 

— Trebuie să plecăm! 

Arunc din nou o privire către conducătorul urlăto- 
rilor-morţii, cu părul zvârcolindu-se și biciuind spasmo- 
dic aerul din jur. 

De parcă m-ar simți că îl privesc, se întoarce, iar ochii 
lui îi întâlnesc pe ai mei de la distanţă. Au o privire... o 
inteligență anume. Răsuflarea îmi iese chinuită din plă- 
mâni. Fiecare mușchi din corpul meu se simte dintr-odată 
slăbit, înghețat sub privirea aceea neagră prădătoare. 
Când îmi găsesc înțelepciunea de a mă feri, înaintează 
deja apăsat, la fel și ceilalți. Cei mulți, mulți de tot. Ies 
din cețuri, forme gri și pieloase, zbârlite ameninţător. 
Unele sar pe pământ din copaci, cu ghearele brăzdând 
zăpada în timp ce aleargă în patru labe. 

— Apărați satul! mugește comandantul jatu, ridicând 
sabia. Pentru Tatăl Veșnic! 

— Pentru Tatăl Veșnic! repetă jatu, gonind înspre bestii. 

Un urlet îngrozit îmi țâșnește din piept când tata 
se ridică greoi și repetă chemarea împreună cu ceilalți 

bărbați din sat, care își înfășoară acum cu toții în grabă 
batiste sau curele în jurul urechilor. 
— Fugi în templu, Deka! îmi strigă el. 

În faţa lui, comandantul jatu se năpustește asupra 
conducătorului urlătorilor-morții, însă creatura nu se 
retrage. În schimb, se oprește pe loc și înclină capul. Preţ 
de o clipă, în ochi pare să-i scânteieze amuzamentul. Un 
amuzament mortal. Apoi se mișcă, izbindu-l violent pe 
jatu cu dosul palmei și trimițându-l în cealaltă parte a 
pieţei. Trupul soldatului se frânge la impact, iar sângele 
țâșnește peste tot. 

Un semnal pentru ceilalți urlători-ai-morții să atace. 

Dau buzna în sat, zdrobind scuturile soldaților jatu, 
scoțându-le măruntaiele cu ghearele ucigător de ascuțite. 
Urletele răsună, sângele țâșnește, izul urinei se înalță. Jatu 
încearcă să riposteze, dar sunt prea puţini și prea neex- 
perimentaţi în fața monstruozității urlătorilor-morţii. 

Privesc, sufocată de groază, cum membre și trupuri 
sunt retezate cu sălbăticie, iar capete sunt smulse cu o 
veselie feroce. În câteva minute, întreaga forță jatu este 
copleșită, iar apoi urmează bărbaţii satului. 

— Nu-i lăsați să treacă! strigă seniorul Olam, însă este 
deja prea târziu. 

Urlătorii-morții își croiesc drum printre săteni, unii 
sărind asupra victimelor, alții spintecându-le cu ghearele 
și dinţii. Cu cât sătenii urlă mai tare, cu atât mai frene- 
tici devin urlătorii-morții. Sângele stropește pământul, 
un purpuriu frapant peste albul zăpezii; cadavrele zac 
într-un morman amestecat de viscere și frunze uscate. 

E un masacru. 

Cu inima sfâșiată de teroare, mă întorc spre tata. 
El și încă doi săteni sunt încleștați în luptă cu un 

urlător-al-morții, împingând creatura înapoi cu săbiile și 
furcile. Nu-l vede pe celălalt urlător-al-morţii gonind spre 
el, cu setea de sânge lucindu-i în ochi. Nu-i vede ghearele 
ieșind din teacă, întinzându-se spre el. 

— NUUUU! 

Urletul disperat îmi erupe din piept înainte să-l pot 
liniști, atât de puternic încât pare amestecat cu altceva. 
Ceva mai profund. 

— OPRIȚI-VĂ, VĂ ROG! Lăsaţi-l în pace pe tata! Vă rog, 
lăsaţi-ne în pace! 

Urlătorii-morții se învârtejesc spre mine, cu ochii 
întunecaţi de furie. Timpul pare suspendat în vreme ce 
conducătorul lor înaintează. Mai aproape, apoi și mai 
aproape, până când... 

— OPRIŢI-VĂ! strig eu, cu vocea și mai tare ca înainte. 

Urlătorul-morții se încordează brusc, iar viaţa i se 
scurge din ochi. Preţ de o clipă, aproape ai zice că-i o coajă, 
un vas gol, și nu o ființă vie. Ceilalți urlători-ai-morții 
sunt la fel: statui împietrite în lumina după-amiezii târzii. 

Tăcerea se așterne asupra satului. Inima îmi bubuie 
în urechi. Mai tare. Mai tare. Apoi... 

Mișcare. 

Conducătorul urlătorilor-morții se întoarce și 
pornește spre pădure cu pas legănat, iar ceilalţi îl ur- 
mează. Ceaţa se retrage iute în urma lor, de parcă aproape 
le urmează pașii. În mai puţin de un minut, au dispărut. 

Sunt îmbătată de ușurare, plutesc, de parcă abia mai 
sunt legată de propria-mi piele. Mă cuprinde acum un 
sentiment încețoșat, făcându-mă să-mi simt tot corpul 
ușor ca puful de mărăcine. 

Plutesc spre tata, cu un zâmbet smălțuit pe față. Încă 
stă acolo unde era, dar nu pare să se simtă la fel de ușurat 

ca mine. Are fața palidă și corpul lunecos de sudoare. 
Arată aproape... îngrozit. 
— Tată? zic eu, întinzând mâna spre el. 

Spre surprinderea mea, se retrage. 

— Demon mârșav! strigă el. Ce-ai făcut cu fata mea? 
— Tată? repet eu. 

Mai fac un pas spre el, nedumerită când se retrage 
încă o dată. 

— Nu îndrăzni să-mi spui așa, bestie ce ești! șuieră el. 

Ceilalți bărbați s-au adunat acum în jurul lui. Feme- 
ile au început să se reverse din case, iar Elfriede e și ea 
printre ele. Are o expresie pe chip, una pe care n-am mai 
văzut-o niciodată la ea. Frică. 

— Ochii tăi, Deka. Ce s-a întâmplat cu ochii tăi? șop- 
tește ea, îngrozită. 

Cuvintele ei topesc o parte din ceața care mă încon- 
joară. Ochii mei? Mă întorc spre tata, gata să întreb ce 
spun bărbaţii, dar el face un semn cu capul cuiva din 
spatele meu. Când mă uit, îl văd pe Ionas, cu o sabie 
lucindu-i în mână. Mă încrunt spre el, nedumerită. A 
venit să mă apere, cum a făcut azi, mai devreme? 

— Ionas? întreb eu. 

Îmi înfige sabia în burtă. Durerea e atât de puternică, 
atât de sublimă, încât abia dacă observ sângele care mi se 
scurge pe mâini. 

E roșu... atât de roșu la început, dar apoi culoarea 
începe să se schimbe, să scânteieze. În câteva clipe, roșul 
s-a prefăcut în auriu, același auriu care îmi gonește acum 
pe piele. 

Umbrele îmi înnegurează vederea în timp ce sân- 
gele din vene îmi încetinește până când devine doar un 
firicel. Singurul lucru care rămâne în mișcare este aurul 

acela, curgându-mi în palme ca un râu, lunecându-mi 
încet pe piele. 
— Exact cum am bănuit întotdeauna, spune o voce 
îndepărtată. 
Când ridic privirea, seniorul Durkas se ivește asupra 
mea. Expresia lui e întunecată de satisfacție. 
— Este impură, declară el. 
E ultimul lucru pe care îl aud înainte să mor. 

E întuneric când mă trezesc și o liniște stranie. Zgo- 
motul și mulțimile din piața satului au dispărut, înlocuite 
de umbre, frig și tăcere. Unde mă aflu? Arunc o privire 
în jur, cu răsuflarea chinuită și sacadată, și descopăr că 
sunt într-un loc care seamănă cu o pivniță, cu butoaie 
de ulei stivuite ordonat și aliniate de-a lungul pereţilor 
din piatră închisă la culoare. Încerc să mă ridic, dar mă 
oprește ceva: cătușe de fier aspru, un set pentru picioare 
și o pereche asortată pentru încheieturile mâinilor. Trag 
și răsucesc, respirând din ce în ce mai greu, însă cătușele 
tot nu se mișcă. Au fost bătute în zidul din spatele meu. 
Un urlet mi se înalță în gâtlej. 

— Te-ai trezit. 

Glasul lui Ionas îmi sfâșie panica. Stă în întuneric, 
cercetându-mă cu intensitatea rece pe care o rezervă de 
obicei cerșetorilor și leproșilor. Expresia lui este atât de 
aspră, încât mă smucesc înapoi, speriată. 

— lonas, spun eu, trăgând de cătușe. Ce se întâmplă? 
De ce sunt aici? 
Gura lui Ionas se strâmbă a scârbă. 
— Mă vezi? întreabă el. 

Apoi adaugă, ca pentru sine: 

— Sigur că poți. 

— Nu înţeleg, zic eu, ridicându-mă în șezut. De ce sunt 
aici? De ce sunt în lanţuri? 

Ionas aprinde o torță. Lumina este atât de copleși- 
toare, încât trebuie să-mi feresc ochii. 

— Mă vezi în întuneric deplin și îndrăznești să întrebi 
de ce ești aici? 

— Nu înţeleg, repet eu. Capul meu, totul e neclar. 

— Cum poți să nu-ți amin... 

— Nu vorbi cu aia, ordonă o voce rece. 

Tata se ridică din colț, cu o expresie aspră pe chip. 
Un stâlp îl ascundea înainte, dar acum iată-l, limpede ca 
lumina zilei, în ciuda umbrelor care învăluie colțul unde 
se află. De ce pot să-l văd atât de clar? Ionas a aprins doar 
o torță. Un junghi temător îmi trece prin burtă când îmi 
amintesc ce a spus Ionas: Mă vezi în întuneric deplin... 

Tata îi face un semn scurt din cap lui Ionas. 

— Cheamă-i pe ceilalți. 

Ionas urcă în grabă scările, lăsându-l pe tata, o siluetă 
fantomatică în întuneric. În ochi îi arde o emoție ciudată 
când se apropie de mine. Furie? Scârbă? 

— Tată? șoptesc eu, însă el nu răspunde când se ghemu- 
iește în fața mea, cercetându-mi corpul cu privirea până 
când se oprește asupra burții mele. Am o gaură zimțată 
în rochie, care scoate la iveală o bucată de piele pe care 
nu e niciun semn. O acopăr jenată și ceva mă frământă. 

Ce uit? 

— Nici măcar o cicatrice, remarcă tata într-un fel stra- 
niu, îndepărtat. 

Ține ceva în mână: colierul mamei. 

Probabil mi l-a luat de la gât în timp ce dormeam. 

O lacrimă îmi curge pe obraz. 

— Tată? zic eu. Tată, ce-i asta? De ce sunt aici? 

Întind mâna spre el, apoi mă opresc. Pe față are o 
expresie aspră, amenințătoare. Un dezgust mocnit. De ce 
nu-mi răspunde? De ce nu se uită la mine? Aș da orice să 
mă îmbrățișeze și să-mi spună cât de nesăbuită sunt că 
mi-e atât de frică, fata lui scumpă și prostuță. 

Nu face nimic din toate aceste lucruri, doar mă 
privește în ochi cu dezgustul acela îngrozitor, îndepărtat. 

— Ar fi fost mai bine dacă mureai, scuipă el. 

Iar atunci îmi amintesc. 

Îmi amintesc Ritualul Purităţii, apropierea condu- 
cătorului urlătorilor-morții, cât de reci erau ochii aceia 
negri în clipa când i-au întâlnit pe ai mei. Apoi contra- 
atacul soldaţilor jatu și al bărbaţilor din sat. Sânge pe 
zăpadă. Tata în pericol. lar apoi vocea aceea care a ieșit 
din mine... vocea aceea îngrozitoare, inumană... urmată 
de privirea din ochii tatei când i-a ordonat lui Ionas să 
mă spintece. Privirea pe care am înţeles-o abia când am 
văzut sângele auriu curgându-mi pe burtă. 

— Nu... șoptesc eu, iar suspinele îmi chinuie trupul. 

Aproape simt că iarăși lama zimțată a sabiei, simt 
întunericul care coboară asupra mea. 

Mă legăn înainte și înapoi, atât de îngrozită, încât 
abia dacă remarc pașii răsunând pe scări în jos, abia dacă 
văd siluetele apropiindu-se. După câteva minute ridic 
privirea și-l descopăr pe seniorul Durkas citind înflăcărat 
din Înțelepciunile Veșnice, pe seniorul Olam bandajat 
și pe ceilalți seniori ai satului stând în tăcere alături de 
el. Acum sunt doar cinci. Mă întreb ce s-a întâmplat cu 
ceilalți, iar imaginea celor doi seniori cu șira spinării 

zdrobită de lovitura ghearelor urlătorilor-morții îmi trece 
fulgerător prin minte și mi se întoarce stomacul pe dos. 

Mă îndoi de la mijloc, cu voma acră pe limbă. Seni- 
orul Durkas face un pas înainte, cu o privire dezgustată. 

— Când te gândești că am adăpostit o asemenea crea- 
tură printre noi. 

Cuvintele lui îmi îngheață voma în gât. Mă ridic în 
genunchi, întinzând mâinile spre el. 

— Senior Durkas, îl implor, vă rog, e o greșeală! Nu sunt 
impură! Nu sunt! 

Mă cuprinde vinovăția, o amintire terifiantă: m-a 
furnicat pielea când au venit urlătorii-morții, iar când au 
plecat, au făcut-o doar pentru că așa le-am spus eu. 

Pentru că le-am ordonat. 

Seniorul Durkas mă ignoră și se întoarce spre ceilalți 
bărbaţi. 

— Cine va purifica acest demon și va scăpa satul de 
mârșăvia ei? 

Cuvintele lui mă îngrozesc. Încep să-l implor iarăși. 

— Vă rog, senior Durkas, vă rog! 

Dar seniorul nu spune nimic, doar se întoarce spre 
tata, care îmi aruncă o privire. În ea i se citește nesigu- 
ranța. 

— Ține minte că aceasta nu e fiica ta, îi amintește se- 
niorul Durkas. Poate că acum are chip de om, dar acesta 
e demonul care a posedat-o, demonul care a chemat 
urlătorii-morții la ușa noastră și ne-a ucis familiile. 

A chemat urlătorii-morţii? Cuvintele se fac țăndări, 
iar groaza mă cuprinde. 

— N-am făcut așa ceva! protestez eu. N-am chemat 
urlătorii-morții. 

Tu i-ai făcut să plece însă... Amintirea îmi stăruie în 
minte și o alung cu forța. 

Seniorul Durkas mă ignoră și continuă să-i vorbească 
tatei. 

— Tu ai adus impuritatea ei în satul acesta. E datoria ta 
să o purifici. 

Spre groaza mea, tata încuviințează posomorât, apoi 
face un pas înainte și întinde mâna. lonas îi pune o sabie 
în ea. 

Când lucește, cu lama reflectând lumina slabă, frica 
mă paralizează. Mă chircesc la perete. 

— Tată, nu! Te rog, nu! 

Dar tata îmi ignoră rugămințţile și se apropie până 
când stă chiar în fața mea, cu vârful sabiei odihnindu-se 
pe gâtul meu. E rece, rece ca gheaţa... Mă uit în sus la 
tata, încercând să văd vreo urmă a omului care odini- 
oară mă purta pe umeri și îmi păstra porțiile de lapte 
cu cel mai mult caimac, fiindcă știa că mă dau în vânt 
după el. 

— Tată, te rog, nu face asta, îl implor, cu lacrimile 
curgându-mi pe obraji. Sunt fiica ta. Sunt Deka, Deka a 
ta, îți amintești? 

Preţ de o clipă, ceva pare să i se aprindă în ochi. 
Regret... 

— Purific-o sau jatu vor veni după tine și restul familiei 
tale, șuieră seniorul Durkas. 

Tata închide ochii. Buzele i se subțiază până ajung o 
linie strânsă și sumbră. 

— Te purific în numele lui Oyomo, declară el, ridicând 
sabia. 

— Tată, nu... 

Lama îmi spintecă gâtul. 

Sunt un demon. 

Știu asta în clipa în care deschid ochii. Încă sunt le- 
gată cu lanţuri în pivniță, dar trupul îmi este din nou în- 
treg. Nicio cicatrice sau urmă nu îmi însemnează pielea, 
nici măcar porțiunea gâtului unde m-a decapitat tata. ÎI 
ating, iar dinăuntrul meu iese cu greu un scâncet când 
pipăi pielea de acolo, din nou netedă ca mătasea sub 
degetele mele. Parcă aș fi renăscut cu totul. Până și cica- 
tricile din copilărie mi-au dispărut. 

Îngenunchez iute, plecând capul în semn de rugă- 
ciune. Te rog să nu mă părăsești, Tată Veșnic, implor eu. 
Te rog să mă purifici de răul care a pus stăpânire pe mine. Te 
rog, te rog, te rog... 

— Rugăciunile tale n-o să ajungă la El, spune seniorul 
Olam din colț. 

E rândul lui să mă supravegheze, se pare. Spre deo- 

sebire de ceilalți, o face cu fascinaţie în loc de dezgust. 
— Deja te-a respins din Tărâmurile de Apoi de două ori. 

Cuvintele lui sunt ca o săgeată care îmi străpunge 
inima. 

— Pentru că sunt un demon, șoptesc eu, cu groaza și 
dezgustul prefăcute într-o amăreală acră pe limbă. 
— Într-adevăr. 

Seniorul Olam nu se obosește să-și îmblânzească 
răspunsul. 

Nici nu e nevoie. Ce fel de creatură blestemată nu 
moare când e decapitată? Până și urlătorii-morții se pră- 
bușesc din picioare când capetele le sunt retezate de pe 
trupuri. Închid ochii ca să alung amintirea, încerc să 
expir ca să scap de panica crescândă. 

— Unde e tata? întreb eu. 

Seniorul ridică din umeri. 

— A căzut la pat. 

Ceva în tonul lui mă face să mă încordez. 

— Când? 

— Acum cinci zile, când fibrele gâtului tău s-au întins 
la loc și s-au prins din nou de corp. 

Voma îmi urcă iarăși în gât și vărs zgomotos, go- 
lindu-mi stomacul. Nu mai e mare lucru înăuntru, doar 
apă și fiere. După ce termin, îmi șterg buzele și alung din 
minte gândurile frenetice și vinovăția chinuitoare. 

În toți anii aceia, tata a îndurat să fie batjocorit și ex- 
clus, pentru mine. Pentru promisiunea că într-o bună zi 
o să fiu confirmată și o să le arăt tuturor că locul meu este 
în sat. Însă eu sunt exact ceea ce au spus că sunt, doar că 
mai rău, mult, mult mai rău. lar acum uite ce-am făcut. 

Seniorul Olam mă privește în continuare. 

— Prietena ta, Elfriede, e pură, în caz că te întrebai, 
spune el. O supraveghem însă. A petrecut o grămadă de 
timp cu tine. Nu știi niciodată cum asemenea asocieri pot 
contamina o persoană. 

Cuvintele lui mă zdruncină. 

— E nevinovată, șoptesc eu, îngrozită. 

Eu sunt cea care a auzit urlătorii-morții. Care le-a 
ordonat... 

— Elfriede nu are nimic de-a face cu asta. 

Seniorul Olam ridică din umeri. 

— Poate. Timpul o va dovedi, presupun... 

Asprimea răspunsului său este înspăimântătoare, dar 
nu pot să mă gândesc prea mult la asta acum. 

— Tata, îi amintesc. Care e starea lui? 

Seniorul Olam ridică iarăși din umeri, nepăsător. 

— Nu va supravieţui prea mult timp. Nu dacă rămâi 
nemuritoare, subliniază el. 

Tresar, iar rușinea și vinovăția îmi strâng stomacul. 
Acum înțeleg de ce seniorul Olam este aici, de ce s-au 
asigurat ceilalți că îi ia locul tatei. Se pricepe să-i facă pe 
oameni să-l asculte. Înainte de a deveni căpetenia satului, 
a fost un negustor foarte prosper. Avea un fel anume de 
a-i face pe clienţi să creadă că vor ceea ce voia el. 

Cu mine nu e nevoie să facă la fel. Mă uit în jos, la 
venele mele, și mi se strânge stomacul când le văd cum 
strălucesc, cu aurul scânteind înăuntrul lor, iar eu rămân 
însemnată pentru totdeauna drept impură din pricina 
esenței acesteia demonice. Îmi vine să le smulg din mine, 
îmi vine să sap atât de adânc, încât să le golesc. 

Dintr-odată, mă gândesc la săteni, înghesuiți în 
casele lor, și la tata, pe patul său de bolnav. Și chiar și 
la Elfriede. Acum îmi amintesc limpede frica din ochii 
ei când s-a uitat la mine. Scârba. Ce o să se întâmple 
dacă demonul din mine se înalță iar? Ce o să se întâmple 
dacă hotărăște să atace? Să ia satul cu asalt? Să cheme alți 
urlători-ai-morții? 

Toţi sătenii aceia morți împrăștiați în zăpadă... 

Răsuflarea mi se îngreunează și încerc să respir, să mă 
las în voia harului lui Oyomo. Seniorul Durkas ne-a spus 
că este întotdeauna în jurul nostru, că e aici dacă ne în- 
tindem numai către el, dacă ne supunem doar voinţei Lui. 

Am să mă supun. Am să fac orice ca să mă curăț de 
impuritatea mea, de păcatele mele. 

Ridic privirea spre seniorul Olam. 

— Omorâţi-mă, șoptesc eu, cu lacrimile curgându-mi pe 
obraji. Trebuie să știți cum. Sunt o mârșavă în ochii lui 
Oyomo. Sunt o mârșavă. 

Un zâmbet sinistru se ivește pe buzele seniorului 
Olam. Victorie. 

— Se spune că focul purifică spiritul, murmură el, luând 
o torță de pe perete și privind flăcările cu subînţeles. 

Alt urlet îmi urcă din gât, dar îl înghit la loc. O să fie 
bine, îmi spun. Tot ce trebuie să fac este să mă supun, o 
să mă supun flăcărilor și poate că atunci Oyomo o să mă 
ierte pentru impuritatea mea. 

Chiar în clipa în care gândesc asta, știu că e o min- 
ciună. Focul n-o să mă omoare. Poate că nimic n-o va 
face vreodată. Chiar și așa, trebuie să încerc, trebuie să 
mă supun și să suport durerea până când Oyomo o să-mi 
ofere din nou harul Lui. Sau până când o să se milosti- 
vească de mine și-o să mă lase să mor. 


Clic. Clic. Clic. 

Un țăcănit ușor, ascuțit și insistent îmi pătrunde în 
auz. 

Când deschid ochii, confuză, văd o femeie stând în 
fața mea. E mică și delicată și acoperită din cap până în 
picioare cu robe închise la culoare. Și mai straniu încă, 
mâinile îi sunt acoperite cu mănuși albe, protectoare — 
mănuși armură. La capăt au gheare ascuţite și lucesc slab în 
întunericul pivniței. Aproape ai zice că are niște mâini albe, 
fantomatice. Mâini-Albe... Poate că așa o să-i spun. 

Când observă că o privesc, Mâini-Albe încetează să 
mai bată darabana. Masca ei din lemn lucește sub glugă, 
un demon înfricoșător surprins în mijlocul unui urlet. 
Clipesc din ochi. Preţ de o clipă, am crezut că e o mască 
de război, dar numai bărbaţii poartă așa ceva. Chiar o fi 
un coșmar? Un vis febril? Fă să fie un vis. Te rog, gata cu 
durerea, gata cu sângele. 

Râuri de aur, șerpuind pe podea... 

Mici pumnale îmi mușcă bărbia și gâtul. 

— Nu, nu, n-ai să mă ignori, alaki, spune Mâini-Albe pe 
o voce însuflețită și cu un accent puternic. 

Mă smucesc departe de mănușile ei și mi se taie 
răsuflarea. Nu e un vis, chiar e aici! Din pelerina ei se 
înalță în aer parfumul gheții și al brazilor, alungând du- 
hoarea atotprezentă de carne arsă, grăsime topită și oase 
carbonizate. Pe când inhalez adânc, savurând mirosul, 
Mâini-Albe se lasă brusc pe vine, iar ochii îi sfredelesc pe 
ai mei. Mă trec fiori de frică. 

Sunt întunecațţi, tare, tare întunecați, ochii aceia. 
Ultima dată când am văzut ochi atât de întunecați a fost 
la un urlător-al-morţii, însă pupilele lor nu erau încon- 
jurate de alb. 

Mâini-Albe este o ființă umană. Înfricoșător de 
umană. 

— Te-ai trezit. Bun, murmură ea. Eşti lucidă? 

Clipesc din ochi către ea. 

Mâini-Albe mă plesnește atât de tare, încât capul mi 
se lasă pe spate din cauza loviturii. Duc mâna la obraz, 
șocată, până ce mă apucă de bărbie din nou cu ghearele 
acelea. 

— Ești. Lucidă. Alaki? 

lată-l, iarăși cuvântul acela. A-la-chi. Îl pronunț în 
tăcere în minte, concentrându-mă pe sonoritatea lui stra- 
nie, amenințătoare, în timp ce mă ridic în șezut. 

— Da, răspund eu răgușit, lingându-mi buzele. 

Vocea mi-este încordată, limba mi-e mai uscată decât 
fundul lacului în toiul verii. N-am mai vorbit de zile în- 
tregi... sau poate săptămâni? Luni? De cât timp sunt aici? 
Amintirile mi se amestecă într-o orgie de sânge și groază 

și aur, scânteind pe podeaua acoperită cu piatră, în timp 
ce sabia spintecă, sfâșiind mușchi care se prind la loc, 
tendoane care se leagă din nou... 

Seniorii vin cu găleți, lacomi după aur. O să mă dez- 
membreze din nou, o să mă sfâșie în bucăţi ca să culeagă 
aurul care îmi curge prin vene. Un urlet se revarsă din 
mine, strident, smintit, amestecându-se cu rugăciunile 
mele. Te rog să mă ierți. N-am vrut să păcătuiesc. Nu știam 
de impuritatea sângelui meu. Te rog să mă ierți. 

Apoi dulceața de gheaţă a cuțitului, sfârtecându-mi 
limba... 

Mâini-Albe pocnește din gheare. 

— Nu, nu aţipi iar. 

Cotrobăie prin pelerină și scoate la iveală o mică fiolă 
de sticlă, pe care mi-o flutură pe sub nas. 

Un miros acru îmi pârlește nările și mă ridic brusc în 
picioare, clipind sălbatic în timp ce amintirile dispar iute 
în colțurile lor ascunse. Mâini-Albe întinde iarăși mâna 
cu fiola, dar eu întorc repede capul. 

— Sunt trează, sunt trează, hârâi eu. 

— Bun, zice ea. Îmi displace să fiu ignorată de alaki. 

— Alaki? repet eu. 

— Înseamnă lipsită de valoare, nedorită. Așa li se spune 
celor din soiul tău. 

Mâini-Albe mă privește concentrată. Aproape simt 
cum se încruntă sub glugă. 

— Nu știi ce ești? 
Mă chinui să înțeleg ce spune. 
— Sunt impură, răspund eu. 

Râuri de sânge auriu îmi curg prin faţa ochilor. 

Ai ei lucesc amuzați. 

— Fără îndoială, dar asta nu explică pe de-a-ntregul ce ești. 

Ceva se trezește în mine, un ecou surd care pare a fi 
curiozitate. 

— Ce sunt? întreb eu. Și cum adică „din soiul meu“? 

Se referă la celelalte fete impure, cele care au murit 
aici? 

Mai multe amintiri ies la suprafață, șoapte nerăbdă- 
toare în întuneric. 

De ce nu moare? 

Întotdeauna mor la a doua sau a treia moarte. Decapi- 
tare, ardere, înec. Întotdeauna e una din acestea trei. 

E nefirească fata asta. 

Nefirească... 

— Dacă faci alegerea corectă, am să-ți spun. 

Sunetul vocii lui Mâini-Albe mă aduce brusc înapoi 

în prezent. 
— Alegere? 

Capul îmi zvâcnește de durere și vreau să mă culc la 
loc. 

Dau să închid iarăși ochii, dar femeia scoate ceva 
din buzunar. E un sigiliu din aur masiv, cu un cerc de 
pietricele de obsidian în mijlocul unei laturi și un vechi 
simbol oteran pe cealaltă latură: un soare eclipsat ale 
cărui raze au fost transformate în lame extrem de tăioase. 
Este prima dată când văd unul atât de aproape. Numai 
funcționarii poartă sigilii și se întâmplă rar să vină la 
Irfut. E ceva ciudat la cercul de pe prima latură. Mijesc 
ochii, forțându-l să capete formă. 

Stele. Pietricelele sunt în formă de stele. 

— Ansetha. 

Vocea lui Mâini-Albe îmi răspunde la întrebarea ne- 

rostită în timp ce arată spre simbolul de pe sigiliu. 
— Este o invitaţie. 

Nedumerirea îmi brăzdează chipul și mă încrunt la ea. 

— O invitaţie pentru ce? 

— Pentru tine, fată impură. Împăratul Gezo a decis să 
creeze o armată alcătuită din cele din soiul tău. Te invită 
să te alături luptătoarelor și să ne aperi iubita Otera de cei 
care se opun voinţei sale. 

Mâini-Albe începe să-și dezlege masca, iar eu mă 
retrag, descurajată. Să fie un truc? Un fel de test bizar? 
Femeile nu își scot niciodată masca în fața străinilor, 
doar în fața familiei sau a celor mai dragi prieteni. Închid 
ochii, înfricoșată de ceea ce o să văd, dar râsul amuzat al 
lui Mâini-Albe îmi pătrunde în urechi. 

— Uită-te la mine. 

Strâng mai tare din ochi. 

— Uită-te la mine. 

Acum disting o tărie de fier în spatele ordinului. Mă 
uit. 

Mâini-Albe este cea mai frumoasă femeie pe care am 
văzut-o vreodată. Rămân cu gura căscată când mi se arată 
în întregime. Mică de statură, are părul scurt și creţ și o 
piele strălucitoare care sclipește ușor, negru-albăstrui, 
precum cerul nopții în miezul verii. Trăsătura ei cea mai 
frapantă sunt însă ochii, de un negru-intens și nemăr- 
ginit, de parcă ar fi văzut ce e mai rău la omenire și a 
supraviețuit să râdă de toate. 

Credeam că eu am îndurat torturi, dar ceva îmi spune 
că Mâini-Albe nu doar a îndurat, ci a înflorit, durerea a 
făcut-o mai puternică. 

E monstruoasă... Mă cutremur când înțeleg acest 
lucru, împreună cu încă ceva. Din cauza asta Înțelepciu- 
nile Veșnice ne avertizează să nu vorbim cu femeile fără 
mască, nici măcar să nu le privim. 

S-ar putea să fie demoni deghizați. 

Mâini-Albe se apropie. 

— la spune-mi, ce ai hotărât? La urma urmei, ai doar 
două alegeri: să rămâi aici, unde seniorii pot să te stoarcă 
de sânge prefăcându-se că pun în aplicare Mandatul de 
Moarte, sau să vii cu mine la capitală și să faci ceva cu 
viața ta, ceva ce nici măcar nenorociţii aceia lacomi de la 
etaj nu pot lua în râs. 

— Sunt impură, zic eu încet, alungând speranţa inutilă 
care crește în mine la auzul cuvintelor ei. 

Pentru mine nu există păsuire, nu există libertate. 
Nimic nu va schimba asta. 

Oyomo, pogoară peste mine harul Tău. Oyomo, iartă-mi 
mie păcatele mele. Oyomo, iartă-mă, rogu-te. 

Întorc capul, dar mănușile lui Mâini-Albe nu mă 
cruță, înfigându-mi-se în piele. Îmi forțează ochii să pri- 
vească în ai ei. 

— Tu poți să-ți hotărăști singură soarta, alaki, o opțiune 
care nu le-a fost dată predecesoarelor tale. 

Tonul ei e aparent plăcut, însă în spatele lui se dis- 
tinge oțel pur. 

— Cu toate acestea, dacă îți dorești punerea în aplicare 
a Mandatului de Moarte... 

— Mandatul de Moarte? 

Este a doua oară când îl pomenește. 

— „Nu lăsaţi niciodată o alaki să trăiască, nici pe oricine 
îi vine în ajutor“, recită Mâini-Albe, de parcă ar lectura 
dintr-un pergament. Acestea sunt întocmai cuvintele 
Mandatului de Moarte pentru cele din soiul tău, cuvin- 
tele care au grijă ca fiecare fată din Otera să fie supusă 
Ritualului Purităţii, astfel încât toate cele din soiul tău să 

fie găsite și executate fără întârziere. 

Pământul îmi fuge de sub picioare. Astfel încât toate 
cele din soiul tău să fie găsite și executate... Seniorii au 
bănuit mereu ce sunt, așteptau doar ca Ritualul să o 
confirme astfel încât să poată în sfârșit să-mi pună capăt 
vieții... 

— Ascultă bine, alaki, spune Mâini-Albe, mișcându-se 
atât de brusc, încât simt usturimea pe piept abia după 
ce l-a spintecat cu ghearele ei acoperite de mănușile 
armură. 

Mă înfior de neliniște când privesc în jos și văd că 
a făcut o tăietură exact în locul unde ar fi tăiat seniorul 
Durkas, dacă aș fi trecut prin Ritualul Purităţii. 

Aurul iese deja la suprafață, mânjindu-mi pielea 
cu răul său. Mă smucesc la o parte, acopăr rana, dar 
Mâini-Albe ridică un strop și-l freacă între degete. 

— Acesta e aurul blestemat. 

Întinde spre mine degetele mânjite cu aur. Le privesc 
fascinată. 

Aurul blestemat? 

Ce cuvinte îngrozitoare... 

— Acesta te însemnează ca inumană, demonică. 

Mă ustură ochii din pricina lacrimilor, un amestec 
de groază și umilință zadarnică. Mâini-Albe nu trebuie 
să-mi aducă aminte de ceea ce sunt. Știu că sunt un 
demon, spurcat și necurat, disprețuit de Oyomo. Oricât 
aș implora, oricât de total m-aș supune, El nu mă ascultă 
niciodată, nici măcar nu mă aude vreodată. 

De ce nu mă auzi? 

O să-mi dau mai mult silința, nu o să urlu, nu o să 
plâng, nici măcar dacă mă dezmembrează iar, dacă mă 
taie iar cu cuțitele, făcându-le să treacă ușor prin grăsime, 
să reteze oasele și... 

Mâini-Albe mă apucă de bărbie, înfigându-mi adânc 
ghearele în carne, iar gândurile mele se liniștesc încă o 
dată. 

— Te însemnează și ca marfă prețioasă. 

Se ridică în picioare. 

— Urlătorii-morții au început să migreze, iar hotarele 
de la miazăzi sunt aproape copleșite. Jatu de acolo nu 
vor mai fi în stare să facă față atacurilor prea mult timp. 
În fiecare zi, acele... creaturi se apropie tot mai mult de 
imperiu. Este doar o chestiune de timp până ce vom fi 
năpădiți, învinși de ele. 

Mă cutremur amintindu-mi de privirea prădătoare 
din ochii conducătorului urlătorilor-morții în clipa când 
i-a întâlnit pe ai mei. 

— Ce legătură are asta cu mine? 

Mâini-Albe ridică ușor din umeri. 

— Cine să lupte mai bine împotriva unui monstru decât 
alt monstru? 

Mă cuprinde iarăși rușinea, iar lacrimile îmi ard și 
mai fierbinți în ochi. Nici măcar nu pot s-o mai privesc 
pe Mâini-Albe în timp ce continuă: 

— Ai murit de câte ori, de șapte, opt... 

— Nouă, o corectez eu obosită, iar metodele îmi curg 
șuvoi prin minte. 

Decapitare, incendiere, înec, spânzurătoare, otrăvire, 
lapidare, eviscerare, sângerare, dezmembrare... 

Mai multe dezmembrări, dintre care numai una m-a 
ucis, de fapt. 

Seniorii vin cu găleți, lacomi după aur. 

„O să-l vindem în Norgorad. Cunosc eu un negustor de 
acolo care plătește cinstit.“ 

— De nouă ori. 

Vocea lui Mâini-Albe mă smulge din tumultul de 
amintiri. 

— Ai murit de nouă ori și ai înviat de fiecare dată. Asta 
înseamnă că ai fost confirmată deja. Ești ideală pentru 
ceea ce vrea împăratul. 

— Vrea demoni? întreb eu. 

— Nu, vrea războinici. O armată întreagă de fete impure 
care să lupte pentru gloria Unicului Regat. 

Fac ochii mari. Sunt suficiente fete ca mine cât să 
aduni o armată? Sigur că sunt. Toate surorile și verișoarele 
acelea îndepărtate luate de-a lungul anilor... 

Mâini-Albe mă privește de sus. 

— O dată la o sută de ani, urlătorii-morții migrează la 
cuibul primordial, locul unde toți își au originile. Anul 
acesta începe o nouă migraţie, iar împăratul Gezo a decis 
că e momentul potrivit să atacăm. Peste opt luni, după ce 
toți urlătorii-morții se vor aduna la cuibul lor, armatele 
sale vor mărșălui asupra lor și îi vor distruge cu tot cu 
căminul lor blestemat. Îi vom șterge de-a dreptul de pe 
fața Oterei, spune ea, țintuindu-mă cu privirea. Cele din 
soiul tău vor conduce atacul. 

Cele din soiul meu... Mă străbate fiorul unei presim- 
țiri, care se amestecă apoi cu o urmă de dezamăgire. Preţ 
de o clipă, am sperat că și Mâini-Albe este alaki. Mă forțez 
să-i întorc privirea. 

— Chiar dacă ar fi adevărat, de ce aș fi de acord? întreb 
eu cu glas hârâit. Ce aș avea de câștigat, în afară de un șir 
nesfârșit de morți dureroase pe câmpul de luptă? 

— Libertatea de a scăpa de farsa asta, spune și arată în 
jurul pivniţei. În timp ce tu te ascunzi aici în sărăcie, 
seniorii îți vând aurul către cel care oferă cei mai mulți 

bani, astfel încât nobilii să-și poată face mărunțișuri 
drăguţe din el. Se îmbogățesc de pe urma suferinţei 
tale — paraziți care te sug pur și simplu de sânge. 

Un val de greață îmi umple gura și mă chinui să în- 
ghit. Știam ce fac seniorii, știam că mă dezmembrează 
pentru aur. Însă trebuie să mă supun, trebuie să plătesc 
prețul pentru impuritatea mea. 

Oyomo, iartă-mă; Oyomo, acordă-mi... 

— Iertarea. 

Inima aproape mi se oprește când Mâini-Albe rostește 
acest cuvânt. 

— Acesta e celălalt lucru pe care l-ai avea de câștigat. 

Totul e atât de tăcut acum, încât abia dacă o aud 
vorbind mai departe. 

— Luptă pentru Otera o perioadă de douăzeci de ani 
și vei fi iertată, iar firea ta demonică va fi curățată. Vei fi 
din nou pură. 

— Pură? repet eu, iar toate celelalte gânduri îmi dispar 
din minte, alungate de acele cuvinte incredibile: pură. 

lertată. Din nou umană, la fel ca toți ceilalți... 

Fără să mai simt furnicături vreodată. 

Mă uit în sus la tavan, iar lacrimile îmi înțeapă ochii. 

Ascultai. În tot acest timp, mă ascultai. Până la urmă 
m-ai auzit. 

Abia dacă o observ pe Mâini-Albe cum încuviințează 
din cap. 

— Preoţii împăratului se pot ocupa de asta, da, răs- 
punde ea. 

De-acum, atâtea gânduri mi se învârtejesc în cap, 
atâtea sentimente, ușurare, bucurie, încât abia mă pot 
stăpâni să nu sar în sus. 

Apoi îmi amintesc. 

— Cum rămâne cu seniorii? Cu tatăl meu? întreb eu. 

Mâini-Albe ridică din umeri. 

— Ce-i cu ei? Sunt un emisar al împăratului Gezo însuși. 
O întrupare vie a voinţei sale. Cine mi se opune mie se 
opune Oterei. 

Iarăşi mă cuprinde ușurarea, însoțită imediat de ho- 
tărâre. Pot să fiu pură. Pot să găsesc un loc care să mă 
accepte, care să fie al meu, pentru prima dată în viață. 
Pot să am un viitor, o viață normală, o moarte normală... 

El mă va primi în sfârșit în Tărâmurile Lui de Apoi. 

— Un avertisment, alaki. 

Vocea lui Mâini-Albe îmi întrerupe gândurile. 

— Antrenamentul va fi de zece ori mai brutal decât cel 
al soldaţilor obișnuiți. 

Mă chircesc, speriată, iar ea ridică din umeri. 

— Eşti un demon blestemat, o mârșavă disprețuită în 
ochii lui Oyomo, și vei fi tratată ca atare. 

Când eu privesc în jos, rușinată, vorbește mai de- 
parte. 

— Cu toate acestea, dat fiind tot ce-ai îndurat aici, mă 
îndoiesc că vei întâlni ceva în timpul antrenamentului 
care să se compare măcar cu asta. 

Se apleacă mai aproape, cu sigiliul acela atârnându-i 
din palme. O invitație. Un avertisment. 

— Deci te-ai hotărât? 

Dacă m-am hotărât? Ce întrebare e asta? Toate zilele 
astea m-am rugat, m-am supus, în speranța că îmi voi 
găsi și eu locul undeva, iar acum am primit răspunsul, 
cel pe care l-am căutat. Mă uit la ea, acum cu o privire 
care nu ezită. 

Accept sigiliul. 

— Da, spun eu. M-am hotărât. Sunt de acord, cu o sin- 
gură condiţie. 
Un zâmbet amuzat îi înflorește pe buze. 
— Oh? 
— Îi veți ruga să-i spună tatălui meu că am murit. 

În cele din urmă, seniorul Durkas nici măcar nu se 
ceartă cu Mâini-Albe în privința sorții mele. Nu e ne- 
voie decât de o arcuire ascuţită a sprâncenei sale și sunt 
dezlegată din lanţuri și îmbrăcată cu o așa viteză extra- 
ordinară, încât ai zice că înșiși dulăii din Tărâmurile de 
Apoi s-au ridicat să-i muște pe seniori de călcâie. Poate că 
seniorii detestă să piardă averea pe care le-am adus-o, dar 
nu îndrăznesc să se opună unui emisar al împăratului. 

E noapte afară când mă conduc la treptele templu- 
lui, atât de întuneric, încât luna abia dacă scânteiază pe 
pământul acoperit cu zăpadă. Un suflu de aer înghețat 
îmi izbește fața, trimițându-mi lacrimi în ochi. Nu m-ar 
ustura atât de tare dacă aș avea o mască cu care să-mi aco- 
păr fața, dar sunt o femeie impură. Acum nu voi putea 
niciodată să port mască. 

Am fost eliberată din pivniță. Nu am crezut niciodată 
că se va întâmpla așa ceva. Nu am crezut niciodată că voi 
mai simţi vântul din nou, nu am crezut niciodată că voi 
mai zări cerul. Aproape am senzaţia că sunt într-un vis, 
cele încântătoare pe care le am atunci când mor și pielea 
mea capătă același luciu auriu ca... 


fiction connection 

— la astea, mârâie seniorul Durkas, vârându-mi ceva 
aspru și greu în mâini. Sunt o ofrandă pentru caii 
emisarului. 

Mă uit în jos, surprinsă să văd un sac de pânză groasă 
umplut cu mere roșii de iarnă zemoase. Îmi înăbuș un 
suspin. Merele de iarnă se culeg numai în miezul ano- 
timpului rece. Dacă sunt la fel de proaspete pe cât par, 
înseamnă că am fost încuiată în pivniță două luni întregi, 
poate chiar mai mult. 

Mă copleșesc suspinele, fiecare mai sfâșietor decât 
cel de dinainte. 

Buzele seniorului Durkas se strâmbă într-un rânjet 
ironic la auzul lor. 

— Așteaptă aici, mârâie el, pornind spre trăsura lui 
Mâini-Albe: una mică și șubredă din lemn, cu ferestruici 
pe fiecare latură și o singură ușă în spate. 

Două creaturi mari sunt prinse de ea. Aproape sea- 
mănă cu niște cai, dar au ceva neobișnuit. 

În timp ce eu clipesc, încercând să-i deslușesc printre 
lacrimi, seniorul Durkas îi strigă lui Mâini-Albe: 

— Am adus demonul, așa cum ați ordonat. 

Demonul. Ar trebui să mă fi obișnuit deja cu acest 
cuvânt, însă rușinea îmi încovoaie umerii și mă ghemu- 
iesc în haină. Asta până când Mâini-Albe îndrumă tră- 
sura mai aproape și atunci văd limpede creaturile pentru 
prima dată. 

Mi se taie respirația. Acele creaturi nu sunt deloc cai; 
sunt equus: lorzii cailor. Au piepturi de om care le ies 
din partea inferioară a corpului de cal și gheare în loc 
de copite. Mama îmi povestea despre ei, cum goneau 
prin deșert cu ajutorul ghearelor, adunând laolaltă cai 
și cămile. Creaturi asemănătoare cutreieră munții mai 

îndepărtați de la miazănoapte, dar sunt mai mari și au o 
blană mult mai deasă. Lucru straniu, acești equus poartă 
haine grele peste corpurile lor albe, lucioase și au ghete 
îmblănite peste gheare. Probabil e prea frig în provinciile 
de la miazănoapte pentru cei din neamul lor. 

Cel mai mare mă vede că mă holbez la ei și îi face 
semn celuilalt în timp ce se apropie de treptele unde stau 
ghemuită. 

— Uite, uite, Masaima, un omuleț de mâncat, zice el. 

Are câteva șuvițe negre în coama albă imaculată, iar 
nasul îi e atât de plat, încât aproape seamănă cu un bot. 

Cel mai mic este de un alb pur din cap până în vârful 
cozii, iar ochii lui căprui sunt mari și blânzi. 

— Pare gustoasă, Braima. Să o împărțim între noi? 
spune el cu un zâmbet. 

Eu mă fac mică, dar Mâini-Albe se întoarce spre mine 
cu un zâmbet amuzat. 

— Nu-ţi face griji, alaki, Braima și Masaima sunt vege- 
tarieni. Nu mănâncă decât iarbă... și mere, adaugă ea cu 
subînțeles. 

Eu clipesc, apoi scot în grabă două mere din sac. 

— Oh, uite, astea sunt pentru voi, spun eu în timp ce 
mă apropii. 

Le ofer încet, conștientă de cât de înalți sunt cei doi 
equus față de mine. 

Mâini lacome, cu degete lungi, îmi înșfacă merele. 

— Mmm, mere de iarnă! exclamă Braima, equus-ul vâr- 
stat cu negru, mușcând cu poftă din al lui. 

Dintr-odată, nu mi se mai pare deloc periculos, mai 
degrabă un căţeluș supradimensionat care se preface 
fioros. 


fiction connection 

Se vede că este cel mai mare dintre gemeni. Acum 
îmi dau seama că asta sunt, deoarece în afara dimensiu- 
nilor sale mai mari și a dungii negre din păr, el și fratele 
lui sunt identici, amândoi frumoși în felul acela eteric, 
nepământean, în pofida fizicului lor puternic. 

Mâini-Albe scutură drăgăstos din cap. 

— Ar trebui să fii mai amabil, Braima, îl mustră ea. Deka 
este tovarășa noastră de drum. 

În timp ce eu mă încrunt la această descriere neobiș- 
nuită a grupului nostru, ea se întoarce spre seniori. 

— Ce mai așteptați, atunci? Hai, grăbiți-vă. 

Seniorii fac repede așa cum li se spune. Haine groase 
și câteva pachete cu mâncare sunt urcate în trăsura aco- 
perită a lui Mâini-Albe, precum și mai multe bidoane cu 
apă. 

Întregul proces durează numai câteva minute, iar 
apoi Mâini-Albe mă ajută să urc în spatele trăsurii și în- 
chide ușa. 

Spre surprinderea mea, printre blănurile stivuite 
acolo mai stă cineva: o fată de vârsta mea cu o siluetă 
plinuță, ochii albaștri și părul blond, atât de specifice 
provinciilor de la miazănoapte. Îmi zâmbește vesel, cu 
chipul ascuns pe jumătate de blănuri, iar sub piele simt o 
furnicătură, cu totul diferită de ceea m-a învăluit când am 
prins de veste prima dată că se apropie urlătorii-morții. 
Furnicătura asta pare aproape... recunoaștere... Oare e și 
ea din soiul meu? E și ea alaki? 

— Salutare, spune fata și îmi face cu mâna. 

Îmi amintește de Elfriede, pare atât de timidă și în- 
flăcărată în același timp. Numai accentul e diferit, al ei 
curge în ritmul înălțat-coborât al satelor îndepărtate de 

la miazănoapte, cele situate atât de sus în munți, încât 
durează săptămâni să ajungi la ele. 

Sunt atât de uluită să văd pe altcineva stând aici, 
încât remarc clinchetul doar când ridic privirea și-l văd 
pe seniorul Durkas apropiindu-se de partea din față a 
trăsurii, cu o pereche de cătușe. Mâini-Albe a luat deja 
frâiele în mână și privește impasibilă cum el face un 
semn cu capul spre mine, scârbit. 

— Aceea e nefirească, fie și pentru o alaki, rânjește el. 
Refuză să moară, indiferent de câte ori o ucizi. Mai bine 
s-o ţineţi în lanțuri, departe de cealaltă, înainte ca sân- 
gele ei nenorocit să-și întindă influența. 

Tresar la auzul acelor cuvinte, cuprinsă de rușine, 
însă expresia lui Mâini-Albe este mai înghețată decât 
vântul care biciuie acum aerul. 

— Nu mă tem de fetițe și nici nu am nevoie de cătușe 
ca să le fac să asculte, spune ea, iar din cuvinte îi picură 
gheaţă. Acum, vă rog să mă scuzaţi. 

Trage de hăţuri, luând-o din loc. 

Și așa pornesc departe de singurul cămin pe care l-am 
cunoscut vreodată. 

Seniorul Durkas mă privește cu o ură rece. Pe cine va 
mai stoarce de aur acum, că eu am plecat? 

Pe când trecem pe lângă ultimele case de la marginea 
satului Irfut, Mâini-Albe face un gest spre fată. 

— Deka, ea este tovarășa ta de drum, Britta. Și ea merge 
la capitală. 

— Salutare, zice Britta din nou. 

Surprinzător, nu pare deloc speriată de mine, nici 
măcar după ceea ce a spus seniorul Durkas. Pe de altă 
parte, și ea este alaki, la fel ca mine. 

Încuviințez timid din cap. 

— Seara bună, mormăi eu. 

— Britta îți va explica mai multe despre cele din soiul 
tău, spune Mâini-Albe. Ea ar trebui să știe. E la fel ca tine. 
Mă rog, aproape. 

O cercetez precaută pe Britta cu coada ochiului. Fa 
îmi surprinde privirea și zâmbește din nou larg. În afară 
de părinții mei și Elfriede, nimeni nu mi-a mai zâmbit 
vreodată atât de mult. Mă lupt cu impulsul de a-mi vâri 
capul între umeri de stânjeneală. 

— Deci și tu ești nouă în treaba asta cu alaki, șoptește 
ea conspirativ. 

— Abia astăzi am auzit prima dată cuvântul, răspund 
eu, lăsând ochii în pământ. 

Britta dă din cap cu înflăcărare. 

— Nici io nu știam de el până n-o început să-mi curgă 
sângele ăl blestemat când mi-o venit sorocul. Lu' tă- 
tucu-meu aproape să-i vină rău când i-o arătat mama. 
Dar mi-or făcut bine, or chemat-o pe dânsa, spune ară- 
tând cu capul spre Mâini-Albe. O venit și m-o luat acu' 
două săptămâni. Se pare că-s una din cele norocoase. 

Când mă uit în sus la ea, nedumerită, îmi explică: 

— Înainte vreme, cele mai multe fete erau ucise la tem- 
ple în clipa când erau descoperite, iar familiile lor erau 
pedepsite așa încât să nu mai vorbească niciodată despre 
asta. Acuma toată lumea e trimisă la capitală. Or început 
chiar să le ia și pe fetele mai mici, alea de n-or fost con- 
firmate încă de Ritualul Purităţii. De cum te bănuiesc, te 
taie și aia e. 

Dispreţuite sunt cele marcate sau însemnate, cele 
rănite și fetele sângerânde... Citatul din Înțelepciunile 
Veșnice îmi trece iute prin minte și aproape că râd de 
ironia și ticăloșia întregii situații. Acum înțeleg de ce nu 

vor ca fetele să se taie sau să se rănească înaintea Ritualu- 
lui Purității. Astfel, cele impure ca mine nu descoperă ce 
sunt, nu pun întrebări până ce nu e prea târziu. Probabil 
acesta e și motivul pentru care nu ucid fetele impure 
înaintea Ritualului. Omoară o fată impură în orice alt 
moment și familia ei va protesta, ceilalți săteni vor pune 
întrebări, își vor exprima obiecțiile... Ritualul este cel 
care oferă legitimitate crimei. 

O fată impură este disprețuită de Oyomo, însăși 
existența ei este o ofensă adusă Lui. Uciderea ei este ac- 
ceptată de Înțelepciunile Veșnice — și cine poate con- 
trazice cărţile sfinte? Cine ar îndrăzni măcar să încerce? 
Din clipa aceea, familiile văd numai demonul care le-a 
invadat cumva neamul. Doare să vezi toată ticăloșia asta. 

Britta mă privește cu compasiune. 

— Trebuie c-o fost oribil ce ți-or făcut nenorociții ăia 
acolo. Îmi pare tare rău pen’ ce ți s-o întâmplat. 

Mai multe amintiri, toate atât de bruște și de puter- 
nice, încât corpul îmi tremură. Pivniţa... aurul... Sângele 
mi se urcă la cap, iar lumina se preface în puncte cât 
vârful acului. Închid ochii să mă feresc de ea, slăbită. 

— Eşti bine? întreabă Britta, îngrijorată. 
Dau încet din cap că da. 
— Sunt, zic eu. 
Apoi îmi dreg glasul, încercând să schimb subiectul: 
— Deci ce ţi-a zis Mâini-Albe despre cele din soiul 
nostru? 
Britta ridică din sprâncene. 
— Mâini-Albe? Ăsta-i numele dânsei? 

Surpriza ei este atât de neașteptată, de autentică, 

încât zâmbesc și scutur din cap. 

— Nu știu care e numele ei adevărat. Eu i l-am dat din 
cauza mănușilor. 

Britta încuviințează și înțelege imediat. E ghinion 
să-i întrebi numele direct pe emisarii împăratului. Nu 
chema niciodată necazul în casă, cum spune proverbul. 

O îmboldesc din nou. 

— Deci ce sunt, mai exact? Ce suntem? Mâini-Albe nu 
mi-a explicat totul. 

— Demoni, zice Britta, iar cuvântul e un ciob de gheață 
care-mi spintecă inima. Mă rog, urmașele lor, cel puţin. 

Se apleacă mai aproape, făcând ochii mari în timp 
ce șoptește: 

— Zice că suntem urmașele Auritelor. 
— Ale Auritelor? repet eu, cuprinsă de panică. 

Le cunosc pe Aurite; toată lumea din Otera le 
cunoaște. Patru demoni străvechi care au chinuit ome- 
nirea preț de secole întregi, distrugând regat după regat 
până ce toată lumea s-a aliat în cele din urmă pentru a 
se apăra, formând Otera, Unicul Regat. A fost nevoie de 
mai multe bătălii până ce primul împărat a reușit în cele 
din urmă să le distrugă și a făcut-o abia cu ajutorul forței 
armatelor combinate ale Oterei. 

În fiecare iarnă, satele pun în scenă piese de teatru 
care relatează învingerea Auritelor. Mătuși în vârstă 
poartă măști sculptate după chipul lor pentru a-i înfricoșa 
pe copiii neascultători, iar bărbaţii incendiază figurine 
din paie modelate după asemănarea lor pentru a ține răul 
la distanță. 

Iar eu sunt comparată acum cu ele. Mi se spune că 
sunt una dintre ele. Cu inima bătându-mi brusc și cu- 
prinsă de panică, scormonesc în bagaj și scot la iveală 

sigiliul de aur pe care mi l-a dat Mâini-Albe, numărând 
iute stelele incrustate în ansetha. Când văd ce e acolo, 
lacrimile îmi pârjolesc ochii. Patru. Patru stele în simbol. 
Patru Aurite. 

De ce n-am bănuit asta? Ar fi trebuit să știu, ar fi 
trebuit măcar să intuiesc, din clipa în care sângele mi-a 
curs auriu. Auritele erau femei, la urma urmei, și întot- 
deauna au fost reprezentate cu vene de aur străbătându-le 
corpurile. Nu-i de mirare că a durat atât de mult până 
ce m-a auzit Oyomo, nu-i de mirare că a trebuit să mă 
supun execuțiilor, sângerărilor, atât timp. Sunt o insultă 
la adresa înseși ordinii naturale a lucrurilor. 

Britta nu pare să-mi observe disperarea, fiindcă îmi 
zâmbește. 

— Oh, și tu ai una din alea, zice entuziasmată, ținând 
în mână un sigiliu de aur identic cu al meu. Mâini-Albe 
mi l-o dat când mama și tata m-or dat după ea. Tare 
mohorâți or fost când m-or văzut că plec, dar o fost... 

— Îmi povesteai despre Aurite? îi amintesc eu repede, 
încercând s-o împiedic să-mi spună mai multe despre 
părinții ei, despre viața ei dinainte. 

Nici măcar nu e îngrozită. Nici măcar puțin scârbită 
de ceea ce este. Dar cum ar putea să fie astfel când părinții 
ei au protejat-o, au apărat-o de rele, de dezmembrare, în 
timp ce ai mei... Simt că-mi dau lacrimile când îmi aduc 
aminte de vorbele tatei: Ar fi fost mai bine dacă mureai. 

Oare a plâns măcar când a auzit de moartea mea sau 
a fost doar ușurat, recunoscător că a scăpat de povara lui 
nefirească? Oare se mai gândește la mine măcar? 

Îmi înfig unghiile în palme ca să-mi împiedic gân- 
durile să-mi tot dea târcoale și încerc să mă concentrez 
asupra Brittei în timp ce ea îmi răspunde la întrebare: 

— Ah, da, Auritele, spune veselă. Când le-o distrus îm- 
păratul Emeka, ele se amestecaseră deja și făcuseră tot 
felul de copii cu oamenii. Noi suntem rodul lor, nepoa- 
tele lor după mii de ani, bănuiesc. 

— Deci suntem demoni, conchid eu, cu inima grea. 

— Pe jumătate, mă corectează Britta. Pe mai puţin de 
un sfert, probabil. Mâini-Albe spune că ne transformăm 
abia când ne apropiem de maturitate, adică la șaișpe ani 
pentru cele din soiul nostru. După ce ne vine sorocul, 
sângele ni se transformă treptat în aur, iar asta ne face 
mușchii și oasele mai puternice. De-asta ne vindecăm 
așa de iute și suntem mai sprintene și mai puternice ca 
lumea obișnuită. Asta fiindcă acuma suntem ca niște fiare 
prădătoare, ca lupii și altele asemenea. 

Fiare prădătoare. Tresar la auzul acestor cuvinte. 

Îmi amintesc de valul de forță pe care l-am simțit 
când au venit urlătorii-morţii, îmi amintesc cum puteam 
vedea în pivnița întunecată chiar și când nu era nicio 
torță aprinsă. Acum înțeleg de ce. Pentru că nu sunt cu 
nimic mai bună decât un animal, un monstru care dă 
târcoale la hotarul omenirii. Poate de-asta am putut simți 
urlătorii-morții, de-asta și mama îi putea simți. 

Dar nu are sens. Mama nu era alaki. Dacă ar fi fost, 
aurul blestemat s-ar fi scurs din ea când vărsatul roșu 
i-a prefăcut măruntaiele în mâzgă și apoi ar fi căzut în 
somnul aurit, iar corpul ei ar fi căpătat o nuanță aurie 
și s-ar fi reparat singur în timp ce dormea. Apoi s-ar fi 
întors. 

S-ar fi întors... 

— Când o venit dânsa, aproape puteam să ridic o vacă, 
rânjește Britta. Foarte de folos când le mulgi și-ncep să.se 
agite cu totu’. Oi auzit că și tu ești fată de fermier. 

Încuviințez încet din cap, dar mintea îmi e departe. 
Am multe lucruri la care să mă gândesc. Multe lucruri 
după care să jelesc. 


fiction connection 


Următoarea săptămână trece repede, un talmeș-bal- 
meș de furtuni de zăpadă șuierătoare, drumuri înghețate 
și coșmaruri înfricoșătoare. Cu toate că nu mă mai aflu 
în pivniță, uneori am vise în care zidurile mă strâng din 
nou din toate părțile, în care seniorii se apropie, cu găleți 
și cuțite în mână, cu febra aurului în priviri. Mă trezesc în 
trăsură plângând, cu pieptul zguduit de suspine grozave, 
în timp ce Britta se apropie tot mai mult, cu o privire 
îngrijorată. Știu că m-ar lua în brațe dacă i-aș da voie, dar 
încă nu sunt pregătită să fiu atinsă de mâinile altcuiva. 

În cele mai multe zile, îmi vine doar să urlu până ce 
gâtul mi se va face praf. 

Uneori, când mă trezesc, blănurile care mă acoperă 
sunt făcute franjuri. Le-am sfâșiat în somn, am făcut 
bucăți dosul din piei rezistente de parcă ar fi fost bucăți 
de pergament. Nici măcar cei mai puternici bărbați din 
sat n-ar reuși o asemenea ispravă. Încă o confirmare că 
sunt nefirească, odrasla unor demoni ponegriți, și nu un 
copil al omenirii. 

E aproape o ușurare când ridic privirea după opt zile 
de călătorie și văd că suntem în Gar Melanis, orașul-port 

unde vom urca la bordul unui vas cu care vom ajunge 
în capitala Hemaira. Tot orașul este sufocat de întuneric 
atunci când sosim: clădirile șubrede și acoperite cu funin- 
gine îngrămădite unele într-altele, lămpi slabe cu petrol 
care luminează interioare întunecoase. Vasul nostru, 
Fluier de sare, pârâie la chei, un vas de pasageri învechit 
și îndesat, cu pânze cenușii și vopsea albastră scorojită 
pe laturi. Marinari vânjoși se reped pe puntea lunecoasă 
din pricina zăpezii, așezând pasageri, cărând bagaje și 
provizii. Familiile se adună laolaltă pentru a se feri de 
frig, mamele cu măștile lor cafenii și simple de călătorie, 
taţii cu exemplare în miniatură din cartea Înțelepciunilor 
Veșnice la curea, ca să fie feriți de primejdii pe parcursul 
călătoriei. 

De îndată ce urcăm la bord, găsesc un colț liniștit 
și privesc în sus la cerul nopţii. Lumini de un verde și 
un violet-aprins se unduiesc pe cer: Aurora Boreală, care 
anunţă întoarcerea carului lui Oyomo la căminul său de 
la miazăzi. Este un semn: după toate acele săptămâni 
petrecute în pivniță, Oyomo mi-a răspuns în sfârșit la 
rugăciuni. Sunt în drum spre Hemaira, spre noua mea 
viață de soldat în armata împăratului, o viață care îmi va 
aduce iertarea. 

Îți mulțumesc, Îți mulțumesc... Rugăciunea recunoș- 
tinței îmi răsună în minte. 

— Îți place priveliștea? 

Mâini-Albe se apropie cu Britta și cei doi equus ală- 
turi. Ca de obicei, are acea privire, acel zâmbet superior 
amuzat care e întotdeauna vizibil sub umbra măștii sale. 
Îmi face pielea de găină pe braţe, o neliniște pe care în- 
cerc din răsputeri să o înăbuș. Dacă Mâini-Albe minte? 
Dacă toate astea sunt un truc, un complot viclean să le 

adune la un loc pe toate cele din soiul nostru? Nu cred 
că s-ar da în lături de la așa ceva. N-am întâlnit niciodată 
în viața mea o persoană atât de secretoasă, nici măcar 
printre preoți. Britta și cu mine am petrecut mai bine 
de o săptămână în compania ei și încă nu ne-a zis cum 
o cheamă cu adevărat. Acum îi spunem de-a dreptul 
Mâini-Albe, de vreme ce n-a avut nicio obiecție. 

Îmi iau o expresie serioasă și mă întorc spre ea. 

— E frumos, răspund. 

— Nu-i așa? 

Britta se grăbește într-atât să se alăture conversației, 
acum, că vorbesc, încât nici nu mai e atentă la împreju- 
rimi pe când se apropie de mine. 

— Aproape că-mi amintește de cerul din... AHHH! scân- 
cește ea, împiedicându-se de un morman de năvoade, 
dar se ridică în câteva clipe, ștergându-se de praf și zâm- 
bind, fără pic de stânjeneală. Era să-mi rup gâtu'. Noroc 
că soiul nostru e greu de omorât, nu-i așa, Mâini-Albe? 
glumește ea. 

Femeia mai în vârstă ridică din umeri. 

— Cele mai multe alaki mor foarte ușor, de fapt, mur- 
mură ea. 

Fruntea Brittei se încreţește. 

— Da' cum rămâne cu somnul aurit? întreabă ea. 

— Asta se întâmplă numai dacă vorbim de o aproa- 
pe-moarte. 

Acum e rândul meu să mă încrunt. 

— O aproape-moarte? întreb eu, apropiindu-mă de ele. 

N-am mai auzit niciodată de așa ceva. 

— Pentru alaki, există două tipuri de morți, ex- 
plică Mâini-Albe. Aproape-morțile și morţile finale. 
Aproape-morţile sunt lucruri trecătoare. Ele duc la 

somnul aurit, cel de o săptămână, care vindecă trupul 
de toate rănile și cicatricile, desigur, cu excepția celor 
dobândite înainte de prefacerea sângelui. 

Mă trece un fior rece. Eu nu mai am nicio cicatrice, 
nici măcar pe cele din copilărie. Toate au dispărut în 
clipa în care am avut prima aproape-moarte. 

Acum mă simt atât de încurcată, încât abia observ 
că Britta se încruntă la o cicatrice micuță de pe mâna ei. 

— Presupun că n-o să scap niciodată de asta, atunci, 
zice ea și oftează. 

Mâini-Albe o ignoră și continuă. 

— O alaki poate avea mai multe aproape-morţi, însă 
are o singură moarte finală, o singură metodă prin care 
poate fi ucisă cu adevărat. Pentru marea majoritate a 
alaki, aceasta e incendierea, înecul sau decapitarea. 
Dacă o alaki nu moare după una dintre acestea, e practic 
nemuritoare. 

Dintr-odată mă simt buimacă. Practic nemuritoare? 
Nu vreau să rămân nepieritoare pentru totdeauna, să 
trăiesc disprețuită și ponegrită, așa cum sunt. Nu vreau să 
rămân astfel nici măcar o clipă mai mult decât e nevoie. 

Trebuie să dobândesc iertarea. Trebuie! 

Lângă mine, Britta are o expresie uluită pe față. 

— Nemuritoare... șoptește ea, apoi rămâne cu gura căs- 
cată. Asta înseamnă că putem trăi la nesfârșit? 

— Am spus „practic“, o corectează Mâini-Albe. Nimic 
nu este nepieritor, cu excepţia zeilor. Soiul vostru însă 
îmbătrânește foarte încet, în sute de ani cât îmbătrânește 
omul într-un an. Adăugaţi faptul că se vindecă repede, 
capacitatea de a vedea în întuneric și nu-i de mirare că 
oamenii sunt atât de înspăimântați de soiul vostru, mai 
ales de cele care sunt greu de omorât, așa, ca Deka. 

Privirea Brittei se întoarce din nou spre mine, iar eu 
mă încordez, așteptând să văd acea expresie în ochii ei, 
acea scârbă pe care am văzut-o atât de adesea reflectată 
în ochii seniorilor. 

Însă ea nici măcar nu se uită la mine. Pare foarte 
preocupată în timp ce o privește lung pe Mâini-Albe. 

— Mâini-Albe? spune. 

Când femeia mai în vârstă se întoarce spre ea, 
continuă. 

— N-o să începem să mâncăm oameni, nu-i așa? Adică 
Auritele așa făceau, iar noi suntem urmașele lor, cu toate 
abilitățile astea și... 

— Au început să-ți crească colpi ascuţiţi? întreabă 
Mâini-Albe, întrerupând-o. 

— Poftim? se încruntă Britta, luată prin surprindere. 
Adică nu, dar... 

— Gândul de a consuma carne de om îţi face plăcere? 

Britta are o expresie dezgustată. 

— Nu, sigur că nu! 

— Atunci, nu-mi mai pune întrebări prostești. Să mân- 
cați oameni, ce idee! 

Mâini-Albe pufnește pe nas, scuturând din cap. Ne 
face semn să plecăm. 

— Grăbiţi-vă să faceţi rost de paturi. E un drum lung 
până la Hemaira. 

În timp ce Britta și cu mine pornim spre scările care 
coboară în cală, Britta bombăne ca pentru sine. 

— Nu cred c-o fost o întrebare prostească, mormăie ea. 
Toată vorbăria aia despre prădători și văzut în întuneric 
și altele asemenea... o fost o concluzie logică. 

Britta pare atât de jignită, încât în piept îmi urcă un 
hohot de râs, alungându-mi groaza preţ de o clipă. Încerc 

să mă agăț de sentimentul acesta în timp ce intrăm pe 
ușă și pășim în cală. 


— Am ajuns. 

Glasul vesel al Brittei e ca un balsam pentru gându- 
rile mele, care au devenit tot mai întunecate de când am 
intrat în cală. 

Încerc să nu remarc umbrele, pereţii care se încovoaie 
înăuntru. Încerc să nu remarc negrul de la marginea pri- 
virii mele, sudoarea care mi se scurge pe spinare. Nu sunt 
în pivniță... Nu sunt în pivniţă... îmi spun eu în șoaptă. 

Pivnița era întunecată și nemișcată. Mirosea a sânge 
și a durere, nu a vin acru și apă de mare. Nu erau torţe 
care pâlpâiau, nici pasageri care își despachetau lucrurile 
și se așezau la locurile lor. 

Mă forțez să-mi îndrept atenţia înapoi către Britta, 
care arată spre colțul ce ne-a fost dat, unde e abia destul 
loc cât să întinzi două saltele de paie și să agăți o perdea 
pentru intimitate. 

— După ce ne punem saltelele pe jos, o să fie aproape 
ca acasă, zice ea. 

Vocea îi sună ciudat, dar îmi evită privirea când mă 
uit la ea și sporovăiește veselă. 

— Sigur, ar mai merge câteva tușe... Poate o pânză co- 
lorată sau ceva. Da’ e drăguţ, chiar e. 

Vocea ei pare și mai chinuită acum, iar când mă uit 
în jos, văd că își strânge atât de tare fustele, încât degetele 
i s-au albit. 

În sfârșit, înțeleg. 

La fel ca mine, Britta a fost însemnată ca impură, 
smulsă din mijlocul tuturor lucrurilor pe care le-a cu- 
noscut vreodată și trimisă cu forța într-o nouă viață 

înfiorătoare. Familia, prietenii, până și satul în care a 
crescut i-au fost luate. Pentru prima dată în viaţa ei, este 
cu totul singură pe lume. Și îi e frică. 

De-asta a încercat să se apropie de mine săptămâna 
asta, alinându-mă când plângeam în mijlocul unui coș- 
mar, prefăcându-se că nu bagă de seamă de fiecare dată 
când urlam fără motiv... Ea nu e ca mine, nu e obișnuită 
să fie singură, să fie detestată. Ea are nevoie să fie accep- 
tată, să facă parte dintr-o comunitate. Doar că acum eu 
sunt singura comunitate pe care o are; ea și cu mine, 
înrudite prin strămoșii noștri demoni și sângele de aur 
care ne leagă. De-asta a fost întotdeauna aici, așteptând, 
în caz că voi dori vreodată să mă apropii și să stau de 
vorbă cu ea. 

Însă eu am fost atât de concentrată pe nefericirea 
mea, încât n-am făcut-o. 

Încerc să alung întunericul copleșitor când mă întorc 
spre ea. 

— Cred că a fost greu să-ți lași în urmă familia, satul, 
șoptesc eu. 

Un început timid de conversaţie. 

Ochii Brittei se întorc iute către ai mei, iar bărbia îi 
tremură ușor. 

— O fost... dar o să mă aștepte când mă întorc. 

Buzele i se destind într-un zâmbet luminos și hotă- 
rât. O mască menită să-i ascundă durerea, nesiguranța 
din privire. 

— Când oi fi pură, declară ea, o să mă-ntorc la mine-n 
sat. Și atunci o să-i văd pe mama și pe tata și pe toți 
prietenii mei. 

Dau din cap în tăcere, neștiind ce să spun. 

— E bine. E bine să ai prieteni. 

— Ar trebui să fim prietene. 

Britta se apleacă mai aproape, cu zâmbetul acela ca o 
mască, gata să se risipească. 

— Ştiu că abia ne-om cunoscut, spune ea, și știu că 
după ce s-o întâmplat, ţi-e greu să ai încredere în cineva, 
însă pân’ la Hemaira mai e cale lungă și nu vreau să fac 
asta fără un suflet lângă mine. Ești singura care înțelege 
cum e. Care înțelege... 

Întinde mâna. 

— Prietene? întreabă, cu chipul strălucind de speranță 
și frică. 

Mă uit în jos, gândindu-mă la mâna ei întinsă. Pri- 
etene... Dacă mă trădează și ea la fel ca toți ceilalți? Ca 
tata, Ionas, seniorii... Dar nu, Britta nu e unul dintre 
oamenii care m-au alungat și m-au torturat, este o alaki, 
prima și singura pe care am întâlnit-o vreodată. 

Și are nevoie de mine la fel de mult cât am și eu 
nevoie de ea. 

— Prietene, aprob eu, luându-i mâna. 

Britta se luminează la față, venind nerăbdătoare mai 
aproape. 

— Mi-o fost atât de teamă să merg la Hemaira, să 
devin soldat, mărturisește ea și dă drumul unui șuvoi de 
cuvinte. 

Parcă le-ar fi păstrat toată săptămâna asta, un baraj 
care aștepta să se spargă. 

— Acum, că ne avem una pe alta, poate că n-o să fie așa 
de rău. Poate chiar o să vii cu mine înapoi în satul meu 
când s-o termina totul! Știu că al tău n-o fost cel mai 
bun... Și, oricum, în Golma toată lumea e prietenoasă 
și avem o droaie de băieţi frumoși. Sigur că n-or să fie 

aceiași pe care i-oi lăsat în urmă, dar or să fie tot soiul de 
drăguți din care să alegi. 

Se uită la mine, întrebătoare. 

— Tu te-oi pupat vreodată c-un băiat, Deka? 
— Ce... eu? Nu, niciodată! 

De unde a mai venit și întrebarea asta? N-am mai 
vorbit niciodată cu cineva despre așa ceva, însă Britta, 
se pare, nu are asemenea rezerve acum, că porțile s-au 
deschis. 

— Eu m-oi pupat o dată, la unul dintre festivalurile din 
sat. A fost rău, tare rău. Gura lui avea gust de lapte acru. 

Strâmbă din nas și se întoarce spre mine. 

— Și tu de ce nu, de ce nu te-oi pupat cu un băiat adică? 

Cobor privirea în pământ, iar senzația aceea groaz- 
nică urcă la loc înlăuntrul meu. 

— Nimeni nu m-a vrut niciodată, șoptesc eu. 

În plus, seniorul Durkas ne spunea întotdeauna că 
săruturile conduc la impuritate, iar eu încercam cu dis- 
perare să fiu pură, cu toate că nu mi-a folosit la nimic. 

Britta se încruntă. 

— De ce? Eşti atât de drăguță! 

Chiar pare uluită. 

— Nu sunt. 

Scutur din cap, iar în minte îmi apar brusc amin- 
tiri groaznice cu lonas, cu zâmbetul pe buze, cu sabia în 
mână. Fete așa drăguțe ca tine... Ce minciuni oribile mi-a 
spus. 

Pufnetul Brittei îmi alungă amintirea aceea groaznică. 

— Ba ești drăguță, Deka, zice ea. Părul ți se încrețește 
în jurul feței tare drăguţ și ai o piele frumoasă și cafenie 
chiar și acuma, în toiul iernii. 

Apoi adaugă, de parcă tocmai și-ar fi amintit: 

— Şi ești bine făcută. Bărbaţilor le plac femeile bine fă- 
cute. Şi alea mai plinuţe, rânjește ea. De mine le-o plăcut 
mereu. 

— Dar cele de la miazăzi nu le plac, cel puțin, nu în 
Irfut. 

— Atunci poate că-i un lucru bun că ne îndreptăm spre 
miazăzi, spune Britta, bătându-mă ușor pe braţ în timp 
ce vasul pornește cu un pârâit. 

Încuviinţez, trimițându-i o rugăciune tăcută lui 
Oyomo, sperând că lucrul acesta se va dovedi adevărat. 

— Deka, Deka, trezește-te. Te rog, trezește-te! Om ajuns, 
om ajuns! 

Vocea Brittei vine parcă de departe când mă trezesc, 
iar căldura din jurul meu este atât de copleșitoare, că îmi 
pare un bolovan care mă apasă pe piept. Rămășițele unui 
vis mi se strecoară printre gânduri, grele și insistente. 
Încerc să mă agăţ de el, însă dispare când o greutate mare 
și caldă îmi scutură insistent umărul. 

— Mă trezesc, zic eu, clipind din ochi și deschizândur-i. 

Spre surprinderea mea, lumina din jur s-a schimbat. 
Nu mai este albastrul răcoros al iernii, ci galbenul cald 
din miezul verii. Și mai straniu încă, mirosurile mării 
sunt amestecate acum cu un parfum nou, exotic. Flori. 
Dar n-am mai mirosit niciodată flori ca acestea. Sunt 
discrete și au un parfum elegant, care scânteiază în jurul 
meu în valuri delicate. 

Unde e mirosul de gheaţă și zăpadă? Unde e frigul? 

Mă întorc spre Britta, care are ochii mari de ușurare. 

— De ce e atât de cald? întreb eu, confuză, cu glasul 


răgușit. 

Am limba la fel de uscată precum clăile noastre de 
fân la jumătatea verii, iar sudoarea îmi lipește părul și 
hainele de piele. 

Britta mă strânge tare în brațe. 

— Oi crezut că n-o să te mai trezești niciodată! Or trecut 
patru săptămâni! Mâini-Albe mi-o zis c-o să te trezești, 
da' patru săptămâni întregi... 

— Patru săptămâni? mă încrunt eu, îndepărtându-mă 
de ea. 

Când mușchii îmi protestează la mișcarea asta sim- 
plă, tresar, surprinsă. De ce îi simt atât de încordaţi? 

— Cum adică patru săptămâni? 

— Ai dormit aproape o lună. 

Explicaţia asta vine de la Mâini-Albe, care mă privește 
calmă de lângă perete. 

Lumina soarelui pătrunde strălucitoare și caldă prin 
ușa din capul scărilor aflate în spatele ei. Strălucește peste 
Braima și Masaima, cărora le-au dispărut de mult hainele 
grele din blană și ghetele. Stau cu pieptul dezgolit în căl- 
dură, îndoindu-și ghearele pe podeaua din lemn. În jurul 
lor bâzâie muște, iar ei le alungă cu cozile. 

— O lună? repet eu, șocată. 

— Alaki n-a fost cuminte, i-a făcut pe prietenii ei să se 
îngrijoreze, țâțâie Masaima, scuturând din cap. 

— Însă mutulică avea nevoie de odihnă, Masaima, 
spune Braima, dându-și pe spate coama cu dungă neagră. 
Și tu ai face la fel dacă ai ști că urmează să călătorești 
săptămâni în șir în cala urâtă, urâtă a unui vas, după ce-ai 
fost ținut captiv de preoți într-o pivniță de templu urâtă, 
urâtă. 

— Dar măcar ți-aș spune că urmează să dorm multă 
vreme, Braima, fornăie Masaima. 

Pe Mâini-Albe începe să o enerveze discuţia aceasta a 
lor. Arată spre scări, unde ceilalți pasageri se adună acum 
la coadă în direcția ușii. 

— Sus cu voi amândoi, ordonă ea. Pregătiţi trăsura. 

— Da, stăpână, răspund ei melodios, țăcănind cu ghea- 
rele pe treptele din lemn. 

— Îmi pare așa de rău, nu știu de ce... cum de am dormit 
atât de mult, zic eu, încă în stare de șoc, și mă întorc spre 
Mâini-Albe. E ceva ce se întâmplă cu alaki? E normal? 

— Nu, răspunde ea. Dar aveai nevoie de odihnă. 
Experiențele precum cea pe care ai avut-o tu își pot cere 
tributul. Până și oamenii, când se confruntă cu ce ai trăit 
tu, dorm până ce scapă de durere. Mai bine acum decât 
atunci când vei ajunge la Warthu Bera. 

— Warthu Bera? mă încrunt eu. 

N-am mai auzit niciodată cuvintele acestea. 

— Terenul de antrenament unde ne-or repartizat pe 
noi două, zice Britta entuziasmată, bătând cu degetul 
în vechiul simbol hemairan de pe dosul sigiliului ei. 
Asta-nseamnă simbolul ăsta. E cel mai ales. 

Mă încrunt nedumerită. De ce ne-ar trimite cineva 
la cel mai ales teren când nici măcar n-am făcut vreun 
antrenament până acum? 

Nu pot înţelege. Nu pot înţelege nimic acum. Visul 
acela iese din nou la suprafață, o amintire vagă care se 
ivește la marginea gândurilor mele. Dispare fâlfâind când 
Mâini-Albe ne dă fiecăreia niște batoane mici făcute din 
ceva ce seamănă cu cărbunele. Le recunosc imediat: to- 
zali. Mama își contura ochii cu el în fiecare zi ca să-i apere 
de soare. 

— Frecaţi-vă pe ochi cu asta. Veţi avea nevoie. Pornim 
într-o oră. 

— Da, Mâini-Albe, spunem noi când femeia pleacă. 

Apoi ne aplicăm tozali folosind un urcior mic cu apă 
pe post de oglindă. Mâinile îmi tremură în timp ce mă 
frec cu batonul pe pleoape. Mușchii mi-au devenit atât 
de slăbiți, încât fiecare mișcare îi face să urle în semn de 
protest. E și mai rău când încep să-mi strâng ce mi-a mai 
rămas din lucruri. Când am mâncat ultima dată? 

Și cum de am putut dormi atât de mult? Îmi simt 
membrele ca de cauciuc, noi, așa cum le simțeam de fiecare 
dată când mă trezeam după somnul aurit. Și, mai rău, am o 
senzație stranie undeva în adâncul meu, de parcă ceva s-ar 
schimba... ar crește... Nu am cum să nu simt că am devenit 
cumva diferită, într-un fel pe care nu-l înțeleg încă. 

Britta se uită la mine tot timpul, cu o expresie per- 
plexă. 

— Ce e? întreb eu, cu gândurile încă galopându-mi prin 
cap. 

— Cum se face că supraviețuiești chiar și când nu mă- 
nânci? șoptește ea. 

Când o privesc, uimită, îmi explică: 

— N-oi luat nicio înghiţitură de mâncare și niciun strop 
de apă. O trebuit să-ți mănânc toată mâncarea ca să nu 
observe ceilalți pasageri că oi dormit tot drumul. Le-oi zis 
că ești bolnavă, de-asta nu te mișcai și nu vorbeai. Dar 
s-ar fi întrebat ce-i cu tine dacă n-ai fi mâncat niciodată. 
Așa că oi mâncat eu pentru tine. Vreau să zic că știam că 
ești neobișnuită, însă așa ceva... 

Vocea îi coboară până ajunge o șoaptă. 

— Așa ceva e nefiresc, Deka. 

Nefiresc... lată-l, din nou cuvântul acesta. 

Știu că Britta nu a avut intenţia să mă jignească, dar 
cuvântul tot mă ustură. Mai rău, e adevărat. Nu mai simt 

niciun fel de foame. A dispărut, s-a dus într-un loc unde 
nu o pot găsi. Ridic din umeri cu tristețe, încercând să 
alung toate sentimentele îngrozitoare care urcă înlăun- 
trul meu, toate fricile provocate de semnul acesta nou și 
îngrijorător al impurității mele. 

— Nu știu. Nu mi s-a mai întâmplat până acum. Pro- 
babil că e cum spune Mâini-Albe, am dormit ca să mă 
eliberez de tot ce s-a întâmplat în piv... 

— Acuma ţi-e foame? întreabă ea repede. 

Știu că mă întrerupe ca să nu fiu nevoită să rostesc 
acele cuvinte cumplite. Dau din cap recunoscătoare. 

— Presupun că aș putea mânca. 

Îmi petrece repede brațul pe după al ei, oferindu-mi 
un zâmbet luminos. 

— Atuncea hai să-ți dăm de mâncare până nu începe 
burta să-ți danseze sârba, spune, trăgându-mă după ea 
pe scări. 

Când ieșim, ne întâmpină un soare atât de orbitor, 
încât trebuie să-mi feresc ochii de lumina lui. Mulțimi 
peste mulțimi de oameni mișună pe punți, iar glasurile 
lor formează un val de sunete formidabil care iese de pe 
fiecare vas, de pe fiecare stradă și de la fiecare tarabă. Sunt 
prea mulți oameni, prea multe sunete... Trebuie să lupt 
cu impulsul de a-mi acoperi urechile. 

— Oyomo să ne apere! exclamă Britta. Oi mai văzut 
vreodată atâția oameni în viața ta? 

În timp ce eu scutur din cap, mută de uimire, Britta 
le face cu mâna marinarilor și celorlalți pasageri. Spre 
surprinderea mea, și ei îi fac veseli cu mâna. 

— Binecuvântat să-ți fie drumul, Britta, strigă un mari- 
nar bătrân și încărunțit. 

Britta îi zâmbește larg. 


81 


82 


Namina Forna 


— Asemenea în următoarea călătorie, Kelma! 

Când vede că mă uit la ea, ridică din umeri. 

— Ne-om împrietenit, îmi explică, apoi se apleacă mai 
aproape, șoptind: Mi-or spus o grămadă de lucruri în tim- 
pul călătoriei. Urlătorii-morții atacă Hemaira! În fiecare 
noapte, câţiva se strecoară în oraș și nimeni nu știe cum. 

Fac ochii mari. Urlătorii-morții în capitală? Cum 
e posibil măcar așa ceva? Se spune că zidurile orașului 
Hemaira sunt de nepătruns, că orașul însuși a fost trans- 
format într-o grădină împrejmuită de ziduri care rezistă 
la orice asediu. Că acele creaturi pot fi deja aici, atât de 
aproape... mintea mi se cutremură la acest gând. 

— Și ce spun despre noi, alaki? întreb eu. 

Ridică din umeri. 

— Lumea încă nu știe despre noi. Numai preoții și seni- 
orii știu. Pe de altă parte, ei au știut întotdeauna. 

Dau din cap cu amărăciune, până ce o mișcare îmi 
atrage atenția: Mâini-Albe, chemându-ne de pe chei, 
unde Braima și Masaima se leagă deja la trăsura ei. 

— Grăbește-te, grăbește-te, Mutulică, strigă Braima. 
Ziua trece tot mai iute. 

Măresc pasul, conștientă că oamenii se uită curioși 
la mine și la Britta. Suntem două fete fără măști, aflate 
la vârsta Ritualului, fără vreun însoțitor bărbat care să 
ne supravegheze. Nu mai durează mult și vom fi oprite. 
Chiar în timp ce gândesc acest lucru, un bărbat rotofei 
și pios după înfățișare, ținând sub braț un pergament cu 
Înţelepciunile Veșnice cu model în relief, se desprinde 
din mulțime și începe să vină spre noi, cu o expresie se- 
veră pe chip. Înainte să ne ajungă însă, Mâini-Albe îi taie 
frumos calea, făcându-ne semn să înaintăm. 

— Haideţi, fetelor, zice ea cu voce tare. Hemaira vă 
așteaptă, la fel și serviciul pe care îl veți face mărețului 
nostru imperiu. 

Sigiliul împăratului se leagănă solemn la centura ei. 
Ochii bărbatului clipesc iute spre el, apoi spre noi. Șuieră 
pe sub mustăți ceva despre femeile fără Dumnezeu și se 
îndepărtează, dezgustat. 

— Detest băgăcioșii pompoși și îngâmfați, voi nu? 
pufnește Mâini-Albe. 

Fără să aștepte să-i răspundem, arată în sus. 

— Priviţi. Porțile Hemairei. 

În timp ce ochii mei îi urmăresc mâna, rămân cu 
gura căscată când văd zidurile colosale înălțându-se 
deasupra cheiurilor, cu câte două statui gemene repre- 
zentând războinici păzindu-i fiecare dintre porți. Deci 
acestea sunt zidurile Hemairei despre care mi-a povestit 
întotdeauna tata. 

Tata... 

Îmi înăbuș gândul concentrându-mă asupra ziduri- 
lor. Sunt numai trei. Trei ziduri cu trei porți. De ce? Mă 
întorc spre Mâini-Albe ca să întreb, dar ea face un semn 
către intrarea cea mai apropiată și mai mare. 

— Ne îndreptăm spre Poarta Emeka, zice ea, dând din 
cap spre statuile gemene ale aceluiași războinic sever cu 
o coroană pe cap. 

Împăratul Emeka, primul împărat al Oterei; îl recu- 
nosc imediat. Înalt și cu pielea închisă la culoare, cu părul 
tuns scurt, cu excepția bărbii. Imaginea sa este gravată în 
fiecare templu și în fiecare sală. Acea privire neînduple- 
cată, nările largi, gura strânsă și severă sunt inconfunda- 
bile, la fel și statuile care se înalță acum deasupra noastră, 

cu săbiile ce proiectează umbre masive peste mulțimile 
care se adună la picioarele lor. 
Privesc în sus, către ele, cuprinsă de un val de frică 
și neliniște. 
— Ei bine, am ajuns, șoptesc eu și mă pregătesc, trăgând 
adânc aer în piept. 
— Om ajuns, aprobă Britta, făcând și ea la fel. 
Fața ei este chiar mai palidă ca de obicei, fără vreo 
urmă de zâmbet pe buze. 
Mâna ei o înghiontește pe a mea, iar eu i-o strâng și 
dau scurt din cap. Nu e nevoie să spună ce gândește; eu 
știu deja. Vom supravieţui acestei încercări. Împreună. 


Mâini-Albe ne conduce direct la Poarta Emeka, unde 
un râu de oameni și animale se revarsă deja în oraș. 
Locuitori de la apus, de la răsărit, de la miazăzi, de la 
miazănoapte, cu toţii se luptă să-și facă loc împreună 
cu caii, cămilele și alte animale mai exotice pe care le 
recunosc doar din pergamentele tatei. Orilioni, maimuțe 
masive cu blana argintie și chipuri ciudat de omenești 
trag trăsurile din apropiere, cu coarnele ascuţite ascunse 
în teci curbate de aur. Mamuţi înaintează cu greu în fața 
caravanelor, iar numeroșii lor colţi le ies de sub trun- 
chiurile lungi și flexibile, cu ţepi din fildeș de-a lungul 
spinărilor lor gigantice și lucioase de culoare gri, și încă 
și mai mulți ţepi le împodobesc capetele rotunjite ale 
cozilor. Conducătorii caravanelor stau în corturi mici 
așezate pe spinările animalelor, suflând din corni pentru 
a-și anunța apropierea. 

Mi-aș dori ca mama să fie aici. Ea îmi povestea mereu 
despre provinciile de la miazăzi. Cu toate că nu a regretat 
niciodată că a plecat să se mărite cu tata, întotdeauna i-a 

fost dor de tărâmurile sale natale. Tot ce și-a dorit vreo- 
dată a fost ca eu să le văd într-o bună zi. Să văd cealaltă 
ramură a arborelui meu genealogic. 

Nu și-ar fi închipuit niciodată că aș veni aici în cali- 
tate de soldat abia recrutat. 

Britta arată spre gărzile împăratului care păzesc 
porțile. 

— la te uită la toți jatu ăia, Deka, spune ea, cu gura 
căscată. 

Spre deosebire de cei pe care i-am văzut în orașul 
nostru de la miazănoapte, acești jatu poartă nu armură 
și măști de război, ci robe roșii splendide, în vreme ce 
îndrumă șirurile de călători și le cercetează cu atenție 
documentele. Cu toții au însemnele jatu, leul auriu în 
fața soarelui-răsare, prinse la umeri. 

— Arată foarte autoritari, răspund eu și o urmă de neli- 
niște își face loc în sufletul meu. 

Îmi distrage atenţia un licăr albastru. O trăsură trece 
zăngănind pe lângă noi, condusă de două creaturi mari, 
ca niște șopârle cu aripi. Scot niște cârâieli stranii, parcă 
din adâncul gâtlejului. 

— Zaurieni! exclam eu, entuziasmată. 

Încă un fel de creaturi despre care mi-a povestit 
mama. Se găsesc numai aici, la miazăzi, unde soarele e 
cald și pădurile sunt nesfârșite. Mijesc ochii, încercând 
să le cuprind cu privirea cozile albastre acoperite cu fulgi 
și penajul roșu-aprins din creștet. 

— Mamei mele îi plăcea să-i călărească în tinerețe, spun 
eu. 
— Sunt foarte frumoși, răspunde Britta, uluită. 

Braima pufnește pe nas, dându-și pe spate părul cu 

dunga neagră. 

— Nu sunt la fel de impresionanțţi ca noi, nu-i așa, 
Masaima? 

— Sigur că nu, aprobă Masaima. 

— Amândoi sunteţi foarte frumoși, îi liniștesc eu. 

Gemenii equus bat nervoși din picioare în timp ce 
conduc trăsura departe de poarta principală, spre o in- 
trare laterală mai mică, unde se adună un șir de trăsuri cu 
aspect amenințător. Vizitiii poartă robe negre, asemănă- 
toare cu cea a lui Mâini-Albe, iar chipurile le sunt ascunse 
de glugi grele din pânză. La vederea tuturor acelor uși și 
ferestre închise cu bare de fier, sângele îmi clocotește prin 
vine. Acestea probabil că sunt trăsurile care le aduc pe 
celelalte alaki. Fiecare dintre ele arată destul de mare cât 
să încapă cel puțin șase înăuntru. 

Britta se foiește pe scaunul ei. 

— Sunt celelalte, nu-i așa? 
— Cel mai probabil, răspund eu. 

Aproape simt disperarea din aer. 

Britta întinde mâna, iar eu o iau într-a mea. Rămâ- 
nem tăcute în timp ce Mâini-Albe conduce trăsura în fața 
șirului, unde doi jatu joacă owareh, un joc de societate 
tipic celor de la miazăzi pe care mama îl îndrăgea. În 
clipa în care o zăresc, se ridică în poziţie de drepți. 

— Stăpână, salută ei, grăbindu-se să deschidă poarta 
îngustă. 

Spre surprinderea mea, amândoi vorbesc oterană în 
loc de hemairană. Pe de altă parte, hemairana este limba 
nobililor și a aristocrației, limba folosită în Înţelepciunile 
Veșnice. Singurul motiv pentru care o înțeleg este pentru 
că tatăl tatălui meu a obligat pe toată lumea din familie 
să memoreze Înțelepciunile Veșnice drept penitență pen- 
tru impuritatea noastră de demult. 

Nu știu de ce mă așteptam ca niște jatu de rând să o 
folosească și ei. 

Poarta se deschide cu un scârțâit ușor, iar eu îmi în- 
torc atenţia la drumul din fața mea. Fac ochii atât de 
mari, încât aproape că îmi ies din orbite. 

Acolo, chiar dincolo de poartă, se află un lac imens, 
care scânteiază la orizont. Orașul se înalță din mijlocul 
lui, un șir de dealuri verzi luxuriante legate între ele de 
poduri înalte și arcuite din lemn. Râuri și cascade în- 
tretaie peisajul ca niște străzi, cu bărci vopsite în culori 
vesele care plutesc pe ele, cu umbrele brodate menite să 
apere pasagerii de soare. 

— Oyomo să ne apere, respiră Britta, holbându-se la tot 
ce e în jur. Oi mai văzut vreodată așa ceva în viața ta? 

În timp ce scutur din cap, incapabilă să formulez un 
răspuns, altceva îmi atrage atenţia: clădirea maiestuoasă 
care se avântă în sus din vârful celui mai înalt deal din 
Hemaira ca o coroană zimţată. Am mai văzut-o de multe 
ori, imprimată pe fiecare monedă oterană. Ochiul lui 
Oyomo, palatul străvechi al împăraților hemairani. Koru, 
simbolul sacru al soarelui lui Oyomo, decorează nume- 
roasele sale fleșe, iar grupuri de clădiri mai mici, Sălile 
Administraţiei, se adună în mănunchiuri printre dea- 
lurile de la poalele sale. Le recunosc imediat din fiecare 
descriere a capitalei pe care am auzit-o vreodată. 

Totul este atât de splendid, atât de... mult... încât 
abia îl pot cuprinde cu gândul. Deci acesta este Hemaira, 
Orașul Împăraților. 

— Aveţi grijă să închideți gura înainte să intre musca, 
spune Mâini-Albe, râzând de uluirea mea, pe când cei doi 
equus intră veseli în galop pe străzile principale pline de 
zarvă. 

— Ce bine e să fii acasă, frate, spune Masaima, rânjind. 
— Gata cu frigul și cu blănurile care mă mănâncă, frate, 
este de acord Braima. 

Cu cât pătrundem mai adânc în oraș, cu atât devine 
mai aglomerat. Trăsuri trase de zaurieni și equus se luptă 
pentru spaţiu pe străzile pline până la refuz. Pe trotuare 
se plimbă pedeștri, majoritatea bărbați, cu toții dichisiți și 
îmbrăcaţi în veșminte luxoase, cu pietre prețioase înșirate 
în bărbile scrobite cu argilă roșie, cu tozali aplicat în vâr- 
tejuri elaborate în jurul ochilor. 

Puținele femei de pe stradă poartă măști și mai ela- 
borate decât în ținuturile de la miazănoapte; pe fiecare 
chip strălucește aurul și argintul în locul lemnului și al 
pergamentului. Există mai multe variații: măști rotunde 
sub formă de soare, spre gloria lui Oyomo, măști de ar- 
gint pentru fertilitate, cu obrajii umflați precum luna 
pântecoasă, măști ovale pentru noroc, cu simboluri din 
mărgele pe frunte și bărbie pentru a chema binecuvân- 
tările, măști ceremonioase de culoare neagră, cu coarne 
încovoiate ieșind din frunţile netede din obsidian. 

Aici, chiar și unele dintre fetițe poartă demimăști, 
reprezentări vizibile ale averii familiei, modelate din 
aur și argint. Simt tristețe de fiecare dată când le văd. 
Eu nu voi mai purta niciodată mască, nu voi mai putea 
niciodată să mă împodobesc cu acoperămintele sacre ale 
purității. 

Gândul mi se risipește în timp ce înaintăm și mai 
mult în oraș. Altceva mi-a atras atenţia: un zumzăit în- 
fundat, aproape imperceptibil, care devine mai puternic 
pe măsură ce ne apropiem de podurile centrale. Când 
ajungem la podul masiv care duce spre dealul central 

pe care se găsesc palatul și alte clădiri administrative, se 
aude un muget care îmi reverberează în oase. 

— Auzi și tu? o întreb pe Britta. 

Ea dă din cap că da, cu fruntea încruntată de nedu- 
merire. 

— Tu ce crezi că e? 

— Lacrimile lui Emeka, răspunde Mâini-Albe, întor- 
cându-se spre noi. 

— Lacrimile lui Emeka? întreb eu, mirată. 

Mâini-Albe arată cu degetul spre o despărțitură în 
zidurile orașului, acolo unde se înalță o singură statuie, 
reprezentând o femeie. 

— Uitaţi-vă în continuare, ne poruncește ea, condu- 
cându-i pe equus spre porțiunea cea mai de sus a podului. 

În clipa în care ajungem în vârf, mi se taie răsuflarea. 
Acolo, la hotarul orașului, o cascadă uriașă se prăvălește 
în Marea Nesfârșită de la poalele ei. Acum înțeleg de ce 
Hemaira are numai trei ziduri. Capitala este un oraș situat 
pe o stâncă, iar cascada de la marginea sa este o barieră de 
netrecut împotriva oricărei forțe care ar căuta să atace de 
pe mare. Statuia pe care am văzut-o se înalță la marginea 
cascadei, o femeie cu părul foarte creț și o siluetă zveltă, 
dar vânjoasă. Priveşte înspre apă, cu brațul întins spre 
orizont în semn de avertizare. 

— Fatu cea Neabătută, mama primului împărat și cus- 
todele apelor din jurul Hemairei, explică Mâini-Albe, iar 
cuvintele ei mă umplu de uimire. 

În vocea ei disting un ton, o emoție pe care nu o 
înţeleg. Tristeţe? Regret? 

— O priveliște potrivită cu care să ne încheiem călă- 
toria. Acum pornim spre Sala Jor, spune, făcând un gest 

spre clădirile administrative care se înalță imediat sub 
palat. Pregătiți-vă. 

Eu încuviințez în tăcere, iar neliniștea îmi cuprinde 
pieptul în timp ce gemenii equus merg mai departe, lo- 
vind cu ghearele pe podul principal. Ochiul lui Oyomo 
se conturează deasupra noastră, o condamnare tăcută. În 
curând, călătoria va lua sfârșit. Noua noastră viață este 
pe cale să înceapă. 


Când ajungem la străzile ce mărginesc clădirile ad- 
ministrative, groaza deja mi s-a încolăcit ca o cobră în 
stomac. Abia observ cât de ordonate sunt străzile de aici, 
abia observ grădinile luxuriante care se agaţă de clădi- 
rile grandioase, impunătoare, aproape la fel de vechi 
precum însăși Otera. Nu mă pot gândi decât la cum se 
vor schimba lucrurile pentru mine. Ce îmi va rezerva 
Hemaira? Va fi așa cum mi-a promis Mâini-Albe? Se vor 
adeveri vreunele dintre promisiunile ei? Încă mai am 
acea îndoială persistentă, acea frământare care mă cu- 
prinde ori de câte ori mă aflu în prezența ei. 

Fă să fie adevărate, mă rog eu în tăcere în timp ce 
înaintăm pe stradă. Ne apropiem de o clădire roșie 
enormă, cu însemnele jatu afișate la vedere pe drapele. 
Sala Jor, sala administraţiei pentru soldaţii jatu. Tata 
povestea atât de des despre ea din vremea când a făcut 
armata, încât o recunosc imediat ce o văd. Rânduri de 
fete îi înconjoară latura, iar dinspre ele adie un miros 
acru, neplăcut de familiar: duhoarea corpurilor nespălate. 

Îmi dau seama atunci, chiar și fără să întreb, că fetele 
acelea sunt alaki. Aceeași senzaţie de înfiorare pe care am 
simţit-o cu Britta se scurge prin mine. 

Greaţa îmi agită măruntaiele cu cât ne apropiem mai 
mult de ele. 

Celelalte alaki sunt toate dureros de slabe, cu hai- 
nele rupte și murdare, cu picioarele goale și pline de coji. 
Nici măcar o mască nu le acoperă feţele, nicio pelerină 
și nicio rasă nu le apără pudoarea de gărzile vânjoase, 
îmbrăcate în negru, care le privesc cu poftă în timp ce 
verifică simbolurile de pe dosul sigiliilor lor înainte de 
a le îndruma spre diferite cozi. Câteva sunt rănite, cu 
sângele picurând de pe robe, cu cicatrici care se întretaie 
pe braţele și umerii lor dezgoliți. Nu au murit, cel puțin 
nu de curând. Rănile și cicatricile lor s-ar fi reparat deja 
complet în somnul aurit dacă s-ar fi întâmplat așa. 

Pe de altă parte, moartea fizică nu este cel mai rău 
lucru care se poate întâmpla unei alaki. Îmi dau seama 
după expresiile bântuite din privirile celorlalte fete, din 
felul în care nu se opun când sunt date jos grosolan, 
câte șapte, opt odată, din spatele trăsurilor, că toate au 
avut de suferit foarte mult. Chiar și atunci când gărzile 
le împung spre Sala Jor, cu drapelele fluturând ursuze 
în adierea vântului, cele mai multe dintre ele nu scot 
niciun sunet. Ce metode au folosit ceilalți cărăuși pentru 
a le ține pe fete în frâu? Mă trece un fior doar când mă 
gândesc la asta. 

Slavă lui Oyomo pentru Mâini-Albe. Un gând surprin- 
zător, însă adevărat. În ciuda tuturor îndoielilor mele 
legate de ea, tot ce a făcut mai autoritar în timpul călăto- 
riei noastre a fost să încuie ușile trăsurii noaptea, ca să nu 
fugim. Nu ne-a bătut și nu ne-a abuzat vreodată, nu ne-a 
făcut niciodată cu ou și cu oțet, deși bănuiesc că celelalte 
fete au suferit toate aceste lucruri și multe altele. 

Aștept, din ce în ce mai neliniștită, în timp ce ea 
oprește trăsura în fața sălii, apoi coboară să ne deschidă 
partea din spate. 

— Aici ni se despart drumurile, alaki, spune ea, fă- 
cându-ne semn să coborâm. 

Eu ies timid, cu braţele strânse în jurul meu. Gărzile 
ne privesc de-acum, iar încruntăturile lor îmi pârjolesc 
umerii. Dintr-odată îmi doresc să fi avut vechea mea 
pelerină, cea pe care am lăsat-o în Irfut. Era zdrențuită 
și sărăcăcioasă, dar întotdeauna m-a apărat de privirile 
altora, întotdeauna m-a făcut să mă simt în siguranță. 
Aici, nu am asemenea paveze, nici măcar masca pe care 
mi-am închipuit că o voi purta deja. 

În timp ce înaintez târându-mi picioarele spre partea 
din față a trăsurii, cu stomacul întors pe dos, cu palmele 
transpirate, cei doi gemeni equus se întorc spre mine cu 
expresii jalnice. 

— Acum trebuie să ne luăm rămas-bun, alaki, spune 
Braima, bosumflat. 

— Ne-au plăcut toate merele de iarnă pe care ni le-ai 
dat, Mutulică, adaugă Masaima, privindu-mă. Au fost 
tare gustoase. 

— Data viitoare când ne vedem, o să vă dau mai multe 
mere, spun eu încet, mângâindu-l pe el și pe fratele său. 

Cei doi încuviințează, iar eu mă întorc spre 
Mâini-Albe. Are colțul gurii ridicat, ca de obicei, dar ochii 
îi sunt ascunși în spatele măștii. Pare aproape... plină de 
regrete când se uită la mine, cu toate că nu înţeleg de ce. 

— Mâini-Albe, eu... 

— Trebuie să vă las acum, spune ea, oprindu-mă cu un 
gest. 

Se uită de la mine la Britta. 

— Nu fiţi proaste și nu veți muri de prea multe ori. 
Amândouă dăm din cap în tăcere. Ea se întinde și ne 
strânge mâinile. Este gestul cel mai afectuos pe care ni l-a 
arătat până acum de când călătorim împreună și înteţește 
trica pe care o simt urcând în mine. incerc s-o înăbuș în 
timp ce Mâini-Albe continuă să-și ia rămas-bun. 
— Țineţi minte, o să fie dur, dar o să învingeţi. Norocul 
să vă fie călăuză, șoptește ea. 
— La fel vă doresc și eu, răspund, însă ea se îndreaptă 
deja spre trăsură. 
Pleacă mai departe, iar Braima și Masaima îmi fac cu 
mâna în semn de rămas-bun. 
Când dispare, frica aceea mă cuprinde și mai strâns, 
accelerându-mi bătăile inimii. 
Te rog, te rog, te rog, fă să pot îndura ce urmează. 

— Ele or fost rănite, nu-i așa, celelalte fete? întreabă 
Britta după câteva minute. 

Eu nu răspund, fiindcă am mușchii prea încordați ca 
să vorbesc măcar în timp ce înaintăm pe culoarele întu- 
necate și cavernoase din Sala Jor. Fiecare duce într-o încă- 
pere, spre unul dintre diferitele terenuri de antrenament 
pentru alaki. judecând după numărul cozilor, sunt zece. 

În timp ce Britta și cu mine ținem pasul cu coada 
ce se îndreaptă spre încăperea care duce la Warthu 
Bera, terenul de antrenament despre care ne-a povestit 
Mâini-Albe, celelalte fete se ghemuiesc unele într-altele, 
o parte suspinând pe ascuns, altele tremurând la fie- 
care pas. Se tem de jatu care patrulează pe coridoare, de 
cei cărora le strălucește pe umeri ansetha, simbolul cu 
stele. Mâini-Albe ne-a avertizat, pe Britta și pe mine, în 
privința acestor jatu, ne-a spus să-i tratăm cu precauție. 
Sunt antrenați special să le subjuge atât pe alaki, cât și pe 
urlătorii-morţii și, ca atare, sunt mult mai brutali decât 
compatrioții lor. Ei sunt motivul pentru care mirosul de 
sudoare și de frică se întețește constant de când am intrat 
în sală. 

Mă rog, unul dintre motive. 

Celălalt sunt fetele cu robe sfâșiate și ochi plecați 
care își târăsc picioarele pe lângă noi, cu mișcări lente 
și rigide, de parcă cineva le-ar fi smuls sufletul din corp. 

Recunosc privirea aceea, postura aceea. 

Este aceeași pe care o au uneori slujnicele de la tem- 
plul seniorului Durkas. Aceeași care le spune tuturor că 
nu mai sunt fecioare. Din nou îi sunt recunoscătoare lui 
Mâini-Albe. Ce ni s-ar fi întâmplat dacă am fi avut alți 
cărăuși, bărbaţi? Mă cutremur numai gândindu-mă la 
preţul pe care l-au plătit deja unele dintre fetele de aici 
ca să-și câștige iertarea. 

— Deka? mă îmboldește Britta, iar privirea îi fuge din 
nou către fetele cu ochii goi. 

— Au fost rănite în mai multe feluri decât ne putem 
închipui noi, răspund în cele din urmă, cu o expresie 
sumbră pe chip. 

Ea se uită la mine, iar ochii îi sunt sticloși din pricina 
lacrimilor înfricoșate. 

— Om avut noroc, nu-i așa? 

— Încă avem, șoptesc eu ferm și o strâng de mână. Ne 
avem una pe alta. 

Și vorbesc serios, cred fiecare cuvânt. Am noroc să o 
am pe Britta alături, să am pe altcineva cu care să îndur 
aceste lucruri. 

Ea dă din cap în timp ce ajungem la ușile duble din 
capătul holului. 

Încăperea în care intrăm este imensă și e greu să vezi 
până în cealaltă parte. Sculpturi împodobite din aur de- 
corează pereţii din piatră neagră lucioasă, iar podeaua 
este asemănătoare. Mă chinui să țin gura închisă, atât 
de uimită sunt de tot ce văd. Singura piatră neagră pe 

care am văzut-o vreodată se găsea în templul din Irfut și 
ajungea doar cât să decoreze altarul. Cantitatea de piatră 
neagră din încăperea asta ar hrăni fiecare familie din Irfut 
o mie de ani sau mai mult. 

Și mai descurajator este șirul de băieţi care ne 
așteaptă, fiindcă toți poartă armuri și măști de război. 

Aproape mă împiedic la vederea lor. 

Sunt în jur de o sută de băieţi în total, cam la fel de 
mulți ca noi, alaki, și stau cu spinarea dreaptă și cu mâna 
pe inimă. Au între șaisprezece și douăzeci de ani, cred, și 
cu toții par stricți și ameninţători, cu privirile pline de 
dispreț pe sub măștile de război. 

Inima începe să-mi bată altfel, frenetic și temător. 
Trebuie să rezist fizic imboldului de a mă înconjura strâns 
cu braţele. 

— Ce se-ntâmplă? De ce sunt aici? întreabă Britta, apro- 
piindu-se neliniștită de mine. 

Scutur din cap. 

— Nu știu. 

Sunt atât de tulburată de vederea tuturor acelor 
băieți, încât durează câteva clipe până ce observ platfor- 
mele. Zece la număr, se înalță, solide și impunătoare, sus, 
în aerul de deasupra noastră, cu scări care urcă și coboară 
de o parte și de alta a fiecăreia. Pe opt dintre ele stau 
înalții funcționari, cu robele galbene răsfirate în jurul 
lor, cu pergamente și călimări la îndemână. Cele două 
din centru însă sunt ocupate de comandanții jatu, înalți 
și cu pielea închisă la culoare, și care poartă măști de răz- 
boi. Privirea îmi este atrasă imediat de comandantul din 
stânga. Nu doar părul lui, care este împletit într-un stil 
complicat și uns cu argilă de un roșu-aprins, ci și statura 

lui îmi atrage atenţia, mai scundă decât a celorlalți și mai 
grațioasă, în ciuda mușchilor săi proeminenți. 

Pare aproape... feminin, dar nu se poate așa ceva. 
Femeile nu au voie să devină comandanți jatu. 

— Îndreptați rândul! strigă gardianul de lângă noi, spe- 
riindu-mă și făcându-mă să nu mă mai holbez. 

În timp ce o împinge înainte pe fata din fața mea, un 
strigăt furios răsună dintr-odată în sală: 

— Ia-ți mâinile jegoase de pe mine! 

Vine din capătul culoarului, unde o fată subțire și 
înaltă se luptă cu un grup de cărăuși, cel puţin patru la 
număr. Împinge atât de feroce, încât câțiva sunt izbiți de 
perete. Mă frec la ochi, clipind iar și iar ca să mă asigur că 
e adevărat ceea ce văd. I-a scuturat pe cărăuși de pe ea de 
parcă ar fi fost purici. N-am mai văzut niciodată așa ceva, 
nici măcar din partea unui bărbat. Aceasta o fi forța alaki 
despre care ne-a povestit Mâini-Albe, cea care m-a împins 
uneori să-mi sfâșii păturile de blană în timp ce dormeam? 

Când ia o sabie de la unul dintre cărăuși și o vântură 
amenințător, câțiva jatu vin în fugă spre ea, cu sulițele ri- 
dicate. În câteva clipe au încercuit-o, iar vârfurile ascuţite 
ale sulițelor se află la câţiva centimetri de gâtul fetei. 

— Daţi-i drumul! 

Toată lumea se întoarce, inclusiv eu, la auzul acestui 
ordin brusc și puternic. Vine de la băiatul înalt și mus- 
culos care iese acum din rând, cu pași lenți și hotărâți în 
timp ce se apropie de fata cea mândră. 

— Este soldat în războiul împotriva urlătorilor-morții, 
declară el în maniera sacadată și clar articulată a celor 
obișnuiți să vorbească mai degrabă hemairană decât ote- 
rană. lar soldaţii au drepturi. 

Drepturi? Cuvântul îmi răsună în minte, surprinză- 
tor și de necrezut. Drepturile sunt domeniul bărbaţilor și 
al băieților, nu al femeilor și, cu siguranță, nu al fetelor 
alaki. Chiar și așa, cuvântul înflorește, ca o speranţă în- 
depărtată pe care mă tem să o ating măcar. 

— Nu-i așa, căpitane Kelechi? spune băiatul, privindu-l 
pe comandantul mai înalt. 

Spre mirarea mea, comandantul încuviințează. 

— Într-adevăr, recrut Keita, răspunde el. Toată lumea 
de aici are drepturi, cu toate că unele ar vrea să le întindă 
până la limitele decenţei. 

Îi aruncă o privire dezaprobatoare fetei mândre, care 
scuipă pe jos, scârbită. 

Scoțând un sunet iritat din gâtlej, comandantul îi 
face semn băiatului — Keita — să se apropie. 

— Informeaz-o cu privire la drepturile pe care le are în 
calitate de nouă membră a armatei împăratului, recrut 
Keita. 

— Da, să trăiţi. 

Keita vine spre fata cea mândră, scoțându-și coiful 
și masca de război în timp ce se apropie. Mă uimește să 
descopăr că și el are pielea închisă la culoare ca mine — 
mă rog, mai închisă —, cu toate că părul îi e tuns atât de 
scurt, încât aproape că pare chel, iar ochii îi sunt aurii 
și ageri ca ai unui șoim. Are vreo șaisprezece ani, dar 
are o duritate în priviri, care vădește o maturitate mai 
profundă. 

Cine e Keita, de îl cunoaște atât de bine pe coman- 
dant? 

Armura lui pare diferită față de a celorlalți jatu, mai 
împodobită. Tata mi-a spus odată că armura fiecărui 
jatu este gravată cu simboluri hemairane care celebrează 

bătălii de demult, victorii obținute. A lui Keita are mai 
multe simboluri decât orice armură de jatu am văzut vre- 
odată, iar fiecare umăr îi este decorat cu câte o emblemă 
reprezentând un orilion care își dezvelește colții. 

Poate că este o moștenire pe care i-a transmis-o tatăl 
lui sau vreun unchi. Aristocrații au mai multe astfel de 
obiecte. În orice caz, arată că e mai mult decât ceilalți 
jatu care îl înconjoară. Mai bogat, fără îndoială. Probabil 
că e unul dintre nobilii hemairani despre care am auzit 
întotdeauna atâtea lucruri. Asta i-ar explica relația cu 
comandantul, precum și de ce se simte atât de în largul 
lui să vorbească neîntrebat. 

Suspiciunea întunecă trăsăturile mândre și rafinate 
ale fetei când ajunge în preajma ei. 

— Nu te apropia! mârâie ea, cu pielea oacheșă aprinsă 
de furie. Nu mai ascult niciuna dintre minciunile voastre! 
Soldaţi în armata împăratului? Iertare? Minciuni, toate-s 
minciuni! Tot ce vreţi e sângele nostru pe podeaua asta, 
ca să-l vindeți, oameni de nimic ce sunteţi! spune ea, 
împungând cu sabia înspre el. 

Keita ridică mâinile într-un gest împăciuitor. 

— E adevărat. Ești liberă să faci ce vrei, spune el, apoi 
se uită la noi. Toate sunteţi libere să faceți ce vreți. Dacă 
vreți să plecați acum, puteți să o faceți. 

Șoapte se înalță în aer, nesigure, dar pline de spe- 
ranță. Lângă mine, Britta se foiește. 

— Crezi că-i adevărat ce zice? 

Preţ de o clipă, îmi îngădui să-l cred pe Keita, îmi 
îngădui să cred în cuvintele lui. Apoi îmi amintesc de 
lonas, îmi amintesc cum mi-a înfipt sabia în burtă la doar 
câteva ore după ce mi-a spus cât de drăguță sunt. 

Încordarea îmi cuprinde din nou corpul. 

Keita nu va fi altfel când va veni momentul. Orice 
ar face acum, curând își va da și el arama pe față. Așa se 
întâmplă cu toți. 

— Nu, spun eu, scuturând din cap. 

Privesc cu ochi obosiţi cum ceilalți jatu se întorc spre 

comandanți în semn de protest. 
— Dar, căpitane Kelechi... exclamă un jatu. 
— Sigur n-o să acceptaţi așa ceva! imploră altul. 

Comandantul mai înalt ridică mâna să se facă liniște. 

— Recrut Keita are dreptate, tună el. Alaki fie își doresc 
să se afle aici, fie nu. Un soldat fără chef e un soldat inutil. 
Toate sunteți libere să plecaţi dacă așa doriți, dar rețineți 
că sunteți impure, iar lumea exterioară nu va vedea decât 
acest lucru. Ca să nu mai spun că urlătorii-morții vă vor 
vâna oriunde vă ascundeţi. 

Dă din cap, iar soldaţii jatu deschid ușa fără tragere 
de inimă, urmându-i ordinul. 

Privesc toate astea încordată, la fel și Britta. 

În jurul nostru, fetele murmură între ele, între- 
bându-se ce să facă. 

Keita pășește din nou în față. 

— Noi vă putem garanta siguranţa până la hotarul He- 
mairei, spune el. După aceea sunteți pe cont propriu. 

O privește insistent pe fata cea mândră, iar orice 
speranță aș fi avut se destramă precum cenușa în gură. 

Asta e, asta e condiţia. Da, putem să plecăm de 
aici, însă după ce ieșim pe porțile Hemairei ne întoar- 
cem la vechea noastră viață, la Mandatul de Moarte, la 
amenințarea constantă a urlătorilor-morţii... Keita e la fel 
ca toți ceilalți, ne oferă lucruri imposibile și le numește 
alegeri. 

Fata cea mândră pare să știe acest lucru, fiindcă se 
uită de la ușa deschisă înapoi la el. 

— Avem cuvântul vostru? întreabă neîncrezătoare, pri- 
vind de la el la comandant, care încuviințează din cap. 

— Jur pe soarele lui Oyomo, răspunde Keita, refe- 
rindu-se la koru, simbolul sacru al soarelui. Vă spun un 
lucru însă: pe terenurile de antrenament puteţi deveni 
cineva. Puteți fi luptătoare, iar după ce veți fi terminat, 
veți primi iertarea. Sau vă puteți duce viaţa ca niște pro- 
scrise, mereu cu frica Mandatului de Moarte. Adevărul e 
simplu: sunteți fie cu noi, fie împotriva noastră. Alegerea 
vă aparține. 

Făcând o plecăciune scurtă și rapidă în fața ei, se 
întoarce la locul său din rând. Sunt recunoscătoare că a 
plecat; mă cuprinde furia față de mine însămi că aproape 
i-am crezut vorbele. De ce am gândit, fie și pentru o clipă, 
că ar fi altfel decât Ionas și toți ceilalți? 

Îmi îndrept din nou atenţia către fata care stă acum 
în mijlocul sălii, cu ochii umbriţi și întunecați. Se uită 
din nou spre ușă, apoi iar spre coadă. Privirea i se mută 
de la una la alta: ușă, coadă, coadă, ușă. Văd cum îi trec 
prin minte o grămadă de gânduri, văd cum face aceleași 
calcule pe care le-am făcut și eu. În cele din urmă, alege. 
Își îndreaptă spatele și se duce la rândul ei, maiestuoasă 
ca o regină. Rămâne. 

Aproape simt zâmbetul mulțumit al lui Keita în timp 
ce, încet, dar sigur, și celelalte fete îi urmează exemplul. 

După ce toate fetele s-au întors la rândurile lor și 
totul este la fel ca înainte, comandantul mai înalt se 
apropie de marginea platformei sale și își scoate masca 
de război. Chipul său este deopotrivă arogant și impu- 
nător: atât de închis la culoare, că aproape seamănă cu 
cerul de la miezul nopții, și atât de sever, încât ochii săi 
neînduplecaţi, căprui-închis, ne străpung de deasupra 
pomeţilor ascuțiți ca niște cuțite. 

— Sunt căpitanul Kelechi, comandant peste jatu 
repartizați la Warthu Bera, tradiționalul vostru teren de 
antrenament, declară el, iar glasul îi răsună în toată sala. 
În faţa voastră se află cei mai noi recruți de la Warthu Bera. 

Arată spre rândul de băieţi, care își scot iute coifurile 
și măștile de război. 

— Aceștia sunt aici să servească drept uruni, frații voștri 
de arme. După ce veți încheia primele trei săptămâni de 
antrenament iniţial, vi se vor alătura și vă vor oferi ajutor 
în luptele din următoarele luni. Speranța noastră este să 
formaţi parteneriate profunde și îndelungate cu ei, care 
să dureze mult după ce veți părăsi zidurile acestea. 

— Fraţi? șoptește Britta în barbă, iar expresia ei conster- 
nată o oglindește pe a mea. 

Nu mi-i închipui pe niciunul dintre acei băieți cu o 
înfățișare arogantă ca pe noii noștri frați. 

Lângă mine și Britta, o fată cu cozi lungi împletite 
pufnește ca pentru sine: 

— Iscoade, mai degrabă, care au grijă să rămânem unde 
ne e locul. 

Căpitanul continuă, ignorând șoaptele tot mai apă- 
sate: 

— Știți cu siguranţă toate că urlătorii-morții au înce- 
put să se adune în cuibul lor primordial din apropierea 
Munţilor N'Oyo, cu sutele de mii. 

— Cu sutele de mii... șoptește Britta, ca un ecou al gân- 
durilor mele cuprinse de panică. 

Ştiam că există o mulțime de urlători-ai-morții, dar 
nu mi-aș fi putut închipui niciodată adevăratul număr 
al acestora. 

— Ceea ce poate că nu știți este că Hemaira se află în 
calea lor. Din acest motiv, împăratul Gezo a hotărât că 
toate alaki, chiar și neofitele, trebuie să meargă în raiduri 
lunare, atât pentru a le reduce numărul, cât și pentru a 
vă pregăti de campanie. Trebuie să știți totul despre duş- 
manii voștri, fiecare avantaj, fiecare slăbiciune, înainte 
să-i înfruntaţi pe câmpul de luptă, iar recruţii vă vor ajuta 
în acest demers. 

Se aud murmure de peste tot. Raiduri lunare? Vrea să 
spună că noi chiar va trebui să înfruntăm urlătorii-morții 
în sălbăticie? 

În timp ce mie mi se taie răsuflarea de groază, căpi- 
tanul Kelechi continuă: 

— În următoarele luni îi veţi înfrunta pe cei mai în- 
spăimântători monștri din toată Otera, însă nu îi veți 
înfrunta singure. Noii voștri uruni vă vor fi alături la fie- 
care pas. Chiar și în timp ce vă încheiați antrenamentul 
inițial, ei vor fi de cealaltă parte a zidului, așteptând să vi 
se alăture, frații voştri de arme. 

Le face semn recruților, iar aceștia vin în pas de marș 
și formează un singur șir în spatele lui, stând în poziţie 
de drepți. Comandantul mai scund, care a rămas tăcut 
în tot acest timp, ne face și nouă semn să procedăm la 
fel. Ne ia puțin mai mult timp, fiindcă ne îmbrâncesc 
soldaţii jatu, dar după câteva clipe ne aliniem și noi 
într-un șir opus, astfel încât cei doi comandanți stau cu 
fața unul la altul. 

După ce ne-am ocupat locurile, căpitanul și tovarășul 
său tăcut fac din nou câte un semn, iar recruții pășesc în 
lateral, apoi încep să treacă încet pe lângă șirul nostru. 

Acum înțeleg. Așa o să ne primim partenerii: făcând 
pereche cu oricare jatu se oprește lângă noi când căpita- 
nul Kelechi le ordonă să nu se mai miște. 

Inima îmi urcă în gât cu fiecare pas al recruţilor. 
Ajută-mă să nu fac pereche cu un băiat crud sau cu unul care 
le urăște pe alaki, îl implor eu în tăcere pe Oyomo. Chipul 
lui Ionas îmi apare preț de o clipă în amintire, iar eu îl 
alung, rugându-mă și mai fierbinte. Te rog, te rog, te rog... 

Procesiunea continuă și pare să se întindă la nesfârșit, 
în timp ce șirul recruţilor merge încet și hotărât spre capă- 
tul șirului nostru. Pe lângă noi trec băieții: înalți, scunzi, 
grăsuți, subțiri; de la miazăzi, de la răsărit, de la apus, de 
la miazănoapte; toți cu expresii la fel de amenințătoare 
pe chip, unii cu rânjete abia ascunse. Sunt atât de agitată 
în momentul acesta, încât îmi transpiră mâinile și am un 

nod în stomac. Dintr-odată sunt pe deplin conștientă de 
înfățișarea mea sărăcăcioasă: părul dezordonat și robele 
zdrențuite, chipul nemascat. 

Cobor privirea și apoi rămân cu ochii fixați în podea, 
incapabilă să mă mai uit în jur. Rugăciunile mele nu au 
cum să-și găsească răspuns. Băieţii par la fel de reticenţi 
ca noi să se afle aici, ba chiar unii dintre ei sunt furioși și 
nu vor să ne privească fețele. Nu pot decât să-mi închipui 
ce gândesc, știind că vor fi nevoiți să muncească alături 
de fete impure. Urmașele unor demoni, suficient de pu- 
ternice să-i azvârle cum a făcut-o fata aceea mândră. 

Transpir în continuare, cu ochii coborâţi, până ce 
aud în sfârșit comanda: 

— Opriţi-vă. 

Preţ de o clipă, nu pot privi în sus. Ce voi găsi 
dacă o fac: scârbă? Frică? Înghit în sec, pregătindu-mă 
să fiu dezamăgită. Apoi ridic capul. Spre surprinderea 
mea, în fața mea stă un băiat apusean scund, cu părul 
negru, cu trei dungi tatuate de la bărbie până la buză. 
Când îmi zâmbește, cu ochii căprui binevoitori și blânzi, 
simt un fior de ușurare. Nu e unul dintre băieții masivi, 
amenințători. De fapt, dacă mijesc ochii, aproape arată 
ca o fată, cu genele lui lungi și zâmbetul timid. Zâmbesc 
și eu, iar nodul din stomac îmi slăbește. 

Apoi căpitanul Kelechi strigă: 

— Recruţi, mai faceţi un pas și întâlniți-vă partenerele. 

Mai faceți un pas? 

Mă cuprinde groaza în vreme ce apuseanul ridică 
trist din umeri a părere de rău și apoi execută comanda, 
oprindu-se în fața unei fete cu părul roșu ca focul. Eu înalț 
privirea și mă apucă disperarea. În ochii mei se uită doi ochi 
severi și aurii. Ai recrutului Keita. El este noul meu partener. 

Abia îl aud pe căpitanul Kelechi când vorbește din 
nou, abia aud orice altceva dincolo de bătăile panicate 
ale inimii mele. 

— Faceţi prezentările! ordonă el. 

Keita mă privește de sus, cu chipul lipsit de expresie. 

— Eu sunt Keita, spune el. Keita din Gar Fatu. 

E nevoie de toată forța pe care o am să mă oblig să-l 
privesc în continuare în loc să-mi feresc capul de rușine. 
În sfârșit, reușesc să răspund: 

— Deka din Irfut, mormăi eu. 

EI dă din cap aprobator. 

De-acum, căpitanul Kelechi și partenerul lui s-au în- 
tors cu fața unul la altul. 

— Întindeți mâinile, ne ordonă căpitanul, întinzându-și 
mâna spre comandantul tăcut, care încă poartă mască, 
spre deosebire de toți ceilalți bărbați. 

Acum, mai mult ca oricând, sunt convins că e femeie. 

ÎI apucă de antebraț, iar el face la fel, o imitație ab- 
jectă a ritualului căsătoriei. 

— Întindeți mâinile unul către altul în spiritul camaraderiei. 

Keita și cu mine ne așezăm cu fața unul la altul și facem 
același gest. 

Mă cutremur când mâna lui o atinge pe a mea. E 
caldă, plină de bătături... Are mâini puternice, mâini de 
spadasin. Genul de mâini cu care lonas mi-a înfipt sabia 
aceea în burtă. Amintirea mă înfioară și trebuie să mă 
forțez să nu-mi smulg mâna din a lui. Mă uit în ochii lui, 
încercând să-mi depășesc frica. 

Însă privirea îi alunecă într-o parte, iar chipul îi e 
ascuns de o expresie rece. Își slăbește strânsoarea. 

Aproape sunt recunoscătoare când vorbește căpita- 
nul Kelechi. 

— De acum și până în clipa morţii, sunteți legaţi unii de 
alții, spune el. Frați și surori de arme. Uruni. 

Cuvintele lui îmi trimit un fior pe șira spinării. Pare 
aproape... prevestitor... Când ridic din nou privirea, 
expresia lui Keita este mai întunecată și mai severă ca 
oricând. Abia mai pot să respir și abia mă mai țin pe 
picioare, atât de aproape de acest băiat care va fi acum 
legătura mea cu lumea normală. O lume din care nu 
sunt convinsă că mai vreau să fac parte. O lume care cu 
siguranță nu vrea să aibă nimic de-a face cu mine. 

— Bine te-am întâlnit, Keita, zic eu, forțându-mă să-mi 
alung stinghereala. 

La rândul lui, dă din cap cu un gest scurt. 

— Bine te-am întâlnit, Deka din Irfut, răspunde el. 

Apoi îmi dă drumul la mână. 


Acestea fiind spuse, ceremonia ia sfârșit. Băieţii ies 
unul după altul prin celălalt capăt al sălii, urmați de 
comandanți, iar cărăușii intră înapoi, pe rând. Totul se 
întâmplă atât de repede, încât abia observ că doi înalți 
funcționari îmbrăcați în robe galbene se duc la locurile 
lor pe platformele goale, abia observ că ne încolonăm din 
nou, de data aceasta în fața platformelor. Acum începe 
adevărata admitere. Fetele se apropie de înalții funcționari, 
care le examinează și le înscriu detaliile pe pergamente 
cu ajutorul asistenţilor în robe cafenii care mișună acum 
încoace și încolo ca niște furnici. Fata din capul rândului 
meu, una plăpândă și bolnăvicioasă din provinciile de la 
miazăzi, suspină încet în timp ce asistenții o împung și o 
cercetează, strigându-i detaliile cu glas tare. 

— Înălţime: cinci palme, trei noduri. Sever subnutrită. 
Semne de început de scorbut. 

Mă încrunt. Subnutrită? Cum se face că fata asta e 
subnutrită, iar eu nu, după toate acele săptămâni în care 
am dormit pe vas? Nefirească... Din nou aud cuvântul 
acesta șoptit în minte, alungându-mi toate gândurile 
legate de Keita și de felul rece în care m-a privit de sus. 
Îmi ignor fricile, încercând să mă gândesc la alte motive 
pentru care există diferenţe între mine și fata asta. Poate 
că unele alaki sunt mai bolnăvicioase decât altele, iar 
unele, ca mine, sunt pur și simplu mai sănătoase din fire. 
Există atât de multe explicaţii posibile. 

Cărăușul fetei, un bărbat îndesat, cu barbă, își ex- 
primă zgomotos nemulțumirile când primește numai 
jumătate de pungă de aur drept plată. 

— Mi s-au făgăduit șaizeci de ota pentru fiecare fată! 
Șaizeci! bolborosește el. 

Răspunsul asistentului este implacabil. 

— Asta e bolnăvicioasă și hrănită prost. Ați fost avertizați 
să nu vă purtați urât cu proprietatea împăratului. 

Proprietatea împăratului. Mă cuprinde scârba la auzul 
acestor cuvinte. Credeam că se presupune că vom fi 
soldați. 

De-acum, toți cărăușii au ajuns în mijlocul încăperii, 
cu excepţia lui Mâini-Albe, nu că m-ar surprinde faptul că 
nu este aici. Nu cred că are nevoie de aurul pe care-l îm- 
part asistenții pentru serviciile cărăușilor. Călătoria noas- 
tră a părut mai degrabă o sursă de amuzament pentru ea 
decât altceva. Nu e prima dată când mă întreb cine este 
cu adevărat și de ce s-ar înhăma la o asemenea călătorie 
aparent de dragul distracției. 

În timp ce întorc întrebarea pe toate părțile, simt în 
nări un miros îngrozitor de ars, urmat de urlete disperate. 
Mă întorc spre sunet, cu mușchii încordaţi. Acolo e un 

asistent care înmoaie mâinile unei fete cu părul roșcat 
într-o urnă care conține ceva ce seamănă cu aurul lichid. 

Aurul blestemat, propriul nostru sânge. 

Îmi vine un gust în gură și simt cum mă cuprinde 
greața, dar înghit în sec, arunc o privire către fată, care 
plânge acum incontrolabil în timp ce se holbează la mâi- 
nile ei. Au fost aurite, acum sunt acoperite cu aur de la 
vârfurile degetelor până la coate. E aproape ca și cum ar 
fi deja moartă, pe jumătate cufundată în somnul aurit. 
Gândul acesta îmi trimite râuri de sudoare pe spinare în 
timp ce rândul înaintează din nou. 

Aurirea nu o să mă doară, îmi spun eu încurajator. 
Doar o să înțepe puţin. Doar puţin. Însă știu că nu e ade- 
vărat. Mirosul acela de ars se întețește de-acum, mai in- 
tens și mai visceral decât mirosul care îmi chinuie uneori 
amintirile. E ceva la aurul acela blestemat din urnă, ceva 
la modul în care a fost preparat, care îl face să se lipească 
de pielea alaki. 

Se înalță tot mai multe urlete, iar privirea mi se în- 
negurează. Simt că sar afară din propria-mi piele, că tot 
corpul îmi stă ca pe ace. 

— Deka, respiră, Deka! 

Glasul Brittei vine parcă de foarte departe. Mă cu- 
prind brațe moi. Siguranţă. Căldură. 

— Sunt aici, Deka, șoptește vocea ei. Cu mine ești în 
siguranță. În siguranță. 

În siguranţă... 

Durează câteva clipe, dar, în cele din urmă, trag cu 
greu aer în piept și reușesc să dau din cap. 

— Sunt bine, murmur eu. 

Reușesc să-mi alung greața și să-mi îndrept spatele la 

timp cât să-l zăresc pe asistent cum o poleiește cu aur pe 

fata dinaintea mea. Când scoate mâinile din urnă, aurul 
lucește acum pe pielea ei. Îmi tremură mâinile. E rândul 
meu acum. 

Înaltul funcționar răsăritean care stă deasupra mea 
este palid și intimidant în lumina slabă. 

— Înaintează, copilă, mă cheamă el, aranjându-și oche- 
larii într-un fel arogant. 

După ce fac un pas înainte, se întoarce spre asistentul 
său. 

— Numele? îl întreabă pe acesta. 

— Deka din Irfut, citește ascultător asistentul. 

— Eşti aici de bunăvoie și nesilită de nimeni? întreabă 
funcţionarul. 

— Da, șoptesc eu. 

În cealaltă parte a încăperii, altă fată urlă în timp ce 
ambele mâini îi sunt înmuiate în urnă. Mirosul de carne 
arsă se înalță în aer și, odată cu el, frica mea. 

— Mai tare. 

— Da, sunt, zic eu. 

Încerc să nu mă mai uit la urnă. 

— Îți dorești iertarea? 

— Da. 

Înaltul funcționar dă din cap, mulțumit. 

Mă încordez în timp ce unul dintre asistenți începe 
să mă cerceteze, trăgându-mă cu mâinile lui aspre. 

— Greutate: moderată; înălțime: cinci palme, cinci no- 
duri; părul: negru; ochii: gri, fără semne distinctive; stare 
excelentă de sănătate. 

După ce se încheie această evaluare, asistentul mă în- 
toarce înapoi spre contabil, care își continuă întrebările. 
Întind gâtul spre el. 

— Juri credință împăratului Gezo și armatelor sale? 

Este o întrebare pe care nu am anticipat-o, așa că 

durează o clipă până răspund. 
— Da, zic eu în cele din urmă. 

Se aud alte urlete, iar spinarea mi-e scăldată într-o 
sudoare rece. 

— Ai fost adusă aici de Stăpâna peste Equus. 
— Stăpâna peste... l 

Am nevoie de câteva momente până să înțeleg că 
vorbeşte despre Mâini-Albe. Sigur că asta-i e porecla, da- 
torită lui Braima și Masaima. Îi tratează mai degrabă ca pe 
niște camarazi decât ca pe niște armăsari, la urma urmei. 

— Da, răspund, forțându-mă să vorbesc în pofida panicii. 

Înaltul funcționar încuviințează din nou. 

— Nu ţi-a făcut rău fizic și nu a încercat să-ți vândă 
cinstea altora? 

Clipesc, uluită de întrebare. Acum înțeleg ce li s-a 
întâmplat fetelor cu ochii goi. Cărăușii n-ar fi trebuit să 
le facă rău, dar un lucru pe care l-am învățat în ultimele 
luni este că oamenii fac deseori lucruri pe care n-ar trebui 
să le facă. O imagine cu seniorii îmi vine în minte, cu 
găleţile și cuţitele lor ivindu-se amenințător în timp ce ei 
se pregătesc să cresteze iar pielea unei fete. Inspir și expir 
ca să alung amintirea asta. 

— Nu, răspund eu în cele din urmă. 
— Ei bine, ce ușurare, spune funcţionarul în barbă. Nu 
mai avem alte pergamente de umplut cu asta. 

Îmi încleștez maxilarul. Fetelor li s-a luat cinstea cu 
forța, vieţile le-au fost devastate, iar pe el îl interesează 
doar că trebuie să muncească mai mult. Este la fel ca 
soldaţii jatu care tocmai au plecat cu falsele lor promi- 
siuni legate de drepturi și libertăți. Trebuie să expir din 
nou ca să nu mi se citească furia pe față. 

Se întoarce spre asistentul său. 

— Aurul, ordonă. 

În timp ce asistentul aduce urna, înaltul funcționar 
își îndreaptă privirea către mine. 

— Aurul acesta a fost formulat special să te însemneze 
drept proprietatea împăratului. Se va estompa cu fiecare 
an ce trece și va dispărea după ce vei ajunge în al douăze- 
cilea an în slujba sa. Somnul aurit nu-l va estompa, așa că 
nu încerca să-ţi pui capăt zilelor ca să-ți scurtezi timpul. 

Nu încerca... să-ți pui capăt zilelor... 

Acum sunt într-o asemenea stare, încât gândurile 
îmi sunt abia pe jumătate formate. Când pun în cele din 
urmă cap la cap ceea ce spune, asistentul îmi suflecă deja 
mânecile, apoi îmi înmoaie mâinile în urna aceea. De pe 
buze îmi scapă un scâncet, cu toate că tot ce simt este 
o scurtă înțepătură ca de gheaţă înainte ca aurul să-mi 
acopere pielea. Încerc să nu reacționez la mirosul cărnii 
mele arse, dar corpul mi se cutremură din nou și acreala 
din gură mi se întețește când mirosul acela îngrozitor îmi 
ajunge în nări. 

— Este aurită, spune asistentul. 

— Este luată în evidență așa cum se cuvine, conchide 
înaltul funcționar. 

Acum mă privește de sus, prin ochelari. 

— Faceţi Otera mândră în anii care vor veni, alaki, tu 
și al tău uruni. 

Vomit în clipa în care sunt condusă afară din sală. 

Nu am nimic în stomac. Nimic în afară de fiere și 
praf. lar acesta e singurul lucru care mă salvează de mânia 
celor doi jatu care supraveghează grupul meu când mă 
scutură un spasm violent în fața sălii. Mâinile încă mă 
înțeapă și îmi sunt ca o rană vie după aurire, însă le simt 
deja cum se vindecă, iar o piele nouă se formează pe sub 
pelicula subțire de aur, care, lucru straniu, este la fel de 
suplă ca pielea de dedesubt. Chiar e ceva ciudat la aurul 
pe care l-au folosit. 

Jatu cel mai scund rânjește batjocoritor, scârbit. 

— Vino-ţi în fire, vietate. 

Mă împinge spre rândul de trăsuri mari și greoaie, ca 
niște închisori, care așteaptă în capătul sălii. 

Sunt douăzeci de trăsuri în total, fiecare de o culoare 
diferită, reprezentând terenurile de antrenament răsfirate 
pe dealuri la cele mai îndepărtate hotare ale Hemairei. 
Britta și cu mine ne îndreptăm spre trăsurile de un roșu 
amenințător care așteaptă în capătul rândului. Sunt cele 
menite pentru Warthu Bera. Cel puţin o sută de fete 
vor fi duse acolo înainte ca noaptea aceasta să ia sfârșit. 

Recruții jatu sunt, fără îndoială, deja pe drum, gata să-și 
înceapă propriile antrenamente de bază. 

Mirosul fricii devine tot mai puternic pe măsură ce 
ne apropiem de trăsuri, iar fetele se strâng cu disperare în 
brațe și își șoptesc unele altora: zvonuri, bănuieli, orice 
au auzit pe parcursul călătoriei. Însă gândurile Brittei au 
rămas în continuare la noii noștri uruni. 

— Mă întreb de ce nu vor să începem să ne antrenăm 
acum cu ei... murmură ea, iar glasul îi sună neobișnuit. 

Mă uit la ea și descopăr că apasă de probă pe aurul 
de pe mâini. Șuieră încet, cu ochii scăldați în lacrimi, iar 
eu mă apropii de ea. 

— Pielea de dedesubt o să se vindece curând, șoptesc. 
Totul o să fie bine, o să vezi. 

Britta inspiră tremurând și dă din cap aprobator. 

— Aţi auzit? șoptește fata cu părul roșcat pe care am 
văzut-o în timp ce era aurită, atrăgându-ne atenţia. Tere- 
nurile de antrenament o să fie supravegheate de Umbre, 
iscoadele personale ale împăratului. 

— Am auzit că toate sunt femei, răspunde altă fată, 
mică de înălțime și oacheșă. 

Amintirea comandantului mai scund îmi vine ime- 
diat în minte. 

— Femei? spune altă fată. Nu se poate. Cine a mai auzit 
de profesori femei? 

Eu cu siguranță nu am auzit. 

Înțelepciunile Veșnice le interzic femeilor să lucreze 
în afara casei, singura excepţie fiind în slujba soţilor și 
a familiilor acestora. Și totuși s-ar putea să fie profesori 
femei la Warthu Bera, iscoade femei. 

Am auzit de Umbrele împăratului; toată lumea a 
auzit. Ele sunt trimise ori de câte ori împăratul are nevoie 

să se înfăptuiască ceva repede și pe tăcute. Se spune că au 
puteri mai mari decât ale oamenilor normali, că se pot 
topi în umbrele după care și-au luat numele și că își pot 
doborî dușmanii de la distanțe enorme. Ele s-ar putea să 
ne fie profesori? Nu pot nici măcar cuprinde cu gândul 
așa ceva. 

Lângă mine, fata cu părul roșcat clatină din cap. 

— Am auzit că n-au avut de ales decât să folosească 
femei. S-au întâmplat prea multe incidente cu cărăușii 
bărbaţi. Le-aţi văzut pe unele dintre fete... 

— Britta, Asha, Adwapa, Belcalis, Deka, latră jatu cel 
scund, citindu-ne numele de pe un pergament. Mișcaţi-vă 
fundurile! 

Dau zor, străduindu-mă să ignor tremurul discret 
care încă îmi chinuie corpul în timp ce mă grăbesc spre 
trăsuri. Aurirea nu a fost atât de dureroasă, însă mirosul 
acela, mirosul acela oribil de ars, încă îmi rămâne în nări, 
trezindu-mi amintiri care aș prefera să rămână bine în- 
gropate. Când soldatul jatu și partenerul lui deschid ușa 
să ne vâre înăuntru, îi arunc o privire Brittei. Acum pare 
o idee mai bine, i-a revenit puțină culoare în obraji. 

— Eşti în regulă? întreb. 

Ea dă din cap că da în timp ce soldatul jatu cel scund 
încuie bine ușa în urma noastră. 

— Încărcat! strigă cel înalt, bătând în acoperiș. 

— Porniţi! strigă cel scund. 

— Porniţi! repetă cel înalt, bătând din nou. 

Trăsura se pune în mișcare cu o smucitură, ieșind pe 
stradă. În timp ce ne îndepărtăm de Sala Jor, mă uit în 
jur. Mai sunt trei fete aici, cu noi. Două dintre ele sunt 
gemene, amândouă cu pielea neagră ca tăciunele, așa că 
știu imediat că trebuie să fie din Nibari, un trib cu totul 

independent care trăiește în munții celor mai îndepărtate 
provincii de la miazăzi. Probabil au ajuns aici în urma 
unor evenimente foarte nefericite. Nibari sunt înverșunat 
de loiali unii altora, iar mama mi-a spus odată că, de fapt, 
nu îl venerează pe Oyomo, doar pe un zeu tainic pe care 
l-au păstrat din vremea dinainte ca triburile să devină 
Unicul Regat. 

Și mai alarmantă este ultima noastră pasageră, fata 
cea mândră. Se ghemuiește cât mai departe cu putință de 
noi, celelalte, cu părul negru dezordonat în jurul feței, în 
timp ce își fixează acea privire hotărâtă pe ușa cu zăbrele 
care ne separă de lumea exterioară. Poate că regretă deja 
decizia de a rămâne. 

Nu există scăpare, îmi vine să-i spun. Chiar dacă 
n-am avea zăbrele de metal care să blocheze ușa, ar tre- 
bui să-i înfrunte pe jatu. Fiecare caravană de trăsuri are 
repartizat câte un contingent și cu toţii sunt dintre cei 
antrenați special să se ocupe de alaki. Nici măcar n-aș fi 
surprinsă dacă s-ar număra și câțiva recruți printre ei, că- 
lărind în pas cu aceștia ca să-și însoțească noile „surori“. 
Trebuie să-mi înghit la loc amăreala care îmi urcă în gât 
la gândul acesta. 

Trăsura înaintează zornăind, cu roțile lovind zgomo- 
tos pietrele din pavaj. În ciuda acestui lucru, tăcerea este 
asurzitoare, la fel și tensiunea care ne apasă, sufocantă ca 
fumul. Britta se foiește lângă mine. Ea este unul dintre 
oamenii aceia care detestă tăcerile stânjenitoare, sau orice 
fel de tăceri, de fapt. 

— Ei bine, iată-ne aici, spune, silindu-se să ne ofere 
zâmbetul său cel mai vesel. 

Când ochii tuturor se întorc către ea, se foiește 
încurcată, dar continuă vitejește. 

— Are careva idee ce ne-așteaptă când om ajunge acolo? 
În afară de recruți, vreau să zic. 

Râde nervos de încercarea ei dureroasă de a glumi. 

— Ți se pare că-i un joc? se răstește fata cea mândră, iar 
chipul ei cu trăsături acviline se întoarce brusc spre Britta. 
Ți se pare că suntem în drum spre curte, să învăţăm lu- 
crul de mână și cum să fim domnișoare adevărate? 

Fata se apleacă mai aproape, cu un rânjet pe față. 

— Suntem niște monștri și o să ne trateze ca pe niște 
monștri. O să ne folosească, o să ne taie, iar când o să ter- 
mine, o să ne descopere morțile finale și o să ne execute 
una după alta. 

Se lasă pe spate pe scaun, pufnind. 

— Uruni, vă vine să credeţi asemenea minciuni? Mai 
degrabă iscoade, să se asigure că nu ne abatem nici 
măcar un pas sau că nu ne luăm lumea în cap în timpul 
raidurilor. 

Întoarce o privire neînduplecată spre Britta. 

— Cu cât înţelegi mai repede asta, cu atât o să-ţi fie mai 
bine. 

Britta roșește, cu ochii în lacrimi, iar în mine cloco- 
tește dintr-odată furia. Cine e fata asta, de își permite 
să-i vorbească atât de aspru Brittei? Și astăzi, dintre toate 
zilele, după tot ce abia am îndurat, după toate umilinţele. 
De ce să sporești durerea, suferința? De ce să ataci singura 
persoană care încearcă să îndrepte lucrurile? 

Mă întorc spre fata cea mândră. 

— Nu-i nevoie să faci asta, nu-i nevoie să o sperii, spun 
eu. 

Ochii ei negri ca tăciunele îmi aruncă o privire. 

— Nu? Poate că ai iluzii legate de ce înseamnă asta, de 
vreme ce ești parteneră cu recrutul Keita și toate astea, 

rânjește ea batjocoritor, dar eu nu am și aș prefera să mă 
pregătesc în tăcere. 

Simt că mă aprind înainte să-mi dau seama măcar. 

— Cine e partenerul meu nu are nicio legătură cu senti- 
mentele mele, mă răstesc eu. Și, să fie clar, tu ai ales asta, 
la fel ca noi. Ai avut de ales și ai hotărât să rămâi aici. 

— Nu, spune fata cea mândră. Am ales să scap de Man- 
datul de Moarte, fie și doar pentru câteva zile în plus. 
Am ales să supraviețuiesc, în loc să fiu executată în clipa 
în care aș fi ieșit pe ușa aia. Să nu-mi confunzi hotărârea 
cu altceva. 

— Ce să spun, toate am ales să scăpăm de Mandatul de 
Moarte, o întrerupe o voce enervată. 

Când ne întoarcem, ne privesc două perechi de ochi 
în care se citește limpede iritarea. Capul ras al gemenei 
mai înalte lucește în întunericul trăsurii în timp ce ea 
rostește tărăgănat: 

— Ăsta-i drumul pe care l-am ales toate. Nu mai con- 
tează dacă am fost sau nu forțate. Acum suntem aici. Ne 
resemnăm sau murim, e simplu. 

Sunt surprinsă că a vorbit în numele meu. Locuitorii 
de la miazănoapte și cei de la miazăzi nu se împacă bine 
niciodată, iar accentul meu arată limpede că vin de la 
miazănoapte, în ciuda înfățișării mele. Poate că ei nu-i 
pasă de dușmănia dintre provinciile de la miazănoapte 
și cele de la miazăzi. 

Pot doar să sper că toată lumea de aici va gândi la fel. 

Ea și sora ei par mai mari decât noi; să aibă, poate, 
vreo optsprezece ani. Înfăţișarea ei e mult mai fioroasă 
decât a surorii sale mai scunde și mai mici, care are părul 
negru împletit în cozi mărunte care îi cad pe spate. Când 
ridică din umeri, lumina lunii îi dansează pe cicatricile de 

pe obraji și umeri. Mi se strânge inima la recunoașterea 
lor. Sunt cicatrici tribale, săpate probabil în carne cu mult 
înainte ca sângele să i se prefacă, iar aurul blestemat să 
înceapă să-i vindece toate rănile. Triburile de la miazăzi 
le folosesc pentru a-și însemna membrii. Mama avea 
două pe fiecare obraz. 

— Atunci hai să fim prietene, ca să ne fie mai ușor, 
spune Britta. 

Celelalte se întorc spre ea, iar ea se face mică preţ de 
o clipă. Apoi își încordează umerii. 

— Sau aliate, m-măcar, se bâlbâie. Unele adevărate, 
vreau să zic, nu ca noii noștri parteneri. 

Nu mă pot abține să nu o admir pentru curajul ei. 

— Britta are dreptate, spun eu. Toate mergem într-un 
loc pe care nu-l cunoaștem ca să înfruntăm orori pe care 
nu ni le putem închipui. Putem să îndurăm singure. 

O pivniţă întunecată. Sânge auriu pe pietre. 

— Sau putem să ne aliem, să ne ajutăm unele pe altele. 
Britta m-a ajutat și înainte. Eu am dormit tot drumul 
pe mare, iar ea mi-a mâncat mâncarea ca să nu înceapă 
ceilalți să pună întrebări despre mine, despre cum aș 
putea supraviețui fără să mănânc. 

— Ce mai sacrificiu pentru una ca tine. 

Ochii fetei mândre cercetează disprețuitor silueta 
plinuţă a Brittei. 

— Câteva zile de ospătat după pofta inimii. 

Sarcasmul ei mă înfurie. 

— Au fost patru săptămâni, zic eu cu răceală în glas. 

Aproape o lună. 
Acum face ochii mari. 

— O lună? întreabă, cu gura căscată. 

Și fetele din tribul Nibari sunt șocate. 

— O lună? cugetă cea mai înaltă. Arăţi sănătoasă pentru 
cineva care n-a mâncat o lună. 

Cea mai mică dă din cap aprobator, dar tot nu 
vorbește. Încep să mă întreb dacă poate. 

— Nu cred că cele din soiul nostru mor de foame, 
răspund. 

— Așa e. 

Expresia sumbră din ochii fetei mândre arată că știe 
acest lucru din proprie experienţă. 

— Însă efectele ei urâte se văd și la noi. Capacitatea 
noastră de a ne vindeca are limitele ei și avem nevoie de 
mâncare ca s-o alimentăm. 

Mă privește din cap până în picioare. 

— Ai părul des, iar corpul nu ţi-e slab. Pielea nu ţi-e 
zbârcită și n-ai afte în jurul gurii. Acum cât timp ai stat 
nemâncată? 

În timp ce eu încerc să-mi aduc aminte, Britta se 
apleacă înainte. 

— Încă nu o mâncat. 

Clipesc, uluită să-mi dau seama că are dreptate. Când 
am mâncat ultima oară — sau când am băut ceva măcar? 
Încerc să identific ziua anume, dar amintirile mele se 
împrăștie, ca atunci când eram în pivniță. 

Buzele fetei mândre se răsfrâng într-un rânjet batjo- 
coritor. 

— Ești nefirească, spune ea, scârbită. 

În timp ce eu tresar la auzul cuvântului, fata mai 
scundă din tribul Nibari se zbârlește lângă mine și se în- 
toarce spre fata mândră. 

— Toate suntem — și tu ești, pufnește ea. 

La fel ca sora ei, are ochii vicleni și o expresie sfidătoare. 
Și ea are obrajii și umerii acoperiți cu cicatrici ritualice. 

— Altfel cum crezi că i-ai azvârlit pe toți gardienii ăia 
în Sala Jor? Ce femeie de neam omenesc știi tu să aibă o 
asemenea forță? 

Fata se încordează. 

— Sigur că știu... 

— Nu poți să-ți baţi joc de cineva că e nefiresc când 
și tu ești considerată exact la fel de către alți oameni, o 
întrerupe fata mai scundă din tribul Nibari. 

— Cu atât mai mult avem un motiv să ne aliem, anunţă 
Britta, întinzând mâna spre gemene. Eu sunt Britta, zice ea. 

Gemenele se uită la mâna ei, apoi una la alta. Cea 
mai înaltă și rasă în cap i-o ia prima. 

— Eu sunt Adwapa, fiica cea mare a lui Tabelo, înalta 
căpetenie a tribului Nibari. 

— lar eu sunt Asha, a doua fiică a lui Tabelo, înalta că- 
petenie a tribului Nibari, spune cea mai scundă, iar cozile 
îi flutură în timp ce dă din cap. 

Când amândouă se întorc spre mine, întind și eu 
mâna. 

— Deka din Irfut, spun eu, strângându-le mâinile pe 
rând. 

— Bine te-am întâlnit, intonează într-un glas. 

Ne întoarcem toate spre fata cea mândră. La început 
doar se uită la noi, scârbită. În cele din urmă, oftează și 
își dă ochii peste cap. 

— Foarte bine, eu sunt Belcalis din Hualpa, spune ea, 
pomenind un oraș apusean îndepărtat, situat aproape de 
hotarul cu Tărâmurile Necunoscute. 

— Bine te-am întâlnit, spunem toate. 

— Asta nu ne face prietene. 

Zâmbetul larg al Brittei îi scoate la iveală gropiţa din 
obrazul stâng. 

— Dar ne face aliate. 

Eu încuviințez. 

— Hai să ne păzim spatele unele altora și să ne ajutăm 
pe cât se poate. 

Această înțelegere pare să o liniștească pe Belcalis. 

— Pe cât se poate, zice ea, apoi adaugă: Dar să înțelegeți 
un lucru; eu o să-mi iau zborul din văgăuna asta cât de 
repede pot. 

Britta se încruntă. 

— Atunci tu nu vrei să fii pură? „Binecuvântate sunt 
cele sfioase și ascultătoare, fiicele umile și adevărate ale 
omului, fiindcă ele sunt nepătate în fața Tatălui Veșnic.“ 
Așa zice în Înțelepciunile Veșnice. 

Belcalis își dă ochii peste cap. 

— Voi chiar credeți în aiurelile alea? Puritatea e o ilu- 
zie. La fel și iertarea și tot ce ați mai citit în cartea aia 
blestemată. Ai zice că niște toante ca voi ar fi înţeles asta 
deja. 

Aproape mi-a picat fața. N-am mai auzit niciodată pe 
nimeni să vorbească așa despre Înţelepciunile Veșnice, cu 
atât mai puțin despre puritate. Ridic iute ochii, trimițând 
o rugăciune rapidă spre iertarea Tatălui Veșnic. Te rog, te 
rog, te rog nu ne pedepsi pentru asta, implor eu. 

Mă întorc spre celelalte fete. 

— Poate ar trebui să ne rugăm, sugerez eu. 

— Dacă așa îți vine, spune Adwapa ridicând din umeri. 

E clar că nu are nicio intenţie de a face asta. La fel și 
sora ei și Belcalis. E ceva în provinciile de la miazăzi care-i 
face pe oameni să-L sfideze astfel pe Tatăl Veșnic? 

Eu nu vreau să particip la așa ceva. Nu vreau să parti- 
cip la nimic care m-ar putea duce înapoi în pivnița aceea, 
înapoi la tot sângele, la toată durerea aceea... 

Sunt ușurată când Britta se ghemuiește mai aproape 
de mine. 
— Mă rog eu cu tine, Deka, spune ea, întinzând mâna. 
— Mulţumesc, șoptesc în timp ce îi iau mâna. 
Ne rugăm în tăcere împreună în timp ce începem să 
ne îndreptăm spre hotarele capitalei. 


Destinația noastră, se pare, este un șir de dealuri 
izolate aflate tocmai la marginea orașului, chiar lângă 
zid. S-a lăsat noaptea, așa că un întuneric înăbușitor 
înconjoară caravana de trăsuri cu alaki care înaintează 
una după alta spre deal. În ciuda întunericului, văd totul 
perfect: clădirea cea mare din vârful celui mai înalt deal, 
cu ferestrele mici cât gămăliile de ac, cu zidurile lucioase 
și roșii. E impunătoare, aproape amenințătoare, însă așa 
a fost creată. Zidurile acelea, ferestrele acelea mici de tot 
sunt menite deopotrivă să-i țină pe locuitori înăuntru 
și pe alții afară. Acesta trebuie să fie Warthu Bera, noul 
nostru teren de antrenament. 

Rămân cu gura căscată la vederea dimensiunilor sale 
colosale. Dealurile acelea unduioase, lacul din mijloc; 
Warthu Bera e suficient de mare cât să găzduiască un sat 
întreg. De fapt, chiar seamănă cu un sat, cu toate acele 
clădiri mai mici care o înconjoară pe cea mare situată în 
vârf de tot. Singura diferenţă este că aici totul e construit 
pentru război. Dacă mijesc ochii, văd ceva ce seamănă cu 
o groapă de nisip în depărtare și țepușe ascuţite care ies 
din adâncurile șanțului care o înconjoară. Nu e nevoie să 
întreb ca să îmi dau seama că sunt acolo pentru orice alaki 
care se gândește să fugă luând-o pe traseul acela. Turnuri 
de observaţie țâșnesc din ziduri și toate mișună de jatu în 
armuri. Noii noștri temniceri. Keita și ceilalți or spune ei 

că suntem soldați care au de ales, însă eu știu mai bine. 
Până și soldații obișnuiți sunt pedepsiţi pentru dezertare, 
iar noi suntem cât se poate de departe de a fi obișnuite. 

Este un gând neplăcut, așa că încerc să-l alung când 
se deschide poarta și traversăm podul pentru a începe 
urcarea. În cele din urmă, ajungem la curtea clădirii celei 
mari, unde niște femei între două vârste, îmbrăcate în 
robe portocalii, sunt aliniate lângă o statuie a împăratului 
Gezo. Mă străbate un șoc când îmi dau seama că toate 
sunt fără mască, au capetele descoperite și au alături ceva 
ce seamănă cu niște bastoane scurte din lemn, vârâte în 
teci. Întorc privirea, copleșită de ceea ce văd. 

Acestea sunt femeile care ne vor instrui? 

Îmi crește încordarea, iar sângele mă furnică pe sub 
piele, în timp ce trăsurile se opresc ușor. 

— Descălecaţi! răsună strigătul de la un jatu la altul. 
Eliberaţi-le pe alaki! 

Când se aud cheile zornăind în lacătul trăsurii, Britta 
și cu mine ne privim una pe cealaltă o ultimă dată. 

— Fii tare, îmi șoptește ea, cu chipul palid în întuneric. 
— Și tu, șoptesc la rândul meu. 

Încă e cald afară când ieșim din trăsură și ne alătu- 
răm mulțimii de fete adunate în curte. Aici, temperaturile 
nu scad atât de brusc ca în provinciile de la miazănoapte, 
se pare. Aerul e umed și pătruns de un iz înțepător și 
metalic. Nu e nevoie să inspir adânc ca să-mi dau seama 
că e sânge, sângele blestemat. După lunile petrecute în 
pivniță, îi recunosc mirosul de la prima adiere. 

Îmi crește încordarea când o matroană robustă cu 
un piept uriaș se desprinde de grup. Aproape că seamănă 
cu un taur, cu sprâncenele ei proeminente și ochii mici, 
mici ca niște mărgele. Mă uit în jos, tulburată de vederea 

chipului ei fără mască, iar atunci îi remarc tatuajul mic, 
ca un soare, de pe dosul palmei, într-o nuanță aprinsă 
de roșu pe care o recunoști imediat. Din gât îmi iese un 
icnet. YIm-koru, emblema soarelui roșu. Emblema sluj- 
nicelor de la templu, acele femei nemăritate, destul de 
nenorocoase cât să fie obligate să slujească în temple și 
alte lăcașe de cult. 

Acum înţeleg de ce toate aceste femei sunt descope- 
rite, cu fețele nemascate nici măcar în prezența soldaților 
jatu. Nu sunt noile noastre profesoare, ci femeile care le 
slujesc. 

— Urmaţi-mă, neofitelor! latră matroana, intrând în 
clădire. 

Nu am mai auzit niciodată cuvântul „neofite“ până 
astăzi, dar știu că probabil se referă la noi. Intru în rând 
în urma celorlalte fete din trăsuri, mergând după ea prin 
arcada masivă. lată simbolul acela al soarelui eclipsat pe 
piatra cea mai mare de deasupra intrării, cu toate că e 
șters și erodat. Mă încrunt. Așa, tocit, e oarecum schim- 
bat, îmi pare mai cunoscut, ca și cum l-aș mai fi văzut și 
în altă parte decât pe sigiliul Warthu Bera. 

Dar unde? 

— Grăbiţi-vă! tună matroana, zorindu-ne în jos, pe 
scări, până în măruntaiele clădirii, într-o sală de baie 
subterană ce constă într-o serie de căzi placate cu gresie. 

Asistente în robe galbene stau în picioare lângă fi- 
ecare cadă, cu prosoape subțiri și lame ascuţite alături. 
Bătăile inimii mi se înteţesc la vederea lor. 

— Dezbrăcați-vă! mugește matroana. 

În timp ce toate ne întoarcem, speriate de ordin, ea 
se joacă nepăsătoare cu plăselele bastonului pe care îl are 
legat la brâu. Ne dăm jos hainele, mișcându-ne iute ca 

să ne asigurăm că nu ne vede nimeni. Obrajii mi se în- 
călzesc, ochii mi se pironesc în podea, în tavan, oriunde 
în afară de corpurile celorlalte fete. Chiar și așa, zăresc 
câte ceva cu coada ochiului: corpuri de toate mărimile și 
formele, unele acoperite cu păr, altele netede, cu excepţia 
părului de pe cap; câteva ca fetele din tribul Nibari, cu 
cicatrici sau tatuaje tribale dinainte ca sângele să li se 
prefacă în aurul blestemat. 

Sunt uluită de cât de diferite sunt corpurile celorlalte 
fete. Mama și cu mine nu am fost primite niciodată la 
băile pentru femei din Irfut, așa că ea e singura femeie 
pe care am mai văzut-o complet goală, cu corpul închis 
la culoare și bine proporționat, la fel ca al meu. Curând, 
doar o singură fată rămâne îmbrăcată. 

Belcalis. 

Își înconjoară corpul cu brațele, un gest sfidător în 
ciuda nesiguranţei, a rușinii care i se citește acum în 
ochi. 

Matroana se apropie de ea și îi ridică bărbia cu coada 
biciului. 

— Am auzit că ar fi o scandalagioaică printre voi, 
spune ea cu un accent puternic, iar r-urile și l-urile i se 
rostogolesc pe limbă ca niște valuri. Văd că tu ești aceea. 
Spune-mi, alaki, de ce refuzi să-mi asculţi ordinul? 

— Nu doresc să mă dezbrac, spune Belcalis printre dinți. 

— Rușinoasă, așa-i? rânjește matroana. 

— Dacă vă face plăcere. 

— Îmi face plăcere să te dezbraci! 

Aud bastonul înainte să-l văd, un fâșâit amenințător 
prin aer, exact în clipa când mânerul său greoi izbește spi- 
narea lui Belcalis. Ea scoate un icnet surd și se prăvălește 
pe podea, iar sângele auriu îi țâșnește în jos pe spinare. 

Mi se taie răsuflarea. Bastonul acela nu e un baston 
pentru mers, este un rungu, o măciucă pe care o aruncă 
soldații în adversarii lor. Am văzut unul în acțiune odată, 
l-am văzut pe tata când se antrena cu el și cu multe alte 
arme pe care le-a păstrat din vremea când era în armată. 
Al lui însă nu avea ghimpi la capătul greu, care să sfâșie 
carnea și oasele așa cum are al matroanei. 

Deci așa o să ne țină în frâu. 

Matroana se apropie, pune piciorul pe spinarea lui 
Belcalis, lipind-o și mai tare de podea. Belcalis geme, 
îndurerată, dar matroana nu își mișcă piciorul. Doar îi 
rânjește uitându-se la ea de sus, cu o privire de gheaţă. 

— Bestie neobrăzată, o batjocorește ea, smulgând bas- 
tonul rungu din carne. 

Îmi acopăr gura cu amândouă mâinile, iar stoma- 
cul mi se întoarce pe dos când și mai mult sânge auriu 
țâșnește în aer. E greţos să vezi tot acel sânge, dar și mai 
rău e ce se vede dedesubt: un amalgam de cicatrici, fie- 
care întinsă atât de gros pe spatele lui Belcalis, încât nici 
măcar ghimpii măciucii nu au putut intra complet în 
piele. Acum înțeleg de ce pare atât de sfidătoare, de ce nu 
se retrage când e ameninţată de cei care deţin puterea. E 
obișnuită să fie bătută, tăiată, chiar și înfometată. Coas- 
tele ei expuse, șira spinării sfrijită și expresia goală spun 
toate o poveste, una despre orori de nerostit. 

Așa arătam și eu în pivniță, atât de detașată, atât de 
resemnată? 

Matroana își pierde răbdarea. Mângâie iarăși basto- 
nul rungu. 

— Nu asculți, alaki? rânjește ea. Nu vrei să urmezi 
calea? Atunci presupun că va trebui să te bat până ajungi 
în partea cealaltă. 

Ridică iar bastonul, iar Belcalis tresare. 

— Nu! exclam eu înainte să mă pot opri. Vă rog, nu-i 
faceţi rău. 

Matroana se întoarce spre mine, cu o expresie de 
amuzament rece pe față. 

— Ce-i asta? Scandalagioaica are o prietenă. 

Părăsind-o pe Belcalis, vine spre mine. Acum îi văd 
fața de aproape, cu maxilarul îndesat și sever, cu nasul 
subțire ca o lamă. Se încruntă, iar ochii aceia mici sclipesc 
sub sprâncene. 

— Ai o înfățișare cunoscută, murmură ea. Ne-am mai 
întâlnit? 

Eu scutur din cap. 

— Deschide gura și vorbește, alaki. 

Groaza îmi usucă gâtlejul, dar găsesc cumva forța să 
înghit. 

— Nu. Nu ne-am întâlnit niciodată, spun cu voce răgușită. 

Pufnește, apoi vorbește mai departe: 

— Prea bine. Acum, aveai ceva de spus despre prietena 
ta. Ce ziceai? 

Ochii mi se îndreaptă iute spre sângele auriu care 
șerpuiește pe pietre. Îmi amintesc sângele acela, îmi 
amintesc cum băltea în pivniţă în jurul meu. 

— Nu-i faceți rău... vă rog, șoptesc. 

Înghit în sec să alung acea amintire când matroana 
se apropie de mine și îmi atinge gâtul cu capătul greu al 
bastonului rungu. Ochii îi sclipesc când vede cum tresar 
la atingerea ghimpilor. 

— N-am vrut să vă jignesc, îngaim eu, ci doar să vă 
spun că Belcalis e foarte... credincioasă. Nu e obișnuită 
să fie dezgolită în preajma altora. 

— Credincioasă? hohotește matroana. De parcă Oyomo 
Și-ar îndrepta atenţia către vreuna dintre bestiile neobră- 
zate care sunteţi. 

În timp ce eu tresar la auzul acestei insulte, ea se 
întoarce spre Belcalis, cu buzele curbate într-un zâmbet 
subțire. 

— Şi tu... deci numele tău e Belcalis. E bine de știut. 

Din cealaltă parte a încăperii, Belcalis îmi aruncă o 
privire amenințătoare și mă cuprinde spaima. N-am vrut, 
încerc să explic din ochi. 

Matroana se apropie din nou de ea, însă de data asta 
una dintre asistente pășește în faţa ei și înclină respectuos 
din cap. 

— Matroană Nasra, se apropie ora. Karmoko vă așteaptă. 

Matroana Nasra pufnește. 

— Prea bine. Ai grijă ca toate fetele să fie curate, mai 
ales ea — arată spre Belcalis —, și rade-le în cap până la 
piele. N-o să avem păduchi la Warthu Bera, latră în timp 
ce iese din sală. 

După ce pleacă, asistenta care a vorbit se întoarce 
spre fete. 

— Spălaţi-vă, hai, repede. Trece timpul. 

Îndrumă altă asistentă către Belcalis. 

— Du-o într-o încăpere privată. Nu vreau să văd aur 
blestemat în apă. 

Asistenta se înclină, escortând-o pe Belcalis afară. 

— Da, doamnă, spune ea. 

Când trec pe lângă mine, Belcalis îmi surprinde 
privirea. 

— Data viitoare când îți vine să mă ajuţi, abține-te, 
șuieră ea. 

Apoi dispare, iar restul fetelor, inclusiv eu, intrăm în 
apă. Una dintre asistente se apropie cu o lamă și îmi rade 
scalpul. Încerc să nu mă uit la șuvițele crețe de păr negru 
care cad în apă, încerc să nu cedez lacrimilor care îmi 
înțeapă ochii. Nici măcar nu știu ce să mai cred. Epuizare, 
emoție, aurirea... toate mă copleșesc acum, aducându-mi 
în ochi lacrimi de nedumerire. 

Însă am să supraviețuiesc tuturor acestor lucruri, îmi 
amintesc eu, severă. Am să supraviețuiesc acestor lucruri 
și oricăror altele ce vor urma. 

Oyomo, ajută-mă să îndur. 

În mai puțin de o oră, sunt curată și îmbrăcată în 
robe verzi și aspre și sandale din piele. Sunt la fel de 
cheală ca toate celelalte fete supuse lamelor asistentelor. 
Dacă aș fi avut vreodată îndoieli legate de noul meu sta- 
tut, acestea au fost șterse în clipa în care părul meu a fost 
azvârlit în cuptor de parcă nu era nimic. În Înțelepciunile 
Veșnice scrie că părul unei femei este cea mai mare mân- 
drie a ei, izvorul graţiei și frumuseții sale. 

Acum niciuna dintre fetele de aici nu mai are păr. 

Din clipa aceasta, chiar nu mai sunt altceva decât un 
demon, de vreme ce ultima mea pretenţie la feminitate 
mi-a fost luată. Înțelegerea acestui fapt zguduie ceva în 
mine și simt o greață care crește în timp ce matroana și 
asistentele ei ne conduc pe culoarele labirintice ale clădirii, 
până într-o sală centrală masivă. Acolo așteaptă un șir de 
fete, fiecare îmbrăcată într-o armură de piele și ținând o 
sabie de lemn în mână. Și ele au fost rase în cap, dar celor 
mai multe le-a crescut deja părul până la ceafă. Presupun 
că asta înseamnă că sunt aici de cel puţin câteva luni. 

Acestea sunt probabil fetele care au fost trimise aici 
înaintea noastră, alaki cele mai mari. 

În față de tot stă un trio de femei fără măști, iar în 
spatele lor se înalță mândru drapelul roșu și auriu al 
Warthu Bera. Ochii îmi sunt atrași imediat de femeia din 
mijloc. Are pielea maro-închis, brațe cu mușchi puternici 
și o privire aspră, neclintită. Cel mai frapant lucru dintre 
toate este argila de un roșu-aprins cu care îi sunt unse 
cozile împletite într-un model complicat, înfășurate în 
jurul capului. O recunosc imediat, la fel și silueta femeii. 

Comandantul tăcut din Sala Jor! 

Ea este, doar că acum e nemascată și poartă robe de 
culoare verde-închis, iar la umăr are o broșă mare din aur. 
Pe ea este simbolul eclipsei din arcadă. Unde l-am mai 
văzut oare? Întrebarea nu-mi dă pace. 

Trebuie să mă forțez să nu las ochii în pământ când 
face un pas înainte și ridică mâna în semn de salut. În 
jurul meu, alte fete fac la fel, cu expresii îndurerate în 
ochi. Probabil e prima dată când și ele văd atâtea femei 
fără mască. 

— Ave, cinstite neofite alaki, strigă femeia cea severă. 

— Ave! repetă fetele în armură, iar glasurile lor for- 
mează o singură entitate puternică. 

Mă trec fiorii la auzul acelui sunet. 

Femeia cea severă continuă să vorbească, iar vocea ei 
tunătoare răsună în sală: 

— În numele Maiestăţii Sale Imperiale, Împăratul Gezo 
al Cincilea, cinstit suveran și conducător al Unicului 
Regat, iubita noastră Otera, vă urez bun venit la Warthu 
Bera. 

— Bun venit! repetă fetele în armură. 

— Eu sunt karmoko Thandiwe, spune femeia, in- 
structoare principală la Warthu Bera, glorioasa casă de 
antrenamente în care vă aflați. Dacă vă adresați mie cu 

orice alt nume sau îmi pronunțaţi numele greșit, vă tai 
limba pentru insolenţă și o pun într-un borcan să-mi țină 
de urât. 

La auzul cuvintelor sale, atmosfera se răcește și fe- 
tele se uită unele la altele, înfricoșate. În tăcere, încerc 
să-mi întipăresc în memorie pronunția numelui său: 
Than-Dl-uei, Than-Dl-uei. 

Karmoko Thandiwe își continuă discursul. 

— La stânga mea se află karmoko Calderis. 

Face un gest, iar o brunetă aproape cât un urs înain- 
tează greoi și ne cercetează cu ochiul de un albastru viu, 
singurul neacoperit de un petic din piele. Broșa cu eclipsă 
strălucește și pe umărul ei. 

— Ea vă va servi drept maestră de arme în lunile urmă- 
toare. 

Karmoko Thandiwe face din nou un semn, iar kar- 
moko Calderis se dă un pas înapoi, mișcând scurt din cap. 

— La dreapta mea se află karmoko Huon, spune kar- 
moko Thandiwe. 

O femeie scundă, cu o înfățișare blajină, cu pielea 
palidă și ochii negri face un pas înainte. Părul negru i se 
revarsă pe spate ca un râu, împodobit cu flori mărunte 
bătute cu pietre prețioase. Nu arată deloc ca o războinică, 
iar zâmbetul ei blând când dă din cap spre noi nu face 
decât să întărească această impresie. Și ea poartă broșa cu 
eclipsă, iar când o mângâie absent cu un deget, inima îmi 
bate mai repede, cu toate că nu știu de ce. 

— Ea vă va servi drept maestră de lupte, spune karmoko 
Thandiwe. 

Femeia blajină face un pas înapoi, iar ochii ei negri 
ne cercetează aproape timid. Din nou, mă întreb în gând 
cum de această femeie a fost aleasă să devină maestra 

noastră de lupte. Este ca un fluture, atât de delicată și de 
frumoasă, încât ai putea s-o zdrobești dacă nu ai grijă. 
Karmoko Thandiwe continuă: 

— De acum și până când veţi părăsi Warthu Bera, noi, 
karmoko ale voastre, profesoarele voastre, vă vom servi 
drept îndrumătoare. Fiecare dintre noi, cele care stau 
acum în faţa voastră, am fost în slujba Maiestăţii Sale 
Imperiale pe post de Umbre, cele mai ucigătoare dintre 
toți asasinii săi. Toate am dobândit poziții remarcabile 
în Heraldica Umbrelor, cartea care enumeră isprăvile 
celor din soiul nostru și care se găsește aici, în renumita 
Warthu Bera, Casa Femeilor. 

— Suntem mândre că am fost antrenate chiar între 
aceste ziduri și suntem și mai mândre să vă oferim și 
vouă aceeași onoare. De acum și până când veți părăsi 
acest teren de antrenament, veți munci mai intens și 
veți simți mai multă durere decât ați simțit vreodată în 
viața voastră, până ce vă vom preface din fetele slabe și 
fără nicio valoare care sunteți în războinice, apărătoarele 
Oterei. Cucerește sau mori, aceasta e deviza noastră aici. 

Înalţ din sprâncene. Războinice? Apărătoare? Karmoko 
sunt convinse că vorbesc despre noi? Trag cu ochiul din 
nou la karmoko Huon, încercând să mi-o închipui drept o 
asasină de elită. Dacă ea, dintre toți oamenii, poate fi răz- 
boinică, poate că e cu putinţă și pentru... 

Vine ceva... 

Premoniţia nedorită mă furnică pe sub piele și mă 
încordez. 

— Britta, zic eu cu voce aspră, cu răsuflarea chinuită în 
timp ce mă întorc spre prietena mea. 

Oare și ea simte asta, conștientizarea asta acută, pa- 
nica urcându-i pe șira spinării? 

Dar celelalte fete? Toate par la fel de liniștite ca până 
acum, însă habar nu au ce urmează să se întâmple. Eu 
îmi amintesc mult prea clar ce s-a întâmplat în sat ul- 
tima dată când m-am simțit așa. Sângele, frica, trupurile 
neînsuflețite care murdăreau zăpada... 

— Ce-i? șoptește Britta. 

— Urlătorii-morţii, șoptesc. Sunt aici. 

— Cum adică, aici? 

În timp ce Britta privește în jur, cuprinsă de panică, 
karmoko Thandiwe se apropie de noi, cu o privire severă. 

— Toate aţi auzit de urlătorii-morții, da? 

În jurul meu, fetele încuviințează din cap. 

— Vreunele dintre voi v-aţi mai întâlnit cu ei? 

Când fetele dau iarăși timid din cap, Karmoko Than- 
diwe tună: 

— Deschideţi gura și folosiți-vă limba! Răspunsul corect 
este: „Da, karmoko!“ 

Aproape îmi sare inima din loc, atât de puternică e 
vocea ei. Nu am mai auzit niciodată o femeie vorbind 
așa, nu am mai auzit niciodată un glas atât de autoritar 
ieșind dintr-un gâtlej de femeie. Inima îmi bate și mai 
tare în timp ce răspund odată cu celelalte. 

— Da, karmoko, exclam eu, cu gâtul parcă jupuit. 

— Mai tare! ordonă ea. 

— Da, karmoko! 

— Mai bine. 

Dă din cap aprobator. Se uită la fetele care au răspuns 
că da. 

— Consideraţi-vă extrem de norocoase că aţi întâlnit 
asemenea monstruozități și ați supraviețuit. Pentru cele- 
lalte dintre voi, permiteți-mi să egalez scorul. 

Să egaleze scorul? Ce scor? 

Karmoko Thandiwe face un gest, iar fetele mai mari 
vin spre noi mărșăluind, cu pași fermi și siguri. 

— Înapoi, neofitelor! strigă cea din față, o fată scundă 
și subțire cu părul negru și pielea de nuanţa cafeniu-des- 
chis specifică locuitorilor din provinciile de la răsăritul 
mijlociu. 

Are o cicatrice zimțată pe tot obrazul, veche, dar în- 
chisă grosolan. Alta care nu s-a confruntat cu o moarte 
recentă. 

— Înapoi! Înapoi! strigă ea. 

Fac repede așa cum spune, împleticindu-mă în spate 
până când ajung la marginea sălii, împreună cu celelalte 
neofite. Fetele mai mari stau într-un singur rând în fața 
noastră — o barieră, care ne ține ferm la locurile noastre. 

De-acum, palmele îmi transpiră și inima îmi bate 
atât de tare, încât am senzația că o să-mi sară din piept. 
Doar nu au de gând să aducă urlătorii-morţii aici, nu? Am 
crezut, din spusele căpitanului Kelechi, că îi vom întâlni 
în raiduri. Dacă monștrii aceștia scapă și ne atacă așa cum 
au făcut-o cei din Irfut? Dacă reacționez la fel ca înainte, 
cu ochii care își schimbă culoarea și glasul acela demonic 
care îmi iese din gât? 

Scâncesc, fiindcă gândul că toată lumea va fi martoră 
la asta e aproape imposibil de suportat. 

Cine știe ce ar face karmoko cu cineva ca mine, ci- 
neva cu abilități dincolo de ceea ce este comun la o alaki 
obișnuită. 

Îmi înăbuș gândul în timp ce karmoko Thandiwe 
face un gest spre matroana Nasra, iar aceasta apasă o 
structură mică și circulară de metal din perete. Se aude 
un uruit puternic în timp ce podeaua se desface în două, 
scoțând la iveală o peșteră subterană întunecată, cu niște 

scări de piatră care duc la un grup de cuști din fier aran- 
jate în centrul ei. Grohăituri înăbușite, inumane ies din 
cuștile acelea, înconjurate de nori de ceață. Tot corpul 
îmi paralizează, fiindcă acum mi s-au confirmat temerile. 
Sunt urlători-ai-morții sub Warthu Bera, iar karmoko au 
de gând să-i aducă sus. 

Fata cu cicatrici coboară scările împreună cu un grup 
de fete mai mari, îndreptându-se spre cea mai largă dintre 
cuști, de unde se înalță un sunet ameninţător: zornăitul 
lanțurilor. Ochi negri ageri și prădători lucesc în cușcă, 
iar conturul unei forme înfricoșătoare, gigantice abia se 
vede în întuneric. Un urlător-al-morţii, legat în lanţuri. 

Inima îmi bubuie, dinţii mi se încleștează, iar sudoa- 
rea mi se scurge râuri-râuri pe spinare. 

Britta vine mai aproape de mine. 

— E în regulă, Deka, șoptește ea. Sunt aici. 

Eu dau din cap, inspir adânc să-mi adun curajul și 
îmi întorc atenţia către ceea ce se petrece în caverna de 
sub noi. Urlătorul-morţii încă nu a ieșit, iar fata cu cica- 
trici începe să-și piardă răbdarea. 

— Scoateţi-l, le ordonă celorlalte. 

Fac iute ce li se spune, iar o fată înaltă și cu pielea 
închisă la culoare țâșnește înainte și deschide ușa cuștii 
pe când celelalte așteaptă, cu săbiile scoase din teacă. 
Straniu, urlătorul-morții e nemișcat. De ce stă acolo și 
nu face nimic? Mușchii mi se încordează ca niște arcuri. 

În cele din urmă, fata cu cicatrici se satură. Dă 
buzna în cușcă și trage de unul dintre lanțurile urlătoru- 
lui-morții. 

Cu un mârâit înăbușit de indignare, urlătorul-morții 
se năpustește spre ea, spinii din blana de un argintiu-pa- 
lid se învârtejesc în mișcare, iar ochii lui negri devin două 

fante cuprinse de furie. Însă fata cu cicatrici și celelalte 
fete nu se trag înapoi și nu fug. În schimb, îl apucă de 
lanţuri, apoi folosesc o forță sălbatică pentru a-l obliga 
să urce scările până ce ajunge în faţa lui karmoko Than- 
diwe, care îl răstoarnă pe podea, apoi îi apasă grumazul 
cu talpa, presând tot mai tare până când urlătorul-morţii 
își pierde cunoștința. 

Sângele îmi vuiește în urechi. 

Sunt mută de uimire, așa că durează câteva minute 
până ce îmi amintesc cât de aproape este acel urlă- 
tor-al-morţii și ce se poate întâmpla când mă aflu în pre- 
zența unuia. 

Mă întorc spre Britta, alarmată. 

— E ceva în neregulă cu ochii mei? întreb. 

Ea se uită la mine și se încruntă. 

— Nu, ar trebui să fie? 

Ușurată, scutur din cap și mă întorc din nou cu fața 
tocmai când karmoko Thandiwe ridică piciorul și arată 
spre urlătorul-morții cel inconștient. 

— Acesta este un urlător-al-morţii, dușmanul care in- 
vadează acum Unicul Regat, declară ea. Dușmanul vos- 
tru natural. Pe întreg teritoriul Oterei, urlătorii-morții 
le vânează pe cele ca voi, însă aici, la Warthu Bera, veți 
învăţa cum să le ţineţi piept, cum să rezistați la urletele 
lor, la forța și viteza lor infernale. Veţi învăța cum să vă 
transformați din vânat în vânător, cum să vă antrenați 
mai intens, mai neîndurător, până când veţi deveni cele 
mai bune, cele mai de temut războinice din tot regimen- 
tul de alaki al împăratului. 

— Apoi, după ce îl veți fi slujit pe împărat timp de do- 
uăzeci de ani fiecare, veţi fi răsplătite cu Ritul Purificării, 

o ceremonie sacră ținută de marii preoți pentru a vă 
curăța de sângele vostru demonic. 

Acum dă roată cu privirea în sală, țintuindu-ne pe 
fiecare dintre noi în timp ce declară: 

— Veţi fi din nou pure. 

Pure... Răsuflarea mi se oprește în gât. 

Abia aștept să treacă următorii douăzeci de ani. 

În jurul meu se aud șoapte, exclamații de bucurie și 
ușurare. 

— Aţi auzit? spune o fată din apropierea mea, cu gura 
căscată de uimire. 

Katya cred că o cheamă. Este cea din rândul care 
ducea la trăsuri, cu părul de un roșu atât de aprins, încât 
ai fi zis că îi țâșnește o flacără din cap. Acum e cheală, la 
fel ca noi, până și sprâncenele i-au fost rase. 

— O să fim pure. Cu adevărat pure, exclamă ea. 

Pare aproape la fel de încântată cum mă simt și eu. 
Deși karmoko Thandiwe tocmai a repetat aceleași opinii 
pe care ni le-a expus și căpitanul Kelechi, ceva din felul 
în care ni s-a adresat a stârnit o flacără în mine. Sau poate 
e faptul că o femeie a spus lucrurile acestea. 

Dar nu toată lumea este la fel de impresionată. 
Adwapa reușește cumva să pară plictisită în timp ce 
murmură: „Ce ușurare“. Fiind deja cheală, a fost scu- 
tită de umilința tunsului, însă capul surorii sale, Asha, 
lucește acum și el când fata încuviințează. 

Karmoko Thandiwe ridică mâna să se facă liniște, iar 
sala tace. 

— Priviţi în stânga, ordonă ea, iar noi ne supunem pe 
loc. Acum în dreapta. 

Din nou, executăm ordinul. 


139 


140 


Namina Forna 


— De o parte și de alta a voastră se află surorile voastre 
de sânge și de arme. Surori de sânge. Ele vor trăi și vor 
muri împreună cu voi pe câmpul de luptă. Acum ele sunt 
familia voastră, ați înțeles? 

Am nevoie de o clipă să-mi dau seama că vrea să 
răspundem. 

— Da, karmoko Thandiwe, răspund eu, alăturându-mă 
corului de voci. 

— Acum priviţi-le pe surorile voastre de sânge mai mari, 
novicele. 

Arată spre fetele în armură. 

— De acum înainte veţi face mereu referire la ele cu 
numele de „cinstită soră mai mare de sânge“. Ele sunt 
aici de un an și vă vor arăta cum se face. 

În timp ce încuviințăm din cap, se întoarce din nou 
cu fața la noi. 

— Aș vrea să înţelegeți un lucru. Dintre sutele de alaki 
care au venit la Hemaira, voi sunteți cele mai talentate 
cincizeci, cele mai iuți, cele mai puternice, cele mai uci- 
gătoare. Cele mai multe dintre voi aţi fost remarcate de 
seniorii din satele voastre înainte să fiți supuse Ritualului 
sau în timp ce aţi încercat, în zadar, să fugiți de soartă. 
Toate sunteți promițătoare. Aveţi o forță, o iscusință, o 
rezistență mult mai mari decât ale unor alaki obișnuite. 
Pentru asta aţi fost alese. 

Dintr-odată îmi aduc aminte că Britta mi-a povestit 
că e atât de puternică, încât aproape putea să ridice o 
vacă, îmi aduc aminte că Mâini-Albe s-a minunat de câte 
ori am murit și am fost înviată. 

— Țineţi bine minte ce vă spun, ne avertizează kar- 
moko, fiindcă sunteţi aici cu un scop, cu un singur scop. 
Peste fix zece luni, împăratul va porni într-o campanie 

împotriva urlătorilor-morţii și le-a ales pe alaki care îi vor 
conduce atacul. 

Dă roată cu privirea în sală, iar chipul îi e nespus de 
serios. 

— Veţi fi în linia întâi a armatelor împăratului, declară 
ea. Veţi porni în bătălie și veți lupta pentru gloria Oterei 
și veți câștiga războiul cu urlătorii-morții sau veți muri; 
ori de câte ori va fi nevoie. 

În urma discursului lui karmoko Thandiwe peste sală 
se lasă liniștea. 

Răsuflarea mi se întretaie chinuită, iar cuvintele ei 
îmi răsună în urechi. Veţi câștiga războiul cu urlăto- 
rii-morții... Linia întâi a armatelor împăratului... Îmi 
tremură mâinile și mi le încleștez. Una e să știu ce în- 
voială am făcut. Alta e să fiu cu adevărat aici, să văd 
urlătorii-morţii ascunși sub picioarele mele, monștrii 
împotriva cărora voi lupta într-o bună zi. 

Abia le văd pe novice cum îl ridică pe urlătorul-morții 
cel inconștient și îl duc înapoi în cușca sa, abia o văd pe 
matroana Nasra cum închide podeaua în urma lor, apoi 
se înclină respectuos în fața lui karmoko. Abia când kar- 
moko Thandiwe ne face un semn cu capul îmi dau seama 
ce se întâmplă. Atunci văd ceva ciudat. Karmoko se uită 
drept la mine, cu o privire neobișnuită. Aproape ai zice 
că mă recunoaște. Expresia dispare înainte să pot clipi 
măcar, dar știu că ochii nu m-au înșelat. 

Ai o înfățișare cunoscută... Cuvintele matroanei Nasra 
îmi răsună în cap. 

De parcă mintea mea ar fi chemat-o, matroana vine 
în fața sălii și bate din palme ca să ne atragă atenţia. 

— În regulă, neofitelor, mișcaţi-vă. E ora cinei! tună ea. 

Mă supun, împreună cu restul fetelor, urmând-o în 
sala vecină, care este plină de mese lungi din lemn și 
scaune asemănătoare. În timp ce mă așez lângă Britta 
și celelalte, mintea mi se învălmășește, întorcându-se la 
simbolul de pe broșele cu eclipsă ale celor trei karmoko, 
la senzația neobișnuită pe care am avut-o când karmoko 
Huon l-a mângâiat cu degetele mai devreme. Îi trasez 
din nou conturul în minte, închipuindu-mi cum forma 
acelui soare umbrit îmi lunecă pe sub vârfurile degetelor, 
cu marginile tocite de la cât de mult a fost folosit. 

Din piept îmi explodează un strigăt mut. 

Am mai simţit simbolul acela, l-am mai atins de o 
mie de ori înainte să-l văd pe sigiliul pe care mi l-a dat 
Mâini-Albe. Este același simbol de pe colierul mamei 
mele, cel pe care nu l-am putut distinge niciodată, fiindcă 
devenise atât de uzat, iar acum se găsește pretutindeni 
unde mă uit: pe arcada de deasupra ușii prin care sosesc 
asistentele, cu farfurii cu mâncare aburindă în mâini, în 
mijlocul meselor, până și în mijlocul tavanului, care se 
înalță deasupra noastră. 

Arăt spre el și le întreb pe fetele de lângă mine: 

— Ştie vreuna dintre voi ce e simbolul acela? 

În tot acest timp nu m-am gândit să întreb măcar o 
dată. Belcalis și Asha scutură din cap, dar Adwapa face 
un semn că știe. 

— Este erebus, emblema Umbrelor. 

Mă încrunt, iar gândurile îmi gonesc și mai repede. 

Mama îl avea pe colier, îl purta zi de zi. lar asemenea 

simboluri, cele care au o legătură cu împăratul, pot fi fo- 
losite numai cu o permisiune specială. Până și să sculptezi 
unul din greșeală îți poate aduce condamnarea la moarte; 
o știu și copiii cei mai mici. Pământul mi se cutremură 
sub picioare în timp ce o teorie stranie și imposibilă mi 
se strecoară în minte. 

Dacă mama a fost Umbră? 

Mi se pare exagerat, chiar imposibil, însă ar explica 
atât de multe lucruri: motivul pentru care a avut întot- 
deauna grijă să rămână la marginea satului, faptul că s-a 
mutat tocmai la Irfut în primul rând. Cele mai multe 
femei nu își părăsesc niciodată satul natal, iar dacă o fac, 
atunci se mută în satul vecin, nu altă provincie. 

Unii dintre sătenii din Irfut bârfeau că împăratul îi 
adună pe oamenii ciudați ca să-l slujească, pe oamenii 
care sfidează ordinea firească, dar care au primit o dezle- 
gare specială de la preoți. Dacă mama a fost una dintre 
ei? Și, dacă da, atunci eu ce sunt? 

Trebuie să existe răspunsuri pe aici, pe undeva. 

În timp ce asistentele ne așază în față farfurii cu pui 
tăvălit în ierburi, cu garnitură de orez, Britta își îngus- 
tează ochii. 

— Ai o privire cam ciudată, zice ea, mâncând o bucată 
de pui cu mâna, așa cum se obișnuiește în provinciile de 
la miazăzi. 

Și mama făcea la fel, cu toate că tata voia ca ea să 
folosească tacâmuri. Întotdeauna spunea că mâinile sunt 
îndeajuns de bune. Gândul acesta îmi trimite un fior de 
tristețe prin trup. Alungă mirosul neplăcut al puiului, 
care mi-a întors stomacul pe dos. De când am fost arsă, 
nu mai suport mirosul de carne friptă. 

Mă uit în ochii Brittei. 

— Cred că mama a fost Umbră, șoptesc eu. 

— Cee? 

— Există un colier pe care-l purta mereu, nu se ducea 
nicăieri fără el. Avea pe el simbolul erebus. 

Sună atât de ciudat să spun acest lucru cu voce tare, 
sună prostesc chiar, dar faptul că îmi exprim gândurile 
mi le întărește. Știu că am dreptate, pur și simplu simt 
asta. 

— lar matroana aia groaznică o zis că arăţi cunoscut... 

Entuziasmul îi luminează fața Brittei, iar ea exclamă: 

— Dacă o cunoscut-o pe mama ta? Dacă s-or antrenat 
împreună sau așa ceva? 

— La asta mă gândesc și eu. 

Vocea Brittei devine o șoaptă. 

— Şi așa se explică oare cum de ai știut că urlătorii-morții 
erau acolo, jos? 

Se ghemuiește deasupra farfuriei cu mâncare, ca să 
nu ne audă celelalte fete. 

Oare? Răsucesc întrebarea în minte iar și iar. 

— Nu știu, recunosc. Doar că uneori simt niște lucruri. 
La fel pățea și ea... 

Îi arunc o privire Brittei, pregătindu-mă pentru reac- 
ţia ei: groază, frică? Dar ea doar dă din cap. 

— Trebuie să facem rost de cartea aia, atunci. De He- 
raldica despre care vorbea karmoko. Dacă toate Umbrele 
sunt enumerate acolo, poate că și mama ta e printre ele. 
Poate așa o să putem să aflăm mai multe despre ea. 

Pare atât de hotărâtă, atât de dornică, încât mă îndu- 
ioșez. Și când mă gândesc că eram speriată că o să râdă de 
mine sau o să mă respingă. Dau din cap aprobator. 

— Şi dacă nu e, măcar o să știu sigur. 

— Orice ar fi, o să ne mai ia gândul de la alte lucruri. 
Toată povestea asta că o să mergem în raiduri și o să 
fim războinice. Cum să fiu eu războinică? Eu, Britta din 
Golma, fată de vărzar. Nu-mi pot închipui așa ceva. 

— Niciuna dintre noi nu poate, spune Belcalis de lângă 
ea, speriindu-mă. 

Eram atât de absorbită de discuţia despre mama, 
încât aproape uitasem că stă acolo. La fel și toate celelalte 
fete. 

Spre surprinderea mea, nu s-au împărțit pe provincii, 
așa cum fac adesea cei care vin în vizită la Irfut, mai ales 
cei din provinciile de la miazănoapte și de la miazăzi. 
În schimb, toate se apleacă mai aproape unele de altele, 
dând din cap că sunt de acord cu ceea ce spune. 

— Eu vreau să mă întorc acasă. 

Șoapta aceasta înfricoșată vine dinspre Katya. 

— Să cucerim? Războinice? Să murim? 

Se întoarce spre noi, cu sprâncenele rase adunându-se 
laolaltă ca niște omizi palide. 

— Eu n-am cerut așa ceva. Tot ce îmi doream era să mă 
mărit și să am copii. Vreau doar să mă întorc acasă, să mă 
întorc la Rian. 

— Rian? clipesc eu. Aveai un logodnic? 

Katya încuviințează. 

— Când au venit să mă ia, a alergat după trăsură. Mi-a 
spus că o să aștepte, oricât de mult o să fie nevoie. 

Privește în jos, la mâinile ei proaspăt aurite, iar vocea 
îi e înăbușită de lacrimi. 

— Mă așteaptă. Încă mă așt... 

Se oprește brusc, suspinând, iar Britta o înconjoară 
cu braţul. 

Eu doar privesc, nesigură de ce ar trebui să fac. În 
clipa în care sângele mi-a curs auriu, toți cei pe care-i 
cunoșteam m-au părăsit: tata a plecat, sătenii s-au întors 
împotriva mea, până și Elfriede a fugit. Șaisprezece ani de 
prietenie duși pe apa sâmbetei, dintr-odată. 

Însă logodnicul lui Katya a rămas cu ea. A încercat 
să lupte pentru ea. Chiar dacă s-a opus seniorilor satului, 
preoților. Nu-mi pot imagina un asemenea devotament 
din partea unui bărbat; din partea oricui, de fapt. 

Oare chiar există astfel oameni în lume? Poate să 
existe și pentru mine cineva aidoma lui? 

Nu știu nici măcar dacă este posibil, dacă cineva, un- 
deva în lumea asta mare, o să iubească vreodată pe una ca 
mine, progenitura unui demon care nu va îmbătrâni și nu 
se va transforma niciodată, dar vreau să-l găsesc. Vreau să 
supraviețuiesc îndeajuns de mult cât să simt și eu acest fel 
de iubire: credincioasă, neabătută, neclintită. Felul de iu- 
bire pe care mi-a oferit-o mama înainte să moară. Felul de 
iubire pe care Katya și Britta par să o atragă atât de ușor. 

Și până atunci nu va trebui să răzbesc singură. 

Mă uit la celelalte fete, la Katya, cu ochii cuprinși de 
o frică sălbatică, la Britta, cu privirea ei nesigură. Dacă 
ne-am afla oriunde altundeva, nici măcar nu am vorbi 
una cu alta, dar acum suntem toate în aceeași barcă, toate 
avem în faţă ani de durere, suferință, sânge... Surori de 
sânge, așa ne-a spus karmoko Thandiwe, un nume care 
îmi dă curaj. 

Îi trimit o scurtă rugăciune lui Oyomo înainte să mă 
întorc spre celelalte fete. 

— Nu știu voi ce planuri aveţi, spun, dar eu am de gând 
să supraviețuiesc suficient de mult cât să plec de aici. 
Deja mi s-a luat de moarte. 

Katya se încruntă. 

— Deja ţi s-a luat? Stai, vrei să spui că ai murit deja de 
fapt... 

— De nouă ori, șoptesc eu, iar cuvintele parcă îmi sunt 
spini pe limbă. 

Ochii i se măresc, gata să-i iasă din orbite. 

— De nouă ori? 

În timp ce neîncrederea îi cuprinde chipul, iar ce- 
lelalte se întorc spre mine cu expresii la fel de șocate, le 
explic: 

— Am fost supusă Mandatului de Moarte înainte să vin 
aici. Doar că nu mi-au putut găsi moartea finală, așa că 
au încercat iar și iar... 

Mă opresc. 

— Nu vreau să mai trec prin așa ceva. Nu mai vreau și 
alte morți, altă durere. Vreau să am o viață, una adevă- 
rată, de data asta. Una fericită... Dar pentru asta trebuie 
să supraviețuiesc. Toate trebuie să supraviețuim. 

Mă uit de la o fată la alta, trag adânc aer în piept ca 
să-mi adun curajul. 

— Karmoko Thandiwe a spus că suntem surori de 
sânge, așa că hai să ne ajutăm unele pe altele. Dacă e 
să supraviețuim următorilor douăzeci de ani, trebuie 
s-o facem împreună, nu doar ca aliate, ci ca prietene, 
familie... 

Întind mâna și inima îmi bate repede. 

— Surori de sânge? întreb eu, iar o mie de gânduri îmi 
potopesc mintea. 

Dacă le cer prea mult? Dacă îmi întorc spatele, dacă 
mă disprețuiesc, așa cum au făcut-o toţi cei din sat, 
dacă... 

O mână moale se așază peste mâna mea. 

— Surori de sânge, declară Britta când ridic privirea, 
uluită, iar ea rânjește. Acuma și pe vecie, da’ tu deja știai 
asta, Deka. 

Când eu aprob din cap, ușurată, Katya se apleacă și 
ea înainte. 

— Surori de sânge, șoptește. Știu că abia ne-am cunos- 
cut, dar, dacă voi o să vă aliaţi, vreau și eu să particip. 

Încuviințez, întorcându-i zâmbetul. 

E rândul gemenelor, iar de data asta par aproape se- 
rioase în timp ce se uită una la alta și ridică din umeri. 

— N-are ce să iasă rău, își spun una alteia, așezându-și 
palmele peste ale noastre. Surori de sânge, declară împre- 
ună, zâmbindu-mi. 

Mă cuprinde o senzaţie de căldură, înflăcărarea fe- 
ricirii. Chiar spun „da“, toate. Zâmbesc larg, iar în clipa 
aceea altă mână se așază pe neașteptate peste a mea. A 
lui Belcalis. 

— Surori de sânge, spune ea, cu buzele strânse în timp 
ce restul zâmbesc și o îmbrățișează. 

Și așa ne-am legat. Surori de sânge. 

Fericită, iau o mână de orez și încep să mănânc, 
atentă să ocolesc bucăţile de pui. Trebuie să prind puteri. 
La urma urmei, supraviețuirea nu e treabă ușoară. Și nici 
descoperirea adevărului despre trecutul mamei. 

Începe cu o mare neclintită de negru, străveche, dar 
cunoscută. Plutesc în ea, caldă, nemișcată. Glasuri, femi- 
nine și puternice. Mă cheamă. „Deka...“ șoptesc ele. 

Unul dintre ele aproape seamănă cu glasul mamei. 

Mă întorc spre voci, deloc uimită să găsesc o lumină 
aurie scânteind în depărtare. O ușă, care mă așteaptă să 
o deschid. În timp ce înot înspre ea, imponderabilă în 
marea aceasta întinsă, aud altceva... 

— Mișcaţi-vă fundurile leneșe, neofitelor! 

Mă trezesc speriată, clipind în întuneric, în timp ce 
două novice dau buzna în dormitorul comun, împingând 
fetele din paturi dacă se mișcă prea încet. Pe hol sunt mai 
multe novice, iar strigătele lor sunt însoţite de bătăile 
frenetice ale unor tobe din apropiere. 

— Ce? pufnește Britta, ridicându-se cu o smucitură. 
— Trebuie să ne pregătim, zic eu, trăgând-o cu putere 
din pat. 

Novicele s-au poziționat chiar în fața ușii. Una 
dintre ele este fata cu cicatrici de aseară, cealaltă, o 
fată plinuţă, aproape ca un îngeraș, cu pielea cafenie și 
părul negru, cu bucle moi. Amândouă poartă robe de un 

albastru-închis; o uniformă, precum acelea verzi pe care 
le-am primit ieri. 

— Dimineaţa bună, neofitelor, latră fata cu cicatrici. 

— Dimineaţa bună. 

Răspunsul meu este la fel de nesigur ca al celorlalte 
fete când ne adunăm în jurul ei. 

Aceasta face un pas în față. 

— Eu sunt Gazal, cinstita voastră soră mai mare de 
sânge. Îmi veți spune „cinstită soră mai mare de sânge 
Gazal“ sau „cinstită soră de sânge senioară“. Orice altă 
formă de adresare nu va fi tolerată. 

Aerul devine mai greu, iar tensiunea crește până ce 
fata mai grăsuță face un pas înainte. Faţă de Gazal, ea este 
întruparea căldurii și luminii soarelui și ne zâmbește larg. 

— Eu sunt Jeneba, cinstita voastră soră mai mare de 
sânge, spune ea cu însuflețire. Sper să devenim prietene 
în timp. 

Încordarea mea începe să se risipească. Jeneba pare 
să fie unul dintre oamenii aceia veseli care se înțeleg bine 
cu toată lumea. 

Abia apuc să dau din cap spre ea și vine din nou 
rândul lui Gazal să vorbească. 

— Jeneba și cu mine am fost însărcinate cu suprave- 
gherea acestui dormitor comun, explică ea. Împreună, 
vă vom îndruma în prima voastră săptămână la Warthu 
Bera și, în timp, pe întreaga durată a șederii voastre la 
acest teren de antrenament... Asta dacă supraviețuiți. 

În timp ce se lasă o tăcere încordată, iar toate neofi- 
tele se privesc unele pe altele tensionate, Jeneba face un 
pas înainte și bate din palme ca să ne atragă atenția. 

— În regulă, neofitelor, aveți cincisprezece minute să vă 
spălați. Fuga! Fuga! Fuga! 

Cuvintele ei sunt ca un fulger, trimițându-le pe fete 
la sala de baie cât de repede sunt în stare. Mă grăbesc și 
eu după ele, nevrând să rămân în urmă, dar când zăresc 
oglinzile din bronz lustruit din sală și zece lavoare din 
piatră cu carafe cu apă și alte lucruri necesare așezate fru- 
mos acolo, încetinesc, uluită. În Irfut, singurul lavoar pe 
care l-am văzut vreodată era cel din templu, iar acela le 
era rezervat bărbaților. Mă opresc în fața unuia și rămân 
cu gura căscată când văd că părul mi-a crescut deja la loc, 
formând un norișor pufos. La fel li s-a întâmplat tuturor 
celorlalte neofite, însă observ abia acum fiindcă nu mai 
sunt la fel de dezorientată cum eram când m-am trezit. 
Probabil că este un efect al vindecării alaki. În sfârșit, un 
avantaj atunci când ești impură. 

— Paisprezece minute, strigă Jeneba. 

Trec la treabă, ștergându-mi fața cu cârpa udă. Când 
termin, mă uit perplexă la bețișorul de lemn de lângă 
carafa cu apă. 

— Ce-i aia? șoptește Britta, dând glas întrebării care îmi 
stă pe limbă. 

— Beţișor pentru curăţat dinţii, răspunde Belcalis, folo- 
sindu-l pe al ei pentru a-și freca dinții. 

Mă grăbesc să fac și eu la fel, rămânând surprinsă 
când o aromă răcoroasă mi se răspândește în gură. Nu-i 
de mirare că hemairanii le preferă în defavoarea cârpelor 
pe care le folosim în Irfut să ne curățăm gura. După ce 
termin, mă grăbesc să îmbrac robele verzi și să mă încalț 
cu sandalele de piele, iar când tobele sună din nou, sunt 
îmbrăcată și gata să o urmez pe Jeneba în curte. 

Încă este întuneric când ies; doar câteva torţe slabe 
ne luminează calea. Chiar și așa, e plăcut și cald, iar aerul 
zorilor e parfumat cu mirosul florilor exotice. Preţ de 

o clipă, rămân pe loc, savurând senzaţia. La răsărit era 
întotdeauna răcoare în Irfut. Căldura asta ar trebui să fie 
supărătoare pentru cineva de la miazănoapte, ca mine, 
dar cumva mi se pare perfectă. 

Simbolul erebus sculptat în arcadă pare să se uite 
urât la mine când trec pe sub el, amintindu-mi că trebuie 
să citesc Heraldica Umbrelor ca să descopăr tot ce pot 
despre trecutul mamei. Îmi notez în minte să o întreb pe 
Jeneba unde se găsește. Ea pare amabilă, față de celelalte 
novice. 

Karmoko Thandiwe stă liniștită în fața statuii împă- 
ratului Gezo, cu Gazal alături, când ajungem în curte. 
Novicea ține o mână la spate și pe cealaltă deasupra ini- 
mii, într-o postură militară rigidă. Pare și mai intimidantă 
acum decât atunci când ne-a trezit în dimineaţa asta. 

— Bună dimineaţa, neofitelor, strigă karmoko Than- 
diwe, cu trupul acela musculos drept ca o vergea, cu co- 
zile acoperite cu argilă roșie strălucind în întuneric. Sper 
că ați dormit bine. 

Ne uităm unele la altele. 

— Da, karmoko, răspundem. 

Karmoko Thandiwe zâmbește. 

— Tot nu e bine. 

Gazal face un pas în față și își plesnește pieptul cu 
mâna îndoită. 

— Neofitelor, când vă aflați în prezența karmoko, luați 
poziția de drepți! spune și ne face o demonstraţie. Spatele 
drept, mâna dreaptă peste inimă, stânga la spate! 

Facem iute așa cum ne spune, iar Jeneba ne verifică, 
să se asigure că respectăm cerința. Celelalte novice repar- 
tizate la diferitele dormitoare comune se ocupă de partea 
lor din rând. În timp ce ne inspectează, văd mișcare la 

ferestrele de sus. Matroanele ne privesc. Aparent, suntem 
o sursă de divertisment pentru ele. 

După ce toate am luat poziţia de drepţi, karmoko 
Thandiwe ni se adresează: 

— Pentru a fi războinice, trebuie să fiți puternice la trup 
și spirit. Asta începe cu alergările. În fiecare dimineață. 

Fac ochii mari. Alergări? 

Femeile nu au voie să alerge în Otera. Orice fată 
prinsă că merge mai repede decât într-un ritm liniștit 
este biciuită pentru insolența ei. „Ușori și grațioși sunt 
pașii femeii pure“, avertizează Înțelepciunile Veșnice. 
Această amintire îmi trimite o ușoară senzaţie de greață 
în stomac. 

— Haideţi, neofitelor! latră Gazal, smulgându-mă din 
gândurile mele. Mișcaţi-vă! 

Ne face o demonstraţie alergând pe cărare într-un 
ritm constant și rapid, urmată de celelalte novice. Eu 
și restul neofitelor încercăm să facem la fel, gâfâind în 
timp ce ne chinuim să ne controlăm respirația și durerea 
arzătoare din mușchii picioarelor. Când Gazal se oprește 
în cele din urmă la poalele primului deal, sunt atât de 
epuizată, că mă împleticesc, punându-mi mâinile pe ge- 
nunchi ca să-mi ţin echilibrul. 

— În regulă, neofitelor, se răstește Gazal, plină de ener- 
gie în timp ce ni se adresează. Corpurile trebuie că vi 
s-au încălzit deja pe de-a întregul. E timpul să dublaţi 
ritmul! 

Țâșnește înapoi pe deal în sus, mișcându-se și mai 
repede ca înainte. Eu scutur din cap, îngrozită. 

— Nu pot mai repede, îi zic Brittei cu o voce răgușită, 
printre gâfâieli. Mi-au luat foc picioarele. 

Respirația Brittei este la fel de chinuită ca a mea. 

— Nici io. 
— Hai, nu vă mai plângeţi, ne aruncă Adwapa relaxată, 
alergând pe lângă noi. 

Ea și sora ei sunt singurele care par netulburate de 
faptul că alergăm. Pe de altă parte, ele sunt Nibari; tribul 
lor doar se preface că ascultă de Înţelepciunile Veșnice 
când preoții sau emisarii se aventurează în deșerturile lor. 
Cel puţin asta mi-a spus mereu mama. 

Trebuie să fie un adevăr în vorbele ei, fiindcă Adwapa 
aproape țopăie în timp ce declară: 

— E doar o alergare ușoară. Acasă alergam kilometri 
întregi. 

— Pe căldură, adaugă Asha. În vârf de munte. 

— Atuncea de ce nu fugiți înapoi la munții voștri și ne 
lăsaţi pe noi să murim aici? se răstește Britta. 

Apoi scoate un icnet, regretând imediat. 

— Îmi pare rău, n-oi vrut. Sunt așa de obosită. Cre’ că 
treaba asta o să-mi aducă prima aproape-moarte. 

Dau din cap obosită, în semn de aprobare. 

— Adevărat, zic eu, începând să alerg din nou fără ni- 
ciun chef. 

A doua rundă este și mai rea decât prima, iar mușchii 
mă ustură și tot nu țin ritmul. Spre surprinderea mea 
însă, cu cât alerg mai mult, cu atât devine mai ușor. Ai 
zice că mușchii aproape îmi prind putere, întinzându-se 
la maximum. Curând, disconfortul e uitat în timp ce 
gonesc în sus și în jos pe dealuri, abia atingând pământul 
cu tălpile. Peisajul din jurul meu începe să se unduiască: 
valuri line și scânteietoare, de parcă toți copacii ar fi sub 
apă. Aerul se deformează, sunetele devin mai clare; am 
pășit într-o lume complet diferită, una în care totul a 
căpătat cea mai luminoasă claritate. 

Rânjesc cu gura până la urechi când un strop de rouă 
coboară încet în fața mea, iar frumusețea sa cristalină e 
limpede acum, că am vederea mult mai ageră. Nu m-am 
mai simțit niciodată atât de fericită. Nu m-am mai simțit 
niciodată atât de liberă. 

— Oare asta simt păsările? strigă Britta încântată. Nu-i 
de mirare că nu ne-au lăsat niciodată să alergăm. 

lar eu mă împiedic, fiindcă amintirea e ascuţită ca o 
săgeată. Înţelepciunile Veșnice interzic alergatul, la fel și 
majoritatea lucrurilor care nu pregătesc fetele să se mărite 
și să-și slujească familiile. Fetele nu pot să strige, să bea, 
să călărească, să meargă la școală, să înveţe o meserie, să 
înveţe să se lupte, să umble fără un însoțitor bărbat; nu 
putem face nimic care nu are legătură a avea un soț și o 
familie sau cu a-i sluji. Seniorul Durkas ne-a spus întot- 
deauna că asta e fiindcă Înţelepciunile Veșnice încearcă 
să ne arate cum să ducem o viaţă fericită și virtuoasă. 

Dar dacă sunt menite să ne îngrădească? 

Îmi alung, cuprinsă de vinovăţie. Calea celor credin- 
cioase este încrederea și supunerea; de câte ori nu ne-a 
spus asta seniorul Durkas? Poate că nu înţeleg asta acum, 
dar Oyomo are un plan mai mare pentru mine. Tot ce 
trebuie să fac este să mă supun și să am credinţă. 

Cu toate că sunt aici, făcând lucruri care contrazic 
învățăturile, trebuie să cred că Oyomo îmi înțelege sufle- 
tul, că vede cum încerc din răsputeri să fiu credincioasă. 

Mă voi supune. Voi fi credincioasă. 

Îmi voi scoate din minte gândurile periculoase... 

Gazal ne conduce în cele din urmă înapoi spre curte. 
În clipa când ajungem acolo, mă prăbușesc la pământ, 
dintr-odată prea epuizată ca să mai rămân în picioare 
fie și o secundă. Celelalte fac la fel, dar râd și chicotesc, 

savurând descoperirea pe care tocmai au făcut-o, bucuria 
pe care tocmai au simţit-o. Bucuria pe care eu încă încerc 
să o uit. 

Oyomo, iartă-mă. Oyomo, iartă-mă. , 

Nu e bună euforia pe care am simţit-o în timp ce 
alergam. Trebuie să mi-o alung din minte. 

Sunt aproape recunoscătoare când Gazal se uită 
urât la noi, cu expresia ei rece obișnuită, distrăgându-mi 
atenţia de la gândurile mele. 

— Este suficient pentru încălzirea din dimineața asta, 
neofitelor, spune ea. Întoarceţi-vă în camerele voastre. 
Aveţi douăzeci de minute să vă spălați și să vă schimbaţi 
în hainele care v-au fost date, apoi încă zece pentru micul 
dejun. Lecţiile încep curând. 

Este singura informaţie pe care ne-o dă înainte să ne 
întoarcem grăbite în camerele noastre. 

— Uite-o pe Jeneba, spune Britta, arătând spre novicea 
veselă de la miazăzi în timp ce ieșim afară mai târziu în 
dimineața aceea. 

Între timp m-am spălat, m-am îmbrăcat și am mân- 
cat micul dejun din fulgi de ovăz și miere pe care ni l-au 
pus pe masă asistentele. Cârnaţii care au venit alături 
i-am dat Brittei, fiindcă mirosul lor mi-a întors stomacul 
pe dos. 

Nu cred că mai pot să mănânc carne vreodată. 

— Voiai să întrebi despre Heraldică, mai ţii minte? zice 
Britta, după care pornește în fugă spre ea. Cinstită soră 
mai mare de sânge Jeneba! Cinstită soră mai mare de 
sânge Jeneba! 

Jeneba se întoarce spre noi. 

— Neofită Britta, spune ea. S-a întâmplat ceva? 

— Nu, doar că am o întrebare pentru tine, cinstită soră 
mai mare de sânge. Heraldica... unde se află? 

— În Sala Registrelor de lângă bibliotecă, la etaj. 

Face o pauză și îi aruncă o privire Brittei. 

— Mama sau bunica ta a fost Umbră? 

— Mama, posibil, spun eu, atrăgându-i atenţia către 
mine. 

Ridică o sprânceană. 

— Deci pentru tine este, neofită Deka. Fascinant. Ei 
bine, să ai noroc să ajungi acolo. 

Când Britta și cu mine ne uităm una la alta, nedu- 
merite, ne explică: 

— Neofitele au voie să intre în bibliotecă numai în zilele 
libere, pe care le primiţi abia după ce se încheie primele 
trei săptămâni. Așadar, din nou, să ai noroc, neofită. 

În clipa în care a dispărut, mă întorc către Britta, 
îngrozită. 

— Trei săptămâni? Nu pot să aștept atât de mult. 

Cine știe ce se va întâmpla până atunci? Dacă în- 
cepem să ne antrenăm cu urlătorii-morţii? Novicele 
ne-au spus la micul dejun că nu au făcut asta decât din 
a treia lună petrecută la Warthu Bera, dar asta fiindcă 
ele se antrenau numai pentru raiduri ce vizau cuiburile 
urlătorilor-morții din apropiere. 

Acum că ne așteaptă migraţia urlătorilor-morţii, 
toată lumea se pregătește de campanie, ceea ce înseamnă 
că ne vom antrena și mai intens decât ele. Nu m-ar sur- 
prinde dacă am fi nevoite să ne batem cu urlătorii-morții 
începând de săptămâna asta. 

— Trebuie să mai existe o cale, trebuie! îi zic eu Brittei, 
cuprinsă de panică. 

Dacă ochii mei își schimbă iar culoarea în prezența 
lor? Dacă vede cineva și mă descoperă? 

Mă sufocă groaza în timp ce mă gândesc la ce s-ar 
putea întâmpla: karmoko forțându-mă să cobor în ca- 
vernele de sub Warthu Bera pentru a efectua teste așa 

cum au făcut-o seniorii în Irfut, jatu târându-mă să mă 
execute iar și iar. Nu mai pot trece prin asta din nou, nu 
mai pot! Trebuie să aflu despre mama, să găsesc o cale să 
controlez puterea asta care crește în mine, oricare ar fi ea. 

În momentul de față, Heraldica e singura speranță 
pe care o am. 

Încerc să-mi liniștesc gândurile, iar Britta răspunde: 

— Sigur există, Deka. Trebuie doar s-o căutăm. În plus, 
nu-i un lucru bun că poți simți urlătorii-morții? 

— Poftim? mă blochez eu. 

— Gândește-te cât de util o să fie când o să mergem 
în raiduri și așa mai departe. S-ar putea să fie un lucru 
foarte valoros. Putem să-l folosim în raiduri, să zărim 
urlătorii-morţii înainte să apară măcar. S-ar putea să ne 
ofere un avantaj. 

Britta ridică din umeri, fără să aibă deloc habar că 
tocmai mi-a răsturnat întreaga viziune asupra lumii. 

Valoros... 

În tot acest timp am fost înspăimântată de abilitatea 
mea. Dar dacă este o armă folositoare, o sabie pe care 
s-o scot din teacă atunci când situația o cere? Iar Britta a 
văzut atât de ușor ceea ce eu nu am putut să văd, a accep- 
tat atât de ușor ceea ce nici măcar familia mea nu a putut. 

Ochii mi se umplu de lacrimi și clipesc ca să le alung. 
O privesc în timp ce continuă: 

— Poate că, în loc să-ncerci s-o ascunzi, ar trebui 
să-ncerci s-o stăpânești. S-o controlezi. 

— Ai dreptate, reușesc să zic în cele din urmă. 

— Am, nu-i așa? spune, aparent foarte mulțumită de ea 
însăși. Hai să aflăm ce putem despre mama ta, iar apoi 
începem să ne antrenăm... după ce terminăm săptămâ- 
nile astea adică. 

Mă trage în urma ei, luându-se după celelalte fete. 

Prima noastră lecţie pe ziua de azi este într-o clădire 
mică și simplă din lemn, situată în mijlocul dealului. 
Soarele abia a început să se întindă pe cer, dar e deja 
foarte cald când intrăm. Karmoko Huon stă cu picioa- 
rele încrucișate pe o rogojină din trestie, cu o mască de 
culoare galben-deschis care o acoperă de la frunte până 
la nas, și ne așteaptă. În dimineaţa asta poartă o robă de 
un albastru frumos brodată cu flori roz, iar părul îi este 
prins cu un pieptene împodobit cu pietre prețioase. Doi 
jatu înarmaţi până în dinţi stau în picioare în spatele ei, 
cu braţele încrucișate amenințător. 

— Găsiţi-vă locurile, neofitelor, spune cu vocea ei 
blândă și calmă, arătând spre rogojinile din trestie care 
au fost aranjate în două rânduri ordonate. 

Britta și cu mine ne uităm una la alta, apoi facem iute 
ce ni s-a spus, îndoind un genunchi în fața ei în semn de 
salut înainte de a ne duce în grabă până la rogojinile din 
spate de tot, împreună cu gemenele, cu Katya și cu Belca- 
lis. În timp ce mă așez în genunchi, sunt vag conștientă 
de Gazal, care ne privește încruntată din umbră, unde 
alte câteva novice s-au așezat la locurile lor. Sunt vreo 
cinci sau șase, însă Gazal și Jeneba sunt singurele pe care 
le recunosc. 

Karmoko Huon bate din palme. 

— Bine aţi venit la prima lecţie de luptă, neofitelor, 
spune ea. Eu sunt karmoko Huon și vă voi învăţa cum să 
vă folosiți propriul corp ca pe o armă. Este o plăcere să 
vă cunosc. 

Se înclină formal în fața noastră. 

Noi toate o privim, neștiind cum să răspundem aces- 
tui nou salut. 

— Înclinaţi-vă în fața lui karmoko! latră Gazal. 

Când ne grăbim să facem cum ni se spune, împleti- 
cindu-ne însă, karmoko Huon ridică mâna. 

— Sunt de părere, Gazal, spune ea, amuzată, că trebuie 
să le arătăm mai întâi. 

Se întoarce spre noi. 

— Așa, spune, atingând podeaua cu capul. Așa le salu- 
taţi pe karmoko când sunteţi pe rogojină. Acum încercați 
și voi. 

Ne conformăm repede, iar gura lui karmoko Huon 
se strâmbă ușor. 

— Bine. Nu perfect, dar bine. 

Ne întoarcem unele către altele, ușurate. 

— Măcar nu ne-om făcut de tot de râs, îmi șoptește 
Britta din colțul gurii. 

Mă întreb dintr-odată dacă și recruţii au aceleași pro- 
bleme ca noi. Probabil că nu. 

Îmi răsare în cap o amintire cu palmele lui Keita, 
acoperite cu bătături de la sabie, și mă trece un fior în- 
cercând s-o alung, așa că mă întorc din nou la karmoko 
Huon în timp ce ea se ridică grațios. 

— Bun, spune ea cu hotărâre. Pentru a vă angaja în 
luptă, trebuie mai întâi să cunoaşteţi ipostazele. Iposta- 
zele sunt poziţii de luptă; fiecare este o mică parte a dan- 
sului cu care vă veți familiariza în curând. Dansul morții. 

Mijesc ochii. Cum o să ne ajute un dans să luptăm 
împotriva urlătorilor-morţii? 

De cealaltă parte a mea, Adwapa pufnește în barbă. 

— Dansul morţii. O să murim cu asta. 

O agrafă de păr se izbește în peretele din spatele ei, 
iar sub ea e prins ceva. O bucată de carne, cu sânge auriu 

încă picurând din ea. Adwapa se întoarce, o vede și face 
ochii mari, șocată. 

— Urechea mea! exclamă ea, ținându-se de partea 
stângă a capului. 

Jumătatea de sus a dispărut. 

Karmoko Huon zâmbește ușor, rearanjându-și șuvi- 
tele de păr care s-au desprins acum din celelalte agrafe. 
Pentru prima dată, în ochi are o privire de oţel, puterea 
ascunsă în spatele acelei fațade. Întinde cu calm mâna 
spre Adwapa. 

— Se pare că mi-am pierdut agrafa, neofită. Poţi să mi-o 
aduci? 

Ținându-se de urechea sângerândă, Adwapa scoate 
încet agrafa din perete, apoi, tremurând, i-o dă lui kar- 
moko Huon. Karmoko zâmbește recunoscătoare și îi face 
semn să se retragă. După ce Adwapa revine la locul ei, 
karmoko Huon se întoarce spre restul clasei. 

— Continuăm? 

— Da, karmoko, spunem noi repede, încă în stare de șoc. 

Karmoko Huon încuviințează și se ridică în picioare. 

— Acum vă voi arăta ipostaza întâi. 

Își înfige tălpile la distanță una de alta și își mută gre- 
utatea astfel încât este concentrată pe partea inferioară a 
corpului. Când desface braţele într-o mișcare grațioasă, 
dar precisă, cu o expresie severă pe față, în mine se cutre- 
mură ceva. Karmoko Huon îmi amintește de Mâini-Albe: 
frumoasă la exterior, ucigătoare la interior. 

— În ipostaza Pământul Neclintit sunteţi centrate, sun- 
teți în cea mai puternică formă a voastră, spune ea. Sunteţi 
în poziţia ideală să atacați sau să fugiți. 

Are mișcări precise, dar fluide. 

— Vă voi arăta. 

Îl cheamă pe cel mai solid dintre cei doi jatu din spa- 
tele ei — o bestie mătăhăloasă —, apoi se înclină formal 
când acesta se apropie. Și el se înclină repede, la rândul 
său. 

Jatu lansează un atac, iar noi toate privim capti- 
vate. Cum va face față karmoko acestui atac direct? Spre 
surprinderea mea, karmoko Huon îl răstoarnă pe spate 
înainte ca el să poată măcar să o atingă, apoi îi răsucește 
încheietura într-un unghi ciudat. 

— Cedez! Cedez! strigă jatu, cu ochii ieșindu-i din or- 
bite de durere. 

Karmoko țâțâie, dar ochii îi sunt reci ca gheaţa. 

— Prima lecţie, neofitelor: alaki nu cedează. Cuceriţi 
sau muriţi. Pentru o alaki — pentru orice războinic — 
moartea trebuie să fie un prieten cunoscut, un vechi par- 
tener pe care-l saluți înainte de a păși pe câmpul de luptă. 
Nu vă temeţi de ea, nu vă ascundeţi de ea. Acceptaţi-o, 
îmblânziți-o după voia voastră. Din acest motiv le spu- 
nem întotdeauna comandantelor „Cele ce vor muri te 
salută“, înainte de a porni în luptă. 

O senzație stranie îmi cuprinde vintrele. Moartea tre- 
buie să fie un prieten cunoscut... Nu-mi prea pot imagina 
cum vine asta. 

Karmoko Huon eliberează în cele din urmă mâna lui 
jatu și se înclină din nou în faţa lui. 

— Mulţumirile mele pentru ajutor, spune ea cu glas 
blând. 

Bărbatul cel zdravăn dă din cap îndurerat, apoi se 
îndepărtează șchiopătând. 

Acum toate suntem tăcute și încordate. Karmoko 
Huon se întoarce spre noi. 

— Ştiţi de ce am ales să vă arăt această mișcare cu aju- 

torul lui, neofitelor? întreabă. 
Noi scuturăm încet din cap. 

— Pentru că am vrut să vă arăt că statura nu contează, 
explică ea. Niciun adversar nu este infailibil, oricât de 
mare ar fi. Poate că urlătorii-morții sunt mai mari, dar, 
oricât de înspăimântători ar părea, oricât de intimidanţi 
ar fi, voi sunteți la fel de puternice, la fel de iuți, mai 
ales când intrați în starea de luptă, pe care ați simțit-o 
în dimineaţa asta când aţi alergat și simțurile v-au deve- 
nit mai ascuţite, reflexele, mai agere. Vom explora acest 
lucru mai mult odată cu trecerea timpului. Deocamdată, 
să continuăm lecţia. 

— Mișcaţi-vă fundurile leneșe, neofitelor! 

Nu am nevoie de această atenţionare strigată agresiv. 
După două săptămâni și jumătate, programul mi-a intrat 
în obișnuință de-acum, așa că sunt deja spălată și îmbră- 
cată când vine Jeneba să ne conducă în curte. Recruţii 
așteaptă acolo, cu armurile din piele strălucind în lumina 
pâlpâitoare a torțelor. 

Clipesc, uluită la vederea lor. 

Nu i-am mai văzut pe niciunii dintre recruți din 
ziua în care am fost făcuţi perechi în Sala Jor. l-am auzit 
antrenându-se, desigur, fiindcă vocile lor răzbăteau de 
dincolo de zid. Dar chiar și în zilele lunare, când avem o 
întreagă după-amiază doar pentru noi înșine, nu ni s-au 
încrucișat drumurile — nu că m-aș fi așteptat la asta. Spre 
deosebire de noi, ei sunt liberi să se ducă în oraș în ziua 
aceea, liberi să se întâlnească cu oamenii de dincolo de 
zidurile Warthu Bera, la fel și asistentele și matroanele. 
Singurii oameni care nu părăsesc niciodată Warthu Bera 
sunt alaki — nu că am avea voie să cutreierăm și prin 
interiorul terenului de antrenament. M-am convins de 

asta încercând să pătrund în Sala Registrelor în ultimele 
două zile lunare. 

Asistentele și matroanele păzesc constant coridoa- 
rele, gata să întâmpine orice alaki care se abate de la 
calea bătătorită cu capătul cu ghimpi al bastoanelor lor 
rungu. Întocmai cum a spus Jeneba, neofitele nu au voie 
să intre în niciuna dintre zonele restricționate până ce 
nu se sfârșesc primele trei săptămâni de când suntem 
aici. 

Din fericire, aproape s-au încheiat. 

Peste exact trei zile voi intra în Sala Registrelor. 
Atunci voi citi din Heraldica Umbrelor și voi găsi răs- 
punsul la întrebările care mă chinuie de când am ajuns 
pe acest teren de antrenament. 

Aproape îmi pot închipui deja cum voi vedea nu- 
mele mamei acolo, cum voi citi despre viața ei, despre 
faptele ei, cum voi afla despre abilităţile ei, precum și 
despre ale mele. 

Mă cuprinde nerăbdarea numai când mă gândesc la 
asta. 

În timp ce savurez această senzaţie, doi ochi aurii îi 
întâlnesc pe ai mei din partea cealaltă a curţii. Mă încor- 
dez, tulburată, când Keita dă din cap spre mine, cu o ex- 
presie rece, ca prima dată când l-am întâlnit. Novicele ne 
îndrumă să unim rândurile, așa că pornesc fără chef spre 
el, târșâindu-mi picioarele, recunoscătoare că părul mi-a 
crescut deja la lungimea de dinainte. Va trebui să-l tund 
din nou curând. Mă încurcă la antrenamente. Cele mai 
multe fete s-au obișnuit să și-l reteze în fiecare dimineaţă, 
așa cum fac novicele, iar altele, ca Adwapa, își poartă 
capetele rase complet. 

După ce ajungem unul lângă altul, Keita dă din cap 
spre mine. 

— Dimineaţa bună, Deka, murmură el. 

— Dimineaţa bună, răspund, luptându-mă cu impulsul 
de a mă feri. 

La fel ca înainte, mă simt încurcată când sunt în 
apropierea lui. Are ceva care îmi aduce aminte de Ionas 
și de ce s-a întâmplat ultima dată când m-am apropiat 
de un băiat. 

E la fel de înalt ca Ionas, iar asta nu e ceva obișnuit. 

Mă forțez să-mi întorc atenţia spre partea din față a 
curții, în timp ce karmoko Thandiwe înaintează, cu pie- 
lea de culoare brun-închis strălucind în contrast cu părul 
acoperit cu argilă. În dimineaţa asta poartă robe de un 
albastru întunecat și o mască pictată în nuanţa cea mai 
închisă de onix. Toate celelalte karmoko din spatele ei și 
căpitanul Kelechi poartă măști asemănătoare, așa cum fac 
întotdeauna când sunt bărbaţi în preajmă. 

Nu le invidiez. Pot doar să-mi imaginez cât de 
nepractice ar fi măștile acelea în timpul antrenamen- 
telor, cu toată sudoarea și praful pe care trebuie să le 
suportăm. 

— În ultimele două săptămâni și jumătate, anunţă kar- 
moko Thandiwe, aţi învățat bazele vitezei, forței, mânu- 
irii armelor și luptei. Astăzi veţi începe să vă antrenați în 
perechi, începând cu alergarea zilnică. Nu uitaţi, de acum 
înainte sunteți parteneri și trebuie să dați socoteală de 
avantajele și slăbiciunile celuilalt. Aţi înțeles? 

— Da, karmoko, strig eu împreună cu celelalte fete. 

Îi face un semn cu capul lui Gazal, care pășește îna- 
inte, însoțită de uruniul ei, un băiat subțire și blond din 
provinciile de la miazănoapte. 

— Haideţi, neofitelor, mișcați-vă fundurile! ordonă ea, 
pornind într-o alergare rapidă. 

O urmez, ținând pasul cu ușurință. În ultimele săp- 
tămâni, alergarea a devenit partea mea favorită a zilei. 
Observ deja cum aerul încetinește în jurul meu în timp 
ce mă mișc mai iute pe deal în sus, mușchii mi se destind, 
simțurile mi se ascut. Intru în starea de luptă mult mai 
ușor decât prima dată când am sosit aici. 

Mă întorc să mă uit la Britta, gata să stau de vorbă 
cu ea, ca întotdeauna, dar nu e aici, și nici celelalte fete, 
acum, că mă uit mai bine. Toate sunt la poalele dealu- 
lui, târșâindu-și picioarele la cel puţin cinci pași în urma 
recruţilor, cu toate că mușchii probabil le zvâcnesc spas- 
modic de la efortul de a alerga atât de încet. Fac exact 
ceea ce ar fi făcut în satele lor natale, rămân singure în 
urmă ca să nu-i sperie pe cei ce le-ar putea lua de nevastă. 
Însă Warthu Bera nu este satul lor natal, iar aici sunt 
pericole mult mai mari decât să-i supere pe câțiva băieți. 
Amintirea trupurilor neînsuflețite din zăpada din Irfut 
îmi trece prin minte și îmi înfig unghiile în piele. 

Țâșnesc spre Britta și celelalte fete, fără să-mi pese 
când recruţii se opresc și mă privesc, uluiți de viteza 
mea. 

— Nu puteți să încetiniți pentru ei, zic eu. Trebuie să-i 
faceți să țină pasul cu voi. 

— Deka, șoptește Britta, aruncând o privire jenată spre 
recruții care cască gura la noi. Nu poţi să-i lași să te vadă 
așa, în starea de luptă și toate astea. O să-i sperii. 

Celelalte fete din jurul ei dau din cap aprobator. 

— Are dreptate, spune Katya. 

— Să-i sperii? 

Nu-mi vine să cred ce aud. 

— Credeţi că suntem aici, învăţăm toate lucrurile astea 
noi, ne punem în pericol doar de amuzament? Dincolo 
de zidurile astea sunt urlătorii-morții și o să ne ucidă dacă 
nu învăţăm cum să luptăm împotriva lor. O să murim 
acolo. 

Amintirile îmi bombardează mintea, bruște și vio- 
lente. Aurul, sângele... Îmi vine să vărs, aproape îi simt 
gustul picurându-mi în gură, așa cum se întâmpla atunci. 

— Ai murit vreodată, Katya? întreb eu. 

— Păi, nu... clipește ea. 

— Este agonie, mai rău decât orice ai simțit vreodată, 
iar dacă nu e moartea ta adevărată, te trezești cu groaza 
că se va întâmpla din nou. Apoi, după ce se întâmplă de 
mai multe ori, începi să-ți dorești o moarte adevărată — o 
moarte finală, doar ca să nu mai fii nevoită să... 

Mă întrerup, copleșită de forța emoțiilor. Lacrimile 
îmi încețoșează privirea, iar câteva mi se rostogolesc din 
ochi înainte să le pot opri. 

Trebuie să trag aer în piept, să mă liniștesc, ca să pot 
să mă uit din nou la prietenele mele, la celelalte neo- 
fite care se adună acum în spatele lor, cu ochii măriți de 
groază. Majoritatea încă nu s-au confruntat cu moartea. 
Au venit din orașe și sate de pe lângă capitală și au fost 
duse la Sala Jor imediat după Ritualuri. Ori de câte ori 
avem discuţii despre cum am ajuns la Warthu Bera, ele 
spun întotdeauna că le așteptau deja cărăușii în temple. 

Ele nu au simţit niciodată răceala de gheaţă a unei 
săbii în timp ce îţi sfâșie carnea, nu au trebuit niciodată 
să îndure clipele acelea lungi și înfiorătoare dinaintea 
uitării milostive. 

Numai cele ca mine și Belcalis — alaki care se aflau 
atât de departe de capitală, încât cărăușii au avut nevoie 


fiction connection 


Sânge auriu 


de luni întregi ca să ajungă la noi — au avut ghinionul 
de a fi supuse Mandatului de Moarte și terorii care venea 
odată cu el. Dar amândouă am supraviețuit cumva. Spre 
deosebire de toate fetele care nu au trecut de primele 
două sau trei morți, noi am supraviețuit amândouă. 

Și trebuie să cinstim acest lucru. 

Îmi alung amintirile inspirând adânc și mă întorc 
spre celelalte fete. 

— Toată viața ni s-a spus să ne facem mai mici, mai 
slabe decât bărbaţii. Asta ne învaţă Înțelepciunile 
Veșnice: să fii fată înseamnă supunere eternă. 

Așa stăteau lucrurile în Irfut, eu acceptam întot- 
deauna totul fiindcă eram de părere că asta e voia lui 
Oyomo. A fost oare voia lui Oyomo ca satul să-mi în- 
toarcă spatele, ca seniorii să mă dezmembreze ca să-mi 
poată vinde sângele? A fost voia Lui ca aceștia să-mi taie 
limba, să nu pot urla? Și cum rămâne cu toate lucrurile 
din Înţelepciunile Veșnice, cu regulile ce îți înterzic să 
alergi, să râzi prea tare, să te îmbraci într-un anumit fel — 
toate astea sunt voia Lui? 

— Adevărul este că fetele trebuie să poarte măști zâm- 
bitoare, să se contorsioneze în tot soiul de poziții ca să 
le facă altora pe plac, iar apoi, când vin urlătorii-morţii, 
fetele mor. Mor. 

Mă uit de la o soră de sânge la alta. 

— După cum văd eu lucrurile, acum toate avem de ales. 
Suntem fete sau suntem demoni? Vom muri sau vom 
supraviețui? 

Am încercat cu disperare să-mi alung astfel de gân- 
duri; ce mai contează că sunt aici, gata să înfrunt moar- 
tea încă o dată? Ce mai contează că toate suntem aici, 
riscându-ne viața în slujba Oterei? 

Celelalte fete se holbează la mine, cu ochii mari, 
cuprinși de groază, dar eu rămân tăcută, lăsându-le să 
decidă singure. 

Eu îmi cunosc deja răspunsul. 

Nu voi muri aici, în locul acesta oribil. Nu voi 
muri înainte să descopăr adevărul despre mine. Voi 
supraviețui și o voi face suficient de mult cât să părăsesc 
locul acesta, suficient cât să găsesc pe cineva care să mă 
iubească, să mă preţuiască așa cum o prețuia pe Katya lo- 
godnicul ei. Trebuie doar să fiu curajoasă, măcar de data 
asta. Tot ce trebuie să fac este să fiu curajoasă, măcar de 
data asta. 

Scot unul dintre acele cu care îmi e prinsă roba și 
mi-l înfig în palmă. 

Ustură, o durere ascuţită și arzătoare, dar nici măcar 
nu tresar. Săptămânile petrecute aici m-au făcut deja mai 
dură, mi-au amorţit pielea. Aurul începe să picure, iar eu 
îl șterg pe piept, marcând locul în care m-ar fi tăiat în 
timpul Ritualului Purității. Sângele sclipește acolo, aurul 
blestemat pe care-l las acum să curgă pentru propria-mi 
cauză — nu pentru a altcuiva. 

— Ce faci..., începe o fată, dar eu o ignor. 

— Eu sunt demon, declar, și voi supraviețui ca să-mi 
câștig iertarea și o viață pentru mine. 

— Şi eu. 

Glasul lui Belcalis vine din spatele meu, iar când mă 
întorc, e acolo, ridicând și ea palma sângerândă, cu o 
expresie în ochi care îmi spune că înțelege, că simte la 
fel ce simt și eu. 

— Sunt demon. 
— Sunt demon, repetă gemenele, cu piepturile sclipind 
când își șterg de ele palmele însângerate cu auriu. 

lar acum și alte fete fac la fel. 

Până și Britta și Katya, care au fost atât de îngrozite la 
început, vin la mine cu palmele însângerate. 

— Sunt demon, spune Britta, ștergându-și palma de 
piept. 

Recruții își șoptesc unii altora, nedumeriți, alarmați 
de spectacolul acesta brusc și sângeros, dar e prea târziu 
ca să mai opresc valul. 

— Demon. Sunt demon, declară fiecare dintre fete, 
lăsându-și sângele să curgă pentru a-și afișa aurul din 
vene. Sângele despre care ni s-a spus atât timp că e bles- 
temat. Sângele care ne leagă unele de altele. 

Nu după mult timp, toate fetele s-au unit. 

Cu sângele curgând. 

lar de data asta, când alergăm din nou, nu ne ţinem 
forța în frâu. 


În timp ce mă duc la micul dejun, o prezență nedo- 
rită se apropie și merge în pas cu mine. Keita. 

— A fost un discurs interesant, spune el. Fete de neam 
omenesc sau demoni. O cale isteaţă de a le motiva pe 
celelalte... 

Mă opresc cu piciorul în aer, încercând să ignor țipe- 
tele ascuțite, familiare care răsună în depărtare în timp 
ce ridic privirea spre el. Stăm lângă intrarea în cavernele 
unde sunt ținuți urlătorii-morții, iar aceștia sunt agitați, 
ca întotdeauna. 

— Un avertisment însă, zice el. Comandanții s-ar putea 
să nu privească cu ochi buni pe oricare dintre voi care își 
acceptă originile cu prea mult drag, Deka. 

Mă trece un fior de frică, dar respir adânc ca să scap 
de el. M-am săturat să-mi fie teamă. 

— E o ameninţare? întreb eu. 

— Nu, un avertisment. 

— Atunci îl voi lua în considerare. 

Pe buze îi apare un zâmbet efemer, iar el se apropie 
de mine. 

— Să știi că sunt ușurat. 

— De ce? întreb eu, curioasă. 

Ridică din umeri. 

— Când ne-au făcut pereche, am crezut că ești prea de- 
licată ca să fii soldat. 

— Prea delicată? repet eu, surprinsă. 

Nimeni nu m-a mai considerat delicată din clipa în 
care sângele mi-a curs auriu. 

— Sunt alaki, îi amintesc. 

— O fi adevărat, încuviințează Keita, dar nu toată lumea 
e făcută să ucidă urlătorii-morții. 

— Tu ești? 

Keita ridică din umeri. 

— Mi se spune că mă pricep să-i extermin, spune el, 
simplu. 

În privire i se citește convingerea absolută. 

— Mă îngrijoram că nu ești făcută pentru asta, că o să 
fii o povară pe câmpul de luptă. Poate că am greșit, poate 
că o să fii în stare să faci față fricii, spune el. 

Siguranţa calmă din ochii lui mă irită, dar știu că mai 
bine nu o arăt. 
În schimb, îi zâmbesc dulce. 

— Să știi că și eu sunt ușurată. 

— De ce? 

— Micera teamă că ești prea frumușel ca să te murdărești 
pe mâini. 

Cască ochii mirat, iar preț de o clipă, colțurile buze- 
lor i se ridică. 
— Ei, bine, amândoi suntem plini de surprize, nu-i așa? 
spune în timp ce se îndepărtează. 

— Nu-mi vine să cred că am ajuns în sfârșit aici! 

Britta chițăie de entuziasm în timp ce ne plimbăm 
prin bibliotecă, sala întunecată și cavernoasă de la ulti- 
mul etaj al Warthu Bera, însoțite de Katya, Belcalis și cele 
două gemene. Cu fiecare pas, nerăbdarea îmi crește tot 
mai mult. Peste doar câteva momente voi fi acolo, stând 
în fața Heraldicii. Apoi voi citi din paginile sale, voi găsi 
în sfârșit răspunsurile la întrebările care mă chinuie din 
ziua în care am intrat pe terenul acesta de antrenament. 

Cel puțin asta sper. 

Dar se poate ca Heraldica să nu aibă răspunsuri și 
atunci am irosit timpul tuturor venind aici. Poate că ar 
fi trebuit pur și simplu să-mi adun curajul și să discut 
cu matroana Nasra sau cu karmoko Thandiwe despre 
bănuielile mele. Ar fi fost mult mai ușor decât să trec pe 
lângă rafturile astea, cuprinsă totodată de groază și entu- 
ziasm. Dar nu, matroana Nasra e urâcioasă, iar karmoko 
Thandiwe e mult prea înspăimântătoare ca să o abordez. 
Mai bine să fac asta cu prietenele mele. 

Britta nu îmi observă îngândurarea și continuă: 

— Gândește-te doar, în câteva momente s-ar putea să ai 
toate răspunsurile pe care le cauţi. 

— Sau s-ar putea să nu ai nimic, pufnește Belcalis, pen- 
tru că ai făurit o întreagă farsă din nimic, iar faptul că 
noi suntem aici, în singura noastră după-amiază dintr-o 
zi lunară, chiar e o farsă. 

Întotdeauna mă pot baza pe ea să dea glas fricilor 
mele cele mai adânci. 

— Chiar trebuie să fii mereu un pârțopișat? țâțâie Katya. 

— Pârțopișat? 

Adwapa se oprește și se uită la ea. 

— Ai inventat acum cuvântul ăsta? 

Britta zâmbește și îi apar gropițe în obraji. 

— Da. Se cam potrivește, nu credeți? Are așa, un... 

— Am ajuns. 

Katya dă din cap spre ușa grea din lemn din fața 
noastră: intrarea în Sala Registrelor. 

Isattu, asistenta cu pielea întunecată repartizată la 
dormitorul nostru comun, organizează pergamentele pe 
raftul de lângă intrare. Zâmbește când ne vede, iar zâm- 
betul îi e plin de veselie și bunăvoință. Spre deosebire de 
majoritatea asistentelor și a matroanelor, ea a fost repar- 
tizată imediat la Warthu Bera când a devenit slujnică la 
templu acum doi ani, așa că și-a păstrat bucuria care i-ar 
fi fost înăbușită dacă ar fi trebuit să-i slujească pe preoți. 

— Ah, iată-vă, neofitelor, spune ea, descuind ușa. Pe 
aici. Vă reamintesc că nu aveți voie să vorbiți niciodată 
despre nimic din ceea ce citiți în cartea asta, cu nicio per- 
soană din exterior, sau veți primi pedeapsa cu moartea. 
Dacă faceți așa ceva, nu uitaţi că pereții au mereu urechi, 
mai ales atunci când e vorba de Umbre... 

Eu încuviinţez, încercând să alung fiorii pe care-i 
simt în timp ce ea ne conduce într-o încăpere mică și 
circulară, în care lumina pătrunde prin acoperișul greu 
din sticlă. Pergamente tapetează rafturile prinse de pereți, 
cu marginile învechite și sfărâmicioase, de parcă s-ar afla 
aici de sute de ani. Flăcări pâlpâie în sfeșnice, iar în podea 
a fost sculptat un erebus. Însă nu aceasta este cea mai 
interesantă priveliște de aici. Ceea ce impresionează cu 
adevărat este marele piedestal din piatră din mijlocul 
încăperii sau, mai degrabă, cartea groasă, legată în piele, 
care se găsește acolo. 

Isattu se apropie de el și deschide cartea. 

— Ai spus că mama ta avea douăzeci și cinci de ani când 
te-a născut? 

Încuviinţez din cap: 

— Cele mai multe potențiale Umbre sunt luate la an- 
trenamente la vârsta de zece ani, explică ea, așa că, dacă 
acum tu ai șaisprezece ani, mama ta ar fi intrat prima 
dată în Warthu Bera acum vreo treizeci și unu de ani. 

Răsfoiește paginile până când o găsește pe aceea pe 
care o caută. 

— Poţi începe de aici. Umbrele sunt înșirate alfabetic în 
funcție de an, iar fiecare înregistrare are câte două pagini. 
În regulă, atunci vă las. 

Dând din cap, mă apropii de carte. 

— Momentul adevărului... murmur eu, cu mușchii 
încordați. 

— Momentul adevărului... îmi zâmbește Britta liniș- 
titor. 

Frunzăresc paginile, iar numele îmi zboară prin fața 
ochilor — Aada, Analise, Binta, Katka, Nirmir, Tran... 
Când ajung la U, încetinesc, iar inima îmi bubuie în 


fiction connection 


Sânge auriu 


piept. Numele mamei era unul neobișnuit în Irfut, dar 
dacă aici, în Hemaira, e tocmai invers? Dacă sunt mai 
multe femei cu numele ei și nu îmi pot da seama care 
este al său? Dar nu, fiecare Umbră are un simbol de iden- 
tificare diferit. Ar trebui să fiu în stare să-l recunosc când 
îl văd. 

Răsfoiesc în continuare până când, în sfârșit, ajung 
la ultimele nume. Ua, Uda, Ukami, Una, Uzad, Uzma. 
Mă opresc, răsfoiesc paginile înapoi, cu răsuflarea tăiată. 
Nu am văzut numele mamei. Răsfoiesc iar și iar, dar, in- 
diferent de câte ori întorc pagina, rezultatul este același. 

— Nu e aici, șoptesc eu, iar lacrimile îmi împăienjenesc 
ochii. Nu e aici. | 

Mă duc într-un colț și mă prăbușesc pe podea, 
înfrântă. 

În toate săptămânile acestea mi-am imaginat că voi 
găsi numele mamei, că voi primi răspunsuri la toate 
întrebările mele legate de ceea ce a fost ea, de ceea ce 
sunt eu. Dar nu există răspunsuri, pentru că ea nu a fost 
niciodată aici. Mi-am creat o întreagă fantezie în minte 
ca să-mi distrag atenţia de la faptul că sunt doar o... 

— Deka, uite! E aici! 

Ridic instantaneu capul când Britta mă strigă plină 
de entuziasm. Stă lângă carte, arătând spre o pagină. Nici 
nu am observat că s-a dus acolo. 

— Am găsit-o! A ajuns aici cu un an mai devreme decât 
a crezut Isattu. 

— Ce? exclam eu, sărind în picioare. 

— „Umu din Punthun, nouă ani, pielea cafeniu-închis, 
ochii negri, părul castaniu scurt, însemne specifice tribu- 
lui Othemne, două pe fiecare obraz. Simbol de identifi- 
care: colier de aur, inscripționat cu erebus.“ 

Deodată uit să respir. 

— Ea e... zic eu răgușit, cu ochii pârjoliți de lacrimi, în 
timp ce mă uit în jos, la înregistrarea lungă de numai un 
paragraf. A fost aici. A fost o Umbră... 

Confirmarea a tot ceea ce am bănuit e prea mult 
pentru mine și încep să plâng, iar lacrimi mari mi se ros- 
togolesc pe obraji. 

— Oh, Deka, spune Britta, îmbrățișându-mă. 

În timp ce ea mă ține în braţe, Katya citește mai 
departe. 

— „Retrasă după cincisprezece ani de slujbă din motive 
personale.“ 

Apoi se oprește. 

— Ce mai scrie? o îndemn eu. 

Katya sutură din cap. 

— Asta e tot. 

Asta e tot? Mă încrunt. 

— N-are cum să fie tot. Dar cum era ea? Ce a studiat, 
avea oare caracteristici speciale? 

— Caracteristici speciale? se încruntă Katya. Nu, doar 
atât scrie. 

— Dă-mi să văd. 

Mă smulg din braţele Brittei și mă uit în carte, iar 
pieptul mi se strânge și mai tare când văd că e exact așa 
cum a spus Katya. Nu scrie nimic altceva. Nicio mențiune 
despre abilităţile ei, nicio notă suplimentară, nimic. 

Pieptul mi se strânge din nou. Cum rămâne cu fur- 
nicăturile, abilitatea de a simţi urlătorii-morții? Cum 
rămâne cu felul în care mi se transformă văzul și glasul 
când sunt în preajma acestor monștri? Am crezut că He- 
raldica va avea răspunsuri, dar aici nu e nimic, nimic care 
să mă ajute vreun pic. 

Sunt fix acolo unde eram la început și, mai rău, pri- 
mele mele lecţii cu urlătorii-morții vor avea loc peste 
doar câteva săptămâni. 


În timp ce mă îndrept spre sala armelor mai târziu 
în seara aceea sunt într-o asemenea stare, încât nici nu 
remarc mirosul de sânge din aer. E nevoie de un urlet — 
jalnic și mult prea omenesc — ca să-mi aduc înapoi 
gândurile la clipa prezentă. Britta și cu mine ne uităm 
una la alta, cu ochii mari în întunericul tot mai dens. 
Amândouă știm ce înseamnă urletul acela. Probabil s-a 
întors un nou detașament de raid de la hotarul Hemairei 
fără să-și ucidă norma de urlători-ai-morții. Novicele care 
nu și-au făcut norma sunt jupuite. 

Am surprins asta de multe ori în ultimele săptămâni: 
matroana Nasra descojind pielea de pe spinarea novicelor 
la fel de ușor cum ar decoji o chitră. Am văzut sângele 
auriu picurând, am auzit țipetele jalnice ale fetelor sufi- 
cient de ghinioniste cât să fie pedepsite, iar apoi tăcerea, 
tăcerea aceea îngrozitoare, îngrozitoare. 

„Suferinţa face demonii mai puternici“, explică în- 
totdeauna matroana, având pe buze un zâmbet macabru. 
Dacă așa stau lucrurile, toate alaki din Warthu Bera pro- 
babil s-au călit precum oţelul. 

Alt urlet spintecă aerul, iar pumnii mi se strâng sin- 
guri și pielea de pe ei se întinde atât de tare, încât mi se 
pare că se va rupe. Mai întâi, puținele informaţii despre 
mama în Heraldică, iar acum asta. Ce mai trebuie să 
îndur înainte ca ziua asta mizerabilă să se încheie? 

— Nu asculta, spune Keita, uitându-se la mine în timp 
ce merge înainte, cu un mănunchi de atika din lemn — 
săbiile noastre lungi și plate de antrenament — în mână. 

El și doi dintre ceilalți uruni ne ajută să le ducem îna- 
poi în sala armelor înainte să se întoarcă la cazărmile lor. 

— Alungă-l în fundul minții. 

Cuvintele lui mă fac să fierb mânie. Cu toate că am 
ajuns la un armistițiu incomod, Keita nu este prietenul 
meu. Foarte puțini dintre băieţi sunt. După ce s-a întâm- 
plat la alergări, sunt precauţi în privința mea și a celor- 
lalte fete, înfricoșați de puterea noastră. Acum știu ce 
forță extraordinară avem spre deosebire de ei, forță care 
nu va face decât să crească în continuare. 

— Ușor de zis, răspund eu, întorcându-mă spre el. Nu 
voi sunteți jupuiți. 

— Nu noi suntem cei care ne putem regenera, pufnește 
Acalan, uruniul lui Belcalis. 

E un băiat înalt și robust din provinciile de la miază- 
noapte, cu o privire pioasă care îmi amintește de seniorul 
Durkas când se simte deosebit de cucernic. 

— Chiar și dacă ar fi așa, i-o întoarce Britta, ceea ce sigur 
că nu e, voi tot n-aţi fi pedepsiţi și știți asta. 

— E adevărat, aprobă Katya. Niciodată nu-i pedepsesc 
pe băieți. Nici măcar când fetele mor. 

— Dar Oyomo le interzice recruților să vadă ce în- 
seamnă nesfârșitul, adaug eu. Atunci fiecare fată din 
detașamentul de raid e jupuită. 

— Și ce, acum vreți să sângerăm cu toții? întreabă Aca- 
lan, disprețuitor. Vreți să suferim ca... 

— Hai să nu ne certăm, intervine iute Surem, uruniul 
lui Katya, în maniera sa calmă și blândă. 

El e băiatul cu care am crezut odată că am făcut pe- 
reche, apuseanul zâmbitor și tatuat. 

— Aproape am ajuns la sala armelor. Hai să... 

Eu nu-l mai ascult. Simt pe piele o furnicătură 
bruscă și durează doar o secundă să recunosc cauza. 
Urlătorii-morţii... dar nu cei din cavernele de sub 
Warthu Bera. Cu inima bubuind, îmi urmăresc simțurile 
până la zidul de lângă noi, unde zăresc iute patru silu- 
ete șocant de familiare, care se strecoară pe pietre în 
jos, cu blana albă sclipind prin ceţurile care le învăluie 
corpurile. 

Săltători: urlătorii-morții care sar pe victimele lor și le 
sfâșie cu ghearele și colții. Chiar sunt pe pereţi, așa cum 
am fost avertizaţi de atâtea ori că s-ar putea să fie. Ceilalţi 
se pare că nu i-au observat încă. 

Acești urlători-ai-morţii sunt mult mai mari decât 
cei pe care îi folosesc novicele pentru antrenamentele 
de luptă; corpurile lor sunt musculoase și sănătoase, 
ochii alerți în întuneric. Deci asta e diferența dintre 
urlătorii-morții cei captivi și cei liberi. Aproape uitasem, 
dar acum mi se ascute vederea, așa că pot să-i văd mai 
clar, iar urechile mele înăbușă toate celelalte sunete, ast- 
fel încât să le pot auzi pașii izolaţi. Deja intru în starea de 
luptă, întocmai cum ne-a învățat karmoko Huon. Nu am 
nevoie de o alergare ca să o stimulez, ci crește în mine 
din instinct, 

Las jos celelalte atika pe care le duc în mână, și o fac 
încet, astfel încât să nu atrag atenţia urlătorilor-morţii, 
conștientă că privirea lui Keita e ațintită deja spre mine. 
Este prima dată când îl văd atât de atent în afara antre- 
namentelor de luptă. Poate că și el îi simte, simte frigul 
cețurilor lor care se apropie acum tiptil de noi. 

— Ce e? șoptește. 
Arunc o privire spre zid. 

— Urlători-ai-morţii, patru pe zidul de la apus, numai 
săltători uriași. 

Toată lumea se încordează, alarmată, dar eu calcu- 
lez repede șansele. Noi suntem șase, iar ei sunt patru. E 
însă nevoie de trei până la patru fete ca să dărâme un 
urlător-al-morții în timpul unui raid. Și de obicei fetele 
acelea au săbii adevărate. 

— Suntem în inferioritate, șoptește Britta. Trebuie să 
fugim în Sala Mare și să dăm alarma. 

Keita încuviințează, cu ochii mijiți în întuneric, în- 
cercând să-i distingă. Precum ceilalți băieți, nu vede la fel 
de bine în întuneric ca noi, alaki. 

— Fiți atenți, zice el, întorcându-se spre ceilalți, toți 
încordaţi și rigizi acum, după ce le-am spus. Eu nu-i văd, 
așa că ne luăm după Deka. Și o facem în liniște. 

— Dar... începe Acalan, pe un ton infatuat. 

Keita îl întrerupe sever. 

— Noi suntem singurii de aici și nu avem arme adevă- 
rate și nici coifuri care să ne apere de urletele lor. După 
Deka, repetă el, dând din cap spre mine. 

Mă uit spre urlătorii-morţii. Primul săltător tocmai 
pășește pe podea. Când observă că mă uit, ridică privirea, 
iar ochii săi îi întâlnesc pe ai mei. Au o expresie anume, 
o inteligență prădătoare. Deschide gura. 

— ACUM! strig eu, pornind pe cărare. 

Pe lângă mine trece ceva ca o ceață, Katya deschi- 
zând deja drumul, cu ochii mari de groază. 

— URLĂTORII-MORȚII! strigă ea, iar panica o face să uite 
de instrucțiunile lui Keita. URLĂTORII-MORȚII ATAC... 

O formă masivă de culoare albă se izbește în ea, 
trimițând-o de-a rostogolul în tufișuri. Urlătorul-morții 
se duce după ea, dar Surem îl blochează imediat, cu atika 


fiction connection 


Sânge auriu 


scoasă. Urlătorul-morţii șuieră ceva spre el, dezvelindu-și 
enervat colții și ghearele. 
— LA NAIBA, KATYA! mârâie Keita, țâșnind spre ea. 

Și eu fac la fel, șocată să văd că ceilalți trei urlă- 
tori-ai-morții se despart în spatele nostru pentru a de- 
turna novicele și recruţii care fug acum să răspundă che- 
mării lui Katya. De ce nu urlă, mă întreb. Noi suntem cel 
mai aproape de ei, de ce nu încearcă să ne atace? 

Abia am timp să mă gândesc la asta înainte ca 
urlătorul-morții din fața lui Katya să se miște, zgâriind 
cu ghearele și spintecând cu ușurință sabia de lemn a lui 
Surem. Băiatul scâncește în timp ce arma i se frânge în 
mâini. Urlătorul-morţii ridică din nou ghearele, gata să 
dea lovitura de grație, dar Katya sare în sus, împingându-l 
din calea ei și țâșnind înapoi. 

Preţ de o clipă, sunt convinsă că e în siguranță, con- 
vinsă că a scăpat de ghearele acelea. E una dintre fetele 
cele mai rapide din Warthu Bera, la urma urmei. Dar apoi 
aud trosnetul respingător al oaselor și văd ghearele care 
îi ies prin piept. 

— Oh! exclamă ea, făcând ochii mari de uimire. 

Șira spinării i se rupe, scoasă de ghearele urlăto- 
rului-morții. 

Timpul pare să rămână suspendat, tot corpul parcă 
mi-e prins în chihlimbar, în timp ce o privesc pe Katya 
cum sângerează din gaura aceea uriașă pe care o are în 
spinare. De acolo țâșnește un albastru straniu, o nuanță 
pe care n-am mai văzut-o niciodată. Corpul îi tresare o 
dată, de două ori, apoi rămâne nemișcat. Știu, fără să fie 
nevoie să întreb, că s-a dus. Nu mai există luciul auriu 
al unei aproape-morţi, pentru ea nu mai există somnul 
aurit. 

— Katya... șoptesc eu, iar pieptul mi se dezumflă și 
groaza îmi face membrele ca de plumb. 

Mă întorc spre urlătorul-morţii, care rămâne pe loc, 
privind-o. Aproape că pare... surprins. Șocat că a ucis-o 
atât de ușor. Un sentiment profund crește din adâncuri, 
un vulcan încălzit care îmi preface sângele în foc și răsu- 
flarea în cenușă. 

— PLEACĂ DE LÂNGĂ EA, BESTIE! urlu eu, iar cuvin- 
tele îmi erup de pe buze. 

Acum vocea mea e puternică și stratificată când 
repet: 

— PLEACĂ DE LÂNGĂ EA! 

Tot corpul urlătorului-morții devine imediat rigid, 
iar ochii i se învârt în cap. Se îndepărtează clătinându-se, 
smucind din membre de parcă ar fi legate cu sfori. 
Adwapa și Asha se năpustesc asupra spaţiului pe care l-a 
eliberat, ridicând iute trupul lui Katya. În clipa în care fac 
acest lucru, mă copleșește epuizarea, un val de oboseală 
care înăbușă totul în jurul meu, amorțindu-mi simțurile. 
Nu mai văd decât străfulgerări de imagini: ceilalți urlă- 
tori-ai-morții care îl apucă pe cel ce se clatină și apoi fug 
la loc pe zid, în direcția din care au venit, Adwapa care 
așază cu blândeţe trupul lui Katya pe pământ, în timp ce 
novicele și karmoko sosesc în sfârșit, Surem care se duce 
glonț lângă Katya, cu lacrimi în ochi. 

Karmoko Thandiwe le face un gest novicelor să tragă 
trupul lui Katya de lângă el. 

— Cine a dat alarma inițială? întreabă, privind în jur. 
— Deka, răspunde Britta. Apoi... Katya. 

Se oprește, iar vocea i se frânge. 

Eu o ignor, cu ochii pironiți pe trupul neînsuflețit al 
lui Katya, pe albastrul acela îngrozitor care i se prelinge 

din șira spinării. Acum doar câteva clipe se năpustea în 
fața mea, cu părul lung și roșu strălucind în întuneric... 
iar acum... acum... Îmi cedează tot corpul, dintr-odată 
incapabil să-și mai susțină propria greutate. 

Chiar și după aproape o lună petrecută aici — o lună 
în care am văzut cel puțin un cadavru de alaki după fi- 
ecare raid — tot nu înțelegeam cât de ușor putem muri. 
La urma urmei, acelea erau novice, fete mai mari, foarte 
îndepărtate de mine și prietenele mele. Dar Katya... cum 
a putut să cedeze atât de ușor? Cum au putut s-o nime- 
rească ghearele urlătorului-morţii din prima? În timp ce 
lacrimile îmi curg nestăvilite și oboseala îmi îngreunează 
membrele, cineva pocnește din degete, forțându-mă să 
mă uit în sus. 

Este karmoko Thandiwe, încruntându-se în timp ce 
mă privește. 

— Ochii tăi, Deka, murmură ea, curioasă. Ce s-a întâm- 
plat cu ochii tăi... 

Este ultimul lucru pe care îl aud înainte ca întuneri- 
cul să se întindă și să mă învăluie. 

— Am văzut ce-ai făcut aseară. 

Vocea lui Keita este o șoaptă nedorită în urechea 
mea. 

E seară și suntem la lac, îndeplinind ritualurile fu- 
nerare ale lui Katya. Alaki nu pot fi înmormântate în 
pământ, așa că o incinerăm pe apă, într-o bărcuță pe care 
am transformat-o în rug funerar. În lipsa unui însoțitor 
bărbat, Surem este responsabil de ritualuri și citește so- 
lemn din Înțelepciunile Veșnice. Va părăsi Hemaira în 
clipa în care ritualurile funerare se vor încheia, întor- 
cându-se acasă, în provinciile apusene. Nu suportă gân- 
dul că ar putea fi martor la morțile altor camarazi. 

Nu îl învinovăţesc. Dacă aș avea de ales, și eu aș 
pleca. Nu contează că mama a fost odată aici, că încă 
există întrebări la care am nevoie de răspunsuri. Vreau să 
scap din locul acesta, vreau să fug undeva departe. Dar 
sunt legată de zidurile astea, la fel cum a fost și Katya. 

Pielea ei este de violetul intens al cerului de vară, 
iar buclele ei lungi și roșii se desprind în bucăți mărunte 
în timp ce flăcările pâlpâie deasupra lor. Nu și-a tuns 
niciodată părul după prima zi aici, nici măcar când o 

deranja la antrenamente. Am crezut mereu că matroanele 
o vor pedepsi pentru asta, dar nu au făcut-o niciodată. 
Miroase a mere în timp ce arde — merele mari și roșii 
din provinciile de la miazănoapte despre care mi-a spus 
odată că îi plac foarte mult. Nu știu dacă e sau nu idea- 
lism, dar alungă izul metalic de sânge din nări, amintirea 
persistentă a șirei spinării sale frânte, privirea din ochii 
urlătorului-morţii când i-am vorbit — aceeași privire pe 
care am văzut-o în ochii urlătorului-morții din Irfut. 

Inspir mirosul ca să alung gândul înfiorător înainte 
să mă întorc spre Keita. 

— Ce vrei să spui? murmur eu. 

Sunt atât de amorţită acum, încât nici măcar nu mă 
tem de bănuielile lui Keita sau de faptul că probabil și 
karmoko Thandiwe intuiește ceva. Ce fel de viață am 
ales, în care oamenii mor atât de ușor? În care prietenii 
mor atât de ușor? 

Una mult mai bună decât ce aveai înainte... Îmi înăbuș 
gândul zadarnic. Nu vreau să gândesc practic acum, nu 
vreau să mă gândesc la ce s-a întâmplat ieri, când urlăto- 
rul-morţii s-a oprit deasupra lui Katya, iar eu am vorbit... 

Keita vine mai aproape. 

— N-o să spun nimănui, zice el. Și, dacă ajută cu ceva, 
cred că nici karmoko Thandiwe n-o să spună. 

Asigurarea asta nu reușește deloc să-mi estompeze 
nervozitatea care mă împresoară. 

— Ce vrei, mai exact? întreb eu, ridicând privirea. 

Dacă m-a învăţat un lucru faptul că sunt aici, în 
prezența constantă a urlătorilor-morţii, acel lucru este 
că Britta avea dreptate: darul meu este valoros, ceea ce 
înseamnă că alți oameni vor face lucruri îngrozitoare ca 
să pună mâna pe el. Pe mine. 

O amintire a pivniţei îmi pâlpâie în minte: sânge 
auriu pe podea, seniorii apropiindu-se, cu găleţile în 
mână. O alung, aștept să-mi răspundă Keita. 

Durează o clipă până să o facă. 

— Același lucru pe care-l vreau de la toată lumea, zice 
el, iar în ochi i se citește hotărârea. Să mă ajute să stârpesc 
urlătorii-morţii. 

— Ce legătură are asta cu mine? 

— Nu încerca să mă păcălești, Deka. Orice ai făcut 
aseară, pare că ar fi util. Cred că ar trebui să explorăm 
acest lucru, în secret, desigur. 

Aproape îmi vine să râd de ironia situaţiei. Acum 
doar câteva săptămâni, Britta mi-a sugerat același lucru. 
Mă forțez să fiu atentă în timp ce el continuă: 

— Comandanții mei nu cred că ar avea o părere prea 
bună despre asta, cu atât mai puțin preoții. 

Ultimul cuvânt, preoții, îmi sporește agitația, iar 
amintirea aceea îmi vine iar în cap; mâna seniorului 
Durkas, în care ține un cuțit. Respir adânc ca să mă 
liniștesc. 

— De ce aș avea încredere în tine? Dacă ai văzut ce 
bănuiești că ai văzut, de ce să cred că nu mă vei trăda 
preoților sau comandanților tăi? 

Ridică din umeri, iar ochii lui aurii îi întâlnesc pe ai 
mei. 

— Avem monștri la porțile orașului, cu urlete care îți 
pot face timpanul să explodeze și cu gheare care pot spin- 
teca trupuri mai ușor decât trece un cuţit prin unt. Nu 
vrei răzbunare? 

Acum are o privire plină de amărăciune. Nu vorbește 
doar despre mine, ci și despre el, poate chiar și despre 
ceilalți uruni. 

— N-ai obosit să pierzi oameni în favoarea lor? Să pierzi 
mereu în favoarea lor... 

Mă trezesc că dau din cap aprobator, iar furia fierbe 
dintr-odată în mine. În cap îmi gonesc alte imagini: 
atacul asupra satului, toate cadavrele acelea care zăceau 
în zăpadă, apoi pivnița, sângele auriu care se aduna pe 
podea și, în cele din urmă, Katya, căreia îi ieșeau gheare 
prin piept. 

Urlătorii-morții mi-au luat deja tot ce aveam. Ce o 
să-i mai las să ia? Știu că pot să le ordon, că pot să-i forțez 
să-mi facă pe voie. Trebuie să învăţ mai multe despre abi- 
litatea mea. Trebuie să folosesc orice o fi lucrul acesta din 
mine ca să mă răzbun pe monștrii aceia. Ca să o răzbun 
pe Katya. 

— Am obosit, șoptesc eu, gândindu-mă deodată la tot 
ce am pierdut. 

Mama, tata, viața mea din Irfut. Mă gândesc la Katya, 
care nu voia decât să se întoarcă acasă, să-i fie nevastă lui 
Rian, să aibă o familie. 

— Am obosit tare, tare rău. 

— Și eu, încuviințează Keita, și de-asta o să-ți jur cu 
bucurie credință, o să te apăr cu viața mea, dacă ce am 
văzut că ai făcut ne poate ajuta să ucidem mai mulți. 

În timp ce ridic ochii spre el, mirată de declarația 
asta înflăcărată, îmi întinde mâna dreaptă. 

— Vorbesc serios. Parteneri — cu adevărat, de data asta? 

Mă uit lung la mâna întinsă, iar nedumerirea îmi 
crește. Niciun bărbat nu mi-a mai oferit mâna până 
acum, de parcă am fi egali, dar asta este exact ceea ce 
face Keita. Poate chiar vorbește serios în tot ce spune. Sau 
poate că e o păcăleală, una care mi-ar putea pune capăt 
vieţii. În orice caz, are deja bănuielile lui legate de mine. 

Poate e mai bine să mă aliez cu el, să-l urmăresc ca să-i 
descopăr orice slăbiciuni i-aș putea exploata. Un pact cu 
diavolul, cu siguranță, dar ce nu este așa ceva în viața 
asta a noastră? 

Îi iau mâna, minunându-mă de cât de ciudat arată 
lângă a mea. Piele lângă poleială de aur, cafeniu lângă 
auriu. 

— Parteneri — cu adevărat, spun. 

De data asta, Keita mă strânge de mână înainte să-i 
dea drumul. Mi se taie răsuflarea, cu toate că nu știu de 
ce. Poate e de la oboseală. 

— Vezi vreo schimbare? întreabă Keita, iar vocea îi ră- 
sună între pereţii umezi și întunecați. 

Este dimineață devreme și suntem în cavernele de 
sub Warthu Bera, folosind puținele minute libere pe care 
le avem între lecții pentru a ne testa teoria legată de abi- 
litatea mea. Celelalte fete sunt în sala de lecţii a lui kar- 
moko Huon, încă își strâng lucrurile după antrenamentul 
de luptă. Le-am avertizat să se țină departe până când 
voi fi mai sigură în privința lui Keita. Încă nu știu bine 
care îi sunt motivele. În timp ce el stă de pază la capătul 
coridorului, eu mă uit în gol la o găleată cu apă, iar pielea 
mă furnică teribil. Urlătorii-morţii sunt închiși în cuști 
în caverna alăturată, iar mârâielile lor înăbușite îmi fac 
sângele să-mi curgă mai repede prin vene, laolaltă cu 
ceața care se adună acum în jurul meu. Monștrii o secretă 
ori de câte ori sunt agitaţi, iar aici, jos, sunt mereu agitați. 

Îmi cercetez reflexia, apoi oftez. Ochii mei sunt în 
continuare la fel de șterși și de cenușii ca acum zece 
minute. 

— Nicio diferenţă, îi spun lui Keita. 
lau găleata să o golesc, apoi mă opresc și mă gândesc. 

— Dacă mă duc mai aproape? 

— Ce? Nu, nu poartă căluș... 

— Tu stai acolo de pază, îl întrerup, îndepărtându-mă 
în grabă. 

Următoarea cavernă a fost scobită pentru a servi 
drept staul improvizat, având cuști pe fiecare latură. 
Luminile pâlpâie slab în sfeșnicele de pe perete, ilumi- 
nând stuful de pe podea, lanţurile care leagă ocupantul 
monstruos al fiecărei celule. Urlătorii-morții devin mai 
agresivi când se află în aceeași cușcă, așa că sunt separați 
de către karmoko. Aici sunt vreo douăzeci în total, cea 
mai mare parte a urlătorilor-morţii de la Warthu Bera. 
Încă vreo zece sunt ținuți în celelalte caverne. Pielea mă 
furnică mai tare, bătăile inimii mi se întețesc pe măsură 
ce mă apropii de ei. Cei de aici nu au căluș, așa că un 
singur urlet de-ale lor mi-ar putea aduce sfârșitul. 

Dar nu, nu este adevărat. Îmi amintesc cum a fost în 
Irfut, cum tuturor le sângerau urechile în timp ce numai 
eu puteam rămâne în picioare. A fost la fel și când a murit 
Katya. Am auzit urletele, le-am simţit puterea, dar nu am 
fost afectată de ele așa cum au fost ceilalți. Trebuie doar 
să mă concentrez asupra respirației, să-mi țin mintea 
ancorată în prezent, așa cum m-a învățat karmoko Huon. 
O să fie bine. 

Trăgând adânc aer în piept ca să-mi adun forţele, 
pornesc prin centrul cavernelor, conștientă de sclipi- 
rea ochilor negri prădători, de zăngănitul lanțurilor, în 
timp ce trupurile masive se întind în colțuri. Izul greoi și 
înțepător care învăluie cavernele se întețește, împreună 
cu un miros mai vag, greţos de dulceag, pe care nu-l pot 
identifica. Ignor mormăielile înăbușite, în vreme ce mă 
cuprinde frica, și mă duc spre cușca din mijloc, cea mai 

mare. Se aude un șuierat discret în timp ce ocupantul 
acesteia se înalță încet și recunosc proeminenţele dis- 
tinctive, ca niște spini argintii, de pe spinarea lui, din 
prima seară petrecută la Warthu Bera. Când înaintează 
clătinându-se, iar corpul său masiv scânteiază în lumina 
slabă, mi se usucă gura. 

Rattle, șeful tuturor urlătorilor-morţii de aici. 

Căpetenia lor. 

Mă uit în sus la el, la ochii aceia care sclipesc de ură 
îndreptată împotriva mea. 

— Haide, urlă, șoptesc eu. Vreau să urli. 

Ceva s-a aprins în mine, un sentiment întunecat și 
brusc pe care aproape l-aș numi furie, doar că este străpuns 
ca o lamă de altă emoție: mâhnire. Mă gândesc la Katya, 
mă gândesc la ghearele acelea care i-au sfâșiat trupul și 
mă apropii mai mult. Acum sunt conștientă și de ceilalți 
urlători-ai-morții care se foiesc în jurul meu: săltători 
albi, cu braţe lungi care le permit să se cațăre pe zăbrelele 
cuștilor cu ușurință, lucrătorii înalți din colțuri, care scot 
sunete ca niște ciripeli. Karmoko Thandiwe ne-a învățat 
cum să-i clasificăm pe toți, cum să le înțelegem slăbiciu- 
nile și puterile. 

Îi ignor și mă concentrez asupra lui Rattle. 

Știu din avertismentele date de karmoko că el le or- 
donă celorlalți urlători-ai-morţii de aici. Urlătorii-morții 
sunt animale de haită, întotdeauna au o căpetenie care 
să-i conducă. Poate că le lipsește inteligența omenească, 
dar asta nu înseamnă că nu sunt deştepţi. 

— De ce nu faci nimic? îl întreb în timp ce el mârâie 
încet în întuneric. 

Nu se mișcă deloc, nu se întinde să mă atace. La fel 
și ceilalți urlători-ai-morții, toți zumzăie întruna în timp 

ce ne privesc. De ce nu atacă? De ce nu se luptă cu mine? 
Aproape ai zice că sunt mai înceți cumva, decât cei care au 
ucis-o pe Katya sau chiar decât cei din Irfut. Lipsa lor de 
agresivitate mă înfurie. 

— Ce-i în neregulă cu tine? șuier, uitându-mă urât la 
Rattle. 

Dintr-odată, nu-mi mai pasă că sunt atât de aproape de 
cușca lui, încât ar putea să întindă un braţ și să-mi scoată 
măruntaiele, nu-mi pasă că matroanele care se ocupă de 
urlătorii-morții m-ar putea descoperi aici și mi-ar da o bătaie 
pentru insolența mea. Nu mă pot gândi decât la Katya, la 
privirea aceea din ochii ei. Frică. 

— Urlă! mă enervez eu. Amenință-mă. FĂ CEVA. 

Dar nu face nimic. 

Sunetul acela ca un țăcănit se înalță, el și ceilalți 
urlători-ai-morții țăcăne unii la alții, iar vocile lor devin 
din ce în ce mai puternice până când... 

— Deka! 
Strigătul lui Keita vine parcă de foarte departe. 
— Deka, trebuie să mergem, sună tobele. 

Răsuflu adânc. Mă uit în jos la găleata cu apă, deloc 
surprinsă să văd că ochii mei sunt neschimbați. 

Golesc găleata într-un jgheab din apropiere, apoi 
inspir ca să-mi vin în fire. 

— Vin, strig eu în cele din urmă, în timp ce ies din 
cavernă. 

Urlătorii-morții continuă să țăcăne după ce plec. 

les și-l găsesc pe Keita așteptându-mă pe culoarul de 
legătură, cu o privire îngrijorată. Simt că mă cuprinde 
enervarea. Nu știu de ce se preface că îi pasă. 

— Ce s-a întâmplat? întreabă. Eşti bine? Au urlat? 

Scutur din cap. 

— Nu s-a întâmplat nimic. lar ochii nu mi s-au schim- 
bat, cel puţin, nu i-am văzut schimbaţi în reflexia din 
apă. 

Dă din cap. 

— Mda, dezamăgitor, murmură el. 

Mergem pe culoar, fiecare pierdut în gândurile sale, 
până când ceva se mișcă în întuneric. Este Gazal, stând 
la intrarea cavernei alăturate, cea pe care ne-a deschis-o 
matroana Nasra cu două luni în urmă. Este clasa în care 
învăţăm strategie de luptă, clasa în care învăţăm cum să 
desfășurăm raiduri și cum să luptăm eficient în campanie. 

— Neofită Deka, spune ea. Vei rămâne după lecţie. Kar- 
moko Thandiwe vrea să discute ceva cu tine. 

Anunţul acesta îmi trimite un șiroi de sudoare pe spi- 
nare în jos. Karmoko vrea să mă întrebe ce s-a întâmplat 
în seara aceea cu Katya? 

Mă forţez să alung teama și dau din cap respectuos 
înspre Gazal. 

— Mulţumesc că m-ai informat, cinstită soră mai mare 
de sânge, murmur eu. 

Satisfăcută, intră în caverna principală, iar eu și Keita 
o urmăm. Mușchii mi se încordează și simțurile îmi intră 
în alertă când o remarc pe karmoko Thandiwe stând în 
centru și pe celelalte neofite și pe urunii lor așezându-se 
deja la pupitrele din lemn în fața ei. Lecţia urmează să 
înceapă. 

Te rog, nu mă întreba ce s-a întâmplat cu urlătorii-morții, 
te rog, nu mă întreba ce s-a întâmplat cu urlătorii-morții, 
mă rog eu cu disperare în timp ce Keita și cu mine ne 
alăturăm celorlalți. 

Din fericire, karmoko Thandiwe nici măcar nu pare 
să mă observe când se apropie de pupitrele din faţă, cu 

un pergament în mână. Îl întoarce spre noi, arătându-ne 
un desen, unul care stârnește mereu fiori de teamă în 
mine. 

— Aţi auzit cu toții de Aurite, strămoașele diabolice ale 
alaki, spune ea. 

Eu dau din cap aprobator, privind fără chef ființele 
monstruoase, cu vene de aur, reprezentate pe pergament. 
Sunt patru: una atât de albă, încât strălucește, alta cafenie, 
cu o burtă umflată și sâni proeminenți, a treia roșie, cu 
aripi solzoase ca de dragon, iar a patra, amorfă și întu- 
necată ca o pată de cerneală. Vederea lor mă umple de 
neliniște. Când mă gândesc că sunt descendenta lor, a 
unor ființe atât de înfricoșătoare... Poate că m-am obișnuit 
cu gândul că sunt alaki, însă astfel de aduceri-aminte încă 
mă tulbură. 

Alung gândul acesta când karmoko Thandiwe îi în- 
tinde pergamentul neofitei aflate cel mai aproape de ea, 
o fată scundă, cu ochi de căprioară, pe nume Mehrut, 
venită din provinciile de la miazăzi. 

— Astăzi veţi începe să învățați despre moștenirea de- 
monică pe care v-au lăsat-o Auritele și cum să o controlați 
împotriva urlătorilor-morţii, spune ea. Deschideţi-vă per- 
gamentele la secțiunea a treia. Să începem. 


Când se încheie lecţia, rămân pe scaun, iar neliniștea 
mea crește. Ce vrea karmoko Thandiwe de la mine? Sunt 
atât de încordată, încât tot ce ne-a învăţat despre fiziolo- 
gia alaki a dispărut, ivindu-se în schimb o mie de scenarii 
îngrozitoare în care sunt prezente bastoane rungu însân- 
gerate și întrebări despre adevărata mea natură. Simt că 
mi-e din ce în ce mai teamă până ce Keita se apropie de 

mine și îmi pune o mână pe umăr. Tremur de la căldura 
sa surprinzătoare, iar gândurile mi se liniștesc brusc. 

— În cazul în care karmoko Thandiwe ar fi vrut să te 
raporteze la jatu, ar fi făcut-o deja, spune el încet, așa că 
amintește-ți asta înainte să intri în panică. 

Nu știu cum și-a dat seama ce simt. 

— O să țin minte, șoptesc. 

EI încuviințează din cap, pornește spre ușă, dar acum 
ceilalți au observat că nu vin după ei. 

— Nu vii, Deka? întreabă Britta. 

— Într-o clipă, zic eu, făcându-le semn să se îndepăr- 
teze. Păstrați-mi cina. Karmoko Thandiwe vrea să vor- 
bească cu mine. 

— Ce-ai făcut? întreabă Li, uruniul Brittei. 

E un băiat deșirat din provinciile răsăritene, cu chi- 
pul numai zâmbet. 

— Nimic, din câte știu, zic eu repede, apoi mă încrunt. 
Dar de ce crezi că am făcut ceva? 

Acalan pufnește. 

— Păi, ce altceva ar putea să fie? Nu te cheamă nicio- 
dată. 

— Hai să ne grăbim să mâncăm, mor de foame, se 
plânge Li. 

— Tu mereu mori de foame, remarcă Britta. 

— Râde ciob de oală spartă, strâmbă Li din nas. 

Keita se întoarce către mine, cu o privire care spune: 
nu intra în panică. 

— Îți păstrez eu cina, Deka, zice. 

Mă forțez să dau din cap. 

— Mulţumiri. 

Apoi dispar pe coridor. 

Acum sunt singură cu karmoko Thandiwe în caverna 
mare și amenințătoare, iar încordarea mi se strecoară în 
măruntaie ca un vierme în timp ce o privesc cum pune 
deoparte pergamentele de pe care predă. 

În cele din urmă, se întoarce spre mine. 

— Urmează-mă, Deka, spune ea încet. 

— Da, karmoko, încuviințez eu. 

Agitaţia mi se înteţește când mă conduce afară din 
caverne, pe o scară îngustă pe care nu am mai văzut-o 
până acum. Laturile sale par să se apropie mai mult una 
de alta pe măsură ce urc tot mai sus. Ce are de gând 
karmoko cu mine? Vrea să mă închidă, să mă studieze 
și să mă taie? Gândurile mi se învârtejesc tot mai iute 
până când, în cele din urmă, nu mai suport tensiunea. 

Mă opresc, temătoare. 

— Karmoko Thandiwe, spun. 

— Da? 

— E vorba de ce s-a întâmplat mai devreme? Cu urlă- 
torii-morții? 

Se întoarce spre mine încruntându-se, aparent con- 
fuză. 

— S-a întâmplat ceva când au venit urlătorii-morții? 
Nu-mi amintesc. 

În timp ce clipesc la ea, perplexă, se apropie de mine 
și îmi șoptește la ureche: 

— Dacă însă chiar s-a întâmplat ceva atunci, ar fi înțe- 
lept să o țin doar pentru mine, nu-i așa? La fel cum ar fi 
înțelept și s-o explorez la momentul oportun. 

Șocul mă lovește ca un val. 

N-o să mă încuie undeva? N-o să mă studieze ca pe 
urlătorii-morții închiși în cuștile de sub Warthu Bera? Îmi 
simt corpul slăbit. 

— Nu înţeleg, spun eu, ridicând ochii spre ea. 

Karmoko Thandiwe ridică din umeri. 

— Nu am nicio intenţie să-ţi fac rău, alaki. Eşti fiica lui 
Umu, nu-i așa? 

Clipesc, uimită de această recunoaștere și de tonul 
ei degajat după toate săptămânile în care m-am furișat 
pe aici. 

— Aţi cunoscut-o pe mama? 

Ea dă din cap că da. 

— Era cu patru ani mai mică decât mine. O Umbră 
admirabilă. Feroce, hotărâtă. Păcat de ce s-a întâmplat 
cu ea. Ar fi putut să fie o legendă printre noi, dar apoi a 
rămas grea. Cu tine, presupun? 

Încuviințez, apoi mă uit în sus la ea. 

— Deci de-asta a plecat? Din cauza mea? 

Încuviințează din cap. 

— A fost mare scandal. Umbrele nu au voie să se că- 
sătorească, așa că a fost emis un ordin de execuţie. Din 
fericire, a avut drept binefăcător un nobil care a prote- 
jat-o. A scos-o de aici la timp. Nu-mi pot închipui cum a 
reușit să fugă în ultima săptămână a sezonului ploios, cu 
inundații peste tot. Sunt recunoscătoare că a supravieţuit. 
Ce mai face? 

— A murit, răspund eu, tulburată. De vărsatul roșu. 

Karmoko Thandiwe clipește, după care dă iar din 
cap. Apoi: 

— A dus o viață bună? 

— A fost fericită până la sfârșit. 

Mă uit la ea. 

— Am o întrebare. Era ca mine? Avea vreo... anomalie? 

— Din câte mi-am putut da seama, era perfect umană. 

Karmoko Thandiwe mă privește de sus, sfredelitor. 


291 


202 


Namina Forna 


— Ca să fiu sinceră, dintre toate alaki pe care le-am 
cunoscut în cei doi ani de când s-a emis mandatul împă- 
ratului, nu am întâlnit niciuna ca tine. 

— Niciuna..., mă opresc la jumătatea propoziției când 
un fluierat cunoscut îmi străpunge auzul. 

Vine din capul scărilor, unde o ușă deschisă duce 
spre o mică grădină privată situată lângă curte. 

— Mâini-Albe? 

— Așa îi spui Stăpânei peste Equus? 

Karmoko Thandiwe ridică din sprâncene. Pășește în 
lateral, făcându-mi loc pe scări. 

— Te așteaptă. 

Uluită, dau fuga să urc scările pe lângă ea și ies în 
grădină, unde Mâini-Albe stă așezată pe un morman de 
perne. În faţa ei este întinsă o masă îmbelșugată, iar cei 
doi gemeni equus sunt încolăciți lângă ea și se îndoapă. 
Aroma dulceagă și ameţitoare a narghilelei sale învăluie 
grădina, amestecându-se cu aerul cald al serii. 

— Stăpână peste Equus! exclam eu, ducându-mă glonţ 
spre ea. Braima, Masaima, toți sunteţi aici! 

Gemenii ridică privirea spre mine. 

— Bună, Mutulică, zâmbește Masaima cu drag. 

— Ţi-a fost dor de noi? adaugă Braima, ridicându-se. 

Mă apropii în grabă și îi mângâi veselă, iar apoi 
aștept în timp ce ei își freacă boturile de mine. Ma- 
saima începe să-mi ronţăie părul, dar nici măcar nu mă 
deranjează. 

— Mi-a fost atât de dor de amândoi! spun eu, îmbrăți- 
șându-i. 

Cât timp a trecut de când i-am văzut ultima dată, 
când ţineau morțiș să mănânce toate merele din trăsură? 

Îi îmbrățișez și mai tare, zâmbind cu gura până la urechi 
în timp ce mă îmbrățișează la rândul lor. 

— Lumea e mult mai frumoasă când suntem prin 
preajmă, nu-i așa? cugetă Braima cu un pocnet din coada 
înspicată cu negru. 

— Cu siguranţă, frate, încuviințează Masaima. Cu noi, 
totul e mai frumos. 

Clipesc ca să-mi alung lacrimile care îmi pârjolesc ochii. 

— Ei bine, amândoi mi-aţi făcut cu siguranţă ziua mai 
bună, spun eu, dându-le drumul. - 

Apoi mă întorc spre Mâini-Albe, neliniștită. Dacă 
n-ar fi fost ea, aș fi în continuare în Irfut, aș fi în continu- 
are în pivnița aceea. lar acum e aici. De ce e aici? 

— Stăpână peste Equus, spun eu respectuos, apropi- 
indu-mă. 

— E bine și Mâini-Albe, răspunde ea, dând din mână. 
Îmi place destul de mult numele, de fapt. 

Când mă opresc în fața ei, nesigură ce să fac mai 
departe, ea ridică ochii spre mine, amuzată. 

— Spune-mi, apropierea asta timidă e felul în care vă 
învață acum să vă salutaţi seniorii la Warthu Bera? în- 
treabă ea, trăgând leneșă din narghilea și suflând cercu- 
leţe de fum în aer. 

— Nu. 

Cobor un genunchi pe pământ — salutul formal pe 
care îl preferă karmoko în afara lecţiei. 

— Seara bună, Mâini-Albe, spun. 

— Seara bună, Deka. 

Mă măsoară din cap până în picioare, apoi adaugă: 

— Ai devenit cu siguranță mai veselă în ultimele zile. 
Warthu Bera probabil că îți face bine. 

Ridic din umeri. 

— Oarecum, spun, gândindu-mă la Katya. Mulțumirile 
mele pentru că ne-aţi trimis pe Britta și pe mine aici. 

Acum știu că, dacă nu ar fi fost intervenția ei, pro- 
babil am fi fost separate și trimise la terenuri de antrena- 
ment inferioare, ia fel ca atâtea alte alaki. Ea este cea care 
a decis că suntem demne de Warthu Bera. Și a fost un 
lucru bun. Trebuie să alung gândurile legate de ce mi-a 
spus karmoko Thandiwe despre mama. Ceva din ceea ce 
a zis încă mă sâcâie, cu toate că nu știu exact ce anume. 

— Și ce mai face Britta noastră cea mereu veselă? în- 
treabă. 

Eu zâmbesc. 

— Și mai veselă, acum, că îi azvârle pe băieţi la groapa 
cu nisip. 

— Văd că e voie bună peste tot. 

Mâini-Albe lasă jos narghileaua, apoi ronțăie delicat 
dintr-un fruct. 

— Închipuie-ți surprinderea mea când am auzit că tu, 
dintre toți oamenii, îți crestezi singură pielea și spui că 
ești demon. Tu, acea alaki care murea de rușine de fiecare 
dată când rosteam cuvintele „aurul blestemat“. Presupun 
că nu mai ești nesigură de adevărul cuvintelor mele. 

Mă înroșesc până în vârful urechilor. Nu aveam idee 
că știa că m-am îndoit de promisiunile pe care le-a folosit 
ca să mă ademenească aici. 

— Nu, nu sunt, zic eu cu sinceritate. Warthu Bera este 
exact așa cum mi-ați promis. Sunt... nu mă mai rușinez 
de ceea ce sunt, spun. Oricare mi-ar fi originile, preţuiesc 
multe lucruri la mine. 

Spre surprinderea mea, Mâini-Albe râde din toată 
inima. 


fiction conneclion 


Sânge auriu 


— Ei bine, asta chiar îmi face plăcere să aud. Și e mult 
mai bine decât atunci când stăteai pleoștită în trăsură. 
Mă cam făceai să-mi pierd apetitul. Carambola? 

Îmi oferă o farfurie plină cu fructele delicate, 
verzi-gălbui, în formă de stea. Eu scutur din cap. 

— Nu, mulțumesc, zic respectuos. 

— Vrem noi, spune Braima, cu o sclipire lacomă în ochi 
în timp ce întinde degetele. 

— N-are rost să lași un fruct bun să se irosească, adaugă 
Masaima. 

Mâini-Albe pocnește din degete. 

— Nu-i pentru voi, spune ea, cu severitate. Puteţi să 
mergeţi să mâncaţi acolo, să încercaţi smochinele din 
copacul acela, arată ea. 

În timp ce gemenii equus se bosumflă și se îndepăr- 
tează la galop, ea se întoarce spre mine. 

— lată o lecţie pentru tine, Deka. Când cineva — mai 
ales cineva mai în vârstă — îți oferă ceva de mâncare, 
mănânci. Așa se face în provinciile de la miazăzi. 

Încuviințez și iau repede farfuria. 

— Mulţumiri, Mâini-Albe, zic eu. 

În timp ce mă așez cu grijă în fața ei, îmi vine un 
gând. 

— De ce sunteţi aici? Aţi mai adus alte fete la Warthu 
Bera? 

Privesc spre curte, unde luna strălucește peste statuia 
împăratului. Acolo e o singură trăsură, aceeași care ne-a 
adus tocmai de la miazănoapte. - 

Mâini-Albe scutură din cap. 

— Nu, Warthu Bera are destule fete. 

Sunt nedumerită. 

— Atunci de ce sunteți aici? 

— Pentru că predau aici, desigur, spune ea. 

— Predaţi? repet eu. 

— Stăpâna peste Equus este modestă, ca să nu te impresio- 
neze cu funcţia sa înaltă, spune karmoko Thandiwe în timp 
ce se apropie de noi. Dumneaei supraveghează Warthu 
Bera, precum și toate celelalte terenuri de antrenament. 

Rămân cu gura căscată în timp ce mă întorc spre 
Mâini-Albe. 

— Dumneavoastră... 

— Dacă supraveghez toate terenurile de antrenament? 
Da, presupun că da. 

Ridică din umeri, apoi așază o felie de brânză pe far- 
furia mea. 

— Încearcă asta, merge excelent cu carambola. 

Eu scutur din cap, încă în stare de șoc. Dacă ea supra- 
veghează toate terenurile, asta înseamnă că face parte din 
nobilime; numai cei bogați și puternici primesc sarcini 
atât de importante. 

— Nu pot să mănânc cu dumneavoastră, zic eu. Nu ar 
fi respectuos, sunteți... 

— Noua ta karmoko? Sigur că da, răspunde Mâini-Albe. 

În timp ce eu mă uit de la una la alta, ea continuă: 

— Ocazional iau câte o elevă sau două pentru a le pre- 
găti pentru cele mai... solicitante raiduri, motiv pentru 
care, desigur, v-am adus aici pe tine și pe Britta. Cu toate 
că și prietena ta, Belcalis, mă fascinează, la fel și Gazal cea 
mereu furioasă. 

Mă încrunt. 

— O cunoașteţi pe Belcalis? Și pe Gazal? 

— Fără îndoială. Sunt cu ochii pe cele mai promițătoare 
eleve. Voi patru veţi fi primele mele noi ucenice. Lecţiile 
încep mâine. 

— Vă veţi prezenta la dumneaei după cină, adaugă kar- 
moko Thandiwe. Prompt. 

Mă înclin în faţa ei. 

— Da, stăpână, spun. 

— Da, karmoko, adică, mă corectează Mâini-Albe, zâm- 
bindu-mi. Ei bine, asta e tot. Doar dacă nu vrei să rămâi 
aici și să fumezi cu noi. 

Simplul gând că aș putea face așa ceva mă îngrozește. 
Mă ridic repede în picioare. 

— Nu, karmoko, zic eu, apoi mă înclin și mă îndepărtez 
în grabă, lăsând-o pe Mâini-Albe în grădină, cu karmoko 
Thandiwe alături. 

Sunt la jumătatea drumului spre dormitorul comun 
când înţeleg ce m-a deranjat la cuvintele lui karmoko 
Thandiwe. A spus că mama a fugit în ultima săptămână 
a sezonului ploios. Însă eu m-am născut în luna lupului 
argintiu, la mai bine de zece luni după aceea. 

Am urmărit-o pe karmoko Thandiwe recitând pasaje 
întregi din memorie la lecţii. Întotdeauna are dreptate 
când e vorba de date. Dar reperele pe care mi le-a oferit 
nu sunt omenește posibile. Dacă are dreptate, mama era 
însărcinată de cel puțin o lună întreagă înainte să-l cu- 
noască pe tata. Nu am cum să fiu copilul lui natural. Nu 
am cum să fiu deloc firească. 

Atunci de ce îi întorc cuvintele pe toate părţile în 
minte, întrebându-mă dacă ascund ceva? 

Când sosesc la lac în seara următoare, Mâini-Albe stă 
așezată pe un covoraș și ține în mână un pocal din bronz 
plin cu vinul tare de palmier specific zonei. A fost o zi 
hemairană mai călduroasă ca de obicei, iar mirosul iaso- 
miei de noapte învăluie totul într-o ceață dulceagă. Par- 
fumul mă îmbată atât de mult, încât durează câteva clipe 
până să văd armele întinse lângă Mâini-Albe, cu metalul 
sclipind în lumina slabă a serii. Panica îmi face sângele 
să-mi curgă mai iute prin vene, alungând gândurile care 
m-au chinuit toată ziua — conversaţia mea cu karmoko 
Thandiwe, îndoielile mele legate de cine este tatăl meu... 

Acum tot ce văd sunt armele acelea, sclipind sinistru 
în lumina tot mai slabă. Neofitele trebuie să folosească 
arme din lemn în primele două luni, iar eu nici măcar 
nu mă apropii de sfârșitul celei de-a doua luni. Ar trebui 
să folosesc arme din metal abia din a treia lună, când mă 
voi pregăti să ies la raiduri. 

Și totuși aici sunt o mulțime de arme din metal, cu 
siguranță menite a fi folosite. 

O mie de întrebări îmi trec deodată prin minte. Ce 
voia să spună mai exact Mâini-Albe când a zis „cele mai 

solicitante raiduri“ și de ce ne-a ales pe noi patru — 
Britta, Belcalis, Gazal și cu mine — ca să le executăm? 

Mă uit la celelalte trei fete, deloc surprinsă să văd 
că toate par tulburate, la rândul lor, mai puțin, desigur, 
Britta, căreia i-am spus despre sosirea neașteptată de 
aseară a lui Mâini-Albe. 

— Seara bună, karmoko, spune ea cu un zâmbet larg, în- 
genunchind iute în semn de salut adresat lui Mâini-Albe. 
Gura lui Mâini-Albe se arcuiește într-un zâmbet. 

— Seara bună, Britta, răspunde, apoi se întoarce spre 
noi, celelalte. Toate aţi ajuns la timp. Minunat. Detest 
când cineva întârzie, voi nu? 

În timp ce ne uităm una la alta, nesigure cum să 
răspundem, se ridică în picioare, ștergându-se de praf. 
Poartă robele de un cafeniu-stins ale unei karmoko și nu 
mă surprinde să văd că îi vin și mai bine decât cele negre, 
de călătorie. Se apropie și dă din cap spre noi. 

— Eu sunt noua voastră karmoko, ne anunţă. Puteţi 
să-mi spuneţi karmoko sau karmoko Mâini-Albe. Îmi 
place foarte mult acest nume. 

Îmi face cu ochiul când spune asta, iar eu mă înclin iute. 

— Seara bună, karmoko Mâini-Albe, zic eu, repetând 
salutul celorlalte fete. 

— Seara bună, răspunde ea. 

Apoi vede că ne uităm la arme. 

— Aţi observat instrumentele mele de învățare. Minu- 
nat. După cum aţi auzit, probabil, v-am ales special pe 
toate ca să mergeţi în anumite raiduri pentru Warthu 
Bera și, ca atare, simt că nu are sens să vă jignesc abilită- 
țile naturale oferindu-vă săbii și arme de antrenament 
cu care să exersaţi. Voi patru sunteți alaki, puteţi și v-aţi 
confruntat deja cu lucruri mai rele — în mare parte. 

Îi aruncă o privire Brittei când spune acest lucru, iar 
Britta roșește, jenată că a fost scoasă în evidență. 

— De-asta am ales să țin aceste lecţii. Acum, că sunt 
aici, e timpul să modelez campioanele acestei școli. 
— Campioane? repetă Belcalis. 

Mâini-Albe nu răspunde. Acum se duce spre Gazal, cu 
o expresie îngrijorată pe chip. Mă încrunt când văd același 
lucru pe care l-a văzut și ea. Fruntea lui Gazal strălucește 
de sudoare și ochii îi sunt ușor încețoșați. Se uită în gol 
la lac, palidă ca o stafie. Aproape mă întreb dacă îi e rău, 
dar unei alaki nu i se face rău. După ce începe prefacerea 
sângelui, devenim imune la majoritatea bolilor. 

— Nu arăţi deloc bine, spune Mâini-Albe cu blândeţe. 
Gazal, am dreptate? 
— Da, karmoko, dă din cap Gazal, privind spre apă. 

În timp ce ochii lui Mâini-Albe urmăresc privirea lui 
Gazal, chipul ei capătă o expresie serioasă. O ia ușor pe 
novice de cot. 

— Hai să mergem la lac, să te răcorești. 
— Nu! 
Cuvântul iese lătrat de pe buzele lui Gazal, iar ea se 
smucește din strânsoarea lui Mâini-Albe. 
În ochii noii noastre karmoko apare o înţelegere tăcută. 
— E lacul, nu-i așa? 

Când Gazal nu răspunde, repetă cuvintele. 
— Nu-i așa, novice? 

Gazal încuviințează fără voie. 
— De ce? 

Gazal scutură frenetic din cap, iar expresia aceea 
înfricoșată preia controlul. Fac ochii mari privind-o. Nu 
am mai văzut-o niciodată tulburată. 

— Nu pot, nu... 

— Trebuie s-o spui ca s-o depășești, insistă Mâini-Albe 
cu calm. Lacul nu se poate schimba, iar eu cu siguranță 
nu o voi face, așa că orice ar fi, trebuie să dai piept cu asta 
acum, ca să putem continua cu lecţia noastră. 

— Vă rog, scâncește Gazal, cu ochii pironiți asupra apei 
întunecate. 

— Vă rog ce? 

— Vă rog, nu vreau să fiu aproape de apă, nu vreau... 

Nu am văzut-o niciodată pe Gazal atât de tulburată, 
nici măcar nu știam că e posibil așa ceva. Dintr-odată mă 
simt foarte stânjenită, de parcă aș fi martoră la ceva ce nu 
ar trebui să văd. 

— Nu e bine, șoptește Britta lângă mine. 

Eu dau din cap aprobator. Lui Mâini-Albe îi place să 
se joace cu oamenii, dar asta e puțin cam exagerat. Expre- 
sia ei este implacabilă acum, când se întoarce spre Gazal. 

— De ce nu vrei să fii aproape de apă? întreabă, apoi 
adaugă: Nu pot să fac nimic dacă nu-mi spui de ce. 

Gazal doar scutură din cap, cu o privire sălbatică. 
Gândul că ar putea vorbi despre asta o îngrozește vizibil. 

— Foarte bine, spune Mâini-Albe, luând-o de braţ și 
începând s-o tragă spre lac. 

— Nu. NU! ţipă Gazal, înfigându-și picioarele în pă- 
mânt, dar Mâini-Albe nu cedează. 

O trage pe Gazal tot mai aproape până când, în 
sfârșit, novicea nu mai poate suporta. 

— M-au încuiat înăuntru! urlă ea. 

Gazal se prăbușește, iar din ochi îi curg lacrimi. 
Plânge atât de tare, încât tot corpul i se cutremură. 

— M-au încuiat într-o cușcă, sub lac! Au crezut că o să 
mor, dar n-am murit. Doar m-am înecat iar și iar! M-am 
înecat iar și iar! 

Lacrimile îi curg pe obraji. 

— lar și iar și iar și... 

Mâini-Albe o apucă de mână și o ridică. 

— Cine? întreabă. 

— Familia mea, suspină Gazal. 

Mâini-Albe scutură din cap. 

— Surorile tale de sânge sunt familia ta. Cine? 

— Casa Agarwal, răspunde Gazal, confuză. 

Mâini-Albe o apucă de păr și o trage după ea. 

— Am spus: CINE? 

Nu mai pot privi așa ceva. 

— Mâini-Albe, vă rog, opriţi-vă, spun eu, venind în fugă 
la ele. Nu-i nevoie să o speriaţi! 

Mâini-Albe se întoarce către mine, cu o privire îngro- 
zitor de calmă. 

— Mai întrerupe-mă o dată, Deka — sau oricare dintre 
voi — și am să-ți provoc o durere cum nu ţi-ai închipuit 
niciodată. 

Cu toate facem un pas în spate, îngrozite. 

Mâini-Albe continuă să o tragă pe Gazal de păr, iar 
fata se împotrivește atât de tare, încât călcâiele i se înfig 
în malul noroios al lacului. O împinge pe Gazal până 
când capul îi ajunge aproape lângă apă. 

— CINE? tună ea. 

— NIMENI! se tânguie Gazal, înțelegând în sfârșit. 
Sunt nimeni, vă rog, karmoko! Sunt nimeni pentru 
mine. 

Răspunsul acesta o mulțumește pe Mâini-Albe. Îi dă 
drumul fetei, apoi se întoarce și alege o sabie. Se uită în 
jos la ea, iar ochii îi cântăresc lama. 

— Dacă ai fi avut o sabie pe vremea aceea, nimeni n-ar 
fi putut să-ți facă asta. 

Se apropie și aruncă sabia la picioarele lui Gazal. 
— Acum ai una. Ce o să faci? 

Tremurând, Gazal ridică sabia, se uită de la 
Mâini-Albe la ea. Mâini-Albe ia restul armelor de pe jos 
și ni le oferă, dându-i la sfârșit Brittei ciocanul de război. 

În cele din urmă, se întoarce înapoi spre Gazal și dă 
din cap. 

— Poți să mă ataci, dar o să fie o încercare foarte scurtă. 
Sau poți alege. 
Face semn cu mâna spre noi. 
— Alege o adversară. 
Știu, aproape instinctiv, pe cine o să aleagă Gazal. 
— Pe ea, șoptește, și răceala i se simte în glas când arată 
spre mine. O aleg pe ea. 

Mâini-Albe bate din palme, încântată. 

— Excelentă alegere, novice! Deka este adversara ideală 
pentru tine. 

Gazal se apropie, iar în mine ceva se liniștește — o 
mișcare discretă când simțurile mi se ascut. Fac un pas 
în spate, trag adânc aer în piept și strâng sabia în mână. 
Gazal vrea sânge, îmi dau seama doar privind-o. Chiar 
și așa, sunt gata. După cum spune întotdeauna karmoko 
Huon: „Prima regulă a luptei: fiți pregătite să atacați în 
orice moment“. 

Depărtez picioarele când Mâini-Albe îi face semn cu 
capul lui Gazal. 

— Atacă, flutură ea din mână. 

Gazal se năpustește spre mine atât de iute, încât mă 
mișc doar cu câteva secunde înainte ca sabia ei să spin- 
tece locul unde mi-ar fi fost gâtul. Uluită, scot un icnet. 
Nu vrea doar sânge, ci îmi vrea capul, cel mai ușor mod 
de a ucide o alaki. Însă eu sunt pregătită să mor în luptă, 

întocmai cum m-a învățat karmoko Huon. Și, mai precis, 
știu deja că decapitarea nu e moartea mea finală. Folosesc 
această informaţie ca să respir, ca să mă concentrez să o 
urmăresc pe Gazal în timp ce mă atacă din nou, cu asal- 
turi iuți ca fulgerul. În starea de luptă, Gazal e ca vântul, 
cea mai rapidă alaki din Warthu Bera, acum, că nu mai 
e Katya. 

Asta înseamnă că trebuie să fiu mai isteață sau, dacă 
nu am grijă, lecţia asta se va sfârși cu ea luându-mi gâtul. 

— Ai grijă, Deka! strigă Britta. 

Mă răsucesc și o descopăr pe Gazal în spatele meu. 
Am doar câteva secunde să mă smucesc într-o parte îna- 
inte ca ea să-mi înfigă sabia în burtă. Mă feresc, dar tot nu 
sunt destul de rapidă. Sabia îmi spintecă antebraţul, iar 
eu tresar, strângând din dinţi ca să alung durerea. Aurul 
țâșnește, iar rana mă ustură. O ignor. Am simțit dureri 
mai mari, am trăit lucruri mult mai rele. Asta e doar o 
zgârietură, îmi spun eu. 

Mâini-Albe râde iar, ridicând pocalul în cinstea 
mea. 

— Cucerește sau mori, Deka. În orice caz, îți înveţi 
lecţia. 

Lecţia... Cuvântul îmi reverberează prin corp, amin- 
tindu-mi că am avut multe alte asemenea lecţii în ultima 
lună. Lecţii menite să mă înveţe supraviețuirea — nu, 
victoria — în ciuda șanselor mici. 

Cucerește sau mori... 

Eu nu mai mor încă o dată. Nu astăzi, în orice caz. 

Mă uit la Gazal, iar trupul ei pare luat în stăpânire 
de sălbăticia care îi scânteiază în ochi. Nu ai cu cine să 
te înţelegi. Nu ai cu cine să vorbești. Gazal trebuie să se 
elibereze de durere, iar eu sunt cea pe care a ales-o pentru 

asta. Singurul lucru onorabil pe care pot să-l fac este să 
lupt. Să câștig. 

Să cuceresc. 

Ridic sabia. 

— Încearcă, zic eu. 

Gazal o face urlând. Când se năpustește însă asupra 
mea, eu mă răsucesc într-o parte și îi izbesc țeasta cu mâ- 
nerul sabiei. Abia reușește să mă apuce de mânecă înainte 
să se prăbușească la pământ, inconștientă. Va dura cel 
puţin o oră până se trezește, judecând după mărimea 
cucuiului din capul ei. 

Mâini-Albe se apropie, bătând din palme. 

— Splendid, splendid! Ce gândire rapidă, Deka. 
Eu mă prăbușesc, iar acum îmi tremură tot corpul. 
— Pur și simplu admirabil. Știam eu că am făcut alege- 
rea potrivită. 
— Alegere? 

Întrebarea asta vine de la Belcalis. Toată bătălia a stat 
într-o contemplare tăcută, așa cum îi este obiceiul. 

— De ce ea? De ce noi, dintre toate fetele de la Warthu 
Bera, karmoko? întreabă ea. 

Mâini-Albe ridică din umeri. 

— Aveţi furie, puțuri adânci pline cu furie, răspunde. 

Apoi arată spre Gazal, care încă este inconștientă. 

— Aceea are durere — un lac întreg, după cum aţi văzut 
adineauri. 

Acum e rândul Brittei, iar degetul lui Mâini-Albe 
arată spre ea. 

— Aceea e puternică, loială și va face ceea ce trebuie 
făcut. 

În timp ce Britta clipește surprinsă, Mâini-Albe se 
întoarce spre mine. 


215 


216 


Namina Forma 


— lar aceea..., zice ea. Aceea e nefirească. 

lată-l din nou, cuvântul acela detestat. Nefirească. 
Însă nu mai simt rușinea și greața pe care le simțeam 
înainte. Acum că știu că abilitatea mea are valoare, prin- 
cipala mea reacție este curiozitatea. Mâini-Albe știe de 
unde vine abilitatea mea. Bănuisem deja acest lucru încă 
din Irfut, dar acum sunt convinsă. De-asta folosește acel 
cuvânt ca să mă descrie. Nu este o condamnare, ci un 
adevăr. 

— Cum adică nefirească? întreb. Ce sunt eu, mai exact? 
Sunt măcar alaki? 

Ultima întrebare năvălește afară din mine — o teamă 
pe care am ținut-o ascunsă atât de adânc, încât nici măcar 
nu am recunoscut-o niciodată până acum. 

Un zâmbet amuzat îi ridică lui Mâini-Albe colțurile 
buzelor. 

— Eşti măcar alaki? râde ea. Ce întrebare prostească, 
Deka. Sigur că ești. Ești cea mai valoroasă alaki din întreg 
Warthu Bera. 

Mă încrunt la ea, nedumerită de această declarație, 
iar ea mai face un pas spre mine și mă privește de sus. 

— Dintre toate fetele de aici, numai tu ai abilitatea de a 
le ordona urlătorilor-morţii. 

Cu toate că știam deja acest lucru, confirmarea ei 
tot mă șochează. La fel și înțelegerea altor lucruri. Dacă 
Mâini-Albe știe de abilitatea mea, atunci probabil era 
conștientă de ce sunt încă din Irfut, poate chiar mă căuta 
atunci. Ceea ce înseamnă că știa de mine, știa ce sunt. 
Oare asta înseamnă că mai sunt și alte fete ca mine? Res- 
pinsesem posibilitatea asta, dar acum nu mai sunt atât 
de sigură. Tot ce știu este că Mâini-Albe are răspunsurile 
pe care le caut. 

— Dumneavoastră sunteți binefăcătorul? îmi scapă mie. 
Toată ziua m-am gândit la asta, la binefăcătorul mis- 
terios despre care karmoko Thandiwe a spus că a ajutat-o 
pe mama să fugă. Am crezut că a fost una dintre karmoko 
de la Warthu Bera din vremea aceea sau poate chiar un 
jatu sau un funcționar, dar dacă a fost Mâini-Albe? Face 
parte din nobilime, are banii, puterea și abilitatea de a 
transporta oamenii oriunde vrea. 

— Dumneavoastră sunteţi cea care a ajutat-o pe mama 
să fugă de la Warthu Bera? 

Mâini-Albe doar clipește de câteva ori. 

— Mama ta a fost la Warthu Bera? Fascinant... 

O spune în felul acela neutru al ei, așa că nu îmi dau 
seama dacă minte sau nu. Bănuiesc doar că știe mai mult 
decât spune. 

— Ce știți despre mine? Despre ce sunt? o implor eu. 

Ridică din umeri. 

— Ştiu că te epuizează să-ţi folosești puterea. Că devii 
vulnerabilă după ce o folosești. Știu că ești valoroasă pen- 
tru noi. Pentru lupta asta. 

Sângele îmi bubuie în urechi. Valoroasă pentru noi? 
Felul în care spune cuvintele acelea și mă privește cu 
subînțeles... știu exact la ce se gândește. Vrea să-mi fo- 
losească abilitatea în timpul campaniei. Are de gând să 
o expună unde o va vedea toată lumea. Mușchii mi se 
încordează, răsuflarea mi se întretaie. Un tânguit primi- 
tiv începe să crească undeva adânc înlăuntrul meu, dar 
Mâini-Albe țăcăne din gheare, forțându-mi mintea să 
revină la clipa prezentă. 

— Ştiu că ai întrebări, Deka, spune ea, și o să-ți răspund 
la toate înainte să se încheie campania. Însă, deocam- 
dată, vreau să știi că n-o să te pun în pericol. 

Și cu asta, tânguitul se risipește și pot respira din 
nou. Dacă știu un lucru despre Mâini-Albe, acela este 
că se ține de cuvânt, cu toate că intențiile ei sunt întot- 
deauna neclare. 

Se întoarce către Britta. 

— Tu m-ai întrebat odată de ce ai fost aleasă. Pentru 
asta, ca s-o protejezi pe Deka în perioadele ei vulnerabile, 
ca să ai grijă să nu fie rănită în momentele acelea. 

Arată spre ciocanul de război al Brittei. 

— Cu ciocanul acela de război, Britta, tu vei fi protec- 
toarea Dekăi. 

Britta privește în jos la ciocan, cu sprâncenele în- 
cruntate. 

— De-asta m-aţi luat, zice ea încet. De-asta ne-ați adus 
împreună... 

Mâini-Albe nu se obosește să nege. 

— Voi patru sunteți cele mai puternice reprezentante 
ale Warthu Bera, așa că veți fi trimise în raidurile cele mai 
dificile. Cele în care urlătorii-morții sunt mai numeroși 
sau mai vicleni, în care terenul este mai neîndurător, cele 
în care este nevoie de vocea Dekăi. 

Ne privește chipurile, iar ochii i se opresc în cele din 
urmă asupra Brittei. 

— Tu ești nu doar puternică, Britta, ci și ţii cu adevărat 
la Deka, și de-asta are nevoie de tine. O protectoare care 
să o apere. O prietenă care să aibă grijă să nu-și piardă 
mințile în haosul lunilor următoare. Eşti în stare de așa 
ceva? 

Mă întorc spre Britta, cu întrebările legate de 
Mâini-Albe alungate de o emoție și mai puternică: frica. 
Dacă îi e frică de mine? Dacă mă urăște pentru că am 
pus-o într-o situaţie atât de periculoasă? Este un gând 

irațional, știu asta, dar simplul său spectru este atât de 
dureros, încât abia mai pot respira. 

Dar apoi Britta ridică ciocanul și zâmbește. 

— Deka și cu mine suntem surori de sânge. Locul nos- 
tru e împreună. 

Mâini-Albe zâmbește. 

— Mă bucur să aud asta. 

Apoi se întoarce spre Belcalis. 

— lar tu, Belcalis din Hualpa, tu ce gânduri ai? 

Belcalis pufnește. 

— Nu știu ce-i cu toate prostiile astea despre cât de pre- 
țioasă e Deka, dar eu vreau doar să supraviețuiesc până la 
sfârșit ca să pot pleca de aici. Dacă Deka ne poate ajuta 
să învingem urlătorii-morții mai repede, o s-o apăr și eu, 
spune ea, venind spre mine și Britta. 

Mă cuprinde ușurarea, atât de brusc, încât aproape 
mi se înmoaie genunchii. Nici Belcalis nu mă urăște. Încă 
e prietena mea. 

Mâini-Albe zâmbește. 

— Așa mă gândeam și eu. La urma urmei, tu, mai mult 
ca oricine, înţelegi durerea pe care a îndurat-o Deka. E 
aceeași durere pe care ai îndurat-o și tu. Tu, mai mult ca 
oricine, înţelegi ce trebuie făcut. 

Dintr-odată îmi amintesc acum cicatricile de pe spa- 
tele lui Belcalis, cele care se strângeau mai demult unele 
peste altele, ca o hartă. Acum s-au mai estompat, dar n-o 
să le uit niciodată. N-o să uit niciodată că a suferit și ea la 
fel de mult ca mine. 

Belcalis dă scurt din cap și Mâini-Albe continuă: 

— Deocamdată, păstraţi secretul Dekăi în acest grup. 
Numai voi și karmoko știți și am prefera ca lucrurile să 
rămână așa pentru moment. 


219 


Namina Forna 


Când celelalte încuviințează, dându-și cuvântul, ia o 
sabie și o cântărește din priviri. 
— Acum... care dintre voi vrea să încerce să se lupte cu 
mine? 

— Povestește-mi despre visele tale, Deka, spune 
Mâini-Albe. 

Este a patra zi de lecţii la lac. Lupta noastră obișnuită, 
fără restricţii, s-a încheiat, iar Britta, Belcalis și Gazal s-au 
întors în Sala Mare, dar Mâini-Albe m-a rugat să rămân 
după, cu toate că nu a vrut să-mi spună de ce. Mâini-Albe 
se pricepe foarte bine să nu răspundă la întrebări. Ar tre- 
bui să știu, doar am sâcâit-o cu destule. Tot ce îmi spune 
este că o să-mi explice la momentul potrivit, adică un- 
deva înainte de sfârșitul campaniei. 

Presupun că deocamdată trebuie să mă mulțumesc 
cu atât. Aș putea să o întreb pe karmoko Thandiwe, în 
schimb, dar am senzaţia că lucrurile pe care le știe nici 
măcar nu se apropie de ceea ce știe Mâini-Albe. 

— Visele mele? repet eu în cele din urmă, din ce în ce 
mai nedumerită. 

Ce legătură au visele mele cu orice? 

— Ai coşmaruri de la o vreme, spune ea. Și vise recu- 
rente. 

Când îmi vede expresia șocată, ridică din umeri și 
zâmbește. 


221 


222 


Namina Forna 


— Nu te îngrijora așa. Toate alaki au asemenea vise. Mai 
ales cele nefirești. Povestește-mi despre ale tale. 

Îmi dreg vocea, jenată. 

— Întotdeauna începe în ocean; cel puţin așa pare, 
un ocean, încep eu. E întuneric, dar acolo sunt niște... 
prezenţe. Nu știu dacă sunt diferite sau dacă toate sunt 
un singur lucru, dar mă cheamă. 

— Ce spun? 

— Numele meu. Îmi rostesc numele și mă cheamă 
spre... o ușă. E aurie și strălucește toată. 

Mă întorc spre ea, mușcându-mi buza. Aproape mă 
tem să vorbesc. 

— Ce e, Deka? mă îndeamnă ea. 

— Folosesc vocea mamei mele, șoptesc. Când mă 
cheamă, folosesc vocea mamei. Dar eu știu că nu e ea. 
Mama e moartă. S-a dus. 

Cuvintele aduc la suprafață o parte din durerea aceea 
veche și mă frec pe piept ca s-o alin. 

Mâini-Albe dă din cap aprobator, cufundată în 
gânduri. 

— Ușa... ai ajuns vreodată dincolo de ea? întreabă. 

— Niciodată, scutur din cap. 

Se întoarce spre mine, cu o expresie stranie pe față. 

— De data asta, când te cheamă, du-te, spune ea. 

— Dar eu nu controlez când vin visele..., spun și mă 
încrunt. 

O durere ascuțită îmi înțeapă grumazul. Nu văd 
decât zâmbetul slab de pe chipul lui Mâini-Albe când 
spune: 

— Nu uita, când te cheamă, du-te. 

Apoi totul se întunecă. 

Negru complet, un ocean de căldură. E la fel ca întot- 
deauna, același loc pe care îl văd de când a murit mama. 
Ceva se mișcă înăuntru, vast și străvechi, dar nu mi-e 
frică. L-am mai întâlnit de nenumărate ori, i-am simțit 
prezenţa rostogolindu-se în mine. 

— Deka... mă cheamă, un huruit în ape. 

Sună aproape ca mama. 

Dar nu e ea. Mă minte, folosind astfel vocea mamei. 
Înot în cealaltă direcție, încercând să mă îndepărtez de 
el. Apoi dintr-odată văd aurul scânteind și o ușă deschi- 
zându-se în spatele meu. 

— Deka... aud din nou vocea, implorându-mă de data 
asta. 

Îmi trezește o amintire, o amintire a unui lucru im- 
portant pe care îl uit. Ceva legat de ușa aceea. Mă întorc 
și o văd în fața mea, aurie și strălucitoare, devenind din 
ce în ce mai mare, până când îmi blochează complet 
câmpul vizual. , 

Intră, Deka... Cuvintele îmi pătrund insidios în 
minte. Un ordin. 

Acum îl ascult, înotând tot mai aproape de aur până 
ce ușa mă înghite cu totul și nu mai rămâne decât culoa- 
rea aceea frumoasă care mă învăluie. 

Acum poți să te trezești, Deka. 

Mă trezesc cu un icnet, ascultând vocea lui Mâini-Albe, 
dar îmi dau seama că am făcut-o doar pe jumătate. Nu 
sunt trează cu adevărat și nu sunt aici cu adevărat. Aceasta 
e singura explicație pentru faptul că totul strălucește 
dintr-odată atât de tare. În jurul meu e întuneric, dar toate 

lucrurile vii strălucesc — plantele, insectele, copacii. E 
aproape ca și cum ar fi un halou peste toate, o lumină 
scânteietoare și mistică. Mă întorc spre Mâini-Albe. Stă 
lângă mine, o flacără albă sclipitoare în întuneric, cu tot 
trupul iluminat. 

— Ce vezi? întreabă, iar vocea ei parcă vine de departe. 

Pare îndepărtată, atât de îndepărtată. Dar eu știu că e 
aici. La fel cum și eu sunt aici. Oare chiar sunt adormită 
cu adevărat? 

— Străluciți... șoptesc, cuprinsă de uimire. 

— E bine. 

— Ce se întâmplă? întreb, iar vocea îmi sună goală în 
urechi. 

Mâini-Albe vine în stânga mea. 
— Ai fost învățată despre starea de luptă? mă întreabă. 
Eu dau încet din cap că da, iar acum totul este atât de 
liniștitor și lipsit de greutate. 

— Ce ai trăit este doar partea de suprafață. Asta, ceea 
ce simţi și vezi acum, este forma sa cea mai pură, când 
simțurile îți sunt ascuțite și ești la jumătatea drumului 
între somn și veghe, la jumătatea drumului între lumea 
asta și următoarea. Uită-te la mâinile tale, îmi cere ea. 

Mă uit în jos, șocată să văd că strălucesc la fel ca 
trupul lui Mâini-Albe, doar că pe ele sunt dungi care stră- 
lucesc și mai puternic decât toate celelalte lucruri. Venele 
mi se bifurcă pe tot corpul și-l luminează în noapte. Le 
văd chiar și prin poleiala de aur. 

— Când intri în starea profundă de luptă, poţi vedea 
ceea ce alții nu văd, poţi simţi ceea ce alții nu simt, devii 
mai iute și mai puternică decât ceea ce este posibil în 
mod normal pentru o alaki. Aceasta este starea pe care o 
vei folosi ca să-ți dezvolți vocea. Prinde. 

O umbră vâjâie spre mine, iar mâinile mele se înalță 
automat, apucând obiectul. Mă holbez la el. Este o sabie, 
una foarte ascuţită. Am prins-o de lamă, dar nu îmi curge 
sânge; nici cea mai măruntă rană nu îmi murdărește pie- 
lea. Mă uit lung la ea, din ce în ce mai uimită. Aurul bles- 
temat s-a adunat sub pielea de acolo, protejând-o. Îl văd 
cum lucrează, cum se mișcă până și sub poleiala de aur. 

Mâini-Albe zâmbește. 

— Minunat. Deja îţi controlezi sângele. Când vei face 
același lucru și cu vocea ta, vei fi într-o poziție mult mai 
bună, îți promit. Păi, atunci hai să începem, da? Avem 
multe de învățat. Să începem cu intrarea de una singură 
în starea de luptă. 


Mă trezesc în dimineața următoare și mai devreme 
ca de obicei. 

Rattle stă deja aproape de partea din față a cuștii când 
sosesc. Ochii îi scânteiază în întuneric, iar pupilele acelea 
negre ca tăciunele mă urmăresc. Poate știa că urmează 
să vin, îmi zic, dar apoi văd că are deja pe cineva care îi 
ține de urât. Mâini-Albe este așezată pe o băncuţă în fața 
lui și poartă acea mască ce reprezintă un demon fioros. 
Clipesc, uluită de priveliștea aceasta. E ceva rar să le văd 
pe karmoko purtându-și măștile când nu sunt bărbaţi în 
preajmă. Dar Rattle este de sex masculin, presupun, deși 
nu m-am uitat niciodată cu atenţie la el între picioare ca 
să verific. 

— Dimineaţa bună, karmoko, spun eu cu o plecă- 
ciune, dar Mâini-Albe îmi face un gest nerăbdător, igno- 
rându-mi salutul. 

— Eşti gata? întreabă. 

Inspir adânc, privindu-l pe Rattle. 

— Așa cred. 
— Scufundă-te în starea de luptă, spune ea, încuviințând 
din cap. 

Pur și simplu? 

Încerc să nu-mi arăt neliniștea când dau din cap, 
vizualizând oceanul întunecat în minte, exact așa cum 
m-a învăţat să o fac aseară. La început, nu văd nimic, 
doar o mie de gânduri răzlețe care îmi năvălesc în cap: 
dacă nu pot s-o fac? Dacă se întâmplă ceva și... 

— Potolește-ţi gândurile, ordonă Mâini-Albe. Găsește-ţi 
un punct pe care să te concentrezi. 

Fac așa cum spune, privind în jos la mâinile mele, 
la aurul care le poleiește. E la fel de gros ca în prima zi, 
când mi-am scufundat mâinile în vaza aceea. Dacă mă 
uit destul de mult, aproape îmi văd venele sub el, le simt 
palpitând sub luciul auriu al poleielii. Îmi amintesc cum 
a țâșnit sângele din ele aseară, protejându-mi palmele 
când am prins sabia. Sângele la fel de auriu ca mâinile 
mele. La fel de auriu ca ușa aceea... 

Gândurile mi se liniștesc, iar corpul începe deja să mi 
se pară imponderabil. 

— Asta e, șoptește Mâini-Albe, iar glasul ei vine parcă de 
departe. Concentrează-te pe ușă, spune. 

Acum e acolo, chiar în fața mea. Mă mișc spre ea, 
înotând prin întuneric. Înotând spre lumină. E atât de 
multă lumină acum, încât totul strălucește alb în fața 
mea — tot ce e viu, adică. Și Rattle. Acum tot corpul pare 
să-i scânteieze, o lumină albă care sclipește în întuneric. 
Numai ochii lui sunt negri în continuare. Se uită la mine, 
cu o expresie neobișnuită pe față. Teamă? Curiozitate? 
Nu-mi dau seama. 

Mă apropii mai mult de el, iar pașii mei parcă plu- 
tesc în aer. Când ajung suficient de aproape, dar destul 
de departe cât să nu mă atingă, ridic privirea spre el. 

— Rattle, zic eu. Îngenunchează. 

Vocea îmi sună neobișnuit până și pentru mine. 

Trec câteva clipe, nu se întâmplă nimic, dar apoi aud 
un sunet cunoscut, zornăitor. Spinii lui, pârâindu-i pe 
spinare. Se lasă în genunchi încet, dar sigur, cu o pri- 
vire goală. Aceeași privire care era și în ochii celorlalți 
urlători-ai-morții — cel care a omorât-o pe Katya și cel 
din Irfut. Mă trece un fior când înţeleg: eu am făcut-o, 
eu i-am ordonat! 

— Vai, Deka. 

Glasul lui Mâini-Albe este dintr-odată chiar lângă 
urechea mea. 

— Cred că tocmai ai dat primul tău ordin intenționat. 

Schițez un zâmbet și simt cum mă copleșește obo- 
seala. Apoi totul se face negru. 

— Urlătorii-morţii s-au adunat într-o peșteră de lângă 
marginea hotarului de la miazăzi al Hemairei, anunță 
karmoko Thandiwe, aruncând o privire în sală. 

Este după-amiază târziu și eu stau în biblioteca perso- 
nală a lui karmoko împreună cu alte câteva alaki: Beax, o 
novice gânditoare de la miazănoapte, cu ochii verzi și părul 
negru, Mehrut, neofita scundă de la miazăzi căreia Adwapa 
îi face mereu ochi dulci, și Britta, Belcalis, Gazal și Adwapa. 
Mâini-Albe și celelalte karmoko stau în tăcere într-un colţ, 
cântărindu-ne cu privirea. Mâine la ora asta, micul nostru 
grup va fi la hotarele Hemairei, vânând urlătorii-morții. 
Și nu doar pe cei obișnuiți. Acest grup anume a ucis peste 
cincizeci de bărbați în săptămâna de când și-au făcut cuibul 
la hotarul de la miazăzi. Cei mai mulți urlători-ai-morţii fac 
un asemenea dezastru în două sau trei luni, cel puţin. Pe 
aceștia îi vânăm noi la primul nostru raid. 

Inima îmi bubuie, iar frica, agitația și înflăcărarea se 
adună toate la un loc. Pentru asta m-am antrenat toate 
lunile acestea. 

— Urlătorii-morţii se strâng aici, lângă conacele din 
junglă ale mai multor nobili, spune karmoko Thandiwe, 

venind în mijlocul bibliotecii, unde o hartă a Oterei a 
fost sculptată în podea. 

Arată cu o suliță la zona în care vom călători, un 
sătuc la marginea cea mai din stânga a Hemairei. 

— Voi și urunii voştri veți porni călare mâine și îi veți 
ataca la peștera asta. 

Arată spre locul acela, apoi privește în sus și îmi face 
semn să mă apropii. 

— Deka, aici devine folositor talentul tău deosebit. 

Mă duc spre ea fără tragere de inimă, remarcând în- 
trebările care apar în privirile celorlalte surori de sânge. 

Când ajung la ea, karmoko Thandiwe se întoarce cu 
fața la ele. | 

— O cunoaşteţi toate pe Deka, începe ea, bătându-mă 
pe umăr. Ce nu știți însă este că nu seamănă în totalitate 
cu voi. 

Fetele se uită din nou unele la altele, nedumerite. 
Mușchii mi se încordează, întinși ca niște frânghii din 
pricina neliniștii. Niciuna dintre noi, cele care participăm 
la lecţiile lui Mâini-Albe, nu le-am spus vreunora dintre 
celelalte despre abilitatea mea, iar acum, că a venit mo- 
mentul, sunt cuprinsă de groază. O să mă urască? O să le 
fie frică de mine? 

O mână o împunge pe a mea. A Brittei. 

— E în regulă, Deka, șoptește ea, zâmbind. Sunt aici. 

Zâmbesc și eu, ușurată. 

— Deka este o anomalie în rândul celor din soiul vostru, 
explică, privind în jurul încăperii, karmoko Thandiwe. 
Are puterea de a le ordona urlătorilor-morții. 

Celelalte fete rămân cu gura căscată, iar Adwapa îmi 
aruncă o privire șocată. 

— Deka? șoptește ea. 

Eu dau repede din cap, cuprinsă dintr-odată de timi- 
ditate. Beax ridică mâna. 

— Nu înțeleg, karmoko. Vreţi să spuneţi că îi poate 
hipnotiza? 

— Ceva de genul acesta, răspunde karmoko Thandiwe. 
Poate face acest lucru numai pe perioade scurte, însă, așa 
cum vă puteți imagina, este o abilitate foarte utilă, așa că 
trebuie să o explorăm. 

Acum se uită în sală, cu o privire severă. 

— Un avertisment: foarte puţini oameni știu de talen- 
tul lui Deka. Numai cei din încăperea asta, comandanții 
jatu și alte câteva persoane selectate cunosc această 
informație. Nimeni altcineva nu trebuie să știe, nici 
măcar celelalte surori de sânge ale voastre, sub sancţiunea 
pedepsei cu moartea. 

Beax încuviințează, privindu-mă gânditoare. Mă în- 
drept de spate, încerc să par mai puternică, mai demnă, 
cumva. Tot nu știu de ce am primit această abilitate, 
dar nu vreau să par atât de timidă, încât celelalte su- 
rori de sânge să mă respingă din cauza lipsei mele de 
încredere. 

— Acum să vorbim despre strategie, declară karmoko 
Thandiwe. 

Se uită la celelalte surori de sânge, apoi la mine. 

— Planul e simplu. Deka, tu te vei apropia prima, flan- 
cată de uruniul tău și de Britta. Tu vei ademeni urlăto- 
rii-morții afară, folosindu-ți vocea, și îi vei imobiliza dacă 
poți. Apoi ceilalți îi vor extermina, repede și simplu. 
Înţelegi? întreabă ea. 

— Da, karmoko, încuviințez eu, cu mușchii mai încor- 
dați ca oricând. 

A venit în sfârșit momentul să-mi îndeplinesc scopul. 
Simplul gând îmi usucă gura. Pot să o fac, pot să o fac... 
Karmoko Thandiwe îmi zâmbește și dă din cap apro- 
bator. 
— Atunci hai să parcurgem detaliile. 


Atmosfera e sumbră când ne adunăm în gradene cu 
uruni mai târziu în seara aceea. Grupului nostru i s-au 
îngăduit două ore pe care să le petrecem așa cum vrem, 
după cum este obiceiul cu fiecare nou detașament de 
raid, așa că am decis să ne omorâm timpul luând cina 
împreună. La urma urmei, e foarte probabil că unii dintre 
noi vor muri mâine. Atmosfera e aproape una de înmor- 
mântare — o ocazie să ne luăm rămas-bun înainte de a 
fi prea târziu. 

Nu sunt singura care are impresia asta. În timp ce 
mănânc din tocana fierbinte cu pâine pe care o avem la 
cină, Acalan, uruniul lui Belcalis, se foiește lângă mine. 

— Cum e să mori? întreabă el încet. 

Are o expresie pe față, o vulnerabilitate pe care nu 
am mai văzut-o acolo. 

— Rece, foarte rece, răspund. Simți cum sângele înceti- 
nește în tine. Apoi vine întunericul, singurătatea. E foarte 
singuratic să mori... 

— Și după? mă îndeamnă Acalan, nesigur. 

Poate că băiatul ăsta nu e doar lăudăroșenie și neo- 
brăzare. 

— După? repet, încercând să evoc imaginea. 

E greu. Întotdeauna îmi amintesc cum am murit, dar 
nu reușesc să-mi aduc aminte ce vine după. Tot ce țin 
minte e întunericul și liniștea. Dacă încerc să mă gândesc 

la ce e dincolo de asta, amintirea se îndepărtează. Multe 
dintre amintirile mele se îndepărtează acum. Uneori cred 
că nu vreau să mi le aduc aminte, nu vreau să simt teama 
care le însoțește. 

— E cald. 

Spre surprinderea mea, răspunsul vine de la Belcalis, 
iar pe buze îi văd un zâmbet slab când ridică privirea de 
la crema pe care o amestecă de la începutul serii. Belcalis 
e foarte pricepută la creme și soluții — un talent pe care 
l-a învăţat lucrând la apoteca unchiului său. Le pregătește 
de fiecare dată când e agitată sau neliniștită, cu toate că, 
fiind alaki, nu avem nevoie de asemenea remedii. 

— Mereu e cald, ca și cum te înconjoară ceva și te apără. 

— Pare că-ți place. 

Observaţia aceasta perplexă vine de la Kweku, uru- 
niul durduliu și de obicei vesel al lui Adwapa. Sprânce- 
nele lui sunt adunate laolaltă, iar sub ele ochii săi mari și 
căprui arată nedumeriți. Belcalis ridică din umeri. 

— Nu mă deranjează — să fiu moartă adică. De fapt, e 
liniștit, de parcă ai pluti în căldură și fericire. Ori de câte 
ori lumea ne numește monștri, mă gândesc la clipele în 
care sunt moartă, la ce simt atunci, și mă întreb: dacă 
sunt așa un monstru, de ce Oyomo este atât de bun cu 
mine în Tărâmurile de Apoi? 

Răspunsul acesta nu-i convine lui Acalan, care se 
ridică iute în picioare. 

— Oyomo este bun cu toată lumea, de la cei mai impor- 
tanți dintre importanți până la cei mai ordinari dintre 
ordinari. Și ai grijă în compania cui rostești asemenea 
cuvinte. Preoţii s-ar putea să te acuze de blasfemie. 

Se îndepărtează repede, cu spatele drept și rigid. Nu 
mă pot abține să nu simt că reacţia lui vine mai mult din 

frică decât din mânie. Spre deosebire de noi, recruții au 
parte de o singură moarte. 

— Mă duc să vorbesc cu el, spune uruniul Brittei, Li, cu 
o expresie spăsită în timp ce iese și el. 

Kweku face iute același lucru, lăsându-ne în tăcere 
în urma lui. 

Clipele se scurg până când, în cele din urmă, Britta 
oftează. 

— O mers la fel de bine cum ne-om așteptat. 

Râdem nervos, dar tot îi urmărim pe ceilalți băieți 
cu privirea până când dispar pe deal în jos, spre cazărmi, 
după care ne întoarcem unele spre altele. Keita rămâne, 
spre surprinderea mea. În ciuda relației noastre oarecum 
mai apropiate acum, tot nu e genul care să stea aiurea la 
palavre. 

Se întoarce spre Belcalis. 

— Ai murit de multe ori, atunci? întreabă. 

— Doar de șase, ridică ea din umeri. De la sângerări, în 
mare parte. 

— De șase ori? bolborosește el. 

Când Belcalis ridică din umeri, indiferentă, el scutură 
din cap. 

— Și... sângerări? 

— Uneori, preoţilor le place să ne strângă sângele și să-l 
vândă, spune Belcalis, amestecând cataplasma din ce în 
ce mai repede. 

Nu vrea să mai vorbească despre subiectul acesta. 

— Mereu iau o grămadă, adaug eu iute, ca să distrag 
atenția de la ea. Odată, în timp ce seniorii satului mă dez- 
membrau, m-am trezit și toată pivniţa era plină de sânge. 
A fost neplăcut. Și dureros. Dar în principal neplăcut. Mă 
învăţasem, vezi tu. M-au dezmembrat de multe ori. 

Sunt obișnuită să spun asta fără să mai simt nimic 
din vechea frică și greață, așa că expresia care învăluie 
chipul lui Keita mă sperie. E groază. Groază pură. 

— Trebuie să... scuzați-mă, zice el brusc, ridicându-se 
cu greu. 

Corpul îi tremură în timp ce se îndepărtează. 

ÎI privesc cum pleacă, apoi oftez. Uneori uit cât de 
protejați sunt recruţii. Da, sunt soldaţi, și da, trăiesc în 
brutalitate, în groază, dar nu înțeleg deloc cum e viața 
pentru noi. Durerea pe care am îndurat-o toate. 

Ar fi trebuit să-i povestesc despre trecutul meu cu 
mai multă blândețe, să-l iau ușor, dar acum, că am rostit 
cuvintele cu voce tare, nu regret deloc că le-am spus. 

— Cred că o să stau puțin singură, zic eu și mă ridic în 
picioare. 

Celelalte fete încuviințează în timp ce mă îndepăr- 
tez. 


Copacul meu preferat este nystria cu flori albastre 
de pe dealul următor. Este un uriaș bătrân și impună- 
tor, cu ramuri atât de întinse, încât blochează aproape 
toată priveliștea. Restul terenului Warthu Bera pare în- 
totdeauna să se afle undeva, la mare distanţă, o amintire 
îndepărtată, odată ce mă strecor în spațiul mic de sub 
ramuri și inspir parfumul delicat ce plutește dinspre flori. 
Acolo mă găsește Keita mai târziu, întinsă la umbră, în 
liniște. 

— Scuzele mele că am fugit, spune el, ghemuindu-se 
lângă mine. Îmi povesteai despre cel mai înfiorător lucru 
care ți s-a întâmplat vreodată și eu am fugit ca un copil. 
Doar că... nu mi-aș fi putut imagina niciodată așa ceva, 
ce ți-au făcut. Tot nu pot... 

Întoarce privirea, străduindu-se să-și găsească cuvin- 
tele. 

În cele din urmă, își revine și se întoarce spre mine. 

— Îmi pare rău, Deka, zice el. Din adâncul sufletului, 
îmi pare rău pentru ce ţi s-a întâmplat, îmi pare rău pen- 
tru ce vi s-a întâmplat tuturor. Știu că nu schimbă nimic, 
dar vreau doar să spun asta, ca să știi ce simt. 

Clipesc, uimită de cuvintele lui. Indiferent la ce m-aș 
fi așteptat, cu siguranță nu era asta. Cred că niciodată nu 
mi-a mai spus Keita atâtea lucruri dintr-odată. 

Dau din cap aprobator când se așază, apoi mă întorc 
și îi zâmbesc. 

— Nu te-aș compara cu un copil, spun eu. Mai degrabă 
cu una dintre șopârlele alea de pe copac. 

Arăt spre o șopârlă verde-deschis care urcă iute pe 
ramurile copacului nystria. Keita strâmbă din colțurile 
gurii. 

— Nu accept decât șopârlă cu coarne, spune el. 

— Șopârlă cu coarne să fie, aprob eu. 

Zâmbetul i se lățește preţ de o clipă, apoi oftează. 

— Îmi pare rău, șoptește iar. Îmi pare rău pentru ce ți 
s-a întâmplat, îmi pare rău că n-am rămas să aud poves- 
tea până la capăt. 

— E în regulă, răspund. N-ar fi trebuit să-ți spun, în 
primul rând. 

— N-ar fi trebuit să fii nevoită să treci prin asemenea 
orori, în primul rând, zice el, cu o privire îndurerată. Ce 
au făcut seniorii... nu asta ar trebui să se întâmple. 

— Dar tu ce crezi că e Mandatul de Moarte? îl întreb 
încet. 

Știu că a auzit despre el. Toţi jatu din unitatea asta 
știu de el. Odinioară aveau sarcina de a-l pune în aplicare 

dacă preoții nu reușeau. Asta se întâmpla, desigur, îna- 
inte ca alaki să devină necesare. 

— Există. Întotdeauna a existat. 

Keita întoarce privirea, cuprins de vinovăție, așa că 
mă apropii mai mult de el. Nu vreau să se îndepărteze de 
mine, de conversaţia asta. S-ar putea să fie singura șansă 
pe care o am vreodată. 

— Cele din soiul meu nu au de ales, zic eu. Luptăm sau 
murim; în orice caz, viețile noastre nu ne aparțin. Belcalis 
are dreptate, să știi. Ne numesc demoni, dar oare chiar 
suntem? 

Keita lasă privirea în jos. 

— Nu știu, oftează el. Nu mai știu. Când am devenit 
recrut, credeam că asta sunt cele din soiul tău. Credeam 
că o să te urăsc cât o să muncesc cu tine și, chiar și atunci 
când am făcut înțelegerea cu tine, tot nu aveam încredere 
în tine. Dar acum... 

— Dar acum? repet. 

— Acum, când mă uit la tine, nu îi văd decât pe cama- 
razii mei. Și acum, când aud ce ţi s-a întâmplat... 

Mâinile i se încleștează. Se întoarce spre mine. 

— Cine te-a dezmembrat? întreabă. Cum îi cheamă? 

— Ce contează? ridic eu din umeri. Potrivit Înţelepciu- 
nilor Veșnice, sunt un demon. În plus, s-a terminat. 

Keita îmi ia mâna într-a lui și o strânge. Căldura pal- 
mei lui e ca un furnal care îmi învăluie pielea. 

— Pentru mine contează, spune el. Pentru mine, tu 
contezi. 

Cuvintele lui îmi fac inima să bată cu putere și simt 
un nod în stomac. Nu știu de ce dintr-odată mi-e cald, 
dintr-odată roșesc în prezenţa lui. 


fiction connection 


Sânge auriu 


— Eşti uruniul meu, spun eu încet, de parcă aș vrea 
să-mi amintesc singură lucrul acesta. Mulţumesc că îţi 
pasă. 

— Chiar și dacă n-aș fi uruniul tău, tot mi-ar păsa. 

Spre surprinderea mea, cealaltă mână a lui Keita mă 
apucă de bărbie. Mi-o ridică astfel încât să-l pot privi în 
ochi. Sunt calzi, sinceri... Mă furnică tot corpul. 

— Îmi amintesc când te-am văzut în Sala Jor în prima 
zi, spune el încet. Când te-am văzut stând acolo, atât de 
speriată, cu Britta alături de tine, mi-ai adus aminte de 
ceva ce uitasem. 

Acum inima îmi bate atât de repede, încât mi-e 
teamă să nu-mi țâșnească din piept. 

— De ce anume? șoptesc. 

— De mine, când eram mai mic. Îmi pare atât de rău, 
spune el brusc, dându-și mâna la o parte. Îmi pare rău că 
nu am nicio putere, Deka, îmi pare rău că viața ţi-a fost 
luată, îmi pare rău că violența te-a adus aici... la fel cum 
m-a adus și pe mine. 

Mă uit lung la el, încercând să-i înțeleg ultimele cu- 
vinte. Mereu am știut că a avut loc o tragedie în trecutul 
lui Keita, dar nu am întrebat niciodată, de vreme ce știu 
că nu i-ar plăcea să-mi bag nasul unde nu trebuie. Simt că 
nici acum nu e momentul, așa că doar clipesc de câteva ori. 

— E în regulă, spun eu. Măcar acum le am pe surorile 
mele de sânge. E suficient. Niciodată n-am avut asemenea 
prietene acasă. Niciodată n-am avut pe nimeni, de fapt. 

Îmi amintesc cât de ușor m-a părăsit tata, cât de ușor 
m-a'părăsit și Elfriede. 

Clipesc din nou, uluită. Nu m-am mai gândit la ei 
de săptămâni întregi, nici măcar nu m-am mai întrebat 

dacă sunt sau nu copilul tatei. Acum, că Mâini-Albe e aici, 
mă mulțumesc să aștept răspunsuri, știind cu siguranță 
că, indiferent care este adevărul, nimeni n-o să mă încuie 
într-o pivniţă și n-o să mă taie din cauza abilităților mele. 
Poate de-asta pot să fiu aici, așa, cu Keita. 
Ochii lui par să strălucească atunci când mă privește 
pieziș. 
— Sunt amicul tău, Deka? 
— Vrei să fii? 
Partea asta o rostesc atât de încet, încât nu cred că 
o aude. Dar apoi îmi șoptește la ureche, iar răsuflarea lui 
îmi agită smocul de păr scurt și creț de deasupra ei. 
— Cred că sunt ceva mult mai bun. Sunt uruniul tău, 
de acum și până în ziua când vom muri. 
E cel mai frumos lucru pe care l-am auzit de multă 
vreme. 

Sunt pregătită deja de o mie de ori pentru raid când 
soarele urcă peste linia orizontului în ziua următoare. 
Armele mi-au fost ascuţite, armura din piele mi-a fost 
strânsă, iar calul mi-a fost echipat cu tot ce trebuie pentru 
drumul lung până la marginea Hemairei. Sunt atât de 
emoționată, încât mă cuprinde un soi ciudat de energie 
când pun șaua pe cal. Nici măcar nu mă mai simt sufo- 
cată de armură acum, cu toate că e făcută din aceeași 
piele grotesc de grea pe care au primit-o toate alaki. Tot 
ce simt e o ușoară apăsare pe tot corpul. 

În jurul meu, celelalte fete își înșeuează și ele caii și 
își încarcă bagajele. 

Spre mirarea mea, Adwapa încă nu m-a întrebat 
nimic despre dezvăluirea făcută de karmoko Thandiwe 
în seara precedentă. Când întreb de ce, în timp ce urcăm 
în șa, își dă ochii peste cap. 

— Păi, eu am știut mereu că ești ciudată, zice ea în loc 
de explicație. 

Decid să nu mai pun și alte întrebări. 

În timp ce călărim spre porțile Warthu Bera, îi ză- 
resc pe Keita și pe ceilalţi uruni așteptându-ne pe partea 

cealaltă, în spatele căpitanului Kelechi. În mine urcă o 
căldură neobișnuită la vederea lui, splendid în armura lui 
roșie-portocalie ornamentală de recrut. Încerc să alung 
senzația respirând adânc, dar continuă să-mi dea târcoale 
pe sub piele. 

O mulțime de civili s-au adunat în spatele lui și al 
celorlalți recruți, întinzându-și gâturile în timp ce se 
zgâiesc la micul nostru regiment, alcătuit din noi, alaki, 
două matroane cu experiență de luptă și cele patru asis- 
tente care ne vor sluji drept ajutoare; din fericire, una 
dintre ele este Isattu, asistenta repartizată de obicei la 
dormitorul nostru comun. 

Podul basculant coboară, iar Gazal, alaki cu cel mai 
înalt grad pentru expediția aceasta, ridică brațul cu pum- 
nul strâns, apoi îl coboară impunător. 

— Coifurile! tună ea. 

Ne punem repede coifurile, niște caschete ascuțite, 
cu măști de război în forma unor chipuri fioroase de de- 
moni prinse în față. 

— Traversaţi șanțul! ordonă Gazal. 

Ne supunem, călărind peste podul basculant. Mă 
învăluie un sentiment straniu în clipa în care ajungem 
pe partea cealaltă: o neliniște care îmi curge prin vene. 
Este prima dată când văd exteriorul Warthu Bera de când 
am intrat aici, prima dată când nu mă aflu înăuntrul 
limitelor sale, izolată de zidurile sale — protejată de ele. 
Mă cutremur la acest gând, iar pulsul mi se accelerează. 
Mă întreb ce o să facă oamenii de rând când o să ne vadă 
ieșind pe porţi. În ciuda armurilor noastre, majoritatea 
dintre noi suntem mai scunde și mai mici decât recruțţii. 
O să bănuiască ce suntem? Au aflat măcar despre noi? 

Novicele ne spun că oamenii de rând le ignoră în 
general când ies la raiduri, dar în ultimul timp au apărut 
murmure, rumori de nemulțumire pe care le auzim une- 
ori când le privim pe novice cum ies. Cine știe ce o să se 
întâmple azi... Îmi înfrânez gândul în timp ce procesiu- 
nea noastră se oprește la capătul podului basculant, unde 
o zi de piaţă este în toi, cu mulțimi de oameni mișunând 
peste tot, cumpărând mărfuri proaspete. 

Căpitanul Kelechi vine călare să ne întâmpine. El 
va conduce detașamentul nostru de raid de acum îna- 
inte — un lucru surprinzător, dat fiind rangul său de 
căpitan peste toți jatu. Spre surprinderea mea, vine la 
mine, apoi se oprește și îmi aruncă o privire gânditoare 
peste nasul său lung și aristocratic. Am senzaţia că e 
prima dată când mă vede cu adevărat, deși eu l-am văzut 
de nenumărate ori până acum, cu silueta lui înaltă, cu 
pielea întunecată și o postură rigidă inconfundabilă 
oriunde s-ar duce. 

— Tu ești Deka din Irfut, spune el cu răceală, în vreme 
ce ochii lui căprui mă măsoară din cap până în picioare. 
Demonul printre demoni. 

Am grijă să nu mi se vadă nicio expresie pe chip când 
răspund. 

— Da, căpitane. 

Vine mai aproape cu calul. 

— Funcționează doar pe urlătorii-morții? Darul tău, 
vreau să spun. 

Sunt nedumerită de întrebare preţ de o clipă, apoi 
înţeleg. Mă întreabă dacă darul meu funcționează pe oa- 
meni. Pe el. 

— Numai pe urlătorii-morţii, confirm eu. 


241 


242 


Namina Forna 


Căpitanul dă brusc din cap. 

— Ai grijă să rămână așa, spune. Ai grijă să-ţi ţii pur- 
tarea nefirească pentru tine, fiindcă, dacă bănuiesc 
din orice motiv că procedezi altfel, am să-ți dau atâtea 
aproape-morţi brutale, încât o să te minunezi de ingeni- 
ozitatea mea de acum până în vecie. 

Încuviinţez, simțind cum tot trupul îmi îngheaţă. 

— Da, căpitane, spun cu glas răgușit. 

Dă din cap aprobator, întorcându-și calul. 

— La drum! strigă el. 

Îmi îndemn calul să pornească înainte, ținându-mi 
privirea neclintită asupra drumului. În jurul nostru, mul- 
țimea mormăie bănuitor, remarcând statura mai mică 
a alaki, ca să nu mai spun de rotunjimile evidente ale 
armurilor noastre. 

— Târfe! 

Aud cuvântul strigat de mai multe ori în timp ce 
mergem mai departe. Mă grăbesc să-l prind din urmă pe 
Keita. Expresia lui amenințătoare este o barieră pe care 
numai cel mai curajos bărbat ar îndrăzni să o traverseze. 
Îngrijorarea îi umbrește ochii când mă privește. 

— E totul în regulă, Deka? întreabă. Căpitanul nu te-a 
amenințat, nu-i așa? 

— Nu, de ce crezi asta? întreb. 

Nu vreau să știe ce s-a întâmplat adineauri. 

— L-am văzut cum ţi-a șoptit ceva, explică Keita. Ce 
ţi-a zis? 

Simt că mă aprind la faţă și ridic din umeri într-un 
gest degajat, sau cel puţin așa sper. 

— Mi-a dat doar niște sfaturi. 

— Legate de darul tău? 

Dau din cap că da. l-am povestit deja despre dezvă- 
luirile lui Mâini-Albe, lecţiile noastre și ce s-a întâmplat 
ieri cu anunţul lui karmoko Thandiwe. 

— A spus că... 

— Demoni! strigă mulțimea. Toate sunt demoni! 

Un bărbat neîngrijit își face loc prin mulțime, cu o 
privire sălbatică. 

— Nu le lăsați să vă păcălească! În fiecare săptămână ies 
pe porţile alea, înveșmântate în armura spurcată a depra- 
vării. Vor să ne facă și pe noi depravaţi, să facă Otera să 
putrezească din temelii. 

Mulțimea a început să murmure acum și mulți dau 
din cap aprobator. 

— Are dreptate! strigă un bărbat. 

— Demoni! urlă altul. 

— Târfe! 

Ultima declarație vine de la una dintre puținele femei 
din mulțime, o bunică bătrână care poartă o mască în 
formă de soare, de culoare galben-aprins, cu un zâmbet 
grotesc, și care are alături doi băieţi tineri — însoțitorii ei 
bărbaţi, fără îndoială. 

Nu trece mult timp și mulțimea scandează cuvântul: 

— Târfe! Târfe! Târfe! 

Pe măsură ce scandările devin tot mai zgomotoase, mă 
fac mică instinctiv, apropiindu-mă de Britta, care călărește 
la dreapta mea. Cu toate că suntem bine antrenate, știu prea 
bine puterea pe care o poate avea o gloată. Îmi aduc aminte 
de satul meu, îmi aduc aminte ce s-a întâmplat acolo după 
ce au atacat urlătorii-morţii, cum s-au adunat toți sătenii în 
jurul meu, privind impasibili în timp ce Ionas mi-a scos... 

Nu suntem în satul meu. 

Clipesc repede, înțelegând ce se întâmplă. 

Aceștia nu sunt sătenii care s-au întors împotriva mea 
și m-au torturat. Eu nu mai sunt aceeași fată care s-a făcut 
mică și s-a lăsat dezmembrată. Acum sunt mai puternică și 
mai iute. Și cel mai important, sunt antrenată pentru luptă. 

Bărbatul neîngrijit s-a lăsat copleșit de o furie atât de 
clocotitoare, încât se năpustește spre Britta. 

— Târfe demonice! O să vă omor! 

Eu îl trag de pieptul robelor. 

— Să nu te atingi de prietenele mele, mârâi eu. Te fac 
bucăţi înainte să apuci să lovești măcar o dată. 

— lar eu o s-o ajut să le împrăștie în toată Otera când 
termină, pufnește Britta lângă mine. 

Îi dau drumul pe pământul răscolit și îmi şterg mâi- 
nile de praf, dispreţuitor și teatral. În timp ce o fac, pe 
mine pune stăpânire un sentiment cald și încrezător. 
Euforie. Nu-mi vine să cred că am făcut-o, nu-mi vine să 
cred că m-am apărat singură — și pe prietenele mele — în 
fața acelui bărbat. Acum doar câteva luni m-aș fi făcut 
mică într-un colț. 

— Bravo ţie, șoptește Britta cu mândrie când merg mai 
departe. 

Keita, între timp, își aduce calul mai aproape de al 
meu, iar ceilalți uruni îl imită iute, astfel încât să formeze 
o barieră între mulțime și noi. 

— Nu mi-aș fi închipuit niciodată, zice el râzând. Mica 
noastră Deka și-a arătat în sfârșit colții. 

— Mai ciripește tu așa și o să-i înfig drept în tine, puf- 
nesc eu. 

Însă acum bărbatul s-a întors spre mulțime pentru 
sprijin. 

— Sunt demoni! strigă el. Voi, jatu, nu ne puteți minți; 
noi știm cu ce vă ocupați sus pe deal. Știm că faceţi tot 
soiul de lucruri nefirești. Nu acceptăm asemenea mizerii 
în rândul nostru! 

— Are dreptate, strigă bătrâna cu mască în formă de 
soare, strângându-și nepoţii mai aproape. 

— Nu vrem mizeria lor aici! strigă alt bărbat. 

Mă cuprinde furia, iar mâinile mi se apropie pe furiș 
de mânerul sabiei mele atika. Sunt recunoscătoare că 
aceasta e făcută din oțel, spre deosebire de săbiile noastre 
de antrenament. Trebuie să fiu pregătită de orice. 

În timp ce eu fac acest gest, căpitanul Kelechi își în- 
toarce brusc calul cu fața la mulțime. 

— Foarte bine, strigă. Dacă vreți să plece, atunci cine 
e gata să le ia locul în raidul asupra unui cuib de urlă- 
tori-ai-morții din apropiere în care mergem acum? 

Mulțimea tace, nedumerită de întrebare. 

Căpitanul Kelechi continuă. 

— Dacă soldaţii mei sunt demoni, așadar nu sunt demni 
să lupte, ba nu, să moară pentru Otera, cine dintre voi îi 
va înlocui în rândurile noastre? 

Îi aruncă o privire blândă bărbatului. 

— Dumneata? 

Apoi arată spre alt membru al mulțimii. 

— Dar dumneata? Sau dumneata? 

Unul câte unul, căpitanul Kelechi arată spre oameni 
din mulțime, rugându-i să ne ia locul. Mulțimea tace, 
alarmată... și rușinată. O grămadă de oameni și niciunul 
nu-l poate privi în ochi. 

Când nu se oferă nimeni, căpitanul Kelechi dă iarăși 
din cap. 

— Data viitoare când vreţi să mă lăsaţi fără soldaţi, aveţi 
grijă să fiți pregătiți să le luaţi locul mai întâi. 

Îi aruncă o privire severă bărbatului, care se îndepăr- 
tează pufnind. Nu se aștepta să-l ia nimeni la întrebări, 
evident. 

ÎI privesc cum pleacă și mă cuprinde ușurarea. Oame- 
nii din capitală se lasă mult mai puţin stăpâniți de ură 
decât cei din sate, se pare. 

După ce bărbatul dispare, căpitanul Kelechi se în- 
toarce spre noi. 

— Ce mai așteptați? La drum! 

Facem repede așa cum ni se spune. 

În timp ce mergem mai departe pe stradă, cu sunetul 
familiar al Lacrimilor lui Emeka tunând în depărtare, mă 
întorc spre Keita, perplexă. 

— Mereu e așa? Căpitanul Kelechi, vreau să spun. 

Keita se întoarce spre mine și ridică din umeri. 

— E deopotrivă mai bun și mai rău decât îți poți închi- 
pui. 


Periferia răsăriteană a Hemairei e uscată și plină de 
praf, frumusețea ordonată a orașului lăsând loc unei 
câmpii sălbatice, plină de ierburi galbene și baobabi im- 
punători. Baobabii sunt indigeni aici, însă căldura verii 
i-a uscat într-atât, încât frunzele li s-au zbârcit pe ramuri. 
Până și izvoarele și cascadele au secat, pârjolite toate de 
căldura nemiloasă a soarelui. 

Cu cât mergem mai departe, cu atât mi se întețesc 
neliniștile. Cuibul pe care-l atacăm se află la marginea 
junglei, ascuns adânc într-o peșteră. Căpitanul Kelechi 
urmărește mișcările urlătorilor-morţii cu ajutorul couca- 
lilor, păsările-mesager pe care le schimbă cu cercetașii săi. 

Creaturile au fost neobișnuit de active astăzi. Le simt deja 
acolo, o prezenţă vagă și îndepărtată care îmi face sângele 
să curgă mai iute și tot mai iute. De când am început să 
iau lecţii cu Mâini-Albe, sângele meu a devenit din ce în 
ce mai sensibil. 

Planul este să atacăm cuibul mâine-dimineaţă de- 
vreme, când bestiile sunt în starea cea mai vulnerabilă. 
La fel ca oamenii, urlătorii-morţii sunt activi în timpul 
zilei și dorm noaptea. 

Pe măsură ce ziua înaintează, nervii mi se încordează 
tot mai mult. Sunt entuziasmată să încep în sfârșit să 
ucid urlătorii-morții, ca să-mi îndeplinesc scopul pentru 
care mă antrenează karmoko și ca să răzbun moartea 
lui Katya — dar dacă nu pot să-mi folosesc vocea? Sunt 
obișnuită să o chem în timpul lecţiilor cu Mâini-Albe — 
dar dacă nu pot s-o fac aici, fără ea să mă îndrume? 

Sunt tot mai neliniștită în timp ce ne ridicăm tabăra 
la marginea junglei, iar gândurile mi se învârt în jurul lui 
„dacă, dacă“. Sunt atât de preocupată, încât nu îl observ 
pe Keita când se așază lângă mine pe bușteanul pe care îmi 
ascut distrată sabia atika de treizeci de minute. 

— Mai ai? îmi șoptește la ureche, amuzat. 

Mai că îmi sare inima din piept. 

— Pe răsuflarea lui Oyomo, Keita! exclam eu. Aproape 
m-ai făcut să-mi tai degetul! 

Îmi ia cu grijă sabia din mâini și o cercetează. 

— E a cincea oară când te văd că o ascuţi de când am ri- 
dicat tabăra și nici măcar n-a gustat vreun strop de sânge 
până acum. 

Se uită la mine cu coada ochiului. 

— Ți-e frică? 

— Normal că mi-e frică, zic eu, trăgându-mi nasul. 

— Ai fi nebună dacă nu ţi-ar fi, aprobă el, sprijinindu-se 
de copacul din spatele nostru. 

E atât de aproape acum, încât îi simt căldura coapsei 
pe a mea. Încerc să nu tremur de la atingere. 

— La primul meu raid împotriva urlătorilor-morții am 
vomitat atât de mult, că am leșinat, zice el. Când m-am 
trezit, raidul aproape se încheiase. 

— Poftim? 

Mă întorc spre el, cuprinsă de uimire. E prima dată 
când îmi spune lucrul acesta. Am vorbit despre timpul 
pe care l-a petrecut la Sala Jor, dar niciodată despre asta. 

— Rușinos, nu-i așa? ridică din umeri. Eram acoperit cu 
propria-mi vomă când m-au trezit. 

— Câţi ani aveai? întreb, curioasă. 

Cu toate că am petrecut mult timp împreună la antre- 
namente, tot nu știu mare lucru despre viața lui Keita de 
dinainte; pe de altă parte, nici el nu știe mare lucru despre 
a mea. Amândoi avem secrete pe care vrem să le păstrăm. 

Keita rămâne tăcut câteva clipe, privind în depărtare. 

— Opt, răspunde în cele din urmă. Aveam opt ani. 

Fac ochii cât cepele. 

— Opt? repet. 

Keita are șaptesprezece ani acum, ceea ce înseamnă 
că merge la raiduri împotriva urlătorilor-morţii de nouă 
ani. 

— De ce ai lua un copil la un raid? întreb, îngrozită. 

— Am insistat, spune, ridicând din umeri. 

Când mă întorc spre el, îmi explică. 

— Urlătorii-morții tocmai îmi atacaseră casa, îmi omo- 
râseră familia — mama, tata, fraţii... Am vrut să-i răzbun. 
Nu e ușor să treci atât de iute de la ipostaza de mezin la 
cea de orfan. 

Mi se întoarce stomacul pe dos și totul capătă sens. 
Acum înţeleg de ce Keita e atât de disperat să se răzbune, 
de ce nu e la fel de glumeţ și de lipsit de griji precum 
ceilalți băieți. Dacă toată lumea pe care am iubit-o vreo- 
dată ar fi fost ucisă în același timp, într-un mod atât de 
oribil, și eu aș fi închistată. 

Zâmbește ușor, cu o expresie tristă și amară pe față. 

— Până la urmă, n-am putut nici măcar să rămân con- 
știent la începutul luptei. 

Sunt atât de îngrozită, încât îi pun mâna pe ge- 
nunchi. 

— Îmi pare atât de rău, spun. Nu știam. 

— Nu ţi-am spus, zice ridicând iar din umeri. E în 
regulă, presupun. Nu devii lord peste Gar Fatu fără să 
moară cineva mai întâi. 

— Gar Fatu? repet. 

Îmi amintesc vag prezentarea lui Keita de la prima 
noastră întâlnire, dar la vremea aceea nu i-am dat prea 
mare atenție. Gar Fatu este numele regiunii unde a fost 
tata în armată. Apoi: 

— Lord peste Gar Fatu? 

Mereu am crezut despre Keita că s-ar putea să fie aris- 
tocrat, dar chiar un lord? Și peste Gar Fatu, dintre toate 
locurile? Gar Fatu este ultimul bastion care păzește hota- 
rul dintre Otera și Tărâmurile Necunoscute, unul dintre 
cele mai strategice castele din Otera. De ce se află aici cu 
noi în loc să fie la curte și să facă ce fac lorzii și domnițele 
elegante? Familia lui e una dintre cele importante, din 
nobilime. Sau, cel puţin, era. Acum sunt morți cu toții și 
de-asta se află el aici. 

Când ridic din nou privirea spre el, îmi oferă un zâm- 
bet jalnic, dar privirea îi rămâne serioasă. 

Mă doare să-l văd așa. 

— Nu face asta, zic eu brusc. 

— Ce să nu fac? 

— Nu te preface că totul e în regulă când nu e. Nu face 
glume oribile ca să-ţi ascunzi durerea. Eu știu cum e să 
pierzi un părinte. Să-ţi pierzi toată familia. Nu trebuie să 
te prefaci în fața mea. Niciodată în fața mea. 

Keita pare uimit, iar ochii lui aurii îi cercetează pe ai 
mei. În cele din urmă, încuviințează. 

— N-o să mai fac, îmi promite el. 

— Juri? 

Îi întind degetul mic exact așa cum făceam cu mama, 
până îmi dau seama de gest. Îmi retrag iute degetul. 

Spre surprinderea mea, îmi ia mâna și își agaţă dege- 
tul mic în jurul degetului meu. 

— Jur, spune și dă din cap. 

Stăm acolo, cu degetele încleștate, în timp ce aerul 
nopții se răcește în jurul nostru. Restul taberei pare să se 
retragă în depărtare — celelalte alaki care hoinăresc prin 
jur, recruții ghemuiţi laolaltă în jurul unui joc de socie- 
tate ca să-și potolească emoțiile. Până la urmă, tăcerea 
devine prea mult. Îmi desprind neîndemânatic degetul 
și îmi dreg vocea în același timp. 

— Ai mai mers la raiduri după? întreb. După cel la care 
ai vomitat, adică. 

Keita bate din picioare. 

— La nenumărate, spune el. De-asta am fost repartizat 
la Sala Jor. Am văzut mai mulţi urlători-ai-morții decât 
toți jatu de aici la un loc, cu toate că eram doar un recrut, 
așa că au hotărât că n-o să-mi fie prea greu să supraveghez 
câteva alaki. Apoi au decis să mă trimită la Warthu Bera. 
Mi se potrivește mult mai bine, au spus. Însă a trebuit să 

renunţ la grad. Acum sunt doar un recrut modest, pre- 
cum ceilalți. 

— Ești mult mai realizat decât mi-am închipuit vreo- 
dată, spun eu, impresionată. Mă bucur că ești uruniul 
meu. 

Keita zâmbește, iar dinții îi strălucesc. Respir încet și 
toată lumea mea se agaţă dintr-odată de întinderea aceea 
albă. 

— Stai să vezi când o să mergem în sfârșit în campanie 
și o să stau zile întregi nespălat. Duhoarea mea o să te 
impresioneze mai mult decât orice ai mirosit în viaţa ta, 
spune. 

Chicotesc, fermecată fără voia mea. 

— Gata cu glumele, Keita, eu... 

— Nimerite cuvinte, alaki. 

Când ridicăm privirea, căpitanul Kelechi stă în fața 
noastră, cu o expresie dezaprobatoare. Keita și cu mine 
ne ridicăm brusc în picioare. 

Keita își drege glasul. 

— Căpitane, eu... 

— Stăteai de vorbă cu partenera ta când ar trebui să 
inspectezi perimetrul? îl întrerupe căpitanul, ridicând o 
sprânceană. 

Keita face o plecăciune. 

— Scuzele mele, căpitane, spune repede. Mă duc acum. 

După ce Keita dispare în întuneric, căpitanul Kelechi 
se întoarce spre mine. 

— Culcă-te, alaki, spune. Avem nevoie de tine în cea 
mai bună formă mâine-dimineață. 

— Da, căpitane. 

Mă înclin, dar, când ridic capul, el a dispărut deja. 

Luna tocmai a început să coboare pe cer când 
ajungem la cuibul urlătorilor-morții în zorii dimineții 
următoare. Cu toate că restul junglei fierbe mocnit de 
atâta căldură, zona aceasta e învăluită într-o ceață rece 
și lipicioasă. Ne arată că suntem în locul potrivit. Mă uit 
în sus la copaci, cuprinsă de uimire, în ciuda încordării 
care îmi strânge mușchii. În pădurile de acasă nu am 
avut niciodată asemenea uriași cu liane ce se scurg de pe 
ramuri, cu flori viu colorate cuibărite în trunchiuri. Sunt 
atât de frumoși, încât aproape mă fac să uit de teama care 
mă stăpânește. 

Dar dacă nu mă pot cufunda în starea de luptă? Mai 
rău: dacă nu pot folosi vocea? Dacă îngheţ, așa cum mi 
s-a întâmplat cu Katya, și moare cineva? 

Dacă, dacă, dacă... 

Britta mă atinge, făcându-mi semn să mă concen- 
trez. Dau din cap și încerc să alung aceste gânduri inutile 
inspirând adânc, așa cum m-a învățat Mâini-Albe. Mă 
întind în minte spre acel ocean întunecat, spre ușa aurie 
din el. Din fericire, se ivește cu ușurință și, cât ai zice 
pește, intru în starea profundă de luptă, care îmi permite 

să văd și mai limpede în întuneric, iar creaturile de acolo 
scânteiază cu lumina aceea stranie și nepământeană 
în timp ce eu mă mișc fără niciun sunet printre copaci 
împreună cu ceilalți. Zăresc repede săltători, santinelele 
urlătorilor-morții ascunse între ramuri. Bătăile inimilor 
luminează cel mai puternic, tobe vii care pulsează atât 
de zgomotos, încât aproape le simt cum îmi vibrează 
sub piele. 

Fac semn grupului să se oprească, arătând în sus. 
Sunt doi săltători acolo, amândoi bine camuflați în co- 
paci. Nimeni nu i-a văzut încă; nimeni altcineva nu are 
avantajul de a putea să-i urmărească folosindu-se numai 
de bătăile inimilor lor, așa cum pot eu. Din fericire, încă 
nu ne-au observat. O mișcare greșită și o vor face. 

Căpitanul Kelechi întinde un deget spre mine și apoi 
îmi face semn. E timpul să pornești, spune semnalul. 

Fac semn că înţeleg, apoi Britta și cu mine pornim, 
strecurându-ne încet prin vegetația de la nivelul solului, 
având grijă să nu facem niciun zgomot care i-ar alerta 
pe urlătorii-morţii. Sunt vag conștientă de prezenţa lui 
Keita lângă mine, de umbra lui care se pierde și rea- 
pare dintre copaci. Anii de raiduri nocturne împotriva 
urlătorilor-morţii l-au făcut pe atât de tăcut, pe cât este 
de ucigător. Britta, din păcate, nu e la fel de grațioasă, dar 
înaintează și ea în tăcere prin junglă, păzindu-mi spatele 
cu loialitate. 

În câteva clipe, cu toții suntem în vecinătatea am- 
bilor urlători-ai-morţii. Cel mai apropiat de mine cer- 
cetează zona, cu privirea vigilentă la amenințări. Mă 
încrunt, privindu-l. La fel ca aceia care ne-au atacat 
zidurile cu două luni în urmă, parcă e cumva mai ager, 
mai viu decât urlătorii-morții din Warthu Bera. Însă 

nu pare să mă observe cum mă furișez la picioarele lui. 
Am învăţat tactica asta în timpul numeroaselor lecții cu 
Mâini-Albe. 

Acum eu sunt vânătorul. 

— Nu scoateţi niciun sunet, ordon eu, iar vocea îmi 
reverberează și forța aceea cunoscută parcă îmi iese prin 
piele. Veniţi aici jos. 

Amândoi urlătorii-morţii se întorc spre mine în 
același timp, căscând ochii negri de mirare înainte să 
privească la fel de iute în altă parte. Inimile le încetinesc, 
iar bătăile ajung cât un firicel de apă. Când încep să co- 
boare încet, răsuflu ușurată. Chiar funcționează! 

Nu după mult timp, ajung pe pământ, iar Keita îi 
rezolvă repede, retezându-le capetele înainte ca ei să-și 
dea seama ce se întâmplă. Mă străduiesc să nu vomit 
când un miros dulceag de mosc umple aerul și sângele 
albastru li se adună unde le erau capetele. 

Frânturi de imagini. Aur pe podea. Privirea din ochii 
tatei. Privirea din ochii lui Katya... 

Britta mă atinge pe umăr și întorc capul, alungând 
amintirea detestată. Nu mă mai aflu în pivnița aceea și 
nimeni n-o să mă decapiteze aici. În timp ce îmi recapăt 
stăpânirea de sine, Keita vine spre mine, căutând din 
priviri orice semn de oboseală. Încă nu am alungat epui- 
zarea care mă cuprinde ori de câte ori îmi folosesc vocea 
ca să ordon. O simt deja, senzația aceea tulbure care mi 
se întinde în membre. N-o să mai pot rămâne în picioare 
prea mult timp. 

— Excelent, zice el. Nici măcar nu și-au dat... 

Sunetul unor ramuri scuturate ne face atenţi la miș- 
care. Mă întorc și găsesc doi ochi negri de urlător-al-morții 
ițindu-se dintr-un copac din apropiere. Urlătorul-morţii 

se oprește, îngrozit, când vede cadavrele camarazilor săi 
măcelăriți. 

Deschide gura, doar ca să scoată un sunet îngrozi- 
tor ca un gâlgâit când un cuțit îi spintecă gâtlejul, înfi- 
gându-l în copac. Belcalis lasă mâna în jos, dar cuțitul ei 
a venit prea târziu. Țipătul îndurerat al urlătorului-morții 
răsună acum printre copaci. Preţ de o clipă, Keita și cu 
mine ne uităm unul la altul, sperând în van că suntem în 
siguranță, că ceilalți urlători-ai-morții nu au fost treziți. 

Apoi încep urletele, unul mai înfiorător ca altul, atât 
de stridente, încât le aud prin coif. Îl dau la o parte, în- 
cercând să aud direcția din care vin. Eu sunt rezistentă 
la efectele cele mai grave ale țipetelor urlătorilor-morții, 
iar timpul petrecut în caverne cu Rattle și ceilalți 
urlători-ai-morţii m-a făcut să rezist și mai bine. 

Ceaţa se îngroașă, secretată tot mai mult de urlă- 
torii-morții cuprinși de furie, iar Keita mă apucă de braţ, 
alergând spre restul grupului. 

— S-o ia nesfârșitul, sunt prea mulți! șuieră el, iar tălpile 
îi lovesc mai iute pământul. 

Încerc să țin ritmul, dar fiecare pas este o luptă cu 
epuizarea care îmi îngreunează acum membrele. 

— Oi luat-o eu! zice Britta, ridicându-mă în brațe de 
parcă aș cântări cât un fulg. 

— Ține-o aproape! răspunde Keita, pregătindu-și sabia 
când ajungem la ceilalți. 

Căpitanul Kelechi e pregătit pentru sosirea noastră. 

— Scoateți săbiile! ordonă el când detașamentul de raid 
se adună laolaltă. 

Britta mă așază în mijlocul cercului, iar apoi toată 
lumea strânge rândurile, fiecare cu spatele la ceilalți, cu 
săbiile scoase în direcția amenințării iminente. În jurul 


255 


256 


Namina Forna 


nostru ceața se îngroașă și mai tare, iar vârfurile copacilor 
foșnesc în timp ce siluete scânteietoare merg cu pas în- 
tins peste crengi, iar altele înaintează prin tufișuri. Urmă- 
resc ceața, cu membrele atât de grele de-acum, încât abia 
mai pot rămâne în picioare. Epuizarea îmi împovărează 
fiecare mușchi. 

— Vedeţi să nu lăsați nicio deschizătură! strigă căpita- 
nul Kelechi. 

— Da, domnule, zic eu răgușită, iar limba mi se împle- 
ticește de oboseală. 

Corpul îmi devine din ce în ce mai greu, iar ochii 
mei se străduiesc să rămână deschiși. 

Nu contează însă, fiindcă urlătorii-morţii sunt aici, iar 
siluetele lor impunătoare se mișcă încet în întuneric. Sunt 
cel puţin treizeci — mai mulți decât am văzut vreodată 
în viața mea, iar simțurile ascuţite din starea profundă de 
luptă îmi permit să le văd bătăile inimii luminând inter- 
mitent, într-un alb furios, pe fundalul luciului argintiu al 
pielii lor. Când văd cadavrele prietenilor lor, încep să urle 
iarăși, cu un sunet deopotrivă chinuit și furios care îmi 
sfredelește urechile. Dar nu se înrăutățește, nu e nimic din 
agonia fierbinte care îmi pârjolea creierul. 

Urletele ating intensitatea maximă când cel mai mare 
urlător-al-morții, o monstruozitate argintie cu proemi- 
nenţe albe ca niște spini pe toată spinarea, face un pas 
înainte. Aproape că seamănă cu Rattle, iar spinii îi zor- 
năie în timp ce le face semn celorlalți urlători-ai-morții. 
Dar Rattle e mult mai puțin înfricoșător decât acest 
monstru mătăhălos și impresionant care îi face pe ceilalți 
urlători-ai-morții să înceapă să se deplaseze în cerc, cu 
mișcări lente și hotărâte. Îl privesc printre pleoapele atât 

de grele, încât am senzaţia că lupt cu apa doar ca să țin 
ochii deschiși. 

După ce ne-au înconjurat complet, urlătorul-morţii 
argintiu se întoarce spre noi, cu ochii lucind de ură, și 
face un semn hotărât prin care sugerează spintecarea 
gâtului. Urlătorii-morții scot mârâieli joase și huruite din 
gâtlejuri, iar mesajul lor e clar: au de gând să ne ucidă 
lent și dureros. 

— Pe barba lui Oyomo, ați văzut asta? întreabă Kweku. 
Aţi văzut ce-a făcut? 

— O să ne omoare, șoptește Britta, îngrozită. O să ne 
omoare pe toți. 

În glasul ei se simte atâta teroare, încât străpunge 
valul de oboseală care mă zdrobește. Sunt prea mulți 
urlători-ai-morții în preajmă ca să sperăm la victorie dacă 
suntem nevoiți să ne folosim săbiile. Trebuie să fac ceva, 
trebuie să încerc. Inspir, chinuindu-mă să mă cufund mai 
adânc în starea de luptă, chinuindu-mă să mă scutur de 
ghearele extenuării care mă strâng acum și mai tare. 

— Poți să-i controlezi, Deka? șoptește căpitanul Kelechi. 

Înghit, cu limba îngreunată de frică și epuizare. 

— Pot să încerc. 
Căpitanul Kelechi strânge sabia în mâini. 
— Nu încerca — reușește. 

Încuviinţez, închid ochii și îmi îngădui să cad și mai 
adânc în oceanul întunecat al subconștientului meu. 
Vocea aceea șoptește acolo, ca întotdeauna, un amestec 
între propriile mele gânduri și forța care se învârtejește 
în mine. Mă întind spre ea, mă întind spre ușa aurie pe 
care mi-o oferă și aproape imediat o simt, iar prin vene 
îmi curge puterea. 

Zâmbesc, îngăduindu-i să mă umple. Îngăduindu-i 
să-mi dea tărie. N-o să-mi las prietenii să moară, nu aici, 
nu acum. 

— Nu vă mai mișcaţi! ordon eu, iar din corpul meu 
forța iese vibrând. Rămâneți perfect nemișcați. 

Mă cuprinde uimirea când bătăile inimilor urlăto- 
rilor-morţii încetinesc, iar argintiul pâlpâie până ce de- 
vine un gri-șters. Ochii li se împăienjenesc și îngheaţă cu 
toții pe loc, incapabili să se mai miște. Se lasă tăcerea pe 
când ceilalți se uită la mine, uluiți. 

— Pe lacrimile lui Oyomo! exclamă un recrut. 

E suficient cât să-l trezească pe căpitanul Kelechi din 
năuceală. 

— Ce mai așteptați? Daţi fuga și terminați cu ei! 

Cuvintele îi fac pe toți să pornească brusc în acțiune. 
Încep să-i atace pe urlătorii-morţii cei nemișcați, care 
rămân pur și simplu pe loc, cu ochii clipind frenetic în 
timp ce sunt decapitați unul câte unul. În mine urcă o 
senzație întunecată, sufocantă. Pare ceva greșit, atât, 
atât de greșit. Urlătorii-morții sunt complet lipsiți de 
apărare, niciunul dintre ei nu mișcă în timp ce sunt 
retezați — masacrați. Mă prăbușesc la pământ, nemaipu- 
tând să-mi susțin corpul, privind cum râuri de sânge de 
urlători-ai-morții îmbibă țărâna. 

Mă cuprinde scârba în timp ce mormanul de cadavre 
fără cap se preface rapid într-un mic munte. Când luna 
dispare după deal, miasma e sufocantă, iar în mine se 
întețește greaţa de fiecare dată când inspir. 

În sfârșit, se termină, iar celelalte surori de sânge și 
chiar și urunii lor mă îmbrățișează și mă sărută bucuroși 
în timp ce eu zac acolo la pământ, cu trupul complet 
nemișcat. 

— Oi reușit, oi reușit! cârâie Britta. 

— Pe răsuflarea lui Oyomo, Deka, ne-ai salvat, spune 
Belcalis, apoi se încruntă. Deka, ochii tăi... 

— Știu, șoptesc eu, cel mai simplu cuvânt pe care 
reușesc să-l rostesc, în circumstanţele date, iar întunericul 
se înalță și mă cuprinde. 

Când îmi îngădui în cele din urmă să mă las pradă 
acestuia, observ ceva ce n-am mai observat până acum. 
O fetiță cu pielea cafenie, de vreo unsprezece ani, cu o 
rochie albă ce flutură în aer în timp ce fuge de noi, afun- 
dându-se în pădure. 

— O fetiță... zic eu. 

Apoi totul se face negru. 

Când mă trezesc, este dimineață devreme și ne-am 
ridicat tabăra lângă cuibul acum abandonat al urlători- 
lor-morţii. O parte din munca din raid constă în verificarea 
cuibului pentru a ne asigura că niciuna dintre creaturi nu a 
reușit să se ascundă, motiv pentru care trebuie întotdeauna 
să ne instalăm tabăra lângă cuiburi dacă mergem într-un 
raid peste noapte. La fel ca tot ceea ce înconjoară urlăto- 
rii-morții, pământul de aici e rece și umed, iar eu tremur 
din pricina temperaturii când clipesc din ochi și îi deschid. 

— Te-oi trezit! exclamă Britta când mă ridic în șezut. 

Stă în genunchi lângă mine, cu ochii obosiţi, cu 
pleoapele căzute. Cu siguranță a stat trează toată noap- 
tea, precum ceilalți, cercetând zona ca să găsească ultimii 
urlători-ai-morții rămași. 

— M-an trezit, zic eu răgușit, privind în jur. 

Mirosul de sânge de urlători-ai-morții îmi invadează 
nările. Îmi vine să vărs și mă cutremur când văd cada- 
vrele adunate într-un morman în apropiere. Recruţii le 
înconjoară, Acalan și Kweku stau aplecaţi deasupra celui 
cu spinii argintii, cu sprâncenele încruntate a concen- 
trare. Apoi le văd cuţitele... mișcându-se... 

— Ce fac? o întreb pe Britta, îngrozită. 

Ea ridică din umeri. 

— Iau trofee. Acalan zice că vrea spinii. Să-i dea cadou. 

Gândul acesta mă umple de un asemenea dezgust, 
încât vărs lângă salteaua pe care mi-a improvizat-o Britta. 
Dintr-odată îmi amintesc forțat de seniori, cu gălețile în 
mână în timp ce mă tăiau. 

Britta se ghemuiește deasupra mea și îmi pune mâna 
pe frunte. 

— Ești bine? întreabă. Nu ești caldă... 

Mă șterg la gură, dând din cap. 

— Sunt bine, murmur. Doar că încă mai sunt un pic 
obosită. 

În timp ce ea încuviințează bănuitoare, îmi amintesc 
deodată ceva. 

— Fetița, exclam eu. A găsit-o cineva? Fetița din pădure. 
— Despre ce vorbești? se încruntă Britta. Ce fetiță? 
— Cea care a fugit după ce am omorât urlătorii-morţii. 

Britta îmi pune mâna pe frunte. 

— Sigur ești bine, Deka? Nu mai erau alți oameni în 
pădure în afară de noi. 

— Dar... 

— Am fi văzut o fetiţă. 

Eu dau din cap. 

— Poate că halucinam, spun, nesigură acum. Eram 
foarte obosită aseară. Poate că era de la epuizare. 

Britta îmi aruncă încă o privire bănuitoare. 

Aproape mă simt ușurată când Keita vine spre mine. 
Apoi văd că ține în mână ceva ce seamănă cu o blană 
însângerată de urlător-al-morții. Evit intenționat să o pri- 
vesc în timp ce el îmi zâmbește. Acum pare liniștit, ciudat 
de liniștit. Probabil e obișnuit cu așa ceva, să omoare 


261 


262 


Namina Forna 


urlători-ai-morții, să ia trofee precum ceilalți recruți. 
Asta face de când era copil? Gândul acesta îmi întoarce 
stomacul pe dos. 

— Te-ai trezit, spune el, zâmbind. Mă bucur să văd că 
îți revii. 

Observă că mă uit la blană. 

— Primul pe care l-am ucis aseară, explică el, cu o ex- 
presie aproape timidă acum. Mă duc să-l îngrop. Eun 
obicei ciudat, știu, dar mi se pare în regulă, așa că... 

— Deka! I-am făcut praf pe toți, datorită ție. 

Acalan vine spre mine, cu o expresie veselă pe faţă. 
Durează câteva clipe până îmi dau seama ce este: poftă 
de sânge. 

— Chiar ești comandanta urlătorilor-morții, spune el 
cu acea privire neînduplecată. 

— lar noi suntem Fulgerele Morţii, adaugă Adwapa pe 
un ton vesel, apropiindu-se. Deka îi trimite ca pe miei 
la tăiere... 

— Iar apoi noi îi anihilăm! termină Li, rânjind în timp 
ce vine spre noi, însoțit de Kweku. 

Cu toții îmi zâmbesc. Aproape mă înfioară cât de 
fericiți sunt. Cât de liniștiți par. 

Iar eu am făcut posibile toate lucrurile acestea... 

Ce am făcut? 

Sar în picioare, neputând să mai suport nimic din 
conversaţia asta. 

— Ce se întâmplă acum? zic eu, arătând cu capul spre 
peșteră. 

— Sunt zaurieni acolo, răspunde Adwapa. Sunt adunați 
cu toții. 

— De ce ar vrea urlătorii-morţii să aibă zaurieni? mă 
încrunt eu. 

— Nu vor. Urlătorii-morţii nu adună animale. 

Răspunsul acesta ferm vine de la Keita. Lasă jos 
blana urlătorului-morții, se întoarce spre peșteră, apoi 
se uită din nou la mine, cu o privire ciudată și ezitantă. 

— Ce e? întreb, apropiindu-mă. 

iși drege glasul. 

— Sunt... oameni acolo, spune în cele din urmă. 

Când mi se strânge inima la gândul fetiţei aceleia, 
adaugă: 

— Cadavrele lor, adică. Dar sunt doar la intrare. 

Eu dau din cap și mi se face greață când înțeleg ce 
încearcă să spună. Urlătorii-morții au trebuit să găsească 
un loc unde să-i pună pe toți oamenii pe care i-au ucis, 
la urma urmei. 

— O să fie bine, spun eu, pornind spre peșteră. Am 
văzut și mai rău. 

Propriile mele părți ale corpului, împrăștiate pe podea... 

Keita dă din cap, venind după mine. 

În peșteră este cu cel puţin șase grade mai frig 
decât afară, iar un miros îngrozitor de cunoscut se 
răspândește în aer, metalic și crud. Vine din colțul 
intrării, unde pământul e pătat cu roșu-închis și niște 
forme maronii răzlețe sunt împrăștiate la întâmplare 
în țărână. 

Părți de corpuri omenești, exact cum a spus Keita. 

Mă cutremur, înghețând dintr-odată. Încerc să nu 
mă uit mai departe. Încerc să nu văd nimic care ar putea 
semăna cu un cap de fetiță. Acestea probabil sunt rămă- 
șițele unora dintre nobilii care au fost atacați. Încerc 
să nu mă uit dacă au urme de mușcături. Se spune că 
urlătorilor-morţii le place să roadă oasele la sfârșit. 

— Eşti bine? întreabă Keita. 

Dau din cap, încerc să nu-mi las expresia să se pre- 
facă într-una de groază. 

— Se pare că m-am dezobișnuit de frig, spun. 

— O să te obișnuiești repede cu el, spune Keita. Și... cu 
cadavrele. 

Când ridic privirea spre el, uimită, dă din cap. 

— Nici eu nu mă puteam uita la ele când am început. 
Încă nu pot. Unele priveliști nu sunt niciodată ușor de su- 
portat, indiferent câţi ani îți petreci pe câmpul de luptă. 

Dau din cap, curios de liniștită de cuvintele lui. 

— Hai să vedem cuibul, zic. 

Interiorul peșterii este mult mai mare decât mă 
așteptam să fie. În locul unei mici structuri înghesuite 
și întunecate, sunt șocată să descopăr un spațiu deschis 
uriaș, cu pereți colosali care se boltesc spre un tavan înalt. 
O gaură mică din mijloc lasă o lumină slabă să pătrundă 
peste cireada de zaurieni care umblă aiurea în mijlocul 
peșterii, mâncând dintr-un fel de troacă în care se găsesc 
fructe asortate. Cârâie entuziasmați când ne văd. Keita se 
duce să-i cerceteze, dar eu mă uit în continuare prin jur. 

Țărâna este împrăștiată, de parcă ar fi fost greblată. 
Probabil că aici au dormit urlătorii-morții. Acum le văd 
urmele, semnele clare ale unor tălpi scobite, cu patru 
degete, imprimate în pământ. În timp ce privesc în jur, 
tulburată, simt o furnicătură discretă în corp. E altceva 
decât presimţirea pe care o am uneori. 

De data asta nu simt că se apropie ceva. Simt că acel 
ceva este deja aici. 

Mă întorc spre colțul peșterii, unde un pasaj mic 
și întunecat duce spre adâncuri. Senzaţia mea vine de 
acolo și este atât de puternică, încât e aproape ca și cum 
m-aș cufunda în starea profundă de luptă, cu toate că 

știu că încă sunt trează de-a binelea. Vederea nu mi s-a 
schimbat, încă nu văd nicio scânteiere. Chiar și așa, simt 
oceanul întunecat care se întinde în mine, ușa aurie care 
se deschide, tainele ei care foșnesc dincolo de aceasta. 

Mă întind spre ea în timp ce alunec pe cărarea aspră, 
acoperită cu vrejuri, și ajung pe una și mai mică, una 
care șerpuiește și mai adânc, și mă grăbesc ca să mă asi- 
gur că nu sunt urmărită. Nu știu unde merg, știu doar 
că trebuie să merg acolo, trebuie să urmez această sen- 
zație stranie și imperioasă până unde duce ea. De-acum, 
oceanul se înalță, urcând în mine. Nu mai sunt con- 
vinsă că sunt trează de-a binelea, dar, din cine știe ce 
motiv, nu este la fel ca atunci când folosesc starea pro- 
fundă de luptă pentru a-mi antrena vocea. Este un alt fel 
de stare. 

Una a cunoașterii. 

Nu după mult timp ajung la capătul pasajului, care 
este păzit de ceva ce seamănă cu o ușă sculptată. Merg 
spre ea, încruntându-mă. Ce e asta? 

— Deka? 

Vocea Brittei este pe atât de neașteptată, pe cât este 
de zgomotoasă. 

— Deka, ești aici? 

Când silueta ei familiară apare de după cotitură, îi 
fac semn să tacă. 

— Mai încet, zic eu, alarmată de cât de tare îi răsună 
vocea. 

Am senzaţia că acesta este un spaţiu sacru, un spațiu 
pe care nu ar trebui să-l tulburăm. Apoi se ivește și 
Belcalis. 

Oftez. Se pare că nu știu să mă furișez atât de bine pe 
cât credeam. 

— Ce e locul ăsta? întreabă Belcalis, privind în jur. 
— Nu știu, întreab-o pe Deka, zice Britta, întorcându-se 
spre mine, dar eu nu am timp să răspund. 

Curiozitatea mă îndeamnă să înaintez. 

— Şşş, trebuie să faceți liniște, le avertizez, intrând pe 
ușă, după care mi se taie imediat răsuflarea. 

Această nouă porțiune a peșterii a fost modelată de 
mâini omenești; lucrul acesta este limpede imediat, după 
stâlpii și tavanul sculptate minuţios, precum și după 
piatra albastră de pe jos. Nu asta mă șochează însă, ci 
statuile colosale. Este câte una în fiecare dintre cele patru 
colțuri ale încăperii și toate sunt femei, fiecare din câte o 
provincie oterană diferită. Trăsăturile lor sunt diferite, la 
fel și hainele pe care le poartă. 

Este o femeie cu o figură înțeleaptă, din provinci- 
ile de la miazăzi, îmbrăcată în robe vaporoase, cu fața 
ascuţită și șireată, o femeie blândă de la miazănoapte 
înfășurată în blănuri, cu trupul rotunjor ca fața ei zâmbi- 
toare, o răsăriteană războinică, acoperită din cap până în 
picioare cu o armură făcută din solzi, cu aripi pe spinare, 
și o apuseană cu înfățișare de mamă, cu pântecul rotund 
și roditor și o privire caldă. 

Femeile din statui par să nu aibă vârstă — cumva 
bătrâne și tinere în același timp — și se înalță spre tavan 
ca niște uriași pe lângă furnicile care suntem noi. Mă 
duc spre cea mai apropiată, înțeleapta de la miazăzi, iar 
atunci observ altceva. Ceva ce mă oprește în loc. 

Vene de aur. 

Scânteiază aproape eteric pe pielea statuii, identice 
cu venele care scânteiază sub pielea mea. Cu cât mă apro- 
pii mai mult de ele, cu atât mai tare mă furnică pielea și 
încep să înțeleg. 

Britta vine spre mine, aparent uluită când privește 
statuile. 

— Ar trebui să fie... 

— Auritele... spune Belcalis, terminând întrebarea Brittei. 

Nu încape îndoială, când venele acelea sunt atât 
de inconfundabile, precum și alte lucruri: pântecul de 
gravidă al apusenei, pielea închisă la culoare a femeii de 
la miazăzi, strălucirea palidă a celei de la miazănoapte, 
armura cu solzi a răsăritenei, din care ies aripi. 

— Nu arată deloc ca niște demoni, spune Britta, șocată. 
Arată ca... 

— Nişte zei, șoptesc eu, gândindu-mă la toate statuile 
lui Oyomo pe care le-am văzut, care ne privesc furioase 
din colțurile templelor. Arată ca niște zei. 

— Cine ar venera niște demoni ca pe niște zei? întreabă 
Belcalis. 

— Nişte oameni disperaţi, răspunde Adwapa încet. 
Oameni care nu vor să le fie devorate familiile, să le fie 
măcelăriți copiii. Oameni care vor ca pruncii lor să fie zei. 

— Nu înţeleg. 

Britta se încruntă și se întoarce spre Adwapa. 

— Ce vrei să spui? 

Adwapa ridică din umeri. 

— V-aţi întrebat vreodată cum anume au apărut cele 
din soiul nostru? 

— Zeiţele or dat naștere strămoșilor noștri, știu asta 
deja, pufnește Britta. 

— Da, dar cum ne-au dat naștere? Dacă suntem rezulta- 
tul amestecului dintre oameni și demoni, de unde a venit 
partea umană? 

Rămân cu gura căscată, înțelegând în sfârșit ce în- 
cearcă Adwapa să spună. 

— Cine a construit asta, cine le-a venerat pe Aurite... ei 
sunt cei cu care s-au împreunat Auritele. Strămoșii noștri 
oameni. 

— Exact, încuviințează Adwapa. 

— Dar templul ăsta e curat, îngrijit, spune Britta. Cine o 
făcut asta încă mai e prin preajmă. Crezi că mai sunt prin 
preajmă credincioșii? 

— Blasfematorii, vrei să spui, o corectează Belcalis. Asta 
o să spună preoții, nu-i așa? 

Nu le mai acord atenție, fiindcă gândurile îmi șoptesc 
iarăși dintr-odată. Curiozitatea mă cheamă spre altceva: 
heleșteul din mijlocul peșterii. La fel ca tălpile zeițelor, 
este înconjurat de lumânări și flori. Înăuntru scânteiază o 
lumină albastră neobișnuită, care se mișcă și se schimbă 
o dată la câteva secunde. 

E ceva înăuntru... 

Acum mă furnică tot corpul și mă apropii încet de 
creatura din heleșteu, atentă să nu fac nicio mișcare 
bruscă. E aproape ca și cum cunoașterea mă îndrumă, 
iar subconștientul de care mi-a povestit Mâini-Albe îmi 
șoptește instrucțiuni îndepărtate la ureche. 

— Deka, ce faci? 

Glasul Brittei pare atât de departe. Îl ignor și privesc 
în jos, la heleșteu, care e mult mai adânc decât mi-am dat 
seama. De fapt, nu e atât un heleșteu, cât coada unui lac 
subteran adânc. Lucru ciudat, văd limpede până la fund, 
iar acolo înoată ceva — ceva reptilian, șerpuind peste 
niște obiecte mari, sclipitoare, ca niște bolovani, fiecare 
de culoare aproape aurie. 

Răsuflarea mi se oprește în gât și privesc cum crea- 
tura urcă în spirală spre suprafața apei, un animal care se 
mișcă și se schimbă, semănând cu un șarpe. Se oprește 

imediat sub suprafața apei și mă privește. Disting vag 
doi ochi negri inteligenţi, un bot scurt, aproape ca de 
felină, și ceva ce seamănă cu niște urechi membranoase, 
răsfirate în apă. Arată ca un drakos, unul dintre acei dra- 
goni acvatici care pot trăi pe pământ și în aer, dar știu că 
nu este așa ceva. Creatura asta e ceva ce nu a mai văzut 
nimeni până acum; sunt convinsă. 

Mă fixează cu privirea la fel de intens cum o privesc 
și eu. Pare că vrea ceva de la mine. 

Răspunsul îmi vine în minte aproape instinctiv, un 
ordin înăbușit din oceanul întunecat. 

Întinde mâna... 

Mă supun, întinzând mâna în apă și scoțând un mic 
strigăt când un frig mult mai înțepător decât tot ce am 
simțit vreodată îmi îngheață sângele. Când privesc în jos, 
creatura deschide gura și scoate la iveală șiruri de dinți 
ascuţiţi ca niște lame. 

Mă mușcă de braţ, scormonind până ce aurul începe 
să formeze broboane la suprafața apei. 

— Deka! exclamă Britta, alergând spre mine, dar eu 
ridic deja braţul, cu creatura încă prinsă de el. 

Acum pare să se micșoreze, căpătând o înfățișare 
aproape felină pe măsură ce solzii săi albaștri se prefac în 
blană și urechile i se micșorează, până devin niște triun- 
ghiuri netede și catifelate. În câteva clipe, s-a desprins de 
pe braţul meu și se cațără pe mine astfel încât să mi se înfă- 
șoare în jurul gâtului. S-a transformat într-un fel de pisoiaș 
albăstrui mai mare, doar că are niște cornițe pe frunte și 
ochii aceia negri inteligenți, care mă privesc atât de solemn, 
încât nu mă pot abţine să nu-mi frec nasul de obrajii ei. 

Sunt catifelaţi la atingere, dar încă simt solzii de sub 
blană. 

Al meu... Cunoașterea urcă din adâncurile minţii 
mele, oceanul întunecat îmi șoptește secrete, o cunoaștere 
pe care încă nu o înţeleg. 

Chiar și atunci, știu că e adevărat, știu că acesta e 
adevărul. Mâini-Albe mi-a spus să mă încred în vocea 
asta, să mă încred în puterea ascunsă în mine, și mă în- 
cred, motiv pentru care știu că orice ar fi creatura aceasta, 
nu are nicio legătură cu urlătorii-morţii sau cu oamenii 
de afară, nicio legătură cu nimic din ce am întâlnit astăzi. 
Se află aici cu mult înaintea lor și probabil se va afla aici 
cu mult după ei, la fel și orice păzea în lacul acela, bolo- 
vanii aceia mari și sclipitori. 

Al meu. Cunoașterea îmi vibrează sub piele. 

Scarpin creatura sub bărbie, zâmbind când scoate 
niște sunete ascuțite — aproape ca o pisică. 

— Vrei să vii acasă cu mine? întreb și surâd când șuieră 
din nou, de data asta în semn de aprobare. 

— Deka, repetă Britta, iar vocea ei mă trezește din 
năuceală. 

Arată spre creatură. 

— Ce-i aia? 

Mă întorc spre ea și Belcalis, care și-au scos acum 
amândouă armele cu precauţie. Alarmată, strâng creatura 
la piept. 

— Este Ixa, zic eu. E al meu. 


— Să nu spuneți nimănui despre templul de jos, le șop- 
tesc eu fetelor când ne alăturăm celorlalți din detașamen- 
tul de raid. 

Acum, Ixa e bine ascuns în armura mea, imediat dea- 
supra inimii. 


270 


—— fiction connection 


Sânge auriu 


Recruţii și celelalte alaki au cercetat peștera amănunțit 
și nu au găsit nicio urmă de alți urlători-ai-morții. Se 
pare că nu au observat drumul pe care am mers spre cea- 
laltă porțiune și am senzaţia că nu îl vor observa dacă 
nu le arătăm noi. Chiar și acum, curiozitatea încă mă 
stăpânește — îndrumându-mă, cu toate că nu știu cum 
sau de ce. 

— De ce? vrea să știe Britta. 

— Nu știu, cred doar că e... 

— Sacru, mă completează Belcalis. Locul acela e sacru și 
trebuie să-l lăsăm neatins. 

În timp ce eu dau din cap aprobator, ușurată că a mai 
simțit și altcineva ce am simțit și eu, Adwapa puinește 
pe nas. 

— Amândouă sunteţi niște prostănace, iar impresiile 
voastre sunt stupide și periculoase — la fel și chestia aia 
pe care o duci în braţe, Deka, dar despre asta o să vorbim 
mai târziu. Deocamdată, eu nu vreau să fiu demonul care 
îi arată unui grup de jatu un templu dedicat demonilor 
care i-au fost strămoașe și cu siguranţă nu vreau să fiu 
eu demonul care le arată soldaților jatu o creatură nouă 
și ciudată. Asta n-o să se sfârșească bine pentru niciuna 
dintre noi, ați înțeles? 

Dăm toate din cap, înțelegând iute ce vrea să spună. 

— Hai să vorbim despre asta după ce om ajunge acasă, 
zice Britta, fixând cu privirea locul din armura mea în 
care este ascuns Ixa. 

În timp ce ne întoarcem călare la Warthu Bera, tot 
bat cu degetele locul acela ca să mă asigur că Ixa este 
acolo, oprindu-mă doar când se mișcă, mârâind sufici- 
ent de tare cât să-l aud doar eu. Este un sunet care mă 

umple de un fel de ușurare stranie. Ixa este al meu și îl 
voi proteja cu orice preţ, îl voi păstra cu orice preţ. Și el 
pare să aibă aceleași gânduri, fiindcă, atunci când intrăm 
în Hemaira, aud un sunet în minte, unul foarte grav și 
foarte îndepărtat, dar limpede. 

Este vocea lui Ixa, copilărească și nevinovată când 
rostește: De...ka... 

Dis-de-dimineaţă, când mă trezesc, le văd pe prie- 
tenele mele furișându-se spre patul meu, cu armele în 
mână. Ixa îmi doarme pe piept, dar sare în picioare în 
Clipa în care mă trezesc și eu și scoate un șuierat grav și 
înfricoșător care îmi ridică părul pe braţe. 

— Ajunge, Ixa, îi șoptesc eu, neliniștită, iar el se oprește 
imediat. 

Apoi însă fetele ridică armele. 

Ixa sare pe podea, iar mușchii i se preschimbă. În 
câteva secunde, a revenit la forma sa adevărată, arătând 
în fața tuturor ca acel drakos de apă, cu solzii sclipind, 
cu mușchi puternici mișcându-se sub ei în timp ce capătă 
dimensiuni monstruoase. Un hârâit grav i se adună în 
gâtlej și îmi vibrează în tot corpul. 

— Pentru numele lui Oyomo! exclamă Belcalis, flutu- 
rând sabia cu mai multă putere. 

— V-am spus eu, chestia aia e nefirească! zice Adwapa, 
îngrozită. A naibii de nefirească! 

Ixa hârâie din nou, iar eu întind mâinile, încercând 
să liniștesc pe toată lumea. 

— Şşş, Ixa, spun eu, îndreptând mâna spre el. 

Mă cuprinde ușurarea când își freacă nasul gigantic 
de palma mea. Pentru o creatură cu o înfățișare atât de 
amenințătoare, e foarte blând. Aproape ca un copil... 

De...ka? șoptește el, nesigur. Vocea lui este și mai 
clară acum, o șoaptă zgomotoasă în mintea mea. 

— Gata, gata, spun eu liniștitor, iar inima îmi bate cu 
putere. Sunt eu, Deka. 

Transformă-te la loc, îl rog eu prin intermediul gân- 
durilor. Te rog, Ixa? 

De...ka. Ixa se micșorează, iar după câteva clipe, a 
revenit la dimensiunile sale de pisoiaș și a sărit la loc pe 
pat. 

— Oţi văzut? exclamă Britta, uluită. Tocmai s-a trans- 
format, pur și simplu. De ce s-a transformat chestia aia? 

Mă privește îngustându-și ochii. 

— Oi avut tu vreo legătură cu asta? 

— Ixa nu e o chestie, pufnesc eu, ignorându-i întreba- 
rea. Și ce aveţi de gând, mai exact, voi patru? 

Britta arată spre Ixa, care s-a dus acum pe perna mea 
și se cuibărește acolo. 

— Suntem aici în legătură cu aia. Ce e aia, mai exact? 

Mă uit la el, apoi ridic din umeri. 

— Sincer, nu știu sigur ce e. 

— Înţelegi că nu e normală, da? zice Asha. 

Între timp, sora ei i-a povestit totul despre raid și ce 
am găsit acolo — mai puțin partea despre abilitățile mele, 
desigur. 

— Normal, o corectez eu, dându-mi ochii peste cap. Și 
pe bune acum, Asha? Lumea spune că noi nu suntem 
normale și totuși uite cum ne certăm pentru un pisoiaș. 

— E o creatură pe care oi găsit-o într-un templu dedicat 
demonilor care nu doar că-și schimbă forma, ci s-o și 

hrănit cu sângele tău, spune Britta. L-oi văzut cum te-o 
mușcat în templu. 

— Dacă vrea să ne omoare în somn? adaugă Adwapa. 
Te-ai gândit la asta? 

Îmi dau iar ochii peste cap. 

— Oh, pentru numele lui Oyomo, orice ar fi Ixa, nu e 
un monstru, până și eu știu atâta lucru. E doar o ființă 
care își schimbă forma și pe care a crescut-o cine o fi 
locuit la templul acela. 

Măcar atât știu că e adevărat. 

— În plus, când eram în starea de luptă mi s-a spus să-l 
păstrez. 

Britta ridică din sprâncene. 

— Starea de luptă? întreabă, neîncrezătoare. 

Nu pot să le învinovăţesc pe celelalte că nu știu 
mai multe despre asta. Mâini-Albe refuză să le înveţe, 
spunând că ar fi un efort irosit, de vreme ce ele nu au 
abilităţile pe care le am eu. 

— Când sunt în starea aceea, Mâini-Albe spune că văd 
lucrurile mai limpede decât le văd în mod normal. Acesta 
e unul din lucrurile acelea. Ixa nu vrea să ne facă niciun 
rău. 

De...ka... aprobă Ixa. 

— Oi înnebunit, spune Britta. Știi asta, da? 

Oftez, întorcându-mă în pat și trăgând pătura în 
jurul meu. Nu am de gând să mă mai cert. 

— Fiţi atente: mâine o să vorbesc cu Mâini-Albe despre 
Ixa. Dacă îmi spune să mă descotorosesc de el, o să mă 
gândesc la asta. 

— Bine, pufnește Britta. Dar vreau să fiu de faţă, vreau 
să te văd când îi spui. 

— Bine, răspund. 

Aștept până le aud pașii îndepărtându-se înainte să 
mă uit la Ixa. Te rog doar să nu le dovedești că au dreptate, 
bine? șoptesc eu în tăcere. 

De...ka... e răspunsul lui. 

Se ghemuiește lângă mine și adormim împreună. 


Mâini-Albe e întinsă pe rogojina ei obișnuită, cu o 
carafă cu vin de palmier în mână, când ajung la lac pen- 
tru lecții în seara următoare. Îi țin companie niște fructe 
uscate asortate și un platou cu brânzeturi. Mâini-Albe 
adoră să se răsfeţe — asta nu se va schimba niciodată. 
Eu sunt prima care susește, așa că ea îmi arată locul de 
lângă ea. 

— Așază-te, Deka, spune. 

— Da, karmoko, răspund eu, îngenunchind în faţa ei, 
salutul tradițional înainte să iau loc lângă ea, cu mușchii 
încordați. 

Știu că trebuie să-i spun despre Ixa, dar nu sunt sigură 
ce să zic. În plus, Britta încă nu este aici și i-am promis 
că o să aştept până sosește ca să vorbesc cu Mâini-Albe 
despre el. 

— Mi s-a spus că primul tău raid a fost un succes, mur- 
mură ea, turnând un pocal de vin de palmier și întin- 
zându-mi-l. 

Eu scutur din cap, refuzând. 

— Da, karmoko, i-am învins pe toți urlătorii-morții care 
aveau cuibul în peșteră. 

— Minunat, murmură ea, cu acea expresie amuzată 
atotprezentă în ochi, apoi ia o gură de vin. Și ai învățat 
ceva despre darul tău? 

Mă gândesc imediat la felul în care cunoașterea a 
curs prin mine în timp ce eram în peșteră, la felul în 

care starea profundă de luptă m-a cuprins aproape de 
îndată ce sângele a început să mă furnice în semn de 
avertizare. Nu a fost nevoie să meditez, nu a fost nevoie 
să mă forțez să intru în starea asta, ci pur și simplu a venit 
când am avut nevoie de ea și apoi a plecat când nu am 
mai avut nevoie. 

— Cred că încep să înțeleg cum funcționează, răspund 
eu în cele din urmă. 

— Și cum funcționează? 

— Starea de luptă este legată de sângele meu. Dacă 
sângele îmi curge iute, îmi stimulează starea de luptă. 
De-asta înainte trebuia să alerg sau să intru în panică 
pentru a trăi starea de luptă. lar acum știu cum func- 
ționează și vocea. Cred că afectează corpurile urlători- 
lor-morţii. 

Îmi amintesc cum am început să simt bătăile ini- 
milor urlătorilor-morţii înainte să-i văd, făcându-le să 
încetinească de fiecare dată când dădeam un ordin. 

— Puterea curge din mine, iar asta le determină corpu- 
rile să reacționeze, să încetinească. De-asta fac tot ce le 
spun eu să facă, închei eu. 

Ceva din cuvintele mele o provoacă pe Mâini-Albe să 
se încrunte. Pe chip îi apare o expresie stranie. 

— Deci nu e nevoie să vorbești de fapt... Dacă, în loc 
să ne concentrăm pe folosirea vocii, ne-am concentra pe 
direcționarea puterii tale, pe canalizarea ei? 

— Cum? întreb eu, interesată. 

— Mișcări direcționate. Un dans, cum ar fi. 

Mâini-Albe se bate cu degetul pe buze, cufundată în 
gânduri. 

— Da... Cred că trebuie să inventăm o artă marțială 
special pentru tine. 

O artă marţială special pentru mine? Abia pot să cu- 
prind cu gândul așa ceva, dar sigur că Mâini-Albe s-ar 
gândi la un asemenea lucru. 

Toate Umbrele sunt foarte pricepute în ce privește ar- 
tele marţiale. Au chiar și propriul stil de luptă, o serie de 
mișcări grațioase, aproape eterice. Karmoko Huon ni l-a 
arătat odată, dar e inutil pentru alaki, deoarece necesită o 
delicateţe pe care nu o mai avem. Prea multă forță brută 
în mișcările noastre. 

O privesc pe Mâini-Albe în timp ce ea continuă să 
vorbească, tot mai entuziasmată. 

— M-am gândit la asta când am început să-ți predau, 
dar acum știu că este necesar. Începem mâine, nu avem 
timp de pierdut. Campania va ajunge aici în curând și 
vreau să fii pregătită dacă va fi nevoie de tine. 

Dacă va fi nevoie de mine? Îmi înăbuș un hohot de râs 
când aud formularea asta. Mai degrabă când va fi nevoie 
de mine. Știu că Mâini-Albe are de gând să mă folosească 
în campanie, o armă valoroasă pe care o va prezenta cu 
multă pompă împăratului. De-asta mă tot împinge din- 
colo de limite, îmi tot amintește cât de dificilă va fi cam- 
pania, mult mai dificilă decât tot ce am trăit până acum. 

Dacă reușește să mă transforme în arma perfectă, 
poate să capete un statut mai înalt în ochii împăratului. 
Încep să înțeleg cum gândește. 

Chiar și așa, sunt ușurată când silueta cunoscută a 
Brittei apare la orizont. Doar pentru că sunt pregătită 
pentru eventualitatea bătăliei nu înseamnă că vreau să 
mă gândesc la asta. 

— Mai e ceva ce voiam să vă spun, karmoko, zic eu. 

— Da? 

— Am găsit ceva în peștera unde erau urlătorii-morții. 

— Ah, te referi la noul tău animal de companie? mur- 
mură Mâini-Albe. 

Mă uit urât la Britta, care tocmai sosește. 

— l-ai spus deja? 

Faţa Brittei se înroșește de vinovăţie. 

— O trebuit, Deka, e datoria mea să te apăr! 

Mă ridic în picioare, furioasă. 

— Să mă aperi? Ți-am zis să nu... 

— Ei bine, nu e o pisică, asta e clar, ne întrerupe 
Mâini-Albe, bătându-se gânditor cu degetul pe buze. 
Deși... poate fi confundat cu o pisică, de la distanţă... 

Se întoarce spre mine. 

— Tu ce crezi că e, mai exact? 

Clipesc, distrasă preț de o clipă de la furia mea. 

— O ființă care își poate schimba forma, răspund. 
Mama mi-a spus că în provinciile de la miazăzi cutreieră 
asemenea creaturi. 

Mâini-Albe ridică din umeri. 

— Departe de mine să pun la îndoială ce știa mama ta 
că e adevărat, spune ea. 

— Credeţi că e periculos, zic eu, îngustând ochii. 

— Cred că trebuie să afli exact ce este animalul tău de 
companie înainte să-l mai legeni la piept și să-l hrănești 
cu sângele tău. 

Mă întorc din nou spre Britta. 

— l-ai spus și asta! 

I-am permis lui Ixa să soarbă ocazional din sângele 
meu de când l-am scos din heleșteu. Lasă impresia că îi 
place, așa că nu pare să fie cine știe ce problemă. Chiar și 
așa, nu-mi vine să cred că Britta m-a trădat. 

Expresia ei răzvrătită îmi spune că ea nu vede lucru- 
rile la fel. 


279 


Namina Forna 


— O trebuit! șuieră ea. Nu te purtai rațional. 

— Sunt perfect rațională! Eram pe jumătate în starea de 
luptă când l-am găsit și aș fi observat dacă ar avea ceva 
rău în el! În plus... 

— lată ce cred eu, ne întrerupe Mâini-Albe. 

Când mă întorc spre ea fără nicio tragere de inimă, 
continuă: 

— Se pare că ești foarte receptivă în starea de luptă, așa 
că aș continua să ascult de ea. Dacă îți spune că animalul 
tău de companie e sigur, atunci e sigur. Deocamdată... 

Dă din cap, luând o decizie. 

— Îți voi permite să-l păstrezi cât timp fac niște cer- 
cetări. Ai grijă doar să-mi spui ce se întâmplă când îl 
hrănești cu mai mult aur blestemat. Orice reacții sau mo- 
dificări ne-ar putea oferi un indiciu despre originile sale. 

Britta își ia o expresie nemulțumită. 

— Nu-mi place treaba asta, pufnește ea. Nu-mi place 
deloc. 

Eu ridic din umeri, zâmbindu-i superior. 

— Ai cerut să o rugăm pe karmoko să vorbească, iar 
acum karmoko a vorbit. Hai să ne apucăm de lecţie, bine? 


Mâini-Albe este atât de entuziasmată de noua ei idee 
despre crearea unei arte marţiale pentru mine, încât nu 
are timp să ne predea efectiv în timpul lecţiei. 

— Daţi-i drumul cu săbiile, fără restricţii, ne îndeamnă 
ea când sosesc Belcalis și Gazal, apoi se cuibărește pe ro- 
gojină și își petrece următoarea oră mâzgălind ceva pe 
un pergament. 

Cred că inventează mișcările pe care le voi folosi ca 
să-mi controlez puterea, dar știu că mai bine nu întreb. 
Am mai văzut-o așa, când e în toiul antrenamentelor, 

scăldată în valuri de entuziasm. Bătălia — căutarea ei — 
este ceea ce o motivează. În privinţa asta, ea și karmoko 
Huon sunt la fel. 

În timp ce Britta, Belcalis, Gazal și cu mine facem 
ce ne ordonă, hăcuindu-ne și ciopârțindu-ne reciproc cu 
toată forța, ea își vede în continuare de mâzgăleli. 

Se deschid răni și curge sângele. Mâini-Albe nu observă 
nimic în afara pergamentului din faţa ei. În clipa când se 
încheie ora, se retrage în grabă, nerăbdătoare să-și planifice 
următoarele lecții. Sunt recunoscătoare că e atât de absentă. 
Asta înseamnă că pot să-mi petrec mai mult timp cu Ixa. 

Ixa, îl chem, folosindu-mi gândurile ca să-i vorbesc. 
S-a ținut după mine toată ziua sub formă de pisică, așa 
că sunt surprinsă când spre noi zboară o mică pasăre cu 
pene albastre, cornițe și ochi negri. 

Britta se încruntă la ea. 

— Nu e... 

Ixa își ia forma sa felină. 

Mă duc la el, uluită. 

— Ce ești? șoptesc, mângâindu-l. 

De...ka, răspunde el. 

— Deka, zice Belcalis, cu o expresie gânditoare pe faţă. 
Cum plănuiești să ai grijă de el, mai exact? 

— Să am grijă de el? repet, întorcându-mă spre ea. 

— Păi, nu pare genul care mănâncă mâncare gătită. Și, 
după cum se ține după tine, se pare că e obișnuit să aibă 
un îngrijitor. Deci cum ai de gând să-l hrănești? 

Mă opresc. Nu m-am gândit la asta. 

În timp ce mă încrunt, gândindu-mă la răspuns, un 
plescăit îmi atrage atenția către heleșteu. Ixa iese din apă 
înotând sub forma sa de drakos, iar în fălci i se zbate un 
pește. Înfulecă jumătate din el, apoi îmi oferă ce rămâne. 

Eu îl împing înapoi. Poţi să-l mănânci tu, îi spun. 
De...ka? întreabă Ixa, nesigur. 
Mănâncă, îi spun. 
Se supune, înghițind cealaltă jumătate de pește. 
— Ei bine, asta s-o rezolvat, spune Britta și oftează. 
Dar acum pe chipul lui Belcalis este o expresie 
îngrozită. 
— Nu se poate transforma în om, nu? 
Mă întorc spre Ixa. Poţi? 
De...ka? Ixa pare nedumerit de această idee. Începe 
să-și frece nasul de picioarele mele. 
— Nu cred, zic eu, poziționându-mă astfel încât Ixa să 
mi se poată așeza confortabil în poală. 
Îl mângâi și el toarce, lingând sângele care mi s-a 
întărit într-o coajă pe umăr. 
Nu face asta în fața lor, îi spun. 
Se oprește imediat, înclinând capul spre mine. 
Belcalis își îngustează ochii. 
— Vorbești cu ea, nu-i așa, zice — o afirmaţie, nu o în- 
trebare. 
— Cu el, o corectez. Și, da, îi aud vocea în cap... și vor- 
besc cu el în același fel. 
Britta rămâne cu gura căscată. 
— Nu i-oi zis nimic din toate astea lui Mâini-Albe, Deka! 
— Pentru că n-am vrut să-i dau nicio informaţie care 
ar fi putut s-o întoarcă împotriva lui Ixa! Tu ai vrut să 
știi de ce cred că e sigur. De-asta. Pot să-l aud... deși abia 
vorbește, de fapt. Cred că e pui. 
Ridic privirea spre ea. 
— N-o să-i spui lui Mâini-Albe, da? 
Britta își dă ochii peste cap, apoi pufnește pe nas. 
— Nu, o să vă las pe tine și pe ea să rezolvați problema. 

— Mulţumesc, Britta, spun eu zâmbind. 

— Știu că ai impresia că sunt o toantă, oftează ea, dar 
îmi fac griji pentru tine, Deka. Te tot transformi și nu așa 
cum e normal. Mi-e teamă pentru tine. 

În glasul ei e o notă aparte, o rugăminte care mă 
forțează să mă ridic în picioare. 

— Sunt bine, Britta, serios, spun eu, ducându-mă la ea 
și îmbrățișând-o. Totul e bine. 

— Ai grijă doar să fie adevărat, zice ea cu un geamăt. 

E rândul meu să dau din cap aprobator, apoi îi arunc 
o privire lui Belcalis. 

— Ai spus că e obișnuit să aibă un îngrijitor. Zici că el 
crede că sunt mama lui? întreb. 

Belcalis ridică din umeri, îngenunchind, apoi întinde 
mâna spre el. Ixa scoate un sunet mulțumit, iar ea începe 
să-l mângâie. 

— E atât de moale, murmură ea. Și nu pare neprietenos. 
Mâini-Albe a zis că poți să-l păstrezi? întreabă, uitându-se 
de la mine la Britta și înapoi. 

— A zis că încearcă să afle mai multe despre el, ceea ce 
înseamnă că deocamdată rămâne. 

Îl ridic pe Ixa și îi sărut obrăjorii grăsuți. 

— Da, rămâi, nu-i așa, Ixa? 

Ixa șuieră și își freacă fața de a mea. 

— Să nu-l lași să doarmă în patul meu, atâta tot, bom- 
băne Britta. 


— Dar ce e, de fapt? 

Aceasta e prima întrebare pe care o pune Keita când 
îi explic situația cu Ixa. Ca de obicei, stăm sub copacul 
nostru nystria, bucurându-ne de puţinul timp pe care 
îl avem la dispoziție până la cină. Ixa pândește printre 

ramurile de deasupra noastră, năpustindu-se asupra frun- 
zelor de parcă ar fi niște animale micuţe. Keita îl privește 
încruntat. 

— O ființă care își poate schimba forma, ţi-am spus, 
repet eu. 

— Şi dacă l-ai găsit aproape de cuibul urlătorilor-morții, 
de ce nu mi-ai spus? 

— Pentru că mi-ai fi zis să mă descotorosesc de el, răs- 
pund eu, ridicând din umeri și privind în sus la Ixa. 

Mă cuprinde o senzaţie de fierbințeală când îl văd 
cum șuieră suspicios la o frunză. Sau poate e din cauză că 
sunt atât de aproape de Keita. 

Stăm așezați unul lângă altul acum, iar corpurile ni 
se ating de la braț până la gleznă. Dacă aș vrea, aș putea 
să mă întind și să-mi las capul pe umărul lui, să-i ciufu- 
lesc părul tuns scurt și să-l privesc în ochi. Dar sigur că 
nu fac nimic de genul acesta. Cu toate că mă simt mai 
îndrăzneață cu el când suntem aici, sub copacul nostru, 
încă nu sunt chiar atât de îndrăzneață. 

El dă din cap aprobator. 

— Ai dreptate, asta aș fi zis. 

Întoarce capul spre mine. 

— Trebuie să ai grijă, Deka, chestia aia e... 

— Un copil, un copil nevinovat, singur pe lume? 

— O ciudăţenie. Ceva ce majoritatea dintre noi nu am 
mai văzut până acum. Trebuie să ai grijă cu ciudăţeniile, 
Deka. Uneori pot fi periculoase. Uneori, simpla lor exis- 
tență le face periculoase. 

Felul în care mă privește pieziș îmi sugerează că nu 
vorbește doar despre Ixa. 

Eu oftez, uitându-mă în sus la noul meu animal de 
companie. 

— O să-l ţin ascuns, spun în cele din urmă, știind că nu 
vorbesc doar despre Ixa. 

— Ai grijă să fie așa. 

Apoi se întoarce spre mine, cu o expresie ezitantă pe 
chip. 

— Deka, apropo de karmoko a ta... Stăpâna peste Equus. 

— Ce-i cu ea? mă încrunt. 

— l-am întrebat pe comandanții mei dacă au auzit de 
ea și se pare că e destul de... notorie. Se aude că e respon- 
sabilă de sarcinile speciale ale împăratului. 

Trage aer în piept, apoi se uită la mine. 

— Crește monștri pentru el, Deka. 

— Monștri? întreb eu, iar inima îmi stă în loc. 

Toate întrebările pe care le-am avut vreodată mă nă- 
pădesc din nou. 

Monștri... 

Cuvântul acesta îmi cântă toată noaptea un refren 
respingător în cap, forțându-mă să îmi dau seama că am 
fost prea încrezătoare în ultimele luni. Mâini-Albe mi-a 
promis răspunsurile pe care le căutam, dar dacă ea este 
sursa tuturor întrebărilor mele? Cum a apărut ea atât de 
misterios în Irfut și m-a salvat de la lunile de tortură. 
Cum pare să știe tot felul de lucruri despre mine. Oare 
eu sunt unul dintre monștrii pe care i-a creat pentru îm- 
părat? Dar Ixa? Prea s-a potrivit prezenţa lui în heleșteul 
acela. 

Și cum rămâne cu mine? Mama era însărcinată îna- 
inte să-l întâlnească pe tata. Oare Mâini-Albe a avut vreo 
legătură cu crearea mea, un fel de proiect de creștere a 
alaki? Dacă accept că ea l-a creat pe Ixa, atunci e posi- 
bil să mă fi creat și pe mine, e posibil ca și eu să fiu o 
ființă care își poate schimba forma. Poate de-asta mi se 
schimbă uneori ochii, de-asta semăn cu tata, deși nu are 
cum să fie părintele meu adevărat. Dar, dacă așa stau 
lucrurile, de ce să-i permită să mă crească? Sau de ce să 
mă lase să locuiesc în Irfut atât timp? 

Gândurile mi se tot învârtesc în cap până ce niște 
pași străini intră în cameră. Sar în picioare, apoi mă 
liniștesc aproape la fel de repede. Este Gazal. Se apropie 
de patul meu cu un set de robe noi în mână. Probabil a 
fost trimisă de Mâini-Albe. Îmi înăbuș un hohot de râs 
amar când mă gândesc la ironia situației. Vorbești de 
lup și lupul la ușă — există un motiv întemeiat pentru 
zicătoarea asta. 

Mă uit în jur după Ixa, dar din fericire nu e pe nică- 
ieri. Probabil vânează, cum face adesea în timpul nopții. 

— Stăpâna peste Equus îţi solicită prezența, spune 
Gazal, aruncându-mi robele în braţe. Ridică-te. Acum. 

Lângă mine, Britta se foiește și face ochii mari când 
o vede pe Gazal. 

— Ce se-ntâmplă? întreabă îngrijorată. 

— Totul e bine, spun eu, liniștind-o. M-a chemat 
Mâini-Albe. 

— Să n-o lași să te pună să faci nimic ciudat așa de 
devreme, mă avertizează înainte să se întoarcă pe partea 
cealaltă cu un căscat. Săptămâna trecută ne-o pus să ne 
luptăm în lac în armură completă. Aproape m-oi înecat 
de câteva ori... 

Restul cuvintelor îi sunt înăbușite de pernă. 

— N-o las, promit eu în timp ce mă îmbrac. 

Warthu Bera încă e cufundat în întuneric când 
Gazal și cu mine ieșim afară, o pelerină de catifea pe care 
aproape pot întinde mâna să o ating. Torţele încă ard, iar 
luminile din Hemaira pâlpâie slab în depărtare. Cât de de- 
vreme e, mai exact, oare? Știu că nu trebuie s-o întreb așa 
ceva pe Gazal. Este o umbră posomorâtă care mă conduce 
la destinația noastră, una dintre cele mai îndepărtate clă- 
diri de la marginea dealului pe care se află Warthu Bera. 

Mâini-Albe așteaptă înăuntru când intrăm, cu o torță 
simplă în mână. Întunericul pare să se adune sinistru în 
jurul ei. Încerc să nu-mi arăt neliniștea. 

— Dimineaţa bună, karmoko, o salutăm, Gazal și cu 
mine, făcând o plecăciune. 

— Dimineaţa bună, răspunde Mâini-Albe, apoi dă din 
cap spre Gazal. Mulțumirile mele, novice, spune. Poţi 
trece la sarcina următoare. 

Gazal se înclină din nou și iese, strecurându-se la fel 
de tăcut cum a venit. Acum am rămas doar Mâini-Albe și 
cu mine. Ea îmi aruncă o privire. 

— Simt cum ţi se învălmășesc gândurile. Ia spune, Deka. 

Eu încuviințez. 

— Am auzit ceva... tulburător, karmoko. 

— Da? 

— Cum că aţi crește monștri pentru împărat. 

Mâini-Albe pufnește. 

— Și acum crezi că s-ar putea să fii un monstru. Că eu 
te-am crescut cumva. 

Nu mă obosesc să neg. Mâini-Albe își dă ochii peste 
cap. 

— Ce e ciudat la tine, Deka, e că gândurile tale se învâr- 
tesc mereu. Gândești și gândești și mintea ți se rotește în 
niște cercuri mici și fine și totuși nu surprinzi niciodată 
adevărul. Ți-am spus că îți voi da toate răspunsurile îna- 
inte de sfârșitul campaniei și așa voi face. Îţi voi spune 
tot ce trebuie să știi, la momentul potrivit. Deocamdată, 
iată ce trebuie să știi: există mai multe feluri de monștri 
pe lumea asta. Tu nu ești unul dintre ei. 

O privesc în ochi. Sunt fermi, plini de convingere. 
Spune adevărul. Dar eu mai am o curiozitate. 

— Dar îi creșteţi. Pe monștri. 

Zâmbetul cu care îmi răspunde e vag. 

— Eu fac ce trebuie făcut. Acum, să vedem. 

Se întoarce și face un gest în jurul încăperii, care e 
acoperită cu oglinzi mari de bronz, câte una pe fiecare 
perete. 

E evident că discuţia noastră a luat sfârșit. Îmi las 
grijile deoparte. În luptă, dacă stai prea mult timp pe 
gânduri, cu siguranţă o să fii ucis. 

— Probabil te întrebi ce sunt toate astea, zice 
Mâini-Albe, dând din cap spre oglinzi. 

— Da, karmoko. 

— Vezi tu, eu am o teorie, Deka. Eu cred că de fiecare 
dată când îţi folosești vocea, o faci consumându-ți toată 
energia. Asta produce epuizarea pe care o resimţi. Dacă te 
putem face să consumi cantități mai mici, o poți controla 
mai mult. Așadar am formulat o serie de meditații cine- 
tice care îți vor permite să-ți controlezi energia cât timp 
ești în starea de luptă. Să sperăm că în curând vei putea 
să-ți direcționezi energia cu atâta eficienţă, încât nu vei 
mai fi nevoită să cedezi în fața epuizării când îţi folosești 
vocea. Când va veni vremea pentru campanie, vei putea 
să-ți foloseşti abilitatea fără niciun strop de oboseală. 

Mă inundă un sentiment de repulsie numai gân- 
dindu-mă la asta, dar îmi păstrez o expresie neclintită. 
Oricât de multă groază s-ar aduna în mine când mă gân- 
desc să mai omor cu sânge-rece încă un urlător-al-morții 
sălbatic, este datoria mea să apăr Otera. Îmi amintesc 
brusc de Katya, de surprinderea aceea din ochii ei când 
urlătorul-morții i-a smuls șira spinării, apoi de toți acei 
săteni întinși în zăpadă. 

Am o datorie de îndeplinit. Nu mă voi lăsa oprită de 
propria-mi sensibilitate. 

— Să începem cu prima mișcare: centrarea energiei din 
corpul tău, spune Mâini-Albe. Desfă picioarele și ține 
palmele în sus. Acum inspiră adânc. 

Îmi face o demonstraţie, iar eu îi imit mișcările. 

— Închide ochii și vizualizează oceanul din subcon- 
știentul tău. 

O ascult, închizând ochii și imaginându-mi oceanul 
întunecat. Poate că e liniștea nopții, tăcerea din în- 
căperea în care ne aflăm, dar îl simt aproape imediat, 
spărgându-și valurile la marginile minții mele. 

— Intră pe ușa aurie. Dincolo de ea se găsește izvorul 
energiei și al puterii tale. Vizualizează-l ca pe o lumină 
albă care îţi curge prin corp. 

Eu dau încet din cap, cufundându-mă tot mai adânc 
în minte. Când apare ușa aurie, înot prin ea, exact așa 
cum m-a îndemnat Mâini-Albe, apoi privesc, uluită, cum 
o mare de culoare albă se revarsă peste mine. Energia 
mea, strălucind ca o stea îndepărtată. Acum știu de ce 
oamenii scânteiază când îi văd în starea de luptă. Energia 
lor este ceea ce văd, forța de lângă inimă care le strălu- 
cește cel mai tare. 

Mă concentrez asupra puterii mele, simțind cum 
urcă în mine și mă furnică prin tot corpul. 

— Ai găsit-o? întreabă Mâini-Albe. 

— Așa cred, încuviinţez eu. 

— Bine, spune ea, deschizând o ușă pe care nu o remar- 
casem în fundul sălii. 

Gazal și Jeneba așteaptă acolo, în capul unor scări 
întunecoase și amenințătoare. Nu e nevoie să întreb ca 
să știu că probabil duce la caverne, la urlătorii-morții. 

Simt deja prezenţa unuia care vine tot mai aproape, atât 
de familiar, încât îl recunosc imediat. Rattle. 

Este legat și are căluș la gură, luptându-se cu grupul 
de novice care îl trag în sus, pe scări. Când mă vede, se 
oprește și capătă o expresie precaută, așa cum se întâm- 
plă mereu când sunt în preajmă, de la o vreme. Sunt 
surprinsă de cât de docil pare față de urlătorii-morții 
pe care i-am întâlnit în sălbăticie, de cât de ofilit pare. 
Nu reușesc să-mi dau seama ce anume, dar știu că e 
ceva în neregulă cu el și cu ceilalți urlători-ai-morţii din 
caverne. 

— Ai energia? întreabă Mâini-Albe. 

Clipesc, forțându-mi mintea să se întoarcă în 
prezent. 

— Da. 

O simt cum se învolburează în mine, o bilă strălu- 
citoare și albă. 

— Urmează-mi mișcările, spune ea, făcând palma căuș 
lângă inimă și apoi întinzând degetele. 

Energia îi țâșnește din corp, o panglică albă pe care 
o trage încet în sus, desprinzând-o de inimă. În timpul 
ăsta, se întoarce către oglindă, indicând-mi din cap să 
fac și eu la fel. Acum stăm una lângă alta, privindu-ne în 
oglindă în vreme ce ea enumeră instrucțiunile. 

— Trage un fir de energie din inimă până în gât. 
Folosește-l ca să-ţi alimentezi ordinul. Doar atât de puțin, 
nimic mai mult, mă dirijează Mâini-Albe, iar degetele ei 
trag de panglica aceea strălucitoare până îi ajunge în gât. 

Strălucește acolo, mai puternic decât restul energiei 
care i se învârtejește în corp. 

Mi-aș dori să o poată vedea, să-și vadă energia din 
corp, pâlpâind la fel de puternic ca o lumânare. 


291 


292 


Namina Foma 


Însă oamenii nu au aurul blestemat sau abilitatea de 
a intra în starea de luptă. Mâini-Albe nu se vede decât pe 
ea însăși în oglindă. 

Îmi alung acest gând și dau din cap, urmându-i 
mișcările. Acum simt puterea, o văd cum îmi vibrează 
în gât. Mă concentrez asupra ei, mă întorc către Rattle, 
pregătindu-mă sufletește să mă simt vinovată în timp ce 
rostesc ordinul. 

— Îngenunchează, spun eu, iar glasul îmi e hotărât. 

Când Rattle face repede așa cum i se spune, lă- 
sându-se în genunchi, Mâini-Albe bate din palme, mul- 
țumită. 

— Excelent, Deka. 

Eu aprob din cap, zâmbind ușor ca să-i oglindesc 
expresia. Exact așa cum mi-a promis, nu simt nicio epui- 
zare, niciun fel de oboseală. 

— Vă mulțumesc, karmo... 

Cuvintele îmi mor pe buze când îmi surprind imagi- 
nea din oglinda de bronz. 

Ochii îmi sunt negri în întregime, de parcă moartea 
mi-ar străluci pe chip. Deci asta au văzut ceilalți, despre 
asta vorbeau când îmi spuneau că mi se schimbă ochii. 
Probabil că se întâmplă doar când îmi folosesc energia. 
Nu-i de mirare că n-am reușit să văd de fiecare dată când 
am încercat. Mă duc mai aproape de oglindă și mă uit 
mai bine la ei. Se potrivesc, cumva, după felul cum arată 
pe chipul meu. Arată de parcă acolo le-ar fi locul. 

— N-ai mai văzut până acum, nu-i așa, cum ţi se 
schimbă ochii... murmură Mâini-Albe, venind mai 
aproape. 

Scutur din cap, apoi mă întorc la loc spre oglindă. 


tiction connection 


Sânge auriu 


— Acum știu despre ce tot vorbesc, șoptesc eu, aproape 
ca pentru mine. 

După ce îi cercetez pe îndelete, mă întorc spre ea. 

— Să continui? întreb, aruncându-i o privire lui Rattle. 
— Da, aprobă ea. 

Încurajată, mai trag o panglică până în gât și mă în- 

torc spre urlătorul-morţii. 
— Ridică mâinile. 

Se supune din nou și din nou nu simt nicio epuizare, 
nici cea mai mică urmă de oboseală. 

— Lasă mâinile jos, ordon eu, folosind altă panglică. 

Văzând că tot nu simt vreo oboseală, scot încă o 
panglică, fără să-i acord prea multă atenție în timp ce 
ordon: 

— Învârtește-te în cerc. 

Mă cuprinde euforia când face ce îi spun, dar apoi 
urmează alt sentiment: epuizarea, care mă lovește ca un 
ciocan. Mă uit în oglindă și înțeleg repede de ce. Am 
gâtul acoperit de mase de energie. Mult, mult mai multă 
decât ar fi trebuit să iau. 

De ce n-am fost atentă? 

În timp ce eu mă prăbușesc la podea, iar ochii mi se 
închid, Mâini-Albe pufnește enervată. 

— Te-am avertizat, doar o panglică. 


E o treabă obositoare să învăţ să-mi controlez starea 
de luptă. Uneori îmi păstrez controlul și folosesc doar 
energia de care am nevoie ca să-i ordon lui Rattle și 
celorlalți urlători-ai-morţii. Alteori, calculez greșit și iau 
atât de multă, încât abia reușesc să rămân trează până 
seara. În fiecare zi devin tot mai pricepută la folosirea 

abilității mele și nu durează mult până învăţ cum să-mi 
dirijez energia prin vene ca pe niște râulețe de putere, 
toate sub controlul meu. 

E și un lucru bun; raidul în care l-am găsit pe Ixa a 
fost doar primul din multe altele, pe măsură ce ne jucăm 
rolul în exterminarea urlătorilor-morții care traversează 
hotarele Hemairei. La început mă simt vinovată când îmi 
folosesc abilitatea, vinovată că îi las pe urlătorii-morții 
lipsiți de apărare în fața săbiilor camarazilor mei. Apoi 
văd morman după morman de cadavre umane în cuibu- 
rile lor, iar vinovăția mi se transformă înapoi în furie, 
furie față de ceea ce le fac urlătorii-morții oamenilor pe 
care îi omoară. 

Nu ezit să-mi folosesc din nou abilitatea. 

Micul nostru grup devine în scurt timp atât de efici- 
ent, încât oamenii din oraș preiau numele pe care ni l-a 
făcut cadou Adwapa, Fulgerele Morţii, pentru capacitatea 
noastră aparent neobișnuită de a distruge toate cuiburile 
de urlători-ai-morții pe care le găsim. Ne ovaţionează 
și ne aruncă flori când trecem pe lângă ei; o schimbare 
frapantă față de prima dată, când ne strigau că suntem 
niște târfe. 

— Bun venit, Fulgerele Morţii! strigă ei, aliniindu-se la 
marginea străzilor ori de câte ori aud că sosim. 

Aproape ai zice că acum suntem niște eroi, iar oame- 
nilor nu pare să le pese că unele dintre noi sunt femei 
care s-ar putea sau nu să fie ființe umane. Bineînțeles, 
habar nu au de talentul meu deosebit. Nici măcar ce- 
lelalte fete de la Warthu Bera nu știu, cu toate că l-au 
cunoscut repede pe Ixa. În câteva zile, și-a făcut din în- 
carnarea sa felină o prezență familiară la terenul de an- 
trenament, furând pește de la bucătării, fugărind păsările 

și încolăcindu-se la gâtul meu de fiecare dată când nu 
mă antrenez. 

Cu excepția lui Keita, Britta, Gazal, Belcalis, Asha și 
Adwapa, nimeni nu pare să-l vadă ca pe altceva decât o 
pisică prietenoasă și râd de fiecare dată când prietenele 
mele încearcă să-i convingă că nu este așa. Eu mă stră- 
duiesc să nu mă întreb de ce lucrurile stau așa, deoarece, 
pe măsură ce raidurile continuă, succesul nostru crește. 

Lunile trec, iar curând anotimpul rece — așa cum 
e el — începe să se strecoare în Hemaira, făcând zilele 
mai puțin plăcute și nopțile confortabil de răcoroase. 
Acum, urlătorii-morții par să fie conștienți de existența 
noastră, deoarece ne așteaptă tot mai multe santinele. 
Ba chiar reușesc să ne ia prin surprindere de câteva 
ori, rănindu-le destul de grav pe toate alaki cel puțin 
o dată, însă, în ciuda rănilor noastre, în cele din urmă 
noi ieșim mereu învingătoare. Niciun urlător-al-morții 
nu poate rezista puterii mele. Niciunul dintre ei nu 
poate rezista când îi chem. Acum îmi folosesc vocea 
doar foarte rar, preferând în schimb să le fac semn să 
mă asculte. Mișcările mâinilor sunt tot ce îmi trebuie 
acum ca să-i subjug. 

Totul merge atât de bine, încât într-o seară primim 
un vizitator special pentru Fulgerele Morții. În timp ce 
umplem gropile cu nisip, la finalul unui antrenament de 
luptă, cea mai măreață trăsură pe care am văzut-o vre- 
odată — trasă de o pereche de gemeni equus, cu dungi 
negre și albe ca niște zebre și împodobiţi cu bijuterii din 
aur — intră în curte și se îndreaptă spre Mâini-Albe. 

Un bărbat rotofei, îmbrăcat în robe oficiale, co- 
boară din trăsură, apoi îi întinde ceva ce seamănă cu un 
pergament. 

Ea îl cercetează atent și înclină capul. Bărbatul face 
o plecăciune adâncă și respectuoasă, apoi urcă înapoi în 
trăsură și pleacă. 
Când mă vede pe mine și pe Keita, ne cheamă și 
amândoi venim în grabă la ea. 
— Da, karmoko? întrebăm după ce ne înclinăm în fața 
ei. 
Fa ne întinde pergamentul, care e sigilat cu simbolul 
koru. 
— Chemaţi-i pe ceilalți din Fulgerele Morții, declară. 
Am fost invitați la palat de către împăratul Gezo. 


Ochiul lui Oyomo este la fel de auriu pe dinăuntru 
pe cât e pe dinafară. Asta descopăr în timp ce parcurg 
coridoarele împodobite cu aur ale palatului hemairan 
în dimineața următoare, cu inima bătându-mi frenetic 
și plină de îngrijorare. Nu am mai văzut niciodată atâta 
opulenţă în toată viața mea. Oriunde mă întorc, văd 
încă o piatră prețioasă, încă o sculptură impunătoare. 
Soldaţi jatu în cea mai extravagantă armură roșie pe care 
am văzut-o vreodată stau în poziție de drepți la fiecare 
ușă, în timp ce curteni îmbrăcați în robe măreţe șușotesc 
ascunși după evantaie când trecem pe lângă ei. 

Din fericire, suntem îmbrăcate în cele mai bune ar- 
muri pe care le are de oferit Warthu Bera — karmoko 
Huon a insistat să purtăm armură în locul robelor împo- 
dobite pe care celelalte karmoko voiau să le purtăm —, 
precum și măști de război care ne acoperă feţele. Noi, 
alaki, nu mai suntem femei cu sânge omenesc, le-a 
amintit celorlalte karmoko, și e mai bine ca împăratul și 
cei din jurul său să nu ne considere ca atare. 

— Of, burta, șoptește Britta când ne apropiem de ușile 
duble care duc spre sala tronului. Iar m-o apucat. 

— Cum se face că mereu te doare burta când ești tulbu- 
rată? întreabă Li, exasperat. 

— Așa sunt io, oftează Britta. Măcar am masca de război 
pe față și n-o să ne fac de rușine, spune ea, atingându-și 
masca ușoară din bronz. 

Nu știu cum o suportă. Cu toate că aerul e răcoros în 
coridorul acesta gigantic, eu îmi simt masca fierbinte pe 
piele, iar fruntea îmi e umezită de sudoare. 

Keita zâmbește când îmi remarcă neliniștea din 
ochi. 

— Curaj, Deka, șoptește el. Totul o să fie bine. 

— Și ţie la fel, șoptesc la rândul meu. 

Apoi îmi dreg vocea și adaug: 

— Arăţi foarte chipeș azi. 

La fel ca mine, și el e îmbrăcat într-o armură orna- 
mentală splendidă, făcută special pentru ocazia aceasta. 
Dă din cap aprobator, iar eu roșesc și simt o tresărire în 
stomac. Nu ar fi trebuit să-i fac un asemenea compli- 
ment. Ce naiba m-a apucat? 

— Și tu arăţi drăguţ, șoptește el, iar obrajii îmi dogoresc 
de stânjeneală și bucurie. 

Mă străduiesc să nu rânjesc cu gura până la urechi. 
E prima dată când un bărbat care nu e tata sau lonas 
îmi spune că sunt drăguță și vorbește serios. Tata... Mă 
întreb ce părere ar avea dacă m-ar putea vedea acum, 
mă întreb dacă îi e dor de mine măcar. Încerc să evoc 
privirea pe care mi-ar arunca-o, dar nu pot. 

Nu pot să-mi amintesc forma ochilor lui, cu atât mai 
puţin culoarea sprâncenelor lui sau lungimea părului. 

De ce nu pot să-mi amintesc chipul lui? 

Se aud tobe și ușile sălii tronului se deschid, alun- 
gându-mi întrebarea din minte. 

— Fulgerele Morţii, anunţă crainicul împăratului. 

Trag adânc aer în piept ca să-mi fac curaj și pornesc 
pe coridorul lung, încercând să nu mă zgâiesc la nobilii 
care stau de o parte și de alta a încăperii, cu trupurile 
atât de acoperite cu aur și pietre prețioase, încât mă dor 
ochii când le privesc. Am crezut că oamenii de rând din 
Hemaira se îmbrăcau în finețuri, dar nobilii sunt cufere 
cu comori pe două picioare, au hainele și trupurile prac- 
tic incrustate cu pietre prețioase, chipurile acoperite cu 
măști de aur, cu toate că sunt bărbați. Mâini-Albe ne-a 
informat că și curtenii poartă măști pentru a-și arăta 
supunerea față de împărat, așa cum femeile poartă măști 
ca să nu ofenseze ochii lui Oyomo. 

Împăratul stă tocmai în capătul încăperii, separat 
de toţi ceilalți de un tron masiv, acoperit cu văluri. 
Rămân cu gura căscată când văd firele de aur din mate- 
rialul fin de culoare roșie. Se spune că împăratul este cel 
mai aproape de Oyomo de pe lumea aceasta, chiar mai 
aproape decât marii preoţi. Când mă uit la tronul său, 
nu mă îndoiesc nicio clipă. Scările care urcă spre el sunt 
din aur masiv, iar muchiile lor sunt împodobite cu un 
strat subțire de rubine. 

Căpitanul Kelechi și Mâini-Albe, în calitate de repre- 
zentanțţi ai fiecărui grup, se opresc chiar în fața scărilor 
și se ploconesc până la podea. Fac și eu la fel, tremurând 
din tot corpul. Nu-mi vine să cred că sunt aici, chiar în 
fața împăratului. Simplul gând îmi face corpul să tre- 
mure și mai tare. 

— Maiestate Imperială, murmură Mâini-Albe. 

— Stăpână peste Equus, tună împăratul, cu o voce 
profundă și răsunătoare, potrivită pentru silueta sa ro- 
bustă, pe care abia reușesc să o disting dincolo de drape- 
riile transparente. Minunat este să te văd din nou și în 
circumstanţe atât de prielnice. 

Mijesc ochii, încercând să-l zăresc mai clar cu coada 
ochiului, dar e greu, fiindcă marginile măștii îmi blo- 
chează vederea periferică. De ce am vrut să port chestiile 
astea din nou? Mă concentrez, încordându-mi privirea 
în direcția sa. Din câte îmi dau seama, este foarte înalt și 
lat în umeri, dar și masiv, cu toate că bănuiesc că e mai 
mult mușchi decât grăsime. O barbă atent întreținută 
ocupă o mare parte din chipul lui, iar buzele îi par 
aproape feminine, atât sunt de pline. Îl fac să pară puţin 
mai uman, din carne și oase, mai degrabă decât ființa 
zeiască la care mă așteptam. 

Mâini-Albe se ridică brusc în picioare și îl privește. 

— Minunat este să te văd din nou, vere. Arăţi... sănătos. 

Vere? Cuvântul mă lovește ca un fulger. Mâini-Albe 
e din familia regală? Eu am crezut că e doar nobilă, de 
rang înalt, dar cu sânge obișnuit, la fel ca toți ceilalți 
nobili. Când mă gândesc că prin vene îi curge sânge im- 
perial, sângele împăratului... Asta explică atâtea lucruri: 
felul în care oamenii i se supun, încrederea ei aparentă 
în ciuda tuturor greutăților. Până și faptul că nimeni nu 
rostește vreodată numele ei adevărat și că poate să stea 
drept în prezența împăratului. Nu e de mirare că e res- 
ponsabilă de sarcinile sale speciale, de micii săi monștri 
sau ce or fi cu adevărat. E verișoara lui! 

Acum împăratul râde. 

— Ce umor ai, verișoară. Presupun că m-am mai rotun- 
jit în ultimele luni. 

Mâini-Albe ridică din umeri. 

— Dacă spui tu. 

Apoi arată spre noi. 

— lată ce ţi-am promis: Fulgerele Morţii, forțele de 
elită din rândul ucigașilor de urlători-ai-morții, cei mai 
pricepuţi din întreaga Otera. Bijuteriile coroanei din noul 
tău regiment. 

Noul regiment? Mă străduiesc să-mi țin privi- 
rea concentrată în podea în timp ce aud cuvintele lui 
Mâini-Albe. Cum adică „noul regiment“? Mă bântuie 
nedumerirea până ce îmi dau seama de ceva: încă una 
dintre promisiunile ei s-a adeverit. A spus că ne va face 
bijuteriile coroanei în armata împăratului și a reușit. 

Care este adevărul lui Mâini-Albe? mă întreb. E agenta 
împăratului sau altceva? Ceva ce încă nu pot înțelege în 
totalitate. 

Un foșnet se aude dincolo de vălul tronului când 
împăratul dă din cap aprobator. Apoi acesta se întoarce 
spre curtenii săi. 

— Puteţi pleca. 

— Dar, Maiestate Imperială, protestează un curtean 
înalt și cu pielea închisă la culoare. 

— Nu putem să vă lăsăm singur, spune altul. 

— Ar fi un sacrilegiu, obiectează încă un curtean, de 
data aceasta un răsăritean cu o expresie severă. 

Răspunsul împăratului este un singur cuvânt: 

— Acum. 

Curtenii se grăbesc să-i execute ordinul, iar în câteva 
secunde au dispărut cu toţii și ușa se trântește în urma 
lor. Aud un foșnet când împăratul se ridică în picioare, 
apoi pași coborând scările. Tălpi mari și cafenii, încălțate 

în sandale incrustate cu pietre prețioase, se opresc chiar 
în fața mea. 

— Spune-mi, care dintre ele e anomalia? 

— Ridică-te, Deka, ordonă Mâini-Albe. 

Ridic capul, încercând din răsputeri să nu mă holbez 
în timp ce împăratul mă privește de sus. E foarte chipeș 
de aproape, cu părul tuns scurt, mai puțin barba, cu 
capul acoperit de o coroană impunătoare de aur, bătută 
în diamante cât oul de porumbel. Are pielea netedă, de 
nuanța neagră-albăstruie a locuitorilor din provinciile 
de la miazăzi. Casa Gezo a fost alcătuită întotdeauna din 
oameni de la miazăzi. 

Mă privește din cap până în picioare, iar ochii lui 
căprui inteligenți mă evaluează. Au o expresie stranie, 
aproape de recunoaștere, cu toate că nu sunt sigură ce 
recunoaște. 

— Ești foarte scundă pentru o ucigașă, spune în cele 
din urmă. 
— Da, Maiestate Imperială. 
Ridică din sprâncene. 
— Ce accent ai! Vii de la miazănoapte? 
— Da, Maiestate Imperială. 
— Dar ai pielea cafenie. 
— Mama ei era din provinciile de la miazăzi, explică 
Mâini-Albe. O fostă Umbră. 
Împăratul Gezo dă din cap aprobator. 
— Cel mai bun material ca să crești războinici. 
Se întoarce spre ceilalți. 
— Puteți și voi să ridicați capetele. 

Când aceștia îl ascultă, împăratul se întoarce către 

Keita, încruntându-se. 

— Tânărul lord peste Gar Fatu. Am auzit că și tu ai fost 
cu Fulgerele Morţii. 

— Eu sunt uruniul lui Deka, Maiestate Imperială, ex- 
plică Keita. 

Împăratul încuviințează. 

— Ai grijă să o aperi cum trebuie. Mă aștept la lucruri 
mărețe din partea ta, tinere lord, spune el. 

— Da, împărate, spune Keita. 

Mă așez acolo, cu gândurile încă învălmășite, în timp 
ce împăratul se întoarce la tron și ia loc. Se uită la noi de 
sus, cu o privire severă. 

— După cum știți, în curând, armata pleacă în campa- 
nie. Îi vom extermina pe urlătorii-morţii, le vom distruge 
cuibul primordial și vom porni pe calea spre victorie în 
această luptă interminabilă. 

Împăratul se apleacă mai aproape. 

— V-aţi descurcat bine în ultimele luni, Fulgerele 
Morţii. Vestea isprăvilor voastre a ajuns și la urechile 
mele. Drept răsplată, veţi călări la dreapta mea, chiar în 
fața armatei, în regimentul special pe care l-am alcătuit 
din cei mai buni soldați ai Oterei. 

Ne uităm cu toții unii la alții, șocați. Mâini-Albe 
ne-a spus cam același lucru, dar să auzim asta de pe 
buzele împăratului însuși... e puțin cam mult. Britta, 
Belcalis, Gazal și cu mine arătăm sfârșite de oboseală 
acum, dar băieții, mai ales Li și Kweku, arată de parcă 
le vine să sară în sus de bucurie. Acalan este singurul a 
cărui reacție seamănă cu a noastră, atât de copleșit e de 
această onoare. 

Mâini-Albe face o plecăciune grațioasă. 

— Ne onorezi, vere, spune ea. 

— Nu, tu mă onorezi, insistă împăratul. Îți mai amin- 
tești când ai venit la mine cu ideea soldaților alaki? 

Sunt șocată. Ea a venit la el? Mă uit lung la Mâini-Albe, 
cu ochii aproape ieșiți din orbite, și înțeleg ce tocmai a 
spus împăratul. Regimentul de alaki, sfârșitul Mandatului 
de Moarte — toate astea au fost mâna ei? Corpul începe 
să-mi tremure și mă copleșește recunoștința. Orice ar fi 
Mâini-Albe, orice ar fi făcut, a salvat vieţile a nenumărate 
fete. Le-a salvat de la o moarte sigură. M-a salvat pe mine. 

Măcar pentru atât și tot trebuie să-i recunosc meri- 
tele. 

Abia îl aud pe împărat când continuă: 

— Am fost neîncrezător, ba nu, revoltat de simpla idee 
ca niște fete impure să participe la luptă. Dar voi toate 
mi-ați demonstrat cât am greșit, iar acum Otera este 
într-o poziție mult mai bună datorită vouă. Terenurile 
de antrenament ale alaki au decimat hoarde de urlă- 
tori-ai-morții, rărindu-le armatele pe care le vom înfrunta 
în timpul campaniei. 

— Va fi una lungă, credeţi-mă, dar cu alaki alături acum 
noi vom avea avantajul în luptă. Să continuăm pe acest 
drum și să ne conducem îndrăgitul Unic Regat spre vic- 
torie, eliberându-l de plaga aceasta a monștrilor o dată 
pentru totdeauna. 

— Își mulțumesc pentru cuvintele tale amabile, vere, 
spune Mâini-Albe, înclinându-se. 

Cu acest gest, audiența noastră la împărat ia sfârșit și 
ieșim cu spatele din încăpere, ca să nu-l jignim arătându-i 
dosurile. 

În timp ce ne întoarcem călare la Warthu Bera, iar Ixa 
îmi iese din bagaj ca să mi se așeze pe umăr, nedumerirea 

mea continuă să crească. Mâini-Albe creează monștri 
pentru împărat și totuși ea l-a convins să construiască 
terenurile de antrenament pentru alaki? Oare chiar cre- 
ează monștri sau acest lucru e una dintre numeroasele 
amăgiri pe care le poartă pe post de mască? Este un per- 
sonaj negativ sau salvatoarea care ne-a protejat? Nu mai 
știu ce să cred. Doar că am atâtea lucruri pentru care să-i 
fiu recunoscătoare, mult mai multe decât știam. Cu toate 
avem, motiv pentru care noi, neofitele, continuăm să ne 
uităm lung la ea, nesigure ce să spunem, în timp ce ea 
călărește în față pe Braima, cu Masaima mergând la trap 
în pas cu ei. 
După o vreme se întoarce spre noi. 

— Vă simt gândurile ca pe niște insecte mărunte care 
îmi mișună pe spate. 

— L-aţi convins pe împărat să construiască terenurile de 
antrenament. De ce? întreb. 

Ridică din umeri. 

— Pentru că nu-mi place să văd lucruri care se iro- 
sesc, de-aia. Alaki erau aruncate la gunoi, pur și simplu. 
Irosite... 

— Ne-aţi salvat, șoptește Belcalis. 

Spre uimirea mea, ochii îi sunt scăldați în lacrimi și 
au în ei o expresie stranie, neliniștită. 

— Ne-aţi salvat... 

— Are dreptate, spune Britta. Fără dumneata, cine știe 
unde ne-am afla? 

— Hai, nu deveniți sentimentale, pufnește Mâini-Albe. 

Pentru prima dată, observ că e emoționată. 

— Dacă chiar sunteți recunoscătoare, arătați-o pe câm- 

pul de luptă. 

— Oh, așa vom face, promite Adwapa. Cu siguranţă. 
Mâini-Albe pufnește, merge mai departe, iar eu 
continui să o privesc, încă neștiind cu siguranță ce să 
cred. 


Când terminăm lecţiile mai târziu în seara aceea, 
Belcalis și cu mine rămânem în urmă ca să strângem ar- 
mele. Toate facem cu schimbul în fiecare seară, iar astăzi 
e rândul nostru să lustruim și să punem la loc săbiile cu 
care ne-am antrenat. Ca de obicei, sunt foarte murdare, 
așa că trebuie să le înmuiem cu grijă în aqua regia, apoi 
să le frecăm ca să îndepărtăm coaja de aur formată de 
sângele vărsat. 

Acum frec mai viguros ca de obicei, gândindu-mă ne- 
încetat la toate lucrurile pe care le-am aflat azi. Mâini-Albe 
ne-a scăpat de Mandatul de Moarte și ne-a oferit șansa 
de a lupta. Exact așa cum a promis, suntem bijuteriile 
coroanei împăratului și vom călări la dreapta lui peste 
nici două luni și vom elibera Otera de urlătorii-morții o 
dată pentru totdeauna. S-a dovedit iar și iar a fi o femeie 
de cuvânt. 

Atunci de ce mă simt agitată? 

Când termin de lustruit săbiile din sala de arme, mă 
întorc spre Belcalis. Ea mai prepară niște aqua regia, cu o 
expresie preocupată în timp ce amestecă soluția chimică. 
De obicei, aș lăsa-o în pace, cu gândurile ei, dar astăzi a 
fost o zi ciudată, fără îndoială. Trebuie să stau de vorbă 
cu cineva. 

— Îți vine să crezi că a fost Mâini-Albe de la bun înce- 
put? zic eu, sperând să pornesc o conversaţie. 

Mă apropii de locul unde așază săbiile. 

— Ce noroc am avut că a venit ea. Dacă ne-am fi născut 
cu doar un an mai devreme, deja am fi fost executate. 

— Noroc? 

Cuvântul picură precum acidul de pe buzele lui 
Belcalis. 

— Există așa ceva pentru cele din soiul nostru? 

O văd cum tremură, cu toți mușchii înfiorați de o 
mânie abia stăpânită. Cu toate că vorbește rareori despre 
trecutul ei, știu că a fost într-un loc îngrozitor înainte să 
vină aici. 

Oriunde s-ar fi aflat, știu că a fost chiar mai rău decât 
în pivnița templului, că a fost un loc de coșmar, care 
o face să se trezească urlând cel puțin o dată la câteva 
săptămâni și o umple de o durere constantă și o furie 
nesfârșită. 

— Ce ţi s-a întâmplat ție... ce mi s-a întâmplat mie... 
lucrurile astea ne schimbă, zice Belcalis. Ne schimbă 
în feluri fundamentale. Împăratul și oamenii lui pot să 
se folosească de Mâini-Albe și de restul karmoko să ne 
transforme în războinici, pot chiar să ne ofere iertarea, 
dar nu pot să schimbe niciodată ceea ce au făcut. Nu pot 
să ia niciodată înapoi ororile care ne-au fost pricinuite 
deja. 

Aur pe podea... privirea din ochii tatei... Amintirea tor- 
turii mele iese la iveală înainte să o pot opri, împreună 
cu greutatea aceea cunoscută care o însoțește. Durerea și 
umilința care apar din nou la suprafață. 

Am fost atât de devotată transformării mele într-un 
mic războinic perfect în ultimele luni. Oare chiar am 
crezut că am trecut peste toate aceste lucruri? Chiar am 
crezut că aș putea să uit și să iert, cât ai bate din palme? 

Dacă nu ar fi fost Mâini-Albe, aș fi și acum tot în 
pivnița aceea și seniorii tot ar face ceea ce au făcut, 
profitând de ignoranța mea, de disperarea mea, ca să se 
asigure că mă supun în continuare atrocităților pe care 
le ascundeau sub masca pietăţii. Înțelegerea acestui lucru 
mă izbește, la fel și încă ceva: 

— Nu-mi mai amintesc lucrurile ca înainte, șoptesc eu, 
privind în sus către Belcalis. 

Măcar de data asta, îmi îngădui să simt durerea care 
se încolăcește strâns în mine, durerea pe care o înăbuș 
atât de des, în încercarea de a mă preface că sunt bine. 

— Aveam o memorie excelentă, dar, după cât am stat 
în pivniță, îmi scapă lucruri mărunte. Cum ar fi chipul 
tatei... Singurul lucru pe care mi-l amintesc acum despre 
el e expresia lui de când m-a decapitat în pivniță. Trăsă- 
turile lui, cum îi arăta zâmbetul... nu-mi mai amintesc 
nimic din toate astea. 

Este o recunoaștere îngrozitoare și rămân fără aer, 
încercând să mă înarmez cu mai mult curaj împotriva 
forţei sale. 

— Știu că a fost rău ce a făcut, dar e tatăl meu. Singurul 
pe care-l am, în orice caz. Au fost vremuri bune, îna- 
inte... Acum, de fiecare dată când încerc să mi-l amin- 
tesc, chipul lui e încețoșat. 

Privesc în jos, surprinsă de lacrimile din ochi. 

— Toate amintirile mele dinainte îmi scapă printre 
degete. Oare de-asta mi-am uitat azi furia atât de ușor? 
De-asta am uitat toate lucrurile prin care am trecut? 

— Aveam treisprezece ani când s-a întâmplat, spune 
Belcalis încet, întorcându-se spre mine. M-am tăiat în 
timp ce feliam ceapă. Ceapă. Îţi vine să crezi ce prostie? 

Fetele nu trebuie să se joace cu cuțitele... Când tata a 
văzut aurul, a știut imediat ce este, doar era preot. A 
crezut că e voia lui Oyomo ca sângele să-mi apară de 
mică, un semn că trebuie să fiu cruțată. Așa că l-a chemat 
pe fratele lui din Gar Calgaras și l-a rugat să mă ajute să 
dispar în oraș, ca să nu trebuiască să fiu supusă vreodată 
Ritualului Purităţii. Tata avea încredere în fratele lui, îl 
iubea... Era apotecar, un om bun care ajuta oamenii. 
Râde scurt și amar. 

— N-a trecut nici măcar o lună până ce „omul bun“ 
m-a vândut la casa de toleranță. Dar asta a fost o greșeală, 
vezi tu. Când codoșii mi-au văzut sângele auriu, și-au dat 
seama că e adevărat, l-au omorât imediat ca să nu-i aducă 
niciodată pe jatu la ei — din greșeală sau nu. Și m-au 
oferit celor mai... deosebiți clienți. Celor cărora le place 
să le facă rău copiilor, cărora le place să-i vadă cum urlă. 

Acum îmi tremură mâinile. E atâta durere în ochii 
lui Belcalis, încât îi simt ecoul adânc în sinea mea. 

— Belcalis, spun eu, nu trebuie să... 

— Le dădeau câte un cuţit când intrau în cameră. 

Vocea lui Belcalis e gravă și plină de durere când 
continuă. 

— „Puteţi să-i faceți orice și o să se vindece“ — asta le 
spuneau. O să se vindece. 

Glasul lui Belcalis se frânge când rostește aceste 
cuvinte. 

— „Nu contează ce-i faceți, nu contează cât de rău o 
răniți, dacă o striviți în picioare, o să se vindece. Mereu 
o să fie ca nouă. Chiar și dacă îi tăiaţi gâtul.“ 

Belcalis suspină dureros, iar în mine ceva se face 
fărâme. În ultimele luni am fost atât de hotărâtă să-mi 
îngrop durerea, să-mi dovedesc că sunt în regulă, am fost 

atât de concentrată pe necazurile mele, încât am uitat că 
și alte fete suferă. 

— Belcalis... șoptesc. 

Întinde mâna brusc după șnururile robei și începe să 
le dezlege. Eu fac ochii mari. 

— Belcalis, nu trebuie... 

— Vreau să vezi, insistă ea. Mai ţii minte cicatricile alea 
pe care le-ai văzut demult? Uită-te acum. 

Își scoate roba și se întoarce, arătându-mi spinarea. 
Rămân cu gura căscată. 

— Au dispărut. 

Acum spatele ei e perfect neted. Dar bineînțeles că 
așa e. Singurele cicatrici care rămân sunt cele dobândite 
înainte de prefacerea sângelui. 

— Odată ce am încetat să mai fiu rănită, necinstită, 
s-au șters. 

Zâmbește amar. 

— lar ăsta e cel mai rău lucru. Corpul fizic se vindecă. 
Cicatricile se șterg. Dar amintirile sunt pentru totdeauna. 
Chiar și când uiţi, rămân în tine, ies din nou la suprafață 
când te aștepți mai puțin. 

Acum îmi tremură tot corpul. 

— Îmi pare atât de rău, șoptesc. Îmi pare atât de rău. 

Belcalis scutură din cap. 

— Nu vreau să-ți pară rău, spune. Vreau să păstrezi 
amintirea cicatricilor mele. Am nevoie să-și aducă aminte 
cineva ce s-a întâmplat cu mine. Am nevoie de cineva... 

Mă apropii iute de ea și o strâng în brațe. 

— N-o să uit, îi promit. N-o să uit niciodată. 

Lacrimile pe care Belcalis și le stăpânește de atât 
timp țâșnesc însoțite de suspine adânci, care o fac să se 
cutremure. 

— Să nu uiţi, plânge ea. Poate că acum au nevoie de 
noi fiindcă suntem valoroase, poate se prefac că ne 
acceptă, că ne răsplătesc, dar să nu uiţi niciodată ce 
ne-au făcut mai întâi. Dacă au făcut-o o dată, Deka, cu 
siguranţă o s-o facă din nou, indiferent de promisiunile 
lor sofisticate. 

— N-o să uit, șoptesc eu, cu lacrimile curgându-mi 
pe faţă și hotărârea crescându-mi în suflet. N-o să uit 
niciodată. 

Este seară și înaintăm greoi prin mlaștinile de la ho- 
tarul de la miazăzi al Hemairei, îndreptându-ne spre un 
cuib de urlători-ai-morții ce se află adânc în smârc. Dea- 
supra noastră atârnă o ceață deasă și un nor de țânțari, 
care ne ciupesc de obraji fără încetare. Lipitorile ar face 
același lucru cu picioarele noastre, însă, din fericire, pur- 
tăm cizme rezistente cu ocazia asta. Chiar și așa, este cel 
mai epuizant raid în care am fost vreodată. Acum, că se 
apropie campania cu pași repezi, pornim în raiduri și 
mai dure, pe terenuri și mai dificile, în locurile în care 
urlătorii-morții se amestecă atât de bine în mediul în- 
conjurător, încât aproape nu-i observi niciodată până 
nu e prea târziu. 

— E ca în Tărâmurile Infernale, pe bune, mormăie 
Britta în barbă. 

— În mă-sa de Tărâmuri Infernale, mârâie Belcalis — 
insulta ei preferată în momente ca acestea. 

Keita ridică din umeri. 

— Dacă aici vi se pare urât, staţi să veniți în vizită la 
casa familiei mele din Gar... 

O piatră vâjâie pe lângă el atât de iute, încât abia 
are câteva secunde să se ferească. Mă cufund imediat 
în starea de luptă, iar timpul pare să încetinească și ob- 
serv cât de tăcută a devenit mlaștina. Nefiresc de tăcută. 
Urlătorii-morţii sunt pe aproape. 

Puterea îmi curge prin vene când ridic mâinile, adu- 
nându-mi energia în ele. Aerul din jurul meu începe să 
vibreze în timp ce corpul îmi ascultă ordinul nerostit. 

— Arătaţi-vă, spun. 

Trestiile din jurul nostru foșnesc când urlătorii-morții 
se strecoară printre ele, răspunzând chemării mele. Con- 
stat cu surprindere că toți poartă niște cercuri ciudate 
din metal în jurul capului. Mijesc ochii la ele, între- 
bându-mă ce ar putea fi. Unul dintre urlătorii-morții dă 
din cap spre ceva ce se află în spatele meu. 

Mă întorc brusc, alarmată, iar atunci îmi înțeleg 
greșeala. Cercurile acelea de metal sunt cohleani, care 
îi apără pe urlătorii-morţii de efectele vocii mele. Și noi 
purtăm același lucru pe sub coifuri pentru a ne apăra 
de strigătele urlătorilor-morţii. Înainte să pot face un 
gest pentru a-i țintui locului, unul dintre urlătorii-morții 
îmi aruncă o piatră în față, zdrobindu-mi maxilarul și 
gâtul. Gâlgâi, iar sângele curge șuvoaie din rămășițele 
maxilarului meu, dar următoarea piatră e și mai mare 
și îmi rupe mâinile, ca să nu le pot mișca. Acum sunt 
în stare de șoc, corpul mi se răcește, iar întunericul îmi 
cuprinde vederea. Nu pot nici măcar să înțeleg faptul că 
urlătorii-morții folosesc pietre și cohleani, că e evident 
că și-au făcut planuri pentru sosirea mea. Tot ce simt e 
durere și confuzie în timp ce sângele auriu se scurge din 
mine, revărsându-se în apă. 

— Deka! 

Keita vine în fugă spre mine, folosindu-și corpul ca 
să mă apere de furtuna de pietre pe care le aruncă acum 
urlătorii-morţii. 

Mai mulți monștri ies în goană din tufele mlaștinii, 
cu praștii în mâini. E o ambuscadă, dar nu pot face 
nimic, nu pot decât să gâlgâi în continuare neajutorată 
în timp ce propriul meu sânge îmi îneacă gura și gâtul. 
De-aș putea măcar să-mi mișc mâinile... un deget. 

— Cheamă-i înapoi, Deka! mugește căpitanul Kelechi. 

Fiind om, nu vede ce mi s-a întâmplat în întuneric, 
în timp ce bate în retragere împreună cu ceilalți. 

— Nu poate, a fost lovită! răspunde Keita, lipindu-mă 
mai tare de corpul lui. 

Acum vederea îmi e pătată cu negru și nu îmi mai 
simt membrele deloc. S-a scurs deja sângele din ele. O să 
mor din nou. E oare moartea mea finală? Nu mi s-a mai 
zdrobit niciodată fața până acum. Seninătatea gândului 
mă șochează, forțându-mă să lupt împotriva frigului și 
a neajutorării. 

Nu, nu, nu! Trebuie să rămân trează. 

Keita îmi acoperă gâtul disperat, încercând să 
oprească sângele. 

— Deka! strigă el. Deka! 

Nu pare să remarce urlătorii-morții care se adună în 
jurul lui, cu ghearele scoase. Încerc disperată să arăt spre 
ei cu privirea, încerc să-l fac pe Keita să-i vadă, să-i ob- 
serve. Ai grijă, Keita! încerc să spun, dar în zadar. Nu mai 
pot să-mi mișc limba — și nicio altă parte a corpului, de 
fapt. Întunericul s-a adunat acum în jurul meu, aducând 
cu el acea răcoare familiară. Pielea mi se poleiește deja, 
căpătând nuanța aceea aurie sinistră. Ar trebui să fiu 
ușurată că e doar o aproape-moarte, dar nu sunt. Mă tem 

pentru Keita, mă tem pentru toţi prietenii mei. Ce o să se 
întâmple cu ei după ce intru în somnul aurit? Te rog, te 
rog, fă ca toți să fie bine. 

DEKA! Nişte solzi albaștri reptilieni trec ca un fulger 
pe lângă mine, odată cu un corp de dimensiuni monstru- 
oase. Țipetele urlătorilor-morții umplu aerul când crea- 
tura enormă intră în ei ca un plug, cu ghearele lucind, cu 
fălcile trosnind. 

Ixa? îmi răsună în minte, iar gândurile îmi sunt în- 
depărtate și încețoșate. 

Și atât e tot ce am timp să întreb înainte să mă 
cufund în somnul aurit. 


Când mă trezesc, e întuneric complet și eu sunt 
cuibărită într-o pătură caldă și moale. Mă întind, lăfă- 
indu-mă în ea. Nu m-am mai simţit atât de confortabil 
de o veșnicie. 

— Se trezește! exclamă o voce. Deka, Deka, mă auzi? 

Britta? mă gândesc. E greu să pătrund dincolo de în- 
tunericul care mă înconjoară și, sincer, nu vreau să o fac. 
Îmi place aici, în întuneric. E atât de comod. 

— De ce nu ademenim creatura să coboare — sau de ce 
nu tragem în ea? sugerează o voce enervată — vocea lui 
Gazal. 

— Ah, da, pare foarte rezonabil, răspunde altă voce tă- 
ioasă și sarcastică. 

O recunosc imediat ca fiind a lui Adwapa. 

— Să tragem în singurul lucru care ne apără dacă se 
întorc urlătorii-morții. 

— Nu ne apără pe noi, o apără pe ea. 

Vocea aceasta îi aparține lui Li și nu sună deloc ve- 
selă, ca de obicei. 

Pătura din jurul meu foșnește când se apropie pași, 

plescăind zgomotos prin noroi. 
— Deka, trezește-te, te rog. 

Vocea aceasta e a lui Keita, iar el pare îngrijorat. 

— Nu putem să plecăm de aici până nu te trezești. 

Keita! Simplul gând mă străfulgeră, făcându-mi întu- 
nericul fărâme. 

— Keita? întreb eu răgușit, clipind ca să mă trezesc. 
Trăiești! 

Simt ușurare amintindu-mi când l-am văzut ul- 
tima oară — când și-a folosit corpul ca să mă apere de 
urlătorii-morții care se adunau în apropiere. Dar e viu și 
sănătos. Privesc în jur, încercând să-mi revin. Spre sur- 
prinderea mea, sunt înconjurată de solzi moi, albaștri și 
scânteietori, acoperiți cu un pic de blană albastră subțire. 
Ridic privirea și o față uriașă de felină cu ochi negri rep- 
tilieni îi întâlnește pe ai mei. 

Deka... gângurește Ixa, frecându-și botul gigantic de 
mine. 

— Ixa? exclam eu, șocată. Eşti atât de mare! 

Nu s-a mai transformat niciodată într-un drakos atât 
de mare până acum. 

— S-a transformat când ai murit, spune glasul lui Keita. 

Stă în picioare pe pământul de sub mine, cu ochii plini 
de îngrijorare. Eu zac într-un copac, îmi dau seama cam 
târziu, și ceea ce am crezut întâi că e o pătură este, de fapt, 
corpul lui Ixa încolăcit în jurul meu. Protejându-mă... 

Acum cercetez locul cu privirea. E presărat cu cadavre 
de urlători-ai-morții, cu membrele împrăștiate peste smâr- 
curi într-un abandon macabru. Izul cunoscut, ca de mosc, 
al sângelui lor umple aerul, provocându-mi greață. Chiar 
și după toate aceste luni, tot nu m-am obișnuit cu mirosul. 

Keita se apropie pe vârfuri. 

— l-a omorât pe toţi urlătorii-morţii care te-au atacat. 
Noi ne-am ocupat de restul, dar el te-a urcat acolo sus 
înainte să putem ajunge la tine. 

Îmi dau seama în sfârșit că ceilalți sunt adunați la o 
distanță sigură, într-o tabără improvizată, privindu-mă 
pe mine, pe Keita și pe Ixa. Toată lumea l-a văzut în 
forma asta. Toată lumea. 

Privirea severă din ochii căpitanului Kelechi când 
îi întâlnesc îmi umple inima de frică. Nu a fost nicio- 
dată genul care tolerează vreun lucru pe care îl consideră 
neobișnuit. Arată acuzator spre Ixa. 

— Acum, că te-ai trezit, Deka, spune el încet, îmi vei 
spune ce e creatura aceea. 

Ixa pufnește disprețuitor, ridicând nasul. Nu a avut 
niciodată o părere prea bună despre căpitan. 

— E animalul meu de companie, zic eu repede, încer- 
când să nu mă uit la toate cadavrele de urlători-ai-morții 
care împânzesc pământul. 

Cadavrele pe care Ixa le-a făcut singur, dacă e adevă- 
rat ce am auzit. Încerc să nu-mi las neliniștea la vedere 
când mă întorc spre căpitan. 

— Orice a făcut, a făcut-o ca să mă apere. 

— Asta nu îmi răspunde la întrebare, spune căpitanul, 
în felul caracteristic unui comandant jatu ce se află, când 
întreabă din nou: Ce este mai exact chestia aia? 

Mă uit la Ixa, încercând să găsesc un răspuns. Cum 
să numesc o creatură cu coarne care arată ca o felină 
jumătate din timp, dar ocazional se transformă într-o 
monstruozitate gigantică atunci când e nevoie? 

— Doar un animal de companie, repet, neștiind cum 
să explic. 

— Animalul tău de companie este de vreo rasă anume? 
insistă căpitanul Kelechi, iar chipul său aristocratic s-a 
întunecat acum de nerăbdare. 

— Nu știu... exact... 

— Nu știi? 

Căpitanul face un pas spre mine, dar se oprește când 
Ixa șuieră la el. 

— Ajunge, Ixa, spun eu, bătându-l pe corp. Lasă-mă să 
cobor. 

Înăbușindu-și enervarea, Ixa își unduiește coada 
astfel încât să pot aluneca pe ea până pe pământ. Când 
picioarele mele ating țărâna, s-a micșorat deja până la 
starea sa de felină normală și mi se încolăcește în jurul 
gâtului cu un sunet ascuțit. 

— Aţi văzut? exclamă unul dintre recruți. Tocmai s-a 
transformat iar! 

Mă duc spre căpitan, agitată. 

— L-am găsit, oarecum, atâta tot, spun eu, luându-l 
pe Ixa din jurul gâtului meu și ținându-l reticentă la 
vedere. 

Căpitanul Kelechi mijește ochii la el, intrigat. 

— Unde? întreabă. 

Eu înghit în sec, iar sudoarea îmi înțeapă fruntea 
dintr-odată. 

— La... 

— La Warthu Bera, spune Belcalis, făcând un pas îna- 
inte. L-am găsit cu toții la Warthu Bera. Era lângă lac. 

— Lac? repetă căpitanul neîncrezător. Care dintre ele? 

— Cel unde luăm lecţii cu Stăpâna peste Equus, spune 
Britta. 

Face un pas în față, continuând cu ușurință min- 
ciuna lui Belcalis. 

— Şi nu era atâta de mare când l-om găsit. Om crezut că 
e un fel de pisică. După cum vedeţi, își schimbă forma. 

— Probabil o face de ceva vreme deja, adaugă Adwapa, 
cu chipul complet lipsit de expresie. Cel puţin, asta 
spune karmoko Mâini-Albe. Ea este cea care i-a spus lui 
Deka să aibă grijă de el. 

Ceva ce nu știam că e încordat în mine se destinde. 
Prietenele mele vin în ajutorul lui Ixa. Îl apără de dragul 
meu. 

Căpitanul Kelechi se uită de la una la alta, apoi 
încuviințează brusc din cap. 

— Foarte bine, zice el, întorcându-se pe călcâie. Vom 
continua discuția mai târziu, cu Stăpâna peste Equus. 

Mă prăvălesc ușurată. Totul a mers mult mai bine 
decât am crezut. 


Când ne întoarcem la tabără, mă ţin bine de Ixa, 
cufundată în gânduri. Ce este, mai exact? mă întreb eu, 
privind în jos, la forma lui albastră și blănoasă. Aceasta 
este cu adevărat forma lui reală sau cea în care s-a pre- 
schimbat mai devreme, când ne-a salvat? Și, mai im- 
portant, ce erau acei urlători-ai-morţii de acolo? Purtau 
cohleani și foloseau praștii. 

Ştiam deja că soiul lor e mult mai isteț decât pră- 
dătorii obișnuiți, dar asta... asta întrece orice așteptări. 
Sunt atât de cufundată în gânduri, încât abia le observ 
pe Adwapa, Britta și Belcalis cum se apropie de mine 
până când ajung să mă flancheze de o parte și de alta, 
conducându-mă mai departe de grup. 

— Ce e? zic eu, uitându-mă de la una la alta când ob- 
serv că Britta îmi evită privirea. 

Belcalis se uită în jur, asigurându-se că nu ascultă 
nimeni. Acum, recruții și ceilalți înaintează greoi spre 
marginea mlaștinii, unde matroanele de luptă și asisten- 
tele ne așteaptă cu caii. 

— Ixa n-o avut singura transformare îngrijorătoare care 
s-o întâmplat azi, spune ea, întorcându-se spre mine. 

Cât ai zice pește, încordarea mi-a revenit în stomac. 

— Ce vrei să spui? întreb. 

— Când le-oi strigat urlătorilor-morţii, ochii ți s-or 
schimbat, explică Britta în șoaptă. 

— Asta se întâmplă mereu, zic eu. 

— Dar apoi și restul corpului a început să ți se trans- 
forme. 

Afirmația aceasta liniștită vine de la Belcalis. Eu mă 
opresc la jumătatea pasului și mă întorc spre ea. 

— Cum adică? 
— Adică preţ de o clipă, pielea ta s-a tăbăcit. 

Toate ne răsucim și ne trezim față în față cu Gazal, 
care s-a apropiat atât de tăcut, încât nici nu am auzit-o 
când a venit lângă noi. Chipul ei are expresia sa calmă 
obișnuită când spune: 

— Arăta exact la fel ca pielea urlătorilor-morții. 

Inima mi se oprește, iar cuvintele ei sunt o săgeată 
care o străpunge. Tăbăcire? Transformare? Despre ce 
vorbesc? 

— Şi asta nici măcar nu e cel mai rău lucru care s-a 
întâmplat, adaugă Adwapa. 

— Cum adică? întreb, cu inima bubuindu-mi atât de 
tare, încât am impresia că o să-mi sară din piept. 

Când întoarce privirea din nou, stânjenită, bătăile 
inimii își întețesc ritmul. 

— Adică am simţit-o... ţi-am simțit vocea. Când le-ai 
spus urlătorilor-morții să se arate, am simțit toate ordinul 
în noi, îndemnându-ne, spune Gazal. 

— Îndemnându-vă? 

Mă uit de la una la alta și tot nu înţeleg. 

— Ordonând, spune Belcalis. Vocea ta ne-a ordonat 
așa cum le-a ordonat urlătorilor-morţii. A fost nevoie 
de toată forța mea ca să rezist. Era atât de frumoasă, dar 
într-un fel straniu și înfiorător. 

Sunt atât de șocată, încât genunchii mi se înmoaie. 
Apoi îmi vine alt gând. Mă uit la recruți, care au ieșit 
acum din smârcuri și se îndreaptă în grabă spre caii lor. 

— Recruții au... 

— Nu cred că or observat, mă liniștește repede Britta. Pe 
ei se pare că nu i-o afectat. Nu cred că merge și la oameni. 

Sunt atât de tulburată acum, încât totul pare foarte 
departe. 

— Vrei să spui că nu știai că se întâmplă așa ceva? în- 
treabă Gazal. 

Scutur din cap și îmi simt tot corpul greu. Urlă- 
tori-ai-morţii? Îndemnat? Tot nu înţeleg pe deplin ce 
spun. Nu vreau să înțeleg. Pentru că, dacă o fac, atunci 
asta înseamnă că e vina mea. Eu am provocat toate aceste 
schimbări, luând toate lecţiile acelea și întărindu-mi pu- 
terea din mine. Eu m-am făcut singură și mai monstru- 
oasă decât sunt deja. 

— Nu se poate, zic eu. Nu se poate. 

— Dar așa e. 

Tonul Brittei este implacabil, iar acum are o privire 
care aproape seamănă cu frica. 

— lar întrebarea este ce o să faci. 

Mă întorc spre ea. 

— Ești sigură că nu m-a văzut niciun recrut când m-am 
transformat? Nu m-a auzit? 

Ochii mei se îndreaptă imediat spre Keita, care își 
strânge curelele șeii. Te rog, nu. Te rog... N-aș putea su- 
porta dacă s-ar îndepărta de mine, dacă m-ar detesta 
dintr-odată așa cum m-a detestat Ionas când și-a dat 
seama că sunt altfel decât toți ceilalți. 

Belcalis scutură din cap, trimițând un val de ușurare 
peste mine. 

— Era prea întuneric ca să te vadă. 

— Noi om văzut ce s-o întâmplat doar fiindcă vederea 
noastră de noapte e mai bună, zice Britta, apoi adaugă: 
Cred că ar fi mai bine să vorbești cu Mâini-Albe. Orice ar 
fi treaba asta, trebuie să ne ocupăm de ea înainte să afle 
cineva. 

Îmi urmărește privirea până la Keita. 

— Înainte, repetă. 

Eu dau din cap aprobator. 


Se pare că nu trebuie să aștept o întâlnire cu 
Mâini-Albe, pentru că mă cheamă ea pe acoperișul 
Warthu Bera în clipa în care mă întorc. Când Isattu mă 
depune acolo, Mâini-Albe stă tolănită pe un pat de perne, 
fumând acea narghilea atotprezentă. Noaptea hemairană 
se strânge în jurul nostru, caldă și cu un miros dulceag, 
dar tot ce simt acum e frică. Știu că Mâini-Albe probabil 
m-a chemat aici ca să vorbim despre ce s-a întâmplat cu 
Ixa, dar eu am alte probleme mai presante. 

Mâini-Albe nu pare să-mi observe neliniștea și mai 
trage un fum din narghilea. 

— Am auzit, spune ea, că te-ai confruntat cu niște 
schimbări îngrijorătoare în ultimul timp. 

Mă uit lung la ea, uluită. De unde știe? 

Apoi îmi amintesc. Mâini-Albe conduce Warthu 
Bera, iar asta include toate matroanele și asistentele de 
aici. Nu m-ar mira dacă ar pune-o pe Isattu să spioneze 
pentru ea când mergem în raiduri, dacă toate asistentele 
ar spiona pentru ea. 

— Asistentele sunt spioanele dumneavoastră, zic eu, 
înțelegând deodată de ce sunt atât de cuviincioase ori de 
câte ori o văd. 

— Și matroanele, pufnește ea. Încerc să le aduc în jurul 
meu pe cele mai bune. 

Aroganţa ei nu face decât să-mi intensifice panica. 
Dacă știe ce se petrece, cum de poate fi atât de calmă? 
Eu abia reușesc să stau locului, atât de agitată sunt. 
Îmi strâng și îmi desfac pumnii ca să nu-mi ciugulesc 
unghiile. 

— Lecţiile sunt de vină? întreb, trăgându-l pe Ixa din 
jurul gâtului și luându-l în braţe, apoi mă apropii de ea. 
Asta mă transformă? 

Mâini-Albe încuviințează, înclinând languros 
capul. 

— S-ar putea. 

— S-ar putea? Am nevoie de o explicație mai bună. 
Spuneţi-mi de ce se întâmplă asta! Ați promis! 

Mâini-Albe nu răspunde, doar se ridică și îmi face 
semn să o urmez până la marginea acoperișului. Dede- 
subt, orașul Hemaira este răsfirat ca un ocean întunecat, 
presărat cu lumini ce pâlpâie slab. Face un gest către el. 

— Spune-mi ce vezi în fața ta? 

— Hemaira, răspund. 

Ce legătură are asta cu orice? 

— Și ce umple Hemaira? 

Acum Mâini-Albe se uită la mine, de parcă ar vrea să 
cântărească ceva. 

— Oameni, răspund eu, întrebându-mă încotro bate. 

— Şi dincolo de Hemaira? Ce umple sălbăticia? 

— Urlătorii-molrții, zic eu, adăugând repede: dușmanii 
noștri. 

Preţ de o clipă, o expresie stranie îi străfulgeră chipul, 
dar apoi revine la acel zâmbet amuzat. 

— Înţeleg, spune. 

— Ce are asta de-a face cu ce mi se întâmplă mie? întreb 
eu, nerăbdătoare. 

— Totul... și nimic. 

Replica ei mă înfurie. 

— Nu am timp de astfel de jocuri, mă răstesc eu. Mă 
transform, karmoko. Aţi spus că nu sunt un monstru, dar 
sunt un fel de corcitură a urlătorilor-morții? 

Vorbele ies cu greu din mine, o frică nou încolțită pe 
care aproape nu suport să o exprim în cuvinte. 

— O ce? 

Mâini-Albe scoate un hohot de râs ca un lătrat. 

— Nu, cu siguranță nu ești așa ceva. 

— Atunci ce sunt? Explicați-mi de ce trec prin toate 
aceste transformări! 

— Pentru că îți tot foloseşti puterea. De fiecare dată 
când o folosești, crește, schimbă lucrurile din jurul tău. 

Acum îmi vine în minte un gând, unul care mă 
umple de groază. 

— Și prietenele mele? Le voi afecta și pe ele? Vor începe 
și ele să se transforme? șoptesc. 

Mâini-Albe scutură din cap. 

— Asta nu se va întâmpla. Tu ești singura care are 
vocea. Tu ești singura care are abilitatea asta. 

Mâini-Albe se întoarce spre oraș. 

— Şi, în plus, nu poți face nimic ca să i te împotrivești. 
Cel puţin nu acum. 

Pare atât de sigură, încât înţeleg brusc ceva. 

— Aţi mai văzut așa ceva, nu? exclam eu. Mai sunt și 
alte fete ca mine! Așa ați inventat lecţiile, așa aţi învățat 
cum să stăpânim starea de luptă! 

Acum îmi pot imagina acest lucru, o armată întreagă 
de fete cu abilitatea de a controla urlătorii-morții. Mă 
apropii de ea, implorând-o: 

— Cine sunt? Unde sunt? 

Când Mâini-Albe îmi aruncă în sfârșit o privire, ex- 
presia ei este fermă. 

— Asta nu trebuie să te preocupe în momentul de față. 
Deocamdată, ascultă ce spun. Folosește-ți puterea numai 
în întuneric, când jatu nu te pot vedea, și poartă armura 
completă. Și încearcă să te înconjori de prietenele tale 
ori de câte ori o folosești. Dacă vreun jatu îţi întrezărește 
transformarea, râde-i în nas și sugerează-i că ochii îi 
joacă feste. Nu uita niciodată: acum te laudă pentru 
darul acesta, dar mai târziu te vor ucide pentru el. 

Cuvintele ei seamănă atât de bine cu ale lui Belcalis, 
încât simt un fior de gheață. Am știut întotdeauna că 
Mâini-Albe e mai mult decât pare la prima vedere, că 
planurile pe care le are pentru mine ascund și ele ceva, 
dar asta e dincolo de orice mi-am imaginat vreodată. 

— Dar dumneavoastră m-aţi adus aici, șoptesc eu, iar în 
mine crește frica. Dumneavoastră sunteți cea care mi-a 
dat acest scop. 

Ea dă din cap aprobator. 

— Și am de gând să supraviețuiești suficient cât să-l 
îndeplinești, iar din acest motiv trebuie să înţelegi cu 
adevărat cât de nestatornică e poziția ta. Soldaţii jatu, 
vărul meu, împăratul, și curtenii săi... acum toţi te 
adoră, când sunt urlători-ai-morţii de cucerit. În clipa 
în care acest lucru se va schimba, își vor aminti că ești 
femeie. Că ești nefirească... Așa sunt ei. Așa sunt mereu 
bărbaţii ca ei. 

— Spuneţi-mi cum pot să-i pun capăt, o implor. 

Nu vreau să fac parte din asta, din orice ar pune la 
cale Mâini-Albe. Eu vreau doar să supraviețuiesc. Glorie, 
onoare — astea sunt pentru alți oameni. 

— Spuneţi-mi cum o fac să dispară. 

— Nu poți. 

Privirea lui Mâini-Albe este extrem de serioasă, fără 
vreo urmă de amuzament în ea. 

— Vei continua să te antrenezi, îți vei controla puterea, 
o vei dezvolta până când va deveni atât de mare încât 
nimeni nu-ţi va putea sta în cale. Încât nimeni nu ne va 
putea sta în cale. 

— Mâini-Albe... spun eu, îngrozită. 

Știu acum că nu vorbește despre regimentul de alaki 
sau chiar despre armată. Vorbește despre altceva, ceva 
mult mai ucigător. Rebeliune... La asta se referă când 
vorbește despre cum să-mi sporesc puterea, astfel încât 
să poată fi mai mare decât bărbații care îi dau ordine. 
Inclusiv decât însuși împăratul Oterei. 

Pentru ea, totul este un joc; înțelegerea acestui fapt 
mă șochează. Este unul dintre jocurile acelea mortale pe 
care le joacă cei bogaţi și puternici. Iar eu sunt doar un 
pion pe care l-a adus în slujba ei. La fel ca toate asisten- 
tele și matroanele care mișună prin Warthu Bera. 

— Mâini-Albe, eu... 

Îmi pune un deget înmănușat pe buze și mă oprește. 
Ochii ei strălucesc cu o expresie pe care acum nici nu o 
pot cuprinde cu gândul. Se apleacă mai aproape. 

— Nu există altele ca tine, Deka. Ar trebui să știi asta. 
Nu au existat niciodată și nu vor exista niciodată. 

În timp ce eu rămân cu gura căscată, ea vorbește mai 
departe. 

— Ascunde-ţi transformările de jatu. Ai grijă de tine, 
Deka. Și ține-ţi întotdeauna animalul de companie 
aproape. 

Mă uit în jos la Ixa, iar în mine se întețește groaza. 
Oare și el a făcut parte întotdeauna din planul ei? Toate 
bănuielile mele legate de felul cum l-am găsit... poate că 
sunt adevărate până la urmă. Ixa clipește, neînțelegând 
ce se întâmplă. 

— Le-am explicat celorlalte karmoko și soldaţilor jatu 
că este un soi nou de creatură pe care am crescut-o în 
secret. Asta ar trebui să-i mulțumească deocamdată. Eu 
sunt cea care face rost de monștri, la urma urmei. Vezi 
tu, în privința asta ai greșit, Deka. Eu nu cresc monștri 
pentru împărat, ci îi găsesc. Găsesc creaturile pe care im- 
periul acesta le consideră impure, nedorite, periculoase... 

În mine crește groaza. 

— Ce este Ixa? 

Știu că știe. Ea știe totul. Ascunde totul. 

— Este o ființă care își poate schimba forma, spune 
Mâini-Albe. Asta e tot ce trebuie să știi deocamdată. 

Gândurile mi se învolburează, unul mai înfricoșător 
ca altul. Ce a spus despre jatu, despre Ixa... 

— De ce sunteți atât de secretoasă? mă rog de ea. De ce 
nu-mi răspundeţi la întrebări? 

— Pentru că nu vei înțelege răspunsurile. Nu acum 
și nu așa cum ești. Tot ce trebuie să știi este că nu ești 
nefirească sau orice altă presupunere oribilă îți mai trece 
prin cap acum. Nici animalul tău de companie nu este, 
de fapt. Trebuie să rămâneți împreună și să evitați să 
atrageți atenţia suficient de mult cât să treceţi de cam- 
panie. Aproape am ajuns, aproape am terminat. Trebuie 
doar să supraviețuiești până atunci, până când imperiul 
nostru va fi eliberat de monștrii aceia. Atunci îţi voi 
spune totul, îți voi arăta pentru ce au fost toate astea. 
Înţelegi? 

Dau din cap, neștiind cum altfel să răspund. 

— Înţeleg, zic eu și mă cuprinde disperarea. 

Tocmai când începeam să cred că pot avea încre- 
dere în Mâini-Albe. Acum înțeleg că e exact la fel ca toți 
ceilalți — ba chiar mai rău. Un păianjen pe o pânză, fire 
atârnânde pe care habar nu am cum să le leg. Ixa, starea 
de luptă, darul meu — toate acestea sunt lucruri pe care 
ea le-a încurajat ca să fie potrivite pentru o rebeliune. 

Dar a cui? Și de ce? 

Până când imperiul nostru va fi eliberat de mon- 
ștrii aceia... La ce se referea cu aceste cuvinte? La urlă- 
torii-morţii... sau la bărbaţii care ne trimit să luptăm 
împotriva lor? Alung iute gândul în adâncurile minții, 
înfricoșată de implicaţiile sale. 

Sunt doar un soldat, îmi reamintesc. Asemenea lu- 
cruri mă depășesc. 

Mâini-Albe dă din cap, apoi se întoarce spre oraș. 

— Ce priveliște minunată, spune. 

Înţeleg că mi s-a permis să plec. 

Mă îndepărtez tremurând și în continuare n-am idee 
ce s-a întâmplat. Știu însă un lucru: trebuie să am grijă 

cu ce plănuiește Mâini-Albe sau s-ar putea să am neca- 
zuri cu ceva și mai periculos decât urlătorii-morţii. 
Imperiul oteran însuși. 

— Eu îi spun armura infernală, declară karmoko Calde- 
ris, ridicând un coif de aur. 

Este dimineață devreme și stăm în fața statuii împă- 
ratului Gezo, privind-o cum face acest anunţ triumfător, 
apogeul unor luni de muncă epuizantă din partea ei. 
Muncește zi și noapte de când au sosit novicele anul 
trecut, rafinând metoda de a confecţiona armuri din 
sângele blestemat. În sfârșit, eforturile ei au dat roade: 
armuri pe care ghearele urlătorilor-morţii nu le pot 
străpunge, confortabil de răcoroase sub razele cele mai 
fierbinţi ale soarelui și suficient de ușoare cât să poți 
alerga în ele. 

— Am revoluționat procesul, anunță karmoko Calderis. 
— Oho, a revoluţionat ea ceva, cu siguranță, râde Asha 
pe înfundate. 

Tocmai s-a întors dintr-un raid și încă e murdară de 
noroiul de pe drum. Chiar și așa, este exuberantă. Echipa 
ei și-a făcut norma. Da, trei dintre fete sunt în continuare 
în somnul aurit și, da, una dintre ele și-a pierdut un ochi, 
dar niciuna nu e jupuită de vie în dimineața asta — o 

victorie enormă, având în vedere cât de grele au devenit 
raidurile în ultimele săptămâni. 

E aproape ca și cum urlătorii-morții simt că suntem 
pe cale să le atacăm cuibul primordial, așa că au lansat 
un atac total. Vor să ucidă cât mai multe dintre noi, la fel 
cum și noi vrem să ucidem cât mai mulți dintre ei. Dacă 
e atât de rău acum, nici nu îmi pot imagina cât de cruntă 
va fi campania când vor fi sute de mii de urlători-ai-morţii 
pe câmpul de luptă. 

— Vrea să facă revoluţie, continuă Asha, chicotind. 
— Taci, șuieră Britta. 

Îmi întorc atenţia către karmoko Calderis, care ne 
oferă instrucțiuni privind modul în care vom primi armu- 
rile. Trebuie să fiu foarte vigilentă. De când am vorbit cu 
Mâini-Albe în seara în care mi-a spus toate acele lucruri 
îngrozitoare, sunt hotărâtă să fac rost de o armură care să 
mă acopere mai bine. Coifurile improvizate pe care le-am 
folosit în ultimul timp abia ne acoperă capetele și cele 
pe care le purtăm când călărim prin oraș sunt mult prea 
greoaie ca să le folosim în timpul raidurilor. 

Vreau o armură care să-mi acopere toată fața și restul 
corpului. Nu știu dacă tăbăcirea de care au vorbit fetele 
se va mai întâmpla vreodată, dar, dacă da, vreau să mă 
asigur că nu vede nimeni, mai ales Keita. Simplul gând 
că ar putea vedea priveliștea asta mă umple de groază. 
Nu vreau să mă vadă niciodată așa, într-o formă atât de 
monstruoasă. 

Când karmoko Calderis deschide forja în dimineaţa 
următoare, Britta, Belcalis, Asha, Adwapa și cu mine 
așteptăm deja acolo. Luni de lupte și raiduri sângeroase 
mi-au alungat frica de sângerare, așa că sunt prima la 
rând. În plus, karmoko ne-a spus că fiecare armură poate 

fi personalizată, iar eu abia aștept să văd ce modele are 
de oferit. 

Chipul lui karmoko se destinde într-un zâmbet larg 
când mă vede, cu Ixa încolăcit în jurul gâtului. 

— Ah, Deka, ai sosit exact la timp, spune ea vesel, 
frecându-și palmele. Intră. 

Când pășesc înăuntru, se oprește și se uită la Ixa. 

— Poţi lăsa creatura afară. N-am nevoie de blană aici 
cât timp lucrăm. 

Ixa clipește din ochii lui negri și confuzi. De...ka? 

Pare să înțeleagă din ce în ce mai mult ce spun alți 
oameni în ultimul timp, cu toate că încă nu este în stare 
să spună altceva decât numele meu. Sunt curioasă dacă 
va putea vreodată. Aș întreba-o pe Mâini-Albe despre 
asta, dar sunt prea circumspectă cu felul în care manipu- 
lează totul în jurul ei. 

Da, îi spun lui Ixa. Trebuie să pleci. 

Pufnind enervat, face așa cum îi zic și rămâne afară, 
pândind. Eu intru în forjă, făcând ochii mari când văd 
schimbările care au fost făcute în ultimele luni. De tavan 
au fost prinse țevi de metal care fac bucle și toate se ter- 
mină în niște cuve gigantice suspendate deasupra unui 
foc ațâțat constant de asistente transpirate. 

Karmoko Calderis arată bucuroasă spre scaunul mare 
din lemn din mijlocul forjei. 

— la loc. Hai să începem, bine? 

Ridică o lamă. 

Eu trag aer în piept și mă uit la tăișul ei sclipitor. 
— Sunt gata, spun, așezându-mă pe scaun. 

Am o armură întreagă de făcut. 

Este o zi foarte călduroasă pentru anotimpul rece. 
Britta, Belcalis, Adwapa și cu mine suntem cocoţate pe 
o faleză deasupra formațiunii stâncoase unde și-au făcut 
cuib urlătorii-morții. Tot ameninţă un sat pe nume Yoko, 
aflat la marginea Hemairei, iar seniorii săi au solicitat 
personal Fulgerele Morţii și ne-au dat o hartă până la 
sursa necazurilor lor. De-asta sunt aici, cu un pârâiaș de 
sudoare curgându-mi pe spate, armura din piele zgâri- 
indu-mă dureros. Fac parte din echipa de recunoaștere, 
iar abilitatea mea de a-i urmări pe urlătorii-morţii ghi- 
dându-mă după instinct este un avantaj enorm pe un 
teren stâncos și dificil ca acesta. 

Dedesubtul meu, urlătorii-morții sunt adunaţi în 
jurul unei proeminențe formate din stânci albe. Au 
împrăștiat doar puțină ceață, așa că se văd cu ușurință, 
în ciuda distanței față de ascunzătoarea noastră. În mod 
normal, cercetașii i-ar urmări pentru a pregăti atacul nos- 
tru, dar, la sugestia mea, prietenele mele și cu mine am 
început să facem acest lucru în locul lor. Este important 
să ne familiarizăm cu dușmanii noștri pentru a le face 
față cu eficiență. Cel puţin, asta spune întotdeauna kar- 
moko Thandiwe. 

Căpitanul Kelechi este de acord, motiv pentru 
care el, recruții și celelalte alaki sunt în tabără, făcând 
ultimele pregătiri, în timp ce noi patru îi urmărim pe 
urlătorii-morții. Bineînţeles, nu i-am spus adevăra- 
tul motiv pentru care am insistat să facem noi asta: 
urlătorii-morţii au devenit din ce în ce mai fascinanți 
pentru mine. Încă din ziua aceea de la mlaștină, când 
au purtat cohleanii aceia ca să-mi împiedice vocea să le 
zdrobească voinţa, fac tot ce pot ca să-i urmăresc, ca să-i 
studiez. Și ceea ce descopăr mă îngrijorează foarte tare. 

Karmoko și jatu ne tot spun că urlătorii-morţii sunt 
bestii lipsite de minte, cu foarte puțină inteligență, și 
totuși mereu au părut aproape umani în ochii mei. Ba 
chiar ai spune că au și o limbă a lor. A durat ceva să o 
identific ca atare, dar iată-i cum stau în cerc, hârâind 
unii către alții. Dacă le-ai da deoparte înfățișarea înfioră- 
toare, ar putea fi un contingent de alaki și recruți care se 
pregătesc de un raid. De fapt, sunt convins că asta fac: se 
pregătesc să amenințe Yoko din nou, să ucidă alți oameni 
și să răpească alte fete. 

Seniorii au plâns în timp ce ne-au povestit despre 
asta când am sosit, au plâns în timp ce ne-au povestit 
cum urlătorii-morţii au adunat toate fetele de doisprezece 
și treisprezece ani și le-au dus din sat în timp ce membrii 
familiilor lor zăceau pe pământ, pe moarte, cu părți din 
trup împrăștiate în jur. Nu am avut curaj să le spun că 
fetele pe care le-au luat sunt probabil pierdute pentru 
totdeauna. 

Nu reușim niciodată să găsim fetele pe care le iau 
urlătorii-morții, nici măcar rămășițele lor. Mormanele 
de cadavre din cuiburile urlătorilor-morții sunt pline 
mereu de adulți și toți sunt bărbați — niciodată nu 
vezi picior de femei sau fete. De fiecare dată când mă 
întreb de ce, mă străfulgeră amintirea acelei fetițe pe 
care am văzut-o în primul raid. Mereu mă întreb ce 
s-a întâmplat cu ea — mai trăiește sau a fost mâncată 
de urlătorii-morţii... sau mai rău? Gândul acesta mă 
neliniștește, așa că mă întorc spre Ixa, cocoțat în forma 
sa felină pe un copac din apropiere. Fă-le semn recruților, 
îi spun. 

Dă din cap și din spinare îi ies aripi când pornește. 
Este unul dintre trucurile lui preferate, unul pentru care 

sunt foarte recunoscătoare. L-a făcut util grupului, iar 
căpitanul Kelechi apreciază întotdeauna utilitatea. Chiar 
am cerut să i se confecționeze un coif din aur făcut din 
sângele meu pentru forma sa de drakos, pe care îl poartă 
cu mândrie cu fiecare ocazie. 

— Nu pot să mă obișnuiesc deloc cu asta, șoptește 
Adwapa lângă mine. Mă face să mă cutremur, să știi. 

Suntem destul de departe încât să nu se audă sune- 
tul, dar avem întotdeauna grijă să vorbim încet. 

— Cu ce să te-obișnuiești? întreabă Britta. 

Este de cealaltă parte a mea, cu coiful lui Ixa așezat 
pe cap. El nu poate să-l poarte când nu este în forma lui 
de luptă, așa că Britta îl ține după ea ca pe o jucărie. Britta 
poate fi foarte copilăroasă uneori. 

— Se referă la Ixa care își schimbă forma, explic eu. 

Britta se întoarce spre mine, cu sprâncenele încrun- 
tate. 

— Mai zi o dată, cere ea. 

Acum e rândul meu să mă încrunt. 
— Ce să zic? 

Britta își scoate coiful și se uită la el. 
— Ce ciudat, spune. 
— Ce e ciudat? 

Discuţia asta e foarte derutantă. Britta își pune din 
nou coiful și se întoarce spre mine. 

— Spune orice, absolut orice, mă îndeamnă. 
— Absolut orice, răspund eu, ridicând din umeri. 

Își scoate coiful și se uită la mine. 

— Vocea ta e altfel când îmi pun coiful. 
— Aha... 

Habar nu am despre ce vorbește acolo. Belcalis se 

enervează. 

— Ajunge, spune ea. E un cuib întreg de urlători-ai-morții 
acolo jos care se pregătesc să măcelărească un sat din 
apropiere. Orice ar fi, poate să mai aștepte. 

Adwapa dă din cap aprobator. 

— Are dreptate. Ar trebui să ne pregătim să-i omorâm 
pe toți. Eu sunt gata, spune ea, înflăcărată. 

Lunile de raiduri au încurajat lipsa de respect a lui 
Adwapa față de moarte, cu toate că își ucide întotdeauna 
doar norma de urlători-ai-morții și niciunul în plus. 

„Îmi place să-mi conserv energia“, spune mereu când 
o tachinăm pe tema asta. Sora ei este la fel. 

Lângă mine, Britta dă din cap. Apoi se întoarce iar 
către noi. 

— Doar că... dacă ăsta e răspunsul la problema vocii? 
întreabă ea. 

Îi arunc o privire. 

— În ce fel? 

Acum, ea și celelalte îmi simt mereu vocea care le 
cheamă sângele, chiar și atunci când mă adresez anume 
urlătorilor-morţii și nu lor. Au încercat să-și pună 
cohleani așa cum au făcut urlătorii-morții din smârcuri, 
dar nu a mers. Abilitatea mea nu face decât să devină tot 
mai puternică. Acum îmi e teamă mereu că voi spune 
ceva care va face ca prietenele mele să fie rănite sau, mai 
Tău, ucise. 

— Când ai vorbit cât timp aveam asta pe cap, vocea ta 
suna ciudat, explică Britta. O auzeam, dar era aproape... 
normală. De obicei, când îţi folosești vocea, sună grav, de 
parcă ar vorbi mai mulți oameni în același timp. De data 
asta ai sunat doar obișnuit. Cred că e din cauză că ai făcut 
coiful din sângele tău. 

Mă întorc spre ea, entuziasmată acum. 

— Atunci poate dacă purtaţi coifuri făcute din sângele 
meu, vocea mea n-o să vă copleșească! 

— S-ar putea, ridică Britta din umeri. 

— Merită încercat! 

Dacă aceste coifuri mă vor ajuta să nu le fac rău din 
greșeală prietenelor mele, mă voi tăia bucuroasă până nu 
mai rămâne nimic, dacă e nevoie. 

Belcalis aprobă. 

— Atunci hai să testăm asta după raid. 

Priveşte în jos, la formațiunea stâncoasă și la urlă- 
torii-morții adunaţi acolo. O pasăre de un albastru viu 
zboară pe deasupra ei, cu ochi negri vizibil reptilieni în 
întuneric. Este Ixa, care dă semnalul de atac. 

— Dar mai întâi hai să omorâm niște urlători-ai-morții, 
ce zici? spune ea, ridicându-se. 
— Hai, oftez eu, ridicând sabia. 


Primul lucru pe care îl fac când mă întorc la Warthu. 
Bera este să o rog pe karmoko Calderis să pregătească: 
niște coifuri pentru prietenele mele, în plus față de ar- 
mura mea infernală. Karmoko e foarte bucuroasă să-mi 
îndeplinească dorința, de vreme ce asta înseamnă că 
poate să testeze mai multe modele. 

Nu e nevoie decât să dau mai mult sânge, iar în mai 
puțin de o săptămână am cele patru elemente de armură 
noi și sclipitoare. Decidem să le testăm lângă lac într-o 
seară, după lecţia cu Mâini-Albe. 

— Hai mai repede, spune Adwapa entuziasmată în timp 
ce le scot din bagaj. Hai să vedem dacă funcţionează. 

— Sunt așa de drăguţe, adaugă Britta, minunându-se 
de coiful ei. 

Despre karmoko Calderis poţi spune orice, dar talen- 
tul ei de fierar se împletește cu ochiul de artist. Fiecare 
coif este unic, așa că nu trebuie să te întrebi care pentru 
cine e. Al Brittei este inscripționat cu urși încornorați, al 
lui Belcalis are coarne adevărate care ies din el, iar ale lui 
Asha și Adwapa au aripi de o parte și de alta. 

— Mă auziţi? întreb după ce toată lumea și-a pus coifu- 
rile. 

— Da, spune Britta, iar celelalte trei dau din cap apro- 
bator. 

— Grăbește-te, pufnește Adwapa. 

— Bine, spun eu, adunându-mi puterea. 

Zâmbesc când o simt cum mă furnică pe sub piele. 

— Înclinaţi-vă în fața mea, le ordon, mișcându-mă în- 
cântată de pe un picior pe altul. 

Fă să funcționeze, fă să funcționeze... 

Spre groaza mea, Britta începe imediat să încline 
capul. Nu... Mă cuprinde dezamăgirea. Eram atât de en- 
tuziasmată... 

Britta ridică iute capul, iar niște gropițe obraznice îi 
apar în obraji. 

— Nu vreau, spune râzând. Aicea n-o să se încline 
nimeni. 

— A mers? exclam eu și toată tensiunea se scurge brusc 
din mine. Chiar a mers! 

O iau în braţe pe Britta și încep să dansez. 

— A mers! A mers! 
Britta râde, împărtășindu-mi bucuria. 
— Da, o mers! 
— Te-ai gândit bine, Britta, spune Belcalis, bătând-o pe 
umăr. 

Britta chicotește de plăcere și cade pe pământ. Fac și 
eu la fel și mă așez lângă ea, eliberându-mă de toată frica 
și tensiunea. Întorc capul spre ea. 

— Mulţumiri, Britta, spun și o iau de mână. 
— Orice pentru tine, Deka. 

Zâmbește, strângându-mă de mână. 

Cum stau eu întinsă acolo, mă uit lung la prietenele 
mele, entuziasmată și ușurată. Nu mai trebuie să mă în- 
grijorez că o să le subjug din greșeală. Acum tot ce trebuie 
să fac este să confecționez coifuri pentru restul Fulgerelor 
Morţii înainte să pornim la luptă. 


În cele din urmă, mă opresc la niște cercuri subțiri 
din aur care acoperă urechile celorlalte fete când ies la 
raiduri. Astfel, pot să poarte coifurile pe care le-au creat 
deja pe deasupra. Le fac unele până și lui Gazal și Beax, 
deși nu sunt sigură că Gazal o să îl poarte pe al ei. Nu 
i-a plăcut niciodată prea mult de mine. Karmoko Cal- 
deris e încântată să-mi îndeplinească dorinţa și include 
bucuroasă acest nou adaos în modelele ei. Cred că ar 
fi devenit fierar dacă femeilor li s-ar fi permis să facă 
acest lucru. 

Și raidurile noastre continuă, doar că acum sunt câ- 
teva schimbări în modul în care le abordăm, Ixa fiind 
unul dintre ele. La recomandarea lui Mâini-Albe, a de- 
venit un membru permanent al detașamentului nostru 
de raid, iar eu ies din Warthu Bera călare pe forma lui 
de drakos, spre tulburarea mulțimilor care ne așteaptă 
întotdeauna și spre încântarea lui Ixa. Dacă există un 
lucru care să-i placă, acela este să se dea mare. Căpitanul 
Kelechi, din fericire, nu se supără, fără îndoială din cauza 
tuturor minciunilor pe care i le-a spus Mâini-Albe despre 

noua rasă de făpturi pe care le creează. Mereu mă întreb 
cum îi va explica lipsa altor creaturi ca Ixa, dar las îngri- 
jorarea asta pentru altă dată. 

Când ies călare zilele astea, o fac cu Keita într-o parte 
și Britta în cealaltă. Keita și cu mine profităm de aceste 
ocazii ca să stăm de vorbă. El îmi povestește mai multe 
despre cum a fost să crească în Gar Fatu cu mama și tatăl 
său, despre toate aventurile de care a avut parte, cutreie- 
rând smârcurile și salinele de acasă. Eu îi povestesc despre 
Irfut, dar mă opresc mereu înainte să spun prea multe 
despre timpul petrecut în pivniță după Ritualul Purităţii. 
Văd întotdeauna cum privirea îi devine iarăși mânioasă, 
iar priveliștea aceasta mă fascinează. Mă linişteşte. 

Keita nu este la fel ca tata și ceilalți bărbați pe care 
i-am cunoscut odată, bărbaţii care m-au abandonat și 
m-au torturat ca să se îmbogăţească. Știu că pot să mă 
bazez mereu pe el să lupte pentru mine, să mă apere. Nu 
am crezut vreodată cu adevărat că voi avea pe cineva așa, 
iar acum, că am, mă simt mereu de parcă plutesc, chiar și 
în clipele cele mai negre. 

Uneori, când nu se uită nimeni, ne ținem de mână. 
Chiar ne îmbrățișăm unul pe altul, iar atingerea lui îmi 
trimite fiori prin corp. Simt că aș putea să mă topesc în 
ființa lui și să nu mă despart niciodată de el. Mă îndepăr- 
tez în clipa în care se apropie cineva, totuși. 

În multe zile mă trezesc că îmi doresc să-i pot rămâne 
alături pentru totdeauna. Dar știu că eu voi înceta să mai 
îmbătrânesc în ritmul omenesc după ce voi atinge ma- 
turitatea fizică, așa cum se întâmplă cu toate alaki. Mai 
am doar vreo doi sau trei ani, dar apoi Keita va înainta în 
vârstă mai repede ca mine. El va îmbătrâni, în timp ce eu 
voi rămâne neschimbată, și trebuie să mă împac cu asta, 

trebuie să înțeleg că, indiferent ce simt pentru el, nu vom 
fi niciodată ceea ce îmi doresc să fim. 

În plus, o voi avea mereu pe Britta. Sentimentele pe 
care le am faţă de Keita mă încălzesc mereu, dar Britta 
e cea care îmi e întotdeauna alături, gata să mă susțină, 
să mă împingă de la spate când mă prostesc, să râdă cu 
mine când am nevoie să fiu înveselită. Am învățat multe 
lucruri în ultimele luni și, dacă știu ceva, atunci asta este: 
Britta e cea mai dragă prietenă a mea, iar înrudirea cu ea 
este temelia pe care stau. 

Trebuie să-mi reamintesc lucrul acesta de fiecare dată 
când mă enervează, așa cum face acum. 

Suntem adânc în junglă, ca de obicei, unul dintre 
locurile obișnuite în care găsim urlători-ai-morţii. Ceaţa 
se adună în jurul nostru, rece și amenințătoare în căldura 
care ar fi trebuit să fie sufocantă, dar nu e nici urmă de 
ei. Cu cât ne-am apropiat mai mult de campanie, cu atât 
au devenit mai prudenți. Nu contează, îi găsim noi cât 
de curând. 

Cuibul lor se află în apropiere, din nou în ruinele 
a ceva ce arată ca un templu, cu toate că e greu să le 
distingi cu toată ceața și vrejurile din jur. Mijesc ochii, 
încercând să văd mai bine, dar este o încercare grea. 

— S-o ia nesfârșitul, mormăie Britta lângă mine. Nu văd 
nimic în ceața asta nenorocită, uitată de Oyomo. 

Ea, Keita și cu mine facem muncă de cercetare azi, 
așa că dau din cap. 

— Hai să ne apropiem mai mult — semnale manuale. 

Keita scutură din cap. 

— Prea periculos. Hai să-l folosim pe Ixa. 

Ridică privirea spre Ixa, care stă cocoțat în copacul de 

deasupra, în formă de pasăre. 

— Și ce să fac, să-i citesc gândurile ca să înţeleg ce vede? 
întreb eu, pe un ton plin de sarcasm. 

— Păi, da, spune Britta, dându-și ochii peste cap. 

— Bine, bine, oftez eu, așa fac. 

Încep să mă ridic, dar Keita mă apucă de mână. Mă 

uit la el. 
— Ce este? 
— Ai grijă la ce e în jurul tău, mă avertizează. 
— Așa o să fac. 

Oftez. Serios, între ei doi parcă aș avea două karmoko 
sâcâitoare care îmi șoptesc la ureche. 

— Hai să ieșim, spune el și dă din cap. 

Vino după mine, Ixa, îi ordon în timp ce mă strecor 
în cețuri. 

În jurul meu, jungla e tăcută, încordată. Maimu- 
țele-păsări au încetat cu pălăvrăgeala lor și toți leopar- 
danii care frecventează zona asta au dispărut de mult, 
formele lor feline, cu pete albastre și coarne, nu sunt de 
găsit nicăieri. Acesta e singurul lucru bun când vânezi 
urlătorii-morții: prezenţa lor îi sperie pe toți ceilalți pră- 
dători care ar putea să te vâneze pe tine. 

În timp ce eu mă furișez spre templu, cu Keita și 
Britta făcând același lucru înaintea mea, rămân atentă la 
săltători. Am trecut pe lângă vreo doi în drum spre acest 
loc, dar i-am evitat cu ușurință. Le pot anticipa prezența 
ascultând pur și simplu, pentru a le auzi bătăile inimilor. 
Tot ce trebuie să fac este să-mi deschid mintea și să mă 
concentrez și pot să-i simt în depărtare — o furnicătură 
pe care aproape o pot atinge. 

Ne apropiem tot mai mult de templu, iar acum simt 
huruitul urlătorilor-morţii în piept. Sunt doi care stau 
în faţa treptelor templului, sporovăind. Pășesc cu grijă 

și mă strecor încet, atent, spre ei. Atunci remarc ceva 
neobișnuit. 

Cuvinte. 

pe. 0 Să vină Nuru?“, spune o voce ciudată. 

Mă opresc, nedumerită. Cine a vorbit? 

Când ridic privirea, Ixa stă cocoţat pe acoperișul tem- 
plului, urmărindu-mă. Știu că nu el a vorbit. Ixa poate că 
e în stare să-mi rostească numele, dar asta e tot ce poate 
spune. Mă îndoiesc că va avea vreodată conversații întregi. 

Altă voce se alătură primei. „Să sperăm că nu. Ne va 
distruge dacă o face.“ 

„Cum poate Nuru să fie atât de trădătoare? Nu-i pasă de 
n0i?“, întreabă prima. Vocea este mai ciudată decât tot ce 
am auzit vreodată. Este profundă și șuierătoare și, lucru 
și mai alarmant, nu vorbește oterană. Și totuși se pare că 
o înțeleg. 

Cum pot s-o înțeleg? 

În timp ce caut sursa glasului, privirea îmi cade pe cei 
doi urlători-ai-morţii. Cel mai mare aproape ai zice că... 
dă din umeri... 

„Poate că nu știe.“ 

Celălalt urlător-al-morții scutură din cap îndurerat, 
în semn de răspuns, iar lumea mea se zgâlțâie din teme- 
lii. Nu, nu este posibil, mă gândesc eu, șocată. Nu poate 
fi. Da, am mai văzut urlători-ai-morţii vorbind unii cu 
alții — mârâind și făcând niște semne ca un zdrăngănit 
profund — și, da, mereu mă înțeleg când le ordon, dar nu 
m-am gândit niciodată că aș putea fi în stare să-i înțeleg 
și eu pe ei. 

Și totuși iată-i cum vorbesc. Scot sunete pe care le pot 
înţelege, deși nu știu cum de e posibil. 

Pieptul mă strânge atât de tare acum, încât abia pot 
să respir. 

Mă gândesc la un singur lucru: cum de nu i-am re- 
marcat până acum când vorbeau? Cum de n-am știut? 

Sunt atât de uluită de ceea ce văd, încât nu observ 
siluetele întunecate care se strecoară în jurul meu până 
ce nu strigă Keita. 

— Deka, foloseșşte-ți vocea! 

Mă întorc și găsesc un urlător-al-morţii arcuindu-se 
spre el, cu ghearele scoase. 

Puterea curge prin mine, fierbinte și usturătoare. 

— OPRIȚI-VĂ! ordon eu, ridicând brațele. 

Aerul vibrează de energia mea. 

— Nu vă mișcați până nu spun eu. 

Împietresc, surprinși de puterea care curge din mine 
în valuri. Dar știu că deja sunt în criză de timp. Restul 
detașamentului de raid înaintează rapid spre templu și 
în curând vor ajunge aici. 

Mă duc spre cei doi urlători-ai-morții, încă împietriți 
la jumătatea pasului. Când mă apropii de cel mai mic, 
cel care a vorbit mai întâi, acesta mă privește de sus, cu 
ochii mari în care i se citește groaza, dar și altceva, ceva 
ce arată aproape ca trădarea... Îmi amintește atât de bine 
de expresia aceea pe care nu o pot identifica niciodată de 
pe chipul lui Rattle, încât mi se strânge inima. 

Acum, ceilalți au pătruns pe terenul templului și aud 
în depărtare sunetele inconfundabile ale săbiilor scoase 
din teci, mârâielile ușoare ale urlătorilor-morţii în clipa 
când sunt măcelăriți. Îmi concentrez grăbită atenția pe 
urlătorul-morţii din fața mea, ținându-l legat cu fire de 
energie în timp ce îmi încep întrebările. 

— Tu ai vorbit? îl întreb, luptându-mă cu epuizarea care 
ameninţă să pună stăpânire pe mine. 

Nu a trebuit niciodată să țin un urlător-al-morții 
nemișcat în timp ce vorbeam cu el. 

— Deka, ce faci? Omoară-i! 

Glasul lui Belcalis se ivește parcă de departe, 
amintindu-mi dureros că particip deseori la masacrele 
urlătorilor-morţii, imobilizând creaturile și ucigându-le 
după, în timp ce sunt incapabile să se miște. 

Alung gândul și mă întorc spre urlătorul-morții. 

— Răspunde-mi, îi ordon, iar puterea îmi întărește 
cuvintele. 

Acum vibrez, tot corpul îmi vibrează atât de zgo- 
motos, încât urlătorul-morţii se chinuie să rămână în 
picioare. 

— Tu ai vorbit? 

Ochii urlătorului-morții se măresc. Mă privește de 

sus și deschide gura. 
— Eu... 

Sânge negru-albăstrui îmi stropește fața. 

În timp ce eu mă retrag cu o smucitură, uluită și în- 
grozită, Belcalis își scoate degajată sabia care iese acum 
din pieptul urlătorului-morții. 

— Ți-am zis să-l omori, spune ea în timp ce creatura 
cade într-o parte, cu o bufnitură grea. 

Mâinile îmi tremură atât de tare acum, încât trebuie 
să fac un efort ca să le opresc. Unde e Britta? Am nevoie 
de Britta. 

— Britta? o strig eu, uitându-mă după ea. 
Am nevoie de ea să mă liniștească. 
Belcalis mă scutură. 

— Mă asculți, Deka? Ce se întâmplă cu tine? 

Nu răspund. Îmi șterg încet sângele de pe față, apoi 
mă ghemuiesc lângă urlătorul-morţii și îl întorc. O la- 
crimă îi curge dintr-un ochi. Plânge... mă minunez eu. 
Plânge în timp ce moare. 

Totul pare îndepărtat acum. Atât de îndepărtat... 

Keita vine în fugă, cu o privire îngrijorată în timp ce 
ucide un urlător-al-morţii din apropiere, apoi se întoarce 
spre mine. 

— Deka? zice el. 

Nu răspund. Nu pot să răspund, nu acum, când totul 
pare distrus. 

Se întoarce spre Belcalis. 

— Ce se întâmplă cu ea? 
— Nu știu. Se poartă ciudat de când am ajuns. 
— Deka, ești bine? 

Britta s-a alăturat în sfârșit grupului și se luptă cu un 

urlător-al-morţii din apropiere, împreună cu Beax. 
— Britta... zic eu slăbită, cu inima în gât. 

Nu știu ce altceva să spun. 

Erau doar câțiva urlători-ai-morţii în cuibul acesta și 
toți sunt morţi și e vina mea. În clipa în care i-am simțit 
și i-am arătat celorlalți, viețile lor au luat sfârșit. Pentru 
că eu îi pot simţi când se apropie, dar ei nu mă pot simţi 
pe mine. 

În tot acest timp am crezut că eu sunt eroina, sal- 
vatoarea cea dreaptă, care a venit să elibereze Otera de 
flagelul urlătorilor-morții. Dar în realitate eu am fost o 
distrugătoare, un monstru care a crezut greșit că distruge 
monștri. 

Fug spre templu, spre treptele ce duc înăuntru. Sunt 
atât de obosită acum, atât de obosită. Cred că e timpul 
să mă așez. 

— Ce se întâmplă, Deka? întreabă Britta, îngrijorată. 

Dar eu nu mai pot vorbi, nu mai pot să-mi stăpânesc 
disperarea. 

O ignor și merg mai departe, aproape într-o stare 
de confuzie totală, spre ruinele templului. Nu vreau 
să-mi vadă nimeni fața, nu vreau să-mi vadă nimeni 
tăbăcirea de urlător-al-morții care mi-a înconjurat fără 
îndoială ochii. Când ajung la prima bucată de piatră, 
mă așez și mă uit în jos. Spre surprinderea mea, stau pe 
ceva ce seamănă cu un deget de la picior. Mă uit în sus, 
încruntându-mă când disting restul statuii sub buruieni 
și ceață. Este o statuie a unei zeițe, o femeie înțeleaptă de 
la miazăzi, îmbrăcată în robe vaporoase. Aceeași femeie 
de la miazăzi pe care am văzut-o în celălalt templu, cu 
chipul cizelat și gânditor, în timp ce privea în jos, la per- 
gamentul din mâini. 

Mă uit în jur și disting celelalte statui, aceleași din 
peștera unde l-am găsit pe Ixa. 

Celelalte Aurite. 

Stâncile sub care își făcuseră cuib urlătorii-morții 
lângă Yoko îmi trec fulgerător prin minte. Erau exact ca 
stâncile lângă care stau acum: rămășițele altor statui. 

Mă cutremur. 

Fiecare cuib de urlători-ai-morţii la care am fost este 
un templu închinat Auritelor. Urlătorii-morții sunt cei 
care le-au venerat ca zeițe, urlătorii-morţii sunt cei care 
au lăsat în urmă flori și lumânări. lar noi nu ne-am gân- 
dit nici măcar o clipă la ei. Nu ne-am gândit nici măcar o 
dată că ar avea gânduri inteligente, cu atât mai puțin că 
ar avea vreo religie. 

Mâini-Albe mi-a spus că nu sunt pe jumătate urlă- 
tor-al-morţii, dar eu cred că a mințit. Cred că a creat nu 

doar o ființă pe jumătate urlător-al-morţii, ci una care 
poate să le distrugă pe toate celelalte. 
A creat monstrul perfect. 

Sunt tăcută când ne întoarcem la Warthu Bera, dar 
în mintea mea e gălăgie: mă gândesc întruna la desco- 
peririle despre urlătorii-morţii și temple. Îmi trec prin 
minte amintirile tuturor întâlnirilor mele anterioare cu 
ei — nu doar cu cei din exterior, ci și cu cei de aici. Mă 
gândesc dintr-odată la Rattle și la ceilalți, la ochii care le 
par atât de șterși față de cei ai urlătorilor-morţii sălbatici. 
Cum se face că sunt atât de goi, iar cei ai tuturor celorlalți 
urlători-ai-morții nu sunt? Cum se face că urlătorii-morţii 
din afara Warthu Bera sunt destul de inteligenţi cât să 
întrețină temple și totuși cei de aici par capabili doar 
să mormăie și cam atât? Este un mister pe care trebuie 
să-l dezleg. 

— Eşti bine, Deka? mă întreabă Britta când ne ducem 
la culcare. 
— Sunt bine, spun eu și dau din cap. 

Mi-aș dori să-i pot povesti ce am descoperit, dar nu 
vreau s-o mai implic în treburile mele. E prea pericu- 
los. Toate acele lucruri pe care le-a spus Mâini-Albe în 
timpul ultimei noastre discuţii despre rebeliune și mon- 
ștri adevăraţi. Poate că n-oi fi eu cea mai inteligentă 

persoană, dar știu că discuţiile despre rebeliune duc re- 
pede la execuții și morţi finale. 

Și peste toate astea, vin schimbările care mi se întâm- 
plă: tăbăcirea pielii de pe faţă, faptul că îi pot înțelege pe 
urlătorii-morții. Una singură e îngrijorătoare, dar cele 
două combinate... sunt de ajuns să mă condamne. 

Nu vreau ca prietenii mei să se afle nicăieri în apro- 
piere. Nu îi condamn și pe ei odată cu mine dacă se în- 
tâmplă ceva și sunt condamnată la Mandatul de Moarte. 

— Îmi fac griji pentru tine, Deka. 

Cuvintele șoptite slab de Britta mă scot din gândurile 
mele. 

Mă întorc spre ea. 

— Ce vrei să spui? 

— Te tot schimbi... spune ea. În fiecare zi, parcă devii 
tot mai diferită... 

Nu își termină fraza, dar nici nu e nevoie să o facă. 
Știu că vorbește despre ce s-a întâmplat astăzi la templu 
când i-am auzit pe urlătorii-morții vorbind. 

— Schimbarea nu-i un lucru bun? șoptesc eu. 

Un gând plin de speranţă, fără doar și poate. Britta 
privește în sus, spre tavan. 

— Nu și dacă ești alaki. Nu și dacă urmează să pleci 
în campanie peste câteva zile, unde împăratul și toată 
lumea o să stea cu ochii pe tine. 

Nu trebuie să mai întreb nimic ca să înțeleg avertis- 
mentul din spatele cuvintelor ei. 

— O să fie bine, Britta. N-o să atrag atenţia. 

— Tu spui asta, da’ nu poți să te abții, Deka. Uneori, 
parcă te ia în stăpânire ceva, parcă îți pierzi simțul practic 
când îți folosești abilitățile. Parcă nu poți să gândești cum 
trebuie. 

— De-asta te am pe tine să mă aperi. 
— Dar dacă n-o să fiu acolo? 
— O să fii mereu acolo, Britta. lar eu o să fiu mereu 
alături de tine. 
Britta oftează. 
— Ai grijă, Deka. Ai grijă. 
Eu dau din cap în tăcere și amândouă adormim. 


E frig în caverne când intru, iar ceața îmi cuprinde 
șira spinării cu degete reci și umede. Ca de obicei, 
Rattle stă lângă barele cuștii sale, privindu-mă în timp 
ce înaintez pe lângă șirul de cuști în care se află ceilalți 
urlători-ai-morții. În ochi are expresia aceea îngrozitor 
de familiară, acea privire pe care abia acum încep să 
o înţeleg. 

Trădare... 

— Mă înţelegi, nu-i așa? șoptesc eu, apropiindu-mă de 
cușca lui. 

Nu răspunde și nu scoate niciun sunet. Doar mă 
privește, cu expresia aceea în ochi. 

— Vorbește, îl îndemn. Spune ceva, orice, Rattle. 

Dar el rămâne tăcut. După tot ce s-a întâmplat, spec- 
tacolul acesta de îndărătnicie mă înfurie. 

— Vorbește! îi ordon, impregnându-mi putere în voce. 

Rattle tresare, face ochii mari și gura i se mișcă, dar 
nu iese niciun sunet. Niciun cuvânt. E ca și cum ceva i le 
oprește în gât, le împiedică să iasă. Mă duc mai aproape, 
cum n-am îndrăznit în lunile pe care le-am petrecut aici, 
la Warthu Bera, iar atunci simt din nou mirosul: miro- 
sul acela dulceag și grețos care adie din spinii lui, de 
pe pielea lui, cel pe care nu l-am recunoscut niciodată, 
până acum. Flori albastre, florile albastre mărunte pe 


fiction connection 


Sânge auriu 


care le consumă uneori matroanele când vor să uite de 
necazuri. 

Și brusc înţeleg. Rattle e drogat. Toţi urlătorii-morţii 
de la Warthu Bera sunt. 

De-asta par atât de săraci cu duhul, față de cei din 
sălbăticie. Karmoko și asistentele îi țin așa — și măcar 
de data asta nu e nevoie să întreb de ce. Toţi cei anga- 
jați la Warthu Bera au un singur scop: să ne țină în 
viață suficient de mult cât să participăm la campanie. 
Urlătorii-morții în starea lor sălbatică sunt mult prea 
dificil de controlat, mai ales de către neofitele naive și 
neșcolite, proaspăt condamnate de Ritualul Purităţii, care 
sosesc aici. 

Așa că îi droghează ca să fie docili. 

Rattle este un instrument, la fel ca noi toate —un 
pion care să ne ajute să ne pregătim de campanie. Ideea 
nu e că nu vrea să vorbească cu mine, ci că nu poate. 

Încuviinţez din cap, îndepărtându-mă de cușca lui. 

— Scuzele mele, Rattle, zic în timp ce mă îndrept spre 
ieșirea din cavernă. Îmi pare rău pentru ce îţi facem. 
— Și ce îi facem, mai exact? 

Aproape scot un țipăt, uluită, când Keita iese din 

întuneric. 
— Keita. Ce faci aici? 
— Te căutam. Mă eviţi în ultimul timp. 

Nu e tocmai adevărat. Am evitat pe toată lumea, prea 
înspăimântată de descoperirile mele de la ultimul raid ca 
să împovărez pe altcineva cu ele. 

Mi se pune un nod în stomac când Keita se apropie, 
cu ochii strălucind ușor în întuneric. N-am mai vorbit se- 
rios cu el de câteva zile, nu l-am mai îmbrățișat de și mai 
mult, cred. Tot ce vreau e să-i simt brațele în jurul meu. 

Dar nu-mi pot permite asta, nu acum, când sunt într-o 
asemenea stare. O să-i spun totul dacă trebuie, iar apoi 
nu va mai fi cale de întoarcere. Va fi atras în pânza lui 
Mâini-Albe și cine știe pe ce drumuri mortale va ajunge. 

— Ce s-a întâmplat când am fost la raid? întreabă. Ce 
nu-mi spui? 

Ridic privirea spre el, întrebându-mă cum să răs- 
pund. În cele din urmă, oftez. 

— Hai să luăm niște aer, zic eu, pornind spre intrarea 
în caverne. 

Ajungem, ca întotdeauna, la copacul nostru nystria. 
Acum e întuneric afară, noaptea se lasă repede peste 
Warthu Bera. Ultimii rătăciți de la alergare merg înă- 
untru. Când ajungem la copac, Keita se așază în cuibul 
format de una dintre rădăcini, apoi bate cu palma locul 
de lângă el. 

Mă așez acolo cu reticență, încordată până când mă 
trage mai aproape. Braţul lui e cald, liniștitor pe umărul 
meu. Își lipește fruntea de a mea, iar eu închid ochii, 
inspirând mirosul de mosc pe care îl emană. Fă să fie bine, 
implor eu în sinea mea. 

— Poţi să-mi spui orice, Deka, știi asta, șoptește el. 

Buzele lui sunt atât de aproape, încât, dacă mă aplec 
puțin mai mult, le vor atinge pe ale mele. Mă retrag. 

— Unele lucruri sunt prea periculoase ca să fie poves- 
tite. Și tu spui asta mereu. 

Corpul i se încordează și ochii lui îi cercetează pe ai 
mei cu îngrijorare. 

— Dacă e un pericol pentru tine, atunci vreau să știu și 
eu. Suntem parteneri, mai ţii minte? 

Încuviinţez și îmi ascund capul în scobitura gâtului 
său. 

— Dacă am auzit ceva ce n-ar trebui să fie posibil? mor- 
măi eu. Dacă am auzit ceva ce ar răsturna cu susul în 
jos tot ce credeam că știm? Care poate chiar ar distruge 
totul? 

— Vorbești despre urlătorii-morţii, nu-i așa? 

Keita îmi ridică bărbia astfel încât să-l privesc în 
ochi. 

— Ce ai auzit, Deka? întreabă. 

— Mai degrabă ce cred că am auzit, spun eu și întorc 
privirea. 

— Și ce crezi că ai auzit? 

— Cred că am auzit un urlător-al-morţii vorbind, mă 
forțez să spun. Nu în oterană sau în vreo limbă ome- 
nească, dar am înţeles-o chiar și așa. La fel de ușor cum 
te înțeleg pe tine. 

— Ce a spus? întreabă Keita, cu vocea dintr-odată 
răgușită. 

Înghit în sec. 

— Trădătoare, șoptesc. Mi-a spus Trădătoare. 

Keita devine și mai încordat, dacă așa ceva este 
posibil. 

— De ce ar spune asta? 

— Nu știu. 

Minciuna îmi scapă cu ușurință de pe buze. 
— Nu mai știu nimic. 
— Ai mai povestit cuiva despre asta? 
Scutur iute din cap. 
Keita se uită fix la mine, cu o privire extrem de 
serioasă. 

— Să nu mai vorbești niciodată despre asta. Niciodată, 

Deka. Și să nu încerci să mai vorbești cu ei. 
Când deschid gura să protestez, el oftează. 

— Poţi deja să le ordoni urlătorilor-morţii, Deka. Să-i 
mai și înţelegi, să vorbească cu tine... Acesta e genul de 
putere care poate răsturna ordinea naturală a lucrurilor. 
Oamenii omoară pentru așa ceva. Oamenii mor pentru 
așa ceva. S-ar putea să mori pentru asta. Să nu uiţi ni- 
ciodată, Deka, că în primul și în primul rând ești alaki, 
pentru că îți garantez eu că nimeni n-o să uite. 

Simt o sudoare rece pe șira spinării, iar inima îmi 
bate atât de repede, încât tot corpul mi se cutremură. 
Keita repetă același lucru pe care l-a spus Mâini-Albe, 
același lucru pe care l-am gândit și eu de o mie de ori 
până acum. 

— Ai dreptate, încuviințez eu. N-o să mai vorbesc des- 
pre asta. N-o să mai vorbesc niciodată cu ei. 

Întinde braţul în jurul meu și mă îmbrățișează atât 
de tare, încât îi simt bătăile inimii prin piele. Bătăi zgo- 
motoase și pline de panică. La fel ca ale mele. 

— Tot ce trebuie să faci e să rămâi în siguranță până se 
termină campania, Deka, îmi șoptește el în păr. Tot ce 
trebuie să faci e să rămâi în siguranță pentru mine. 

— Promit, șoptesc eu, cuibărindu-mă la pieptul lui. 

Rămânem așa cum suntem, cu inimile bătând la 
unison, până când răsună tobele care cheamă pe toată 
lumea la cină. 

Slavă lui Oyomo pentru armura mea. 

Doar la asta mă pot gândi în timp ce stau în poziție de 
drepți în curtea Warthu Bera în după-amiaza campaniei, 
cu soarele arzând sus pe cer. Din nou este sezonul secetos 
și căldura ne sufocă, pe sutele de fete care am fost alese să 
pornim în campanie. Toţi ceilalți rămân în urmă, o forță 
de rezervă care să ne susțină dacă sunt necesare alte valuri 
de atac. Sper că nu va fi cazul, dar în fiecare zi sunt aduse 
mai multe alaki la Warthu Bera ca măsură de precauţie. Se 
uită lung la noi din colțurile curții, cu capetele proaspăt 
rase strălucind dureros în soarele fierbinte. Mă întreb dacă 
sunt speriate sau uluite de ceea ce văd. 

Toate fetele care pleacă astăzi strălucesc din cap până 
în picioare în armurile de aur. A mea are solzi care imită 
forma de drakos a lui Ixa și spini ascuțiți pe toată spina- 
rea. Este surprinzător de ușoară și de răcoroasă, având în 
vedere că acoperă fiecare părticică din mine, mai puțin 
ochii. Vibrează discret ori de câte ori mă apropii de ea, 
la fel ca toate celelalte armuri infernale — mai ales a lui 
Ixa, de vreme ce și a lui a fost confecționată din sângele 
meu. Mâini-Albe a pus-o pe karmoko Calderis să-i facă o 

armură pentru forma lui de drakos, pentru că a vrut să 
se asigure că tot restul armatei va vedea puterea Warthu 
Bera, că priceperea noastră strălucește mai presus de toate 
terenurile de antrenament. 

Ea și celelalte karmoko stau în fața fetelor adunate, 
dar numai ea ne va însoţi, în calitate de comandant 
în funcție, motiv pentru care călărește un armăsar alb 
masiv, cu Braima și Masaima stând de pază de o parte 
și de alta a ei. La fel ca noi, și ei sunt acoperiți din cap 
până în picioare în armuri, cu toate că a lui Mâini-Albe 
are nuanţa albă a oaselor, pentru a se asorta cu mănușile 
ei. Gemenii poartă și assegai, sulițe lungi din lemn, cu 
vârfuri confecționate din lame ascuţite de onix. În mod 
evident, ar putea fi karmoko, atât de bine au ajuns să le 
mânuiască. 

— Astăzi este ziua pentru care v-aţi pregătit atât timp, 
declară Mâini-Albe. Pornim în marșul nostru spre deșer- 
tul N'Oyo, unde vom întâlni și vom distruge flagelul 
urlătorilor-morţii care ne copleșește iubita noastră Otera. 
Acolo, voi, cinstitele apărătoare ale Oterei, vă veți săpa 
numele în istoria acestui imperiu! Acolo, voi, alaki de la 
Warthu Bera, veţi deveni legende! 

Discursul lui Mâini-Albe este atât de exaltant, încât 
fetele adunate bat din palme, din ce în ce mai en- 
tuziasmate. Nici măcar eu nu-mi pot controla bătăile 
dintr-odată puternice ale inimii. În sfârșit, se întâmplă. 
A venit în sfârșit momentul nostru. 

— Poţi să-ți închipui, Deka? zice Britta. În sfârșit mer- 
gem în campanie. 

— Şi o să ucidem toți urlătorii-morții pe care-i vedem, 
spune Adwapa, încântată. Douăzeci de capete de căciulă, 
în fiecare zi. Nu, treizeci! 

Mă cuprinde vinovăția și îmi încleștez pumnii ca 
să nu-mi tremure. Lacrimi curgând din ochii urlătoru- 
lui-morții... Mă cutremur la gândul acestei amintiri. 

Lângă mine, Belcalis îi aruncă o privire lui Adwapa. 

— Şi prea mult entuziasm strică, Adwapa, o informează 
ea. 

Adwapa pufnește pe nas, deloc impresionată. Eu îmi 
îndrept atenţia către Mâini-Albe, care ține acum brațul 
ridicat, cu pumnul strâns. 

— Alaki de la Warthu Bera! Cuceriţi sau muriţi! ordonă ea. 

— Cele ce vor muri te salută! răspundem noi, ridicând 
pumnul și apoi bătându-ne cu el în piept. 

— Oriunde vom ataca, vom cuceri sau ne vom îngropa 
în ruine! 

— Cele ce vor muri te salută! repetăm noi, bătându-ne 
în piept. Cele ce vor muri te salută! 

— La drum! ordonă Mâini-Albe, conducându-și calul 
înainte. 

Facem și noi iute la fel, coborând în valuri dealul și 
ieșind pe porți, unde recruții se aliniază lângă noi. Și ei 
călăresc cai, dar comandanții jatu sunt transportați în mici 
corturi așezate pe spinările unor mamuți uriași cu pielea 
cenușie sau în trăsuri trase de orilioni, iar maimuţele ma- 
sive cu blana argintie mârâie în semn de avertizare unele 
la altele și la caii ce se apropie. 

În timp ce ne îndreptăm spre piața principală a He- 
mairei ca să ne întâlnim cu restul armatei, cetățenii bat 
din palme și aclamă. 

— Oyomo să vă apere, Fulgerele Morţii! strigă câțiva. 

Nu pot decât să scutur din cap, minunându-mă de 
lipsa de consecvență a oamenilor, în timp ce călărim în 
continuare pe străzi. 

Călătoria prin deșertul răsăritean este lungă și bru- 
tală, mult mai rea decât m-am așteptat. Sunt obișnuită să 
merg în raiduri pe terenuri accidentate, dar deșertul e cu 
totul altceva. Împăratul ne-a ordonat să stăm pe poziţii 
la lanțul muntos N'Oyo, care mărginește hotarele înde- 
părtate ale deșertului, așa că, de două săptămâni deja, ne 
chinuim să înaintăm prin nisip, strângând din dinți când 
ni se strecoară prin crăpăturile armurii și ne invadează 
părțile delicate ale corpului. În fiecare zi, coucalii zboară 
încolo și încoace, transmițând informaţii, nu că ar exista 
prea multe. Știm că sunt mii de urlători-ai-morţii care 
ne așteaptă în munți, dar cercetașii nu se pot apropia 
niciodată suficient cât să-i numere pe toți. Ceaţa e prea 
densă pentru a fi străpunsă. 

Înainte, nu am înţeles niciodată cât de departe se în- 
tinde capitala, dar acum nu mă pot abține să nu număr 
zilele și orele, urmărind mișcarea soarelui peste nisipuri cu 
o iritare înfierbântată. Nu e doar teama, frica de a ne aven- 
tura în necunoscut. Sunt și ceilalți soldați, cei de rând. 

Cu toate că acum sunt pe deplin conștienți de ceea 
ce suntem Noi, alaki, la fel ca majoritatea oamenilor 
din Otera, sunt obișnuiți să vadă femeile numai în casă. 
Ideea unor soldaţi-femei nu le pică bine și ne tratează 
în consecință, aruncându-ne cuvinte urâte când jatu nu 
sunt atenți. Sunt deosebit de urâcioși cu surorile de sânge 
de la Warthu Bera, de vreme ce noi suntem singurele care 
poartă armura de aur. 

Alaki de la celelalte case de antrenament poartă ar- 
muri specifice și sunt vopsite agresiv în funcţie de casa 
din care fac parte, dar ele nu sunt ca noi. Cu toate că 

sunt câteva mii, nu sunt la fel de iuți, de feroce, și nu 
tolerează durerea la fel de bine ca noi. Le-am tot observat 
pe parcursul călătoriei noastre și karmoko au avut drep- 
tate, se pare: noi, alaki de la Warthu Bera, suntem mai 
puternice decât restul, iar asta se datorează antrenamen- 
tului nostru. În timp ce toate celelalte alaki au fost tratate 
ca niște soldați obișnuiți — au primit tămăduitori când 
erau rănite, odihnă când erau obosite și mâncare când 
erau flămânde —, noi am fost privite ca niște demoni 
și antrenate în consecință. Noi am fost jupuite, bătute, 
supuse zbieretelor urlătorilor-morţii. Nedreptatea trata- 
mentului mă ustura până în măduva oaselor, însă acum 
știu că m-a făcut mai dură. De-asta nu mă simt atât de 
jignită când soldații pedeștri bombăne din cauza mea și a 
surorilor mele de sânge și se iau de noi. Eu știu că putem 
să-i învingem în luptă. 

Încerc să-mi reamintesc acest lucru de fiecare dată 
când călăresc pe Ixa. Soldații de rând sunt și mai urâcioși 
când îl observă, cu solzii lui reptilieni sclipind albaștri în 
soarele arzător al deșertului. Da, mamuţii sunt de zece 
ori mai mari și orilionii poate sunt mai impresionanțţi în 
armurile lor, dar numai Ixa poate face caii să se ferească 
și zaurienii să-și ia picioarele la spinare când trece pe 
lângă ei. 

Chiar și acum, în timp ce ne apropiem de punctul de 
la jumătatea drumului, o oază ascunsă adânc în deșert, 
animalele tot țâșnesc când îl văd. Le ignor nechezatul și 
țăcănitul panicat în timp ce mă grăbesc spre lacul din 
mijlocul oazei. Lui Ixa îi este atât de sete, încât deja îi 
atârnă limba afară din gură. 

— Gata, gata, îi șoptesc eu când ajungem la marginea 
apei. Ai ajuns. 

De...ka, șoptește Ixa, scufundându-se în apă. A fost 
însetat rău în ultimele zile. 

Îmi scot burduful, gata să îngenunchez ca să îl 
umplu, când peste mine cade o umbră. 

— Pentru numele lui Oyomo, ce faci, alaki? întreabă o 
voce neplăcută și disprețuitoare. 

Îmi stă inima. Baxo, un soldat pedestru zdravăn din 
regiunile de la miazănoapte, se apropie de mine, cu o 
încruntătură pe fața roasă de vreme. La fel ca mulți alți 
soldați pedeștri, Baxo și-a asumat sarcina de a le hărțui 
pe surorile de sânge de la Warthu Bera. Îl ignor și îmi 
umplu burduful în continuare. Nu are sens să intri într-o 
confruntare cu cineva care se presupune că e de aceeași 
parte a baricadei ca tine. 

Când nu răspund, se apropie bătând din picioare. 

— Eşti proastă sau nu mă auzi? Pentru numele lui 
Oyomo, ce faci, alaki? 
Oftez, ridicându-mă și sigilându-mi burduful. 
— lau niște apă, răspund. 
— lei niște apă? mârâie el. Deci ai impresia că poți să 
te bagi în faţa rândului doar fiindcă ai bestia aia uriașă. 

Acum îi văd pe ceilalți soldați adunaţi în spatele lui 
Baxo. Cu siguranță nu sunt ordonaţi în niciun rând, dar 
sunt acolo, iar pentru Baxo asta e suficient. 

— Scuzele mele, răspund. 

Încerc să expir ca să mă eliberez de furia tot mai in- 
tensă. Bărbaţii aceștia sunt doar niște oameni. Nu sunt 
jatu, nu sunt antrenați. l-aș putea omori cu mai puţin 
efort decât mi-ar trebui ca să zdrobesc o muscă. 

— De ce? Ai luat deja toată apa de care ai nevoie. 

Baxo arată spre burduful meu. 

— Nu mai e nevoie să te întorci la rând. Ce trebuie să 
taci este să te urci la loc pe bestia aia mare a ta și să te 
duci unde sunt restul din soiul tău. 

Arată spre partea îndepărtată a lacului, unde s-au 
udunat celelalte alaki. Sau, mai degrabă, unde au fost 
împinse. Soldații pedeștri s-au îngrămădit cu toții în jurul 
lacului și au avut grijă să le împingă pe toate alaki în 
partea cea mai plină de noroi. 

— Ce mai aștepți? se răstește Baxo. Du-te. 

Arată din nou cu degetul, dar se aude un mârâit grav. 
Ixa a ieșit din apă și înaintează încet, cu dinții la vedere. 
Fiecare strălucește, ascuţit ca un cuțit de măcelar. 

Baxo face repede un pas în spate, iar chipul îi devine 
alb precum creta. 

Bravo, Ixa. Îl laud în tăcere când se oprește lângă 
mine, mârâind tot mai tare. 

Pe fruntea lui Baxo curge acum sudoarea fricii. Chiar 
și așa, folosește momentul ca să-i incite pe ceilalți soldați. 

— Vedeţi? spune el. Vedeţi ce o pune să facă pe creatura 
aia? 

Își întoarce atenţia asupra mea. 

— Afurisitele de voi credeţi că sunteți mai presus ca noi, 
cum tot șușotiți între voi și vă uitaţi urât încoace. Nu 
sunteți altceva decât o gașcă de plozi de demoni și sper că 
Oyomo îi va face pe urlătorii-morţii să vă stârpească soiul 
cu mult înainte să ne întoarcem din deșert. 

Acum ţin pumnii strânși atât de tare, încât pielea 
mea pare gata să crape. Nu poți să-ți masacrezi camarazii, 
nu poți să-ți masacrezi camarazii... În jurul meu, ceilalți 
bărbați dau din cap aprobator, apoi încep să vorbească. 

— Demoni, strigă un bărbat. 

— Abominaţii, adaugă altul. 

— Târfe! 

lar la asta, nu mai pot tăcea. 

— Târfe? zic eu batjocoritor, uitându-mă la Baxo și pri- 
etenii lui. Nici pe departe. Suntem soldați, la fel ca voi. 
Multe dintre noi o să moară pe câmpul de luptă, la fel 
ca voi. 

— Așa și trebuie, își bate joc Baxo. Locul femeilor nu e 
aici — mai ales nu al celor din soiul vostru — și cu cât 
mor mai multe dintre voi, cu atât mai repede o să aflaţi 
lucrul ăsta. 

Îmi scot atika din teacă, apropiindu-mă, cu Ixa mârâ- 
ind alături. Zâmbesc răutăcios când fața lui Baxo se face 
și mai palidă. 

— Vezi, asta e amuzant, spun eu. Pentru cele din soiul 
nostru, moartea e ceva obișnuit, și de-asta o primim cu 
braţele deschise, o considerăm un prieten vechi. 

Îmi îndrept atika spre el. 

— Tu primești moartea, Bax... 

O mână caldă, plină de bătături îmi cuprinde umărul. 

— Deka. 

Mă întorc și-l găsesc pe Keita în spatele meu, cu Li, 
Kweku și Acalan alături. Cu toții au venit din partea lor 
de lac. El îmi zâmbește. 

— Ai încredere în mine? întreabă. 

Eu îmi dau ochii peste cap, apoi mă retrag într-o 
parte când se apropie de Baxo, care face un pas în spate, 
alarmat. 

— Lord Keita, șoptește bărbatul mai în vârstă. 

— Aveţi un avantaj față de mine, spune Keita. Eu nu vă 
cunosc numele. Știu însă că ar trebui să fiți recunoscă- 
tori pentru că alaki sunt aici. Mai ales Deka. Fa este una 

dintre cele mai eficiente ucigașe de urlători-ai-morţii care 
există, apreciată de însuși împăratul, și de-asta a primit 
propriul animal, primul din soiul său — crescut personal 
de Stăpâna peste Equus. 

Se bate gânditor cu un deget peste buze. 

— Spuneţi cumva că împăratul greșește? 

— Stai, nu cred că spune asta deloc, cugetă Kweku, in- 
tervenind în discuție. Cred că spune că atât împăratul, 
cât și preoții greșesc, fiindcă ei sunt cei care au decretat 
că alaki vor veni cu noi. 

— Și Stăpâna peste Equus, adaugă Li. Îi insultă eforturile 
asidue. Dumneaei l-a creat personal pe Ixa, să știți... 

Acum Baxo are ochii cât cepele și se întoarce de la 
unul la altul. 

— Nu, nu, greșiți. Nu spuneam nimic din toate astea. 

— Ciudat, se încruntă Keita. Aș fi jurat că da. Voi toți 
adică. De fapt, aș fi jurat că de-asta v-aţi adunat cu toții 
aici și ați avut grijă ca alaki să se adune acolo. 

Arată spre partea înnoroiată a lacului. 
— Nu, nu, nu-i deloc așa! scutură iute din cap Baxo. Noi 
tocmai plecam, nu-i așa? 
Ceilalți bărbați dau din cap aprobator. 
— Haide, atunci, îi îndeamnă Baxo. 
Se îndepărtează cu toții în grabă. 
După ce se fac nevăzuți, Keita îmi zâmbește. 

— Știu că te descurcai și singură, dar tu mă salvezi 
mereu, Deka. M-am gândit să-ţi întorc și eu favoarea 
măcar o dată, cu toate că deja făcuseși singură cea mai 
mare parte din treabă. 

— Deci tu ești eroul, îl tachinez, amuzată fără voie. 

— Nu, tu ești eroul, mă corectează el. Dar, din când în 
când, șopârla cu coarne își arată firea. 

Când eu zâmbesc larg la această reamintire a primei 
noastre conversații cu adevărat prietenoase, el îmi face 
semn din cap. 

— Haide, noi, restul, adunăm apă acolo. 

Arată spre porțiunea sclipitoare a lacului, unde se 
adună acum alaki, cu urunii lor alături. Sunt parteneri, la 
urma urmei. lar Keita și cu mine... Păi, Keita și cu mine 
suntem cu totul altceva. Aproape ai zice că suntem... 
iubiți. 

— Deșertul ăsta urâcios, mârâie Britta, mijind ochii să 
se ferească de soare. 

Este o dimineață luminoasă în deșert și mergem 
călare spre micul lanţ de dealuri din depărtare, poarta 
munților N'Oyo. De acolo, cuibul primordial se află la 
o săptămână și jumătate distanță. Lângă mine, Keita stă 
așezat rigid pe calul său, cu maxilarul încleștat. Munţii 
N'Oyo mărginesc Gar Fatu, orașul său natal. De fapt, 
reședința lui de vară — aceeași casă în care i-a fost ma- 
sacrată familia — se află la poalele dealurilor din oraș, 
motiv pentru care devine tot mai încordat cu fiecare pas. 
Mi-aș dori să-l pot îmbrățișa, ca să-l fac să se simtă mai 
bine, dar nu se poate asta aici, unde ne-ar vedea toată 
lumea. În schimb, o urmăresc pe Britta cum se plânge 
de vreme. 

— Dacă nu-i soarele, e nisipul care zboară peste tot 
și-mi intră în părțile delicate. 

Zâmbesc ușor. 

— Părţile tale delicate, zici... Cum oare o să supravie- 
țuiești? o tachinez. 

— Păi, n-o să mai supraviețuiesc mult dacă îmi intră 
mai adânc, bombăne Britta. 

— Oh, încetează, pufnește Adwapa, nu ești singura fată 
care are părți delicate. 

— Şi tu știi asta din proprie experiență, nu? râde Britta, 
ridicând din sprâncene. 

Toate știm că Adwapa doarme întotdeauna în patul 
lui Mehrut. La început, m-a șocat faptul că două femei ar 
avea asemenea înclinații, dar afecțiunea e afecțiune. Dacă 
am învățat un lucru în ultimele luni, acela e că trebuie să 
prețuiești afecțiunea oriunde o poți găsi. Sunt doar recu- 
noscătoare că s-au găsit una pe alta la Warthu Bera, mai 
degrabă decât într-un loc precum Irfut, unde ar fi fost 
bătute, apoi forțate să devină slujnice la templu drept 
pedeapsă pentru deviaţiile lor. 

— Voi trei sunteți scârboase, pufnește Acalan, scutu- 
rând din cap, cu toate că are o sclipire în ochi. 

Și el a devenit mult mai puţin rigid de când a intrat 
la Warthu Bera. Apropierea constantă de moarte are ase- 
menea efecte. 

— Nu-i problema noastră că nu știi despre părțile deli- 
cate, spune Asha, rânjind la el. 

— Asta fiindcă sunt un om cu frică de Oyomo, pufnește 
Acalan. 

— Vrei să spui: un virgin cu frică de Oyomo. 

Belcalis râde, înghiontindu-l cu cotul. El roșește. 

— Mă păstrez pentru căsătorie, mormăie el. 

— Ai auzit, Keita? 

E rândul lui Li să se alăture convezrsației și se întoarce 
râzând către Keita. 

— Acalan al nostru e virgin, spune el, ridicând din 
sprâncene. 

Keita ridică din umeri, întorcând privirea. 

— Nu-i nimic rău în a fi virgin, răspunde. Nici eu n-am 
fost niciodată cu cineva. 

Conversaţia se oprește și cu toții se întorc spre Keita, 
șocați, în afară de Britta și de mine. De vreme ce amân- 
două venim din sate mici, avem tendința de a presupune 
că persoanele necăsătorite sunt virgine. Abia după câteva 
săptămâni la Warthu Bera mi-am dat seama că orășenii 
precum Kweku sau cele din tribul Nibari, ca Adwapa și 
Asha, nu au atitudini la fel de stricte față de chestiunile 
intime. 

— Niciodată-niciodată? exclamă Asha, părând că nu-i 
vine a crede. 

Keita ridică din umeri, scuturând din cap. 

— Dar un sărut? întreabă Kweku, uluit. Sigur te-ai 
sărutat. 

Keita ridică iar din umeri. 

— De ce nu? întreabă Belcalis, gânditoare. 

— N-am avut niciodată pe cineva pe care să vreau să 
sărut — înainte adică. 

Întoarce privirea și pare încurcat. 

Belcalis zâmbește cu subînțeles. 

— Și acum...? 

Se uită de la Keita la mine, iar eu simt cum fața mi se 
încinge până la rădăcinile părului. 

Keita se foiește, stânjenit. 

— Acum nu e treaba voastră, mormăie el. Și, sincer, 
sunt dezamăgit de voi trei. 

— Cum adică, ești dezamăgit de noi? pufnește Adwapa. 
Tu nici măcar n-ai pipăit vreodată o fată. Eu, da, de mai 
multe ori. E minunat. Mai ales acum, că pot să o fac în 
intimitatea dormitorului nostru comun. 

Face un gest de strângere cu degetele, iar noi ne dăm 
cu toții ochii peste cap. 

— Continuă, gesticulează ea. Te rog, explică-mi cum 
suntem noi cele care dezamăgesc. 

— Pentru că sunteţi alaki, oftează Keita. Voi, dintre toți 
oamenii, știți cum e să nu fii așa cum se așteaptă lumea 
să fii. Doar fiindcă sunt bărbat... 

— Băiat! tușește Asha în barbă. 

Keita își dă ochii peste cap. 

— Doar fiindcă sunt băiat, nu înseamnă că vreau să fu- 
găresc toate fetele din jur. Poate că vreau ca prima dată să 
însemne ceva. Poate că vreau să fiu căsătorit, să fiu legat 
de cineva, înainte să mă culc cu cineva. Mă gândeam că 
voi ați înțelege așa ceva. 

Tăcem din nou. 

Keita are dreptate, desigur. Virginitate, nevirginitate, 
alegerea ar trebui să fie una personală. Eu nici măcar nu 
m-aș fi gândit la așa ceva înainte, având în vedere că 
am crescut în Irfut, dar timpul petrecut la Warthu Bera 
m-a schimbat. Înțelepciunile Veșnice nu mai au atâta 
influență asupra mea ca altădată. 

— Și eu sunt virgină, șoptesc. Nu-i nimic rău în asta. 

— Şi eu, ridică mâna Britta. 

— Și eu, adaugă Lamin, uruniul lui Asha, roșind. 

Este un băiat foarte timid, în ciuda constituției ma- 
sive, și vorbește foarte rar. 

— De fapt — își drege glasul Li — și eu. Dar eu m-am 
mai sărutat... și altele. 

— Ipocritule! exclamă Acalan. Și cât ai râs de mine. 

Li ridică din umeri. 

— Ești o țintă ușoară. 

Cu toţii ne întoarcem spre Kweku, dar și el ridică din 
umeri. 

— Păi, nu vă uitaţi la mine, eu am crescut la oraș. 
Acum e rândul lui Asha, Adwapa și Belcalis. 
Adwapa e prima care răspunde și o face pufnind pe 

nas. 

— Cu toţii știm că vaporul ăla s-a dus pentru mine. 
Bucuros, chiar. De nenumărate ori dincolo de orizont, 
cum ar veni — sunt ca un vapor care trage în fiecare port. 

— La fel și aici, spune Asha ridicând din umeri. 

Când toată lumea se întoarce spre Belcalis, îmi dreg 
glasul zgomotos. 

— Cum am ajuns, de fapt, la subiectul ăsta? întreb, 
încercând să le distrag atenţia. Ar trebui să facem pla- 
nuri — planuri de supravieţuire, planuri de intervenție... 
Urlătorii-morţii sunt la nici zece zile distanță. 

Spre ușurarea mea, Acalan mușcă momeala. 

— Cel mai mare număr de urlători-ai-morții din is- 
torie și toți ne așteaptă în munții N'Oyo, spune el 
cutremurându-se. 

Îi arunc o privire lui Belcalis, încercând să văd cum 
se simte. Îmi surprinde privirea și dă din cap, plină de 
recunoștință. 

— Mulţumiri, Deka, șoptește. 

Mă întorc la conversaţie și o văd pe Britta cum se uită 
la ceilalți din grup. 

— Mai e cineva înfricoșat? întreabă. Adică eu m-oi 
obișnuit cu raidurile, dar acuma e altfel. Numai gândul 
ăsta îmi face stomacul să se strângă. 

— Tu și cu stomacul tău delicat, râde Adwapa. Și 
nu, eu nu sunt înfricoșată. Când o să-i întâlnesc pe 

urlătorii-morții, o să-i forțez pe fiecare dintre nenorociții 
ăia să guste nesfârșitul. 

— Tu și cu ce armată? pufnește Britta. Tu mereu abia îţi 
faci norma, pierde-vară. 

Și, cât ai zice pește, conversaţia se încinge și toată 
lumea discută entuziasmată despre cum o să le facă de 
petrecanie urlătorilor-morții când o să ne întâlnim cu ei. 
Mintea îmi hoinărește, cuprinsă de aceleași îngrijorări. 
Nu știu ce voi face când mă voi confrunta din nou cu 
urlătorii-morții. După ce am văzut, după ce știu, nu pot 
să-i mai privesc ca pe niște monștri fără minte. Dar tot 
nu sunt sigură ce să mai înţeleg. Încerc să-mi alung îngri- 
jorările, iar atunci remarc ceva: fiori urcându-mi pe șira 
spinării, apoi cuprinzându-mă într-un val enorm. 

Bățăi de inimă. 

O mulțime. 

Aud foșnetul înainte să văd umbra care se năpus- 
tește asupra noastră. Apoi un bolovan uriaș ne izbește 
rândurile. 


Momentele de după impact se scurg încet, un balet 
macabru, dar grațios. Sânge roșu-aprins și auriu se 
împrăștie în nisip, membre retezate stau risipite. Câteva 
se mișcă, încercând să se întoarcă șerpuind unele la altele. 

Părți din corpuri de alaki care luptă cu somnul aurit. 

. eka! 

Sunetul cornilor de luptă vine parcă din depărtare, la 
fel și bătăile frenetice de tobe. Comandanții își cheamă 
trupele, încercând să le facă să se regrupeze. E în zadar, cu 
toți bolovanii care pică din cer, cu formele lor întunecate 
de nisipul și praful care se învolburează în aer. 

. işcă, Deka! 

Sunt copleșită de bătăile inimii mele, de frica mea, 
de furnicături. Îmi cuprind pielea, un val uriaș pe care 
numai eu îl pot simţi. Urlători-ai-morţii, o armată în- 
treagă. O masă mișcătoare, fără formă, aflată în depărtare. 
Sunt atât de mulți... mă gândesc, uluită. Știam că sunt 
mulți, dar asta... Asta întrece toate așteptările. 

— Mișcă, Deka! 

Mâna lui Keita îmi apucă umărul. Stă în spatele meu, 
cu Britta lângă el. 

— Urlătorii-morţii aruncă în noi cu bolovani! 

Alt bolovan se înfige în avangardă, trimițând soldații 
în aer. 

— Fulgerele Morţii, la mine! tună o voce — căpitanul 
Kelechi, care călărește în fața armatei. 

Acum vizibilitatea e atât de slabă, încât abia văd la 
doi pași în fața mea. Ceaţa se împletește cu nisipul, fă- 
când aproape imposibil să zăresc ceva. 

— Fulgerele Morţii, la mine! repetă căpitanul, fluturând 
un steag. 

Acesta străpunge ceața, o sclipire de un roșu-șters, 
abia vizibilă. 

— La mine! 
— Grăbește-te, Deka! ordonă Britta, îndemnându-și 
calul să înainteze. Haide! 

Mă scutur, încercând să-mi revin. 

— Da! zic eu, îndemnându-l pe Ixa să se ducă după ea 
și Keita. 

Împreună, gonim spre căpitanul Kelechi, care s-a 
mutat acum imediat în spatele trupelor de avangardă 
care îl păzesc pe împărat. Când sosim, împăratul Gezo, 
Mâini-Albe și doi generali sunt alături de el, la fel și ge- 
menii equus. 

— Maiestate. 

Ne înclinăm cu toții. 

— N-avem timp pentru așa ceva, suntem pe câmpul de 
luptă, zice împăratul, apoi se întoarce spre Mâini-Albe. 
Care e situația? 

— Aruncă în noi de pe dealurile de acolo și de acolo, 
arată ea. 

— Ditamai pietrele, adaugă Braima, iar geamănul lui dă 
din cap aprobator. 

Împăratul se întoarce spre mine. 

— Poţi să le ordoni? 

Eu scutur din cap. 

— Nu de la distanța asta, Maiestate. Ar trebui să merg 
călare până acolo și... 

Un potop de sulițe țâșnește din ceață. Soldații abia au 
timp să-și ridice scuturile înainte să lovească avangarda. 

— Apăraţi-l pe împărat! 

Strigătul se înalță, iar un contingent de jatu se înde- 
părtează de avangardă și ne acoperă iute cu o perdea de 
scuturi. 

Apucă să o facă exact la timp. Altă ploaie de sulițe ne 
lovește, ajungând și mai departe decât primele. 

— Pe răsuflarea lui Oyomo! exclamă unul dintre gene- 
rali, tulburat când o suliță ricoșează din scuturi. Azvârle 
cu sulițe, ale naibii de sulițe. 

— Trebuie s-o ducem pe Deka la ei, spune căpitanul 
Kelechi. 

— Am eu soluția pentru problema asta, se oferă 
Mâini-Albe. 

Îmi dă un cilindru din oțel care aproape că seamănă 
cu un corn de toros — o creatură solzoasă, ca un bou, 
care trăiește pe malurile râurilor lent curgătoare. 

— Strigă în ăsta și o să-ți amplifice vocea. 

— Da, karmoko, încuviințez eu. 

— Dar trebuie să fii mai aproape, zice Mâini-Albe. Mult 
mai aproape. 

Ochii ei privesc dincolo de scuturi, în depărtare, de 
unde vin și mai multe sulițe. 

Pieptul mi se strânge de teamă. Cu siguranță ar- 
mura infernală nu poate rezista la asta. Iar dacă o să- 
geată îmi lovește vreun organ vital, o să declanșeze o 
aproape-moarte, cufundându-mă cu forța în somnul 
aurit pentru tot restul bătăliei. 

— Deci trebuie să meargă călare până acolo, spune 
Keita, dând din cap. O apăr eu. 

— Nu, tu stai aici, spune Mâini-Albe, scuturând din 
cap. Deka, Britta și Belcalis vor merge. Gazal va comanda 
unitatea. 

Gazal, care stă lângă Mâini-Albe, ne face semn cu 
capul. 

— Sarcina voastră e să aveți grijă ca Deka să fie în sigu- 
ranță, zice Mâini-Albe. Belcalis, tu ne dai semnalul când 
e gata. 

Belcalis aprobă din cap. 

— Dar eu sunt uruniul ei, protestează Keita. Unde 
merge ea, merg și eu. 

Mâini-Albe se întoarce spre el. 

— Deka, Belcalis și Britta sunt alaki, spune ea, și le-am 
antrenat personal. E mult mai puțin probabil ca ele să 
moară acolo decât tine. 

— Dar... 

— Eşti lord peste Gar Fatu, îl întrerupe împăratul Gezo. 
Ultimul din neamul tău. Nu te voi trimite într-o misiune 
atât de periculoasă. 

Keita se înclină. 
— Da, Maiestate. 

Și asta e tot. Îmi vâr în bagaj cornul de toros din 
metal pe care mi l-a dat Mâini-Albe, apoi îi fac un semn 
din cap lui Keita, încercând să-mi exprim toate sentimen- 
tele într-o singură privire. Speranţă, frică... afecțiune. 
Îmi face și el semn cu capul, iar ochii lui reflectă aceleași 
lucruri. Las această imagine să mă încurajeze în timp ce 
Mâini-Albe arată cu capul spre deal. 

— Cuceriţi urlătorii-morții sau îngropaţi-vă acolo, or- 
donă ea. 

Belcalis, Britta și cu mine facem o plecăciune. 

— Cele ce vor muri te salută. 


Este neobișnuit de frig și liniște când pornim călare 
prin ceață. Din când în când, tot mai zboară bolovani 
peste noi, dar ploaia de sulițe, din fericire, a încetat. 
Britta, Belcalis, Gazal și cu mine ne concentrăm pe dea- 
lurile care se înalță în depărtare. Urlătorii-morții s-au 
adunat acolo și le vedem vag formele cum se mișcă prin 
întunericul sinistru. 

— Căscaţi bine ochii, ordonă Gazal în timp ce înaintăm 
călare. Trebuie s-o ducem pe Deka suficient de aproape 
cât să le ordone, apoi putem să chemăm și restul armatei. 

— Da, soră de sânge, răspundem Britta, Belcalis și cu 
mine într-un singur glas. 

În timp ce călărim, Britta se întoarce spre mine. 

— Nu-ţi face griji, Deka, spune ea. Sunt aici. Dacă o să 
cazi, te apăr eu. 

— La fel și tu, răspund eu, însă Britta doar dă din cap. 

Amândouă știm că viața mea este cea mai prețioasă 
acum. Eu sunt cea care trebuie să ajungă la urlătorii-morții 

pentru binele armatei. Este un gând deconcertant. Nu-mi 
pot închipui o viață fără Britta, nu-mi pot închipui ce aș 
face dacă ar trebui să-și dea viața pentru mine. 

Mergem mai departe prin cețuri, unde dealurile se 
întrevăd mai aproape, la fel și altceva, o masă mișcătoare 
și fără formă, însoțită de un șuierat grav. 

Calul lui Belcalis șovăie. 

— Aia e... 
— SUS SCUTURILE! tună Gazal în timp ce sulițele ex- 
plodează din ceaţă. 

Îmi ridic scutul cu o smucitură. Jos, Ixa! ordon. 

Se ghemuiește în nisip exact când lovesc sulițele, una 
dintre ele înfigându-se în calul lui Belcalis, răsturnându-l 
și omorându-l instantaneu. 

— Belcalis! strig eu, îngrozită. 

— Sunt bine! răspunde vocea ei înăbușită. A căzut calul 
peste mine! 

— Stai acolo, vin după tine! strig eu. 

Dar în timp ce merg spre ea, o baltă de albastru-în- 
chis îmi atrage atenţia. Mă întorc spre ea și pământul se 
înclină într-o parte. E Britta, străpunsă de o suliță. Lumea 
întreagă mi se îngustează până la sângele albastru-închis 
care i se scurge din burtă, pătând nisipul cu acea nuanță 
îngrozitoare. Parcă m-aș mișca printr-un nămol gros, 
parcă mi-ar pătrunde în nas și mi-ar opri răsuflarea. Nici 
măcar nu-mi simt picioarele când cobor clătinându-mă 
de pe Ixa. 

Deka? întreabă Ixa, venind după mine. Vrea să știe 
dacă sunt bine, dar eu nu pot să răspund, nu pot nici 
măcar să gândesc. 

Nu o văd decât pe Britta care zace acolo, cu sângele 
acela albastru înfiorător curgându-i din burtă. Când mă 

apropii, se uită la mine, cu fața palidă de sudoare, și se 
chinuie să zâmbească plină de curaj. 
— Se pare... că tot de la burtă mi s-o tras, șuieră ea. 

Abia mai pot sta în picioare acum. 

— Britta... șoptesc. Nu vorbi. Nu-i nevoie... 

Dintr-odată nu mai pot respira, cureaua coifului mă 
sufocă. Îl arunc într-o parte, gâfâind. 

— Deka! 
Vocea lui Gazal pare atât de îndepărtată. 
— Ce faci? Avem o datorie de îndeplinit! 

Când nu răspund, mă apucă de umeri și mă forțează 

să o privesc. 

— Deka! 

— Nu pot s-o las! strig eu, cu ochii scăldați în lacrimi. 
Nu pot s-o las pe Britta. 

În ochii lui Gazal sclipește o clipă ceva ce aproape 
aduce a milă, dar o înăbușă imediat. 

— S-a întâmplat în timp ce își făcea datoria. Ar trebui să 
fie o onoare pentru ea să moară pentru Otera. 

Să moară. Cuvintele explodează prin mine cu forța 
a o mie de sori. Britta moare. Moare aici, unde șorecarii 
o să se înfrupte din ea, iar armata o să-i calce în picioare 
rămășițele. Moare aici, unde nicio fiinţă iubită n-o va 
putea găsi, n-o va putea plânge. 

Nu pot să las să se întâmple așa ceva. Nu pot s-o las 
pe Britta să moară. Nu iubesc pe nimeni mai mult decât 
pe ea, nu mă iubește nimeni atât de profund cum mă 
iubește ea. Mă smulg de lângă Gazal și mă întorc la ea. 

— Trebuie să trăiești, exclam eu, în timp ce puterea 
curge prin mine. 

E ca un val care îmi spală corpul, îmi vibrează din 
piele. 

— Deka... spune Britta slab, cu ochii mari. Faţa ta. 

Întinde mâinile spre fața mea acum descoperită, dar 
i le prind într-ale mele, îi scot intenționat coiful, ca să 
nu-mi poată ignora vocea. 

Nu știu dacă o să funcționeze sau nu, dar îmi 
alung îndoielile, forțându-mă să cred. Forțându-mă să 
pun și ultimul strop de putere în asta. Britta trebuie să 
supraviețuiască. Fără ea, eu nu sunt nimic. Când vorbesc, 
vocea mea nici măcar nu mai sună omenește. Toată du- 
rerea și furia mea s-au combinat în ceea ce pare a fi o mie 
de voci răsunătoare. 

— Nu o să mori, Britta, ordon eu, forțându-mi voința 
să pătrundă în ea, înfășurându-mi energia în jurul ei ca 
pe o pânză vie. 

Se stinge, lumina din ea scade, așa că folosesc și mai 
multă energie, aruncând-o din mine în ea. 

— O să aștepți un tămăduitor și o să supraviețuiești. Nu 
o să mori! 

Ochii Brittei se fac sticloși. 

— Nu... o să mor... repetă, închizându-i. 

Mă uit în jos la rana din burta ei, și încordarea din 
mine se relaxează. Sângerarea i-a încetinit, exact așa cum 
am vrut. 

— Ce-i asta, Deka? 

Vocea lui Gazal pare aproape înfricoșată în spatele 
meu. Mă întorc și face un pas înapoi, cu gura căscată. 

— Deka, faţa ta...! exclamă. 

— Păzește-o, îi ordon eu, întărindu-mi vorbele cu un fir 
de energie. Ai grijă să o vadă un tămăduitor. 

Gazal dă din cap, iar ochii îi sticlesc. Spre deosebire 
de celelalte, ea nu a purtat niciodată cercul din aur pe 
care i l-am făcut cadou. 

— Da, spune ea monoton, o s-o păzesc. 

Aștept până ce se așază lângă Britta, cu scutul ridicat 
împotriva săgeților. Belcalis s-a eliberat în sfârșit de sub 
cal. Rămâne cu gura căscată în clipa în care mă întorc 
spre ea și se retrage speriată. 

— Deka, fața ta... 

Apoi o vede pe Britta. 

— Britta! exclamă, alergând spre ea. Britta, nu! 

Acum îi curg lacrimi pe obraji. 

— O să supraviețuiască, îi spun, forțându-mă să cred în 
cuvintele mele. Trebuie. Trebuie... i-am ordonat. 

Ceva din cuvintele mele trebuie să o fi convins, fi- 
indcă încuviințează încet, ștergându-și lacrimile. 

Mă duc la Ixa, apoi îi arăt lui Belcalis calul lui Gazal. 

— Vino, spun, iar puterea încă țâșnește din mine. Hai 
să terminăm ce avem de făcut. 

Încuviințează, urcă pe calul lui Gazal și îmi face 
semn cu capul, sumbru, cu fața încă palidă. 

— Omoară-i pe toți, Deka, șoptește ea. Omoară-i până 
la unul pe nenorociţii ăia. 
— Asta am de gând să fac, răspund. 

Ceaţa se îndesește pe măsură ce înaintăm, iar sulițele 
zboară mai iute. Ixa s-a obișnuit cu sunetul lor de-acum 
și se vâră în nisip în clipa în care le aude șuieratul carac- 
teristic, lăsându-ne timp, lui Belcalis și mie, să ne ridicăm 
scuturile înainte să ne poată lovi. 

— Acolo. 

Belcalis arată spre dealuri după ce altă furtună de 

sulițe se sfârșește. 
— Sunt toți acolo. 
— HAI! îl îndemn pe Ixa. Aproape am ajuns. 

Când țâșnim prin ceaţă, văd spre ce arată Belcalis: 
șiruri-șiruri de urlători-ai-morţii, aliniați la marginea dea- 
lurilor, cu catapulte printre ei. 

Belcalis se oprește, șocată. 

— Catapulte, exclamă ea. De unde au făcut rost de 
catapulte? 

Se pare că utilizarea mașinăriilor de război de către 
urlătorii-morții devine mai avansată de fiecare dată când 
îi vedem. Mai întâi au fost praștii și cohleani, iar acum 
asta. Nu zăbovesc prea mult asupra gândului. Deja ridic 
mâinile, iar corpul mi se cutremură de forța energiei care 

se rostogolește din el. Dacă mi-aș putea vedea reflexia în 
timp ce folosesc starea de luptă, sunt convinsă că acum 
aș străluci ca o stea. Până și nisipul de sub tălpile mele 
fâșâie și se cutremură. Când observă asta, urlătorii-morții 
huruie și țăcăne unii către alții, iar panica se împrăștie ca 
un val printre ei. Cobor mâinile plesnindu-le, trimițând 
valuri de putere prin corpurile lor. 
— JOS ARMELE, le ordon eu. ÎNGENUNCHEAȚI! 

Mă ascultă încet, fiecare lăsându-se în genunchi în 

timp ce ochii li se încețoșează la ordinul meu. 
— Fă semn armatei, îi spun lui Belcalis. 

Ea dă din cap, apoi aprinde pocnitoarea pe care a 
adus-o pentru această ocazie. Explodează într-un spec- 
tacol colorat de nuanţe de roșu și, în câteva clipe, tobe 
îndepărtate răspund la semnalul ei. Armata s-a pus în 
mișcare. 

După ce termină, Belcalis se uită la urlătorii-morţii 
îngenuncheați și se încruntă. 

— Unde sunt restul? Credeam că sunt cu miile. Ăștia 
arată de parcă ar fi doar din câteva cuiburi. 
— Mai sunt și alţii, spun eu. 

Îi simt acolo, alte mii de inimi care bat undeva din- 
colo de munți, așteptându-ne. Nu sunt problema mea — 
încă. Aceștia sunt. Ei sunt cei care au rănit-o pe Britta, 
care poate i-au adus moartea deja, cine știe. Încerc să 
îmi alung acest gând înfiorător când mă apropii de ei, 
remarcând teroarea care se înalță din pielea lor, o culoare 
gri scânteietoare pe care numai eu o pot vedea, folosind 
starea de luptă. 

Ochii mei îl găsesc iute pe urlătorul-morții din mij- 
loc, cel cu toţi acei spini. Căpetenia. Când pornesc spre 
el, nisipul mi se cutremură sub picioare, o vibrație mult 

mai adâncă decât cea pe care o poate provoca energia 
mea. Armata se apropie și o face fix la timp. Membrele mi 
se moleșesc de la forța de a emite atâta energie. Prăbușirea 
mea va veni curând. Dar, înainte să se întâmple, am să 
mă răzbun, de dragul Brittei. 

— Deka, spune Belcalis, întorcându-se în direcția huru- 
itului. Pune-ţi coiful. Armata se apropie. Nu trebuie să-ți 
vadă fața. 

Fac așa cum mă avertizează și mă duc spre conducă- 
torul urlătorilor-morții. 

— Ridică-ţi capul, ordon eu. 

Cuvintele mele îi bubuie prin corp, strângându-i 
inima. Se supune pe loc. După aceea adaug alt ordin. 

— Vorbește, dar rămâi în genunchi. 

Expresia conducătorului urlătorilor-morţii când mă 
privește este un amestec surprinzător de furie și scârbă. 
Când i se aude glasul, sună hodorogit, dar distinct. 

— Nuru... zice el răgușit. 

Mă încrunt. lar cuvântul acesta. Titlul acesta. Ce 
înseamnă? 

— Ne-ai trădat... 

Cuvintele neașteptate îmi alungă zăpăceala. Clipesc 
la urlătorul-morții, șocată. 

— V-am trădat? întreb. 

Urlătorul-morţii șuieră. 

— Ne-ai... trădat... pentru... oameni... Nuru... Nu... te 
vom ierta niciodată... nu vom ierta... Niciodată. 

Mă izbește epuizarea. 

Apoi totul se face negru. 


Când mă trezesc, e întuneric și zac într-un cort luxos 
de culoare roșie. 

— Eroina zilei, mă aclamă o voce. Te-ai trezit. 
Spre uluirea mea, împăratul Gezo stă lângă mine, iar 
Keita, Asha, Adwapa, Gazal și Belcalis îi stau alături în 


- genunchi. Astăzi are faţa acoperită cu o mască: un soare 


binevoitor, care strălucește asupra supușilor săi. 
Mă străduiesc să mă ridic, dar împăratul scutură din 
cap. 

— Nu-i nevoie să te ridici. Deja ai slujit bine Otera as- 
tăzi. Poţi folosi acest cort cât de mult ai nevoie. 

Privesc materialele luxoase, accentele aurii. Este unul 
dintre corturile sale private. 

— Vă mulțumesc, Maiestate, șoptesc eu, confuză. Vă 
mulțumesc. 

Apoi îmi amintesc... 

— Britta! exclam eu, îngrozită. 

— Prietena ta e chiar acolo. 

Împăratul arată spre partea cealaltă a cortului, unde 
Britta zace bandajată. 

— Va supraviețui, dar a fost cât pe ce să nu scape. Da- 
torită acesteia — arată spre Gazal, care stă în genunchi, 
nemișcată, lângă el — a putut ajunge la timp la un 
tămăduitor. 

Tot corpul mi se moleșește. 
— Mulţumesc, șoptesc din nou. Mulţumesc... 
Împăratul dă din cap. 

— Pentru tine, orice, Deka din Irfut. Astăzi ne-ai salvat 
și îmi închipui că vei continua să o faci în zilele care 
urmează. 

Mă bate pe umăr. 

— Odihnește-te acum. Mâine pornim iarăși călare. 
Mă înclin din nou. 

— Cele mai adânci mulțumiri, Maiestate. 

Împăratul zâmbește, apoi îi face semn lui Keita. 

— Vino, să le lăsăm singure. 

— Da, Maiestate. 
Keita îmi aruncă o privire îngrijorată în timp ce pleacă. 
După ce s-au dus, mă întorc spre Belcalis. 

— Ajută-mă să mă ridic, zic eu cu glas răgușit. 

Încă sunt atât de obosită, încât abia pot să-mi mișc 
membrele. 

Când Belcalis se apropie de mine, Adwapa trage cu 
ochiul afară din cort ca să se asigure că suntem cu ade- 
vărat singure. 

— Pentru numele nesfârșitului, ce s-a întâmplat acolo? 
întreabă ea, întorcându-se spre noi. 

Gazal rămâne la locul ei, cu capul plecat și mâinile 
în poală. 

Belcalis ridică din umeri. 

— Trebuie s-o întrebi pe Deka, spune ea și mă ajută să 
mă duc la Britta. 

Zace pe un pat, iar pielea îi este foarte palidă. Chiar 
și așa, sunt recunoscătoare. Culoarea aceea albastră în- 
grozitoare s-a dus. 

— Chiar e bine? întreb, ducându-mi mâna la piept. 

Inima îmi bate cu atâta disperare acum, încât mi-e 
teamă să nu-mi sară din piept. 

— O să trăiască, spune Belcalis. Ai avut tu grijă de asta. 
— Despre ce vorbiți voi acolo? 

Adwapa a închis clapeta cortului și a venit iute lângă 

pat. 

— Ce s-a întâmplat acolo? 

— Ce s-a întâmplat a fost că Deka s-a transformat... 
toată faţa i s-a transformat, explică Belcalis. Arăta... Arăta 
neomenesc. 

— Cum adică? întreb. 

— Faţa ta, Deka, spune Belcalis. Arăta ca a unui 
urlător-al-morţii, dar nu chiar. Era frumoasă, dar înfio- 
Tătoare... lar când ai vorbit... Dacă n-aș fi avut cercul pe 
care mi l-ai dat, mi-aș fi pierdut minţile, cum s-a întâm- 
plat cu Gazal. 

Arată cu capul spre novice. Gazal tot nu s-a mișcat, 
cu toate că mâinile îi zvâcnesc în poală când își aude 
numele. Arată sinistru, cum stă acolo atât de tăcută. 

— N-a vorbit de când a adus-o pe Britta, șoptește Asha. 
A insistat doar ca Britta să primească un tămăduitor, apoi 
a intrat în starea asta. L-am minţit pe împărat și i-am spus 
că a tulburat-o bătălia și de-aia nu se mișcă. 

Adwapa se întoarce spre mine. 

— Pentru numele lui Oyomo, ce i-ai făcut? 

Nu știu, vreau să-i spun, dar ar fi o minciună. Știu. 
Mi-am împins toată puterea, toată voința, în Gazal. Asta 
a făcut-o așa. 

— Gazal? o strig eu. 

Când îmi aude vocea, ridică încet privirea. Are ochii 
sticloși, îndepărtați. l 

— Da? răspunde. 

— Eşti trează? întreb. 

Când nu răspunde, un firicel de panică se strecoară 
în mine. 

— Trezește-te, Gazal, o îndemn. 

Privirea sticloasă din ochii lui Gazal se stinge. Se uită 
în jur, nedumerită. 

— Unde sunt? Ce s-a întâmplat? întreabă. 

— Cred... încep eu, dar Belcalis mă dă la o parte. 

— Eşti într-unul dintre corturile împăratului, spune ea. 
Ai adus-o pe Britta înapoi, dar cred că te-ai lovit la cap. 

Gazal încuviințează, își ține capul în mâini de parcă 
ar căuta un cucui. 
— Am dat raportul? întreabă. 
— Nu cred, spun eu. Dar misiunea a fost un succes. 
Te-ai descurcat bine. 
Gazal dă din cap. 
— E bine, spune absent, ieșind din cort. 
Pe față încă are expresia aceea perplexă. 
— Ce-a fost asta? întreabă Asha, încruntându-se. Ce s-a 
întâmplat cu ea? 
— A fost vocea lui Deka, explică Belcalis. Devine mai 
puternică, iar felul cum arată acum când o folosește... 
Se uită la mine, cu o expresie îngrijorată pe faţă. 
— Ce ești, Deka? șoptește. Ce ești? 


E seară târziu când Asha se duce să-i spună uruniu- 
lui ei ce se întâmplă. După ce pleacă, Belcalis și Adwapa 
își împing saltelele de paie lângă cea a Brittei. Sunt 
ușurată că au rămas. Imagini din după-amiaza asta au 
început să-mi străfulgere prin minte, zăpăcindu-mă și 
înfricoșându-mă în același timp. 

— Belcalis, Adwapa... șoptesc eu. Pot să vorbesc cu voi? 
— Da? 

Amândouă se ridică în picioare și vin la mine. 

— Acum îmi amintesc ce s-a întâmplat, spun eu când 
se așază lângă mine. 

— Nu știam că ai uitat, pufnește Adwapa. 

— Am făcut un lucru... încep. 

Mă întorc spre ele, ezitând. 

— Dacă vă spun ceva, poate să rămână între noi? Puteţi 
să promiteți să nu spuneţi niciodată nimănui, nici măcar 
celorlalte surori de sânge? 

— Desigur, încuviințează Adwapa. 
Belcalis dă și ea din cap. 

— Nu ţi-aș trăda niciodată încrederea, Deka. Ştii asta. 

— Ştiu, spun eu și privesc în jos. Dar asta... asta s-ar 
putea să fie ceva periculos, adaug, dându-i același aver- 
tisment pe care mi l-a dat Keita odată. S-ar putea să te... 
s-ar putea să ne... 

— Omoare? Adwapa râde. Am murit în clipa în care 
sângele ne-a curs auriu, eu am știut întotdeauna asta. Am 
crezut că și tu știi. 

— Cele ce vor muri te salută, aprob eu, dând din cap. 

— Nu-i așa? zice Adwapa și înalță din umeri. Ce voiai 
să ne spui? 

Ridic ochii spre ea. 

— Dacă... dacă i-aș auzi pe urlătorii-morţii când vor- 
besc? 

Amândouă rămân nemișcate. 

— Nu te referi la țăcănit și huruit, nu-i așa? întreabă 
Belcalis încet. 

Eu scutur din cap. 

— Nu, nu la țăcănit. 

— Deci îi înţelegi? 

Întrebarea asta vine de la Adwapa. Din cine știe ce 
motiv, nu pare șocată. Eu dau din cap că da. 

— De cât timp? întreabă. 

— De la ultimul templu. Când am rămas confuză. 

Ea dă din cap, gândindu-se. 

— Ce spun? întreabă Belcalis. 

Când nu răspund, ea oftează. 

— Probabil e ceva foarte îngrijorător dacă ţi-e greu să 
o zici. 

— Trădătoare, șoptesc. Îmi spun că sunt o trădătoare. 

— Şi ești? întreabă Adwapa încet. Ești un fel de urlă- 
tor-al-morții, Deka? 

Întrebarea mă izbește în plin, iar lacrimi de frică și 
nedumerire îmi umplu ochii. Când scutur din cap, fi- 
indcă nu pot — nu vreau — să răspund, Belcalis oftează 
lângă ea. 

— Ei bine, trebuie să afli, Deka, și asta iute, până nu 
descoperă soldații jatu primii și îți fac de petrecanie. 

Ce sunt eu? 

Întrebarea îmi dă târcoale prin minte, cum se întâm- 
plă de zece luni deja. 

Chiar sunt o corcitură a urlătorilor-morţii sau sunt 
ceva mai mult? Oricum aș privi lucrurile, puterea pe care 
am folosit-o asupra Brittei sfidează orice logică, trece cu 
mult dincolo de tot ce am crezut vreodată că știu. Sin- 
gurul lucru pe care-l știu acum este că Mâini-Albe are 
răspunsurile, dacă vrea să mi le dea. 

Din fericire, nu este singura persoană pe care pot să 
o întreb. 

În depărtare, ceața se învolburează în jurul unor 
monoliţi negri înfricoșători cu vârfuri albe scânteie- 
toare. Munţii N'Oyo: cele mai mari saline din Otera 
până când familia lui Keita a fost masacrată acolo. Cui- 
bul primordial al urlătorilor-morții se ascunde undeva 
printre vârfurile acelea, iar ei au răspunsurile pe care le 
caut. Trebuie doar să le obțin de la ei până nu observă 
altcineva. Până nu află soldaţii jatu primii și îţi fac de 
petrecanie... 

— Ești pregătită, Deka? 

Întrebarea asta vine de la împărat, care călărește ma- 
mutul deasupra mea. 

A fost echipat în totalitate cu o armură infernală și 
până și cortul de pe spinarea lui e protejat de un acoperiș 
din aur blestemat masiv. Am bănuit întotdeauna, în ce 
o privește pe karmoko Calderis, că a luat mult mai mult 
aur decât avea, de fapt, nevoie pentru armura noastră 
infernală. Acum știu de ce. 

— Da, Maiestate, spun eu, privind la platforma care 
transportă un corn gigantic de toros pe care trupele l-au 
construit peste noapte. Sunt pregătită. 

— Bine, zice el. Înainte. 

În timp ce armata îl ascultă, simt căldura altei priviri 
pe umeri. Când mă întorc, Mâini-Albe se uită la mine cu 
sprâncenele încruntate. Mă întreb la ce se gândește, dacă 
bănuiește ce s-a întâmplat. 

— Eşti bine, Deka? întreabă Keita, cu îngrijorare. 

N-am avut timp să stăm numai noi doi de ieri, așa că 
n-am reușit să-i spun că am vorbit iar cu urlătorii-morții, 
nici măcar n-am fost convinsă că ar trebui să-i spun. Îmi 
amintesc cât de mult a insistat data trecută când am stat 
de vorbă să nu mai fac niciodată așa ceva. 

— M-am recuperat complet, spun eu și dau din cap, 
încercând să nu-l îngrijorez mai mult. 

— Ești sigură? întreabă, dar pare neîncrezător. 

— De ce întrebi? 

Mă întorc spre el. 

— De ieri nu mai ești la fel, spune Keita. Ce s-a întâm- 
plat acolo? 

— Nimic, zic eu, uitându-mă în pământ. 

Când îmi aruncă o privire bănuitoare, adaug: 

— Mă rog, nu nimic... E Britta, îmi fac griji pentru ea. 

El întinde mâna și mi-o strânge pe a mea. 

— O să fie bine. Dacă oamenii pot să se vindece după 
răni aproape fatale, cu siguranţă și alaki pot. 

Eu dau din cap și zâmbesc slab. 

— Mulţumesc, Keita. Trebuie doar să țin... 

O minge de foc explodează în platforma pe care se 
află cornul de toros. În timp ce caii care o trag pornesc la 
galop, nechezând, eu mă ridic și văd și mai multe mingi 
de foc care vin spre noi arzând — săgeți în flăcări, care 
aprind cerul. 

— Urlătorii-morţii! strigă căpitanul Kelechi undeva în 
depărtare, anticipând un asemenea atac. Scuturile! 

Jos, Ixa! îi ordon eu, ridicând scutul. 

Ixa se ghemuiește în nisip în timp ce plouă cu săgeți. 
Urlete care îţi îngheaţă sângele în vine zdrobesc acum 
aerul, făcându-i pe mulți soldaţi să cadă în genunchi. 
Mirosul de urină și vomă se înalță în aer, iar soldații cad 
zvârcolindu-se de pe cai. Nu sunt obișnuiți cu zbieretele 
urlătorilor-morţii așa cum suntem noi, alaki, și soldaţii 
jatu. 

Deasupra larmei, generalii își cheamă trupele de pe 
mamuțţi. 

— Pregătiţi-vă! strigă ei. 

Deja este prea târziu. Urlătorii-morţii țâșnesc din 
ceţuri, cu corpurile acoperite cu o armură din piele confec- 
ționată primitiv, cu arme — arme adevărate — în mâini. 
Săbii și ghioage masive străfulgeră, în timp ce ei își fac 
loc prin armată provocând sângele să sară în stânga și în 
dreapta, venind în direcția noastră. Trupele de avangardă 
se adună imediat, încercând să blocheze calea spre împărat. 

— Folosește-ți vocea, Deka! strigă împăratul la mine. 
Folosește-ţi vocea! 

Eu încuviinţez, bâjbâind să-mi trag coiful în jos ca să 
nu mi se vadă fața. Observ ceva ciudat cu coada ochiului: 
un urlător-al-morţii săltător cu spini roșu-aprins care îi 
coboară pe spinare. Spinii aceia zornăie în adierea vântu- 
lui și îmi par cunoscuți — dureros de cunoscuţi. 

— Deka! strigă săltătorul, sărind peste rândurile adunate. 

Vocea sa e mai limpede decât cea a oricărui alt urlă- 
tor-al-morții pe care l-am auzit vreodată. 

— Deka, stai! Eu sunt! 
Lacrimile îmi înțeapă ochii, iar mâinile îmi tremură. 
De ce am impresia că văd o prietenă de mult pierdută? 
— Deka! 

Vocea lui Keita e neobișnuit de aproape de urechile 
mele. 

— Folosește-ți vocea, Deka! 

Ridic mâinile, canalizându-mi puterea, dar mă opresc 
când săltătorul face același gest frenetic, ridicând mâinile 
la rândul ei. 

La rândul ei? 

De ce am impresia că acest urlător-al-morţii e femelă? 
Toţi sunt masculi, asta ni s-a spus. Asta am văzut mereu. 

Peste mine cade o umbră, a lui Keita. 

— Deka, fii atentă! strigă el. Omoară-i pe urlătorii-morții! 
— Da, spun eu, întorcându-mă cu spatele la săltătorul 
ciudat. 

Îmi îndemn puterea să se înalțe din nou, lăsând-o să 
curgă prin fiecare parte a corpului meu. 

— OPRIȚI-VĂ UNDE... 
— DEKA, EU SUNT, KATYA! strigă săltătorul în limba 
aceea stranie, pătrunzând în rândurile noastre. 
— Katya? 
Mâinile îmi cad pe lângă mine. 

Nu, nu se poate. Mi-o amintesc pe Katya, cum i s-a 
revărsat părul roșu pe umeri, cum pielea i s-a făcut albas- 
tră când urlătorul-morţii i-a smuls șira spinării. 

— N-ai cum să fii Katya! răspund eu în oterană. E un 
truc! Încerci să mă păcălești! 

Keita se uită de la mine la urlătorul-morții. 

— Deka? întreabă el, șocat. 

Săltătorul vine mai aproape, în grabă, dând la o parte 
toți soldaţii care îi stau în cale. Bătălia încă e în toi în 
jurul nostru, dar cumva am senzaţia că noi două suntem 
singure aici. 

— Nu, Deka, oamenii te păcălesc! Asta se întâmplă cu 
noi când murim de moartea noastră finală. Asta deve- 
nim! Trebuie să vii cu noi, grăbește-te! țăcăne ea. 

— Cu noi? întreb eu, iar sângele îmi vuiește în urechi. 
Care noi? șoptesc. 

— Urlătorii-morţii și alaki! strigă Katya. Suntem unul 
și același lucru! Când o alaki moare de moartea ei finală, 
renaşte ca urlător-al-morţii! Împăratul știe asta. De-asta 
te folosește ca să ne omoare. Te folosește ca să le distrugi 
pe cele din soiul tău. Vrea să murim toate, de data asta 
pentru totdeauna! 

Pământul mi se surpă sub picioare. 

— Nu... șoptesc. Nu se poate. 

Dar chiar și în timp ce rostesc acest lucru, îmi amin- 
tesc conversaţia pe care am avut-o demult cu Mâini-Albe, 
îmi amintesc cuvintele ei. „Până când imperiul nostru va 
fi eliberat de monștrii aceia.“ 

Despre asta vorbea? La asta se referea? 

— Deka, spune Keita, apucându-mă de braț. Cum adică 
e Katya? Chestia aia spune că e ea? 

O privește cu o repulsie vizibilă. Pot să-mi imaginez 
ce vede — un urlător-al-morții, fioros și îngrozitor, dar nu 
asta văd eu acum. Nu o văd decât pe prietena mea, Katya, 
cu forma de urlător-al-morţii încă palidă și cu părul acela 
roșu transformat în spini roșu-aprins. 

Ea este. 

Chiar și după toate rugăciunile noastre să aibă o 
viață de apoi liniștită, iat-o din nou pe câmpul de luptă. 

Iar acum se apropie de ea un contingent de jatu, câte 
doi de o parte și de alta și doi din spate. O s-o omoare. O 
s-o omoare din nou. 

Furia explodează în mine, trezindu-mi puterea. 
Vocea îmi sună ca un huruit inuman. 

— Urlători-ai-morţii, zbier înspre toţi cei care mă pot 
auzi, protejaţi-o pe Katya! 

Inimile urlătorilor-morţii încetinesc, ochii le sticlesc 
în timp ce puterea mea îi cuprinde. Se năpustesc spre 
Katya, distrugându-i pe soldaţii din calea lor. Alaki, jatu, 
toți cad sub ghearele urlătorilor-morţii care se grăbesc 
să-mi asculte ordinul. 

Acum Keita are fața palidă. 

— Katya? repetă el, uluit. Spune-mi la ce te referi, Deka! 

O umbră masivă cade peste noi în timp ce eu îmi 
formulez un răspuns. Mamutul împăratului. Pe chipul 
împăratului este o expresie pe care n-am mai văzut-o 
niciodată, una de furie pură și absolută. Arată cu un deget 
spre mine. 

— Alaki aia a înnebunit! strigă el. Ucideţi trădătoarea! 
Ucideţi-o pe Deka din Irfut! 
Simt un gol în stomac. 
— Maiestate, protestez. Eu... 

Mâini roșii acoperite cu armură mă trag de pe Ixa. 
Deka! mârâie Ixa, năpustindu-se asupra lor, dar îm- 
păratul arată și spre el. 
— Distrugeţi-i și animalul! urlă. 
Jatu își întorc săbiile spre el, cu priviri ucigașe. 
— Ixa, fugi! îi strig. Fugi! 
Deka! protestează el. 
— FUGI, IXA! DU-TE LA KATYA! zbier eu la el, vârându-i 
în minte o imagine a urlătorului-morţii cu spini roșii. 
Acesta e singurul ordin pe care apuc să-l dau îna- 
inte să mi se vâre un căluș în gură și mâini acoperite cu 
armură să mă coboare cu forța în nisip ca să nu-mi pot 
mișca mâinile pentru a da ordine. Când coiful îmi este 
scos, îl întrezăresc pe Ixa gonind spre Katya, și aud slab 
niște exclamațţii îngrozite. 
— Uitaţi-vă la faţa ei! 
— Arată exact ca un urlător-al-morţii! E una dintre ei! 
— Nu! NU! 
Adwapa și Asha strigă de undeva din apropiere, ală- 
turându-se protestelor surorilor de sânge din jur. 
Împăratului nu-i pasă. 
— Ucideţi-i! ţipă el. Ucideţi urlătorul-morții trădător 
chiar acum! Ucideţi pe toți cei care încearcă s-o ajute! 
Deasupra mea se mișcă umbre grăbite. Când ridic din 
nou privirea, căpitanul Kelechi stă în fața mea, cu sabia 
în mână. Are pe chip o expresie calmă și resemnată. 
— Ai atras singură asta asupra ta, alaki, spune el, ridi- 
când sabia. 
— STAŢI! 
Keita țâșnește dintre rânduri, dar ceilalți jatu îl pun 
imediat la pământ. Inima îmi tresare când văd asta, iar 

frica și ușurarea curg prin mine în același timp. Încearcă 
să mă salveze. 

— Nu, nu puteţi face asta, căpitane! strigă el, cu o voce 
disperată. 

Căpitanul Kelechi se întoarce spre el, scuturând din 
cap. 

— N-o mai poți ajuta acum, Keita, spune. Doar vezi și 
tu ce e. 

Se întoarce spre mine, cu sabia ridicată. 

— Atunci lăsați-mă pe mine! 

Privirea lui Keita e hotărâtă când strigă: 

— Lăsaţi-mă pe mine s-o ucid. Eu sunt uruniul ei, eu ar 
trebui să fiu responsabil de ea. 

Ce a spus? 

Când căpitanul nu răspunde, Keita mai încearcă o 
dată. 

— V-a salvat viaţa! strigă el. Ne-a salvat viața tuturor, de 
nenumărate ori! Dacă faceţi asta, de fapt, dezonoraţi tot 
ce a făcut vreodată pentru voi! 

Căpitanul Kelechi se oprește, se întoarce spre Keita, 
care dă din cap disperat. 

— Are nevoie de o moarte finală pașnică, șoptește el. 
Măcar atât îi datorați. Cu toții îi datorăm asta. Chiar dacă 
e trădătoare, a ucis mai întâi pentru tabăra noastră. 

Se uită la mine, iar înăuntrul meu totul se oprește. 
Văd privirea rece și îndepărtată din ochii lui, siguranța 
aceea absolută. Nu încearcă să mă salveze. Încearcă să-mi 
pună capăt vieţii. 

La fel ca Ionas. 

Un urlet lung și nesfârșit răsună în mine, lăsând în 
urmă tăcere și o greutate ca de plumb. 


395 


396 


Namina Forna 


Încă o dată, sunt trădată. Şi la fel ca data trecută, 
băiatul pe care îl iubesc este cel care mă trădează. 

Căpitanul mă privește de sus, gândindu-se. Apoi se 
întoarce spre Keita. 

— Dacă încerci să o ajuţi să scape, o să-ți facem felul, 
spune el. 

— Ştiu, spune Keita. Știu că acum nu mai are nicio scă- 
pare decât moartea. Dar e partenera mea, e responsabili- 
tatea mea și numai eu știu cum să-i pun capăt. Numai eu 
îi cunosc moartea finală. 

Acum în mine totul e atât de șters, încât nu sunt 
șocată de cuvintele lui. Abia mai văd ceva, abia mai simt 
ceva dincolo de golul acesta adânc și dureros care crește 
în mine. 

Căpitanul Kelechi ridică privirea spre împărat, care 
urmărește evenimentele de pe mamut. 

— Maiestate? întreabă el. 

Împăratul încuviințează. 

— Cum o vei face, tinere lord peste Gar Fatu? îl întreabă 
pe Keita. 

Keita se desprinde de jatu care îl ține la pământ și se 
ridică. 

— O voi dezmembra, Maiestate, spune el. 

Clipesc nedumerită. Nu pot să mor de dezmembrare, 
Keita știe asta. Știe... 

Mi se taie respirația. Keita încearcă să mă salveze. 
Încearcă să se asigure că voi supraviețui executându-mă 
înaintea altcuiva. 

Îmi ignoră exclamaţia înăbușită și continuă: 

— E unica modalitate sigură de a o ucide. 

— De unde știi? întreabă împăratul. 

Keita se uită drept în ochii mei. 

— Mi-a spus odată. Mi-a spus adevărul morţii ei finale. 

Lacrimile îmi inundă ochii. Se sacrifică pentru mine, 

își semnează propriul mandat de moarte. Dacă mă dez- 

inembrează, o să intru în somnul aurit, și nu în moartea 

tinală și apoi toată lumea va ști că e un trădător. O să-l 

omoare atunci, iar spre deosebire de mine, el nu va re- 
veni la viață. 

Nu va reveni niciodată la viață. 

Gândul acesta îmi face trupul să se smucească și să-și 
recapete energia. 

— Nu! țip eu, dar sunetul e înăbușit de căluș. NU, KEITA! 

Keita mă ignoră, se întoarce spre împărat. 

— Maiestate? 

Împăratul aprobă. 

— Continuă. 

Keita vine la mine. 

— N-ar fi trebuit s-o faci, Deka, spune el. N-ar fi trebuit 
să-mi spui cum să te ucid. 

În glas are speranţă și hotărâre. Mă lupt, încerc să pip 
ca să mă audă, dar el ridică sabia. Strălucește în lumina 
soarelui după-amiezii. 

— Îmi pare rău, spune el, coborând sabia. 

Când capul mi se desparte de corp, ochii mei îi sur- 
prind pe ai lui. Sunt plini de lacrimi. Ochii lui Keita sunt 
plini de lacrimi. Plânge în timp ce mă omoară. 

Plânge în timp ce se condamnă singur. 


E noapte când mă trezesc din nou, iar în jurul meu 
întunericul mă înghite. Un fel de pânză mă ţine la un 
loc. Încerc să întorc capul ca să scap de ea, iar atunci 
mă opresc, șocată. Nu pot să întorc capul. Nu pot nici 
măcar să întorc gâtul. E o durere arzătoare undeva între 

cele două, o durere care îmi spintecă trupul într-un fel 
straniu și abrupt, de parcă ar fi goluri prin mine. Încerc 
să ridic mâinile ca să-mi pipăi gâtul, dar nu se mișcă. 
De fapt, nici nu le simt. Tot ce simt este durerea aceea 
și o senzație șerpuitoare tulburătoare, de parcă părțile 
corpului meu... se întind unele spre altele. 

Corpul meu nu e conectat. Mă scutură spaima când 
înțeleg. Fibrele cresc la loc unele într-altele, așa cum 
au crescut în pivnița din Irfut. Oare asta face parte din 
pedeapsa împăratului? Oare l-au omorât deja pe Keita? 
Spune-mi, te rog, că e bine. Un bocet grav și prelung mi 
se ridică în gâtlej. 

— Deka? 

Ceva scormonește prin pânzele care mă înconjoară 

și lumina străpunge întunericul. 
— Deka, n-ai cum să fii trează! 

Sunt ridicată în aer și primul lucru pe care-l văd este 

chipul lui Keita. În ochi îi strălucesc șocul și uluirea. 

— Cum de ești trează? exclamă el. Încă te vindeci! 

— Keita, suspin eu, și lacrimi de ușurare îmi curg pe 
obraji. Trăiești, trăieşti! 

— Bineînţeles că trăiesc, spune el, încruntându-se. De 
ce n-aș trăi? 

— Păi, toată lumea te-a văzut când mi-ai dat o 
aproape-moarte, nu una finală. Știu că ești trădător. 

Keita scutură din cap. 

— Nu, au văzut cum îți curge sângele albastru al morții 
finale. Au crezut că ai murit. 

— Albastru? întreb eu, încruntându-mă. Cum să-mi 
curgă sânge albastru dacă n-a fost moartea mea finală? 

— A fost ideea Brittei, răspunde ea. Știa că ceva de 
genul ăsta se va întâmpla mai devreme sau mai târziu, 

așa că a pus-o pe Belcalis să facă o soluţie din niște 
plante din Warthu Bera. Se pare că are ceva experiență 
cu apotecarii? 

— Unchiul ei a fost apotecar, spun eu, amintindu-mi ce 
mi-a zis despre omul acela rău. 

Măcar a învăţat un lucru de la el care s-a dovedit a 
fi de folos. 

— Britta mi-a dat mie și lui Adwapa puţin din soluția 
aia ca măsură de precauţie. Am presărat-o peste tine când 
am — când am... 

Înghite în sec, neputând să termine. 

— A fost suficient cât să-i convingă pe toți că a func- 
ționat. Iar apoi urlătorii-morții s-au năpustit printre 
rânduri și toată lumea și-a văzut de luptă. Nimeni n-a 
observat cum ţi-am adunat părțile corpului și le-am dus 
la Ixa în haosul care a urmat. 

— Ixa? întreb. 

Keita mă ajută să-mi îndrept capul în jos și văd ce nu 
am văzut înainte: călărim pe Ixa, așezați bine pe spatele 
lui, în timp ce el fuge prin nisipurile deșertului. 

— Ixa! exclam eu, ușurată. Ești bine! 

De...ka, răspunde Ixa vesel. 

— S-a întors să te ia, după ce a dus acel urlător-al-morții 
într-un loc sigur. 

Keita mă ajută să ridic iar capul, tresărind din nou 
când fac o grimasă. Durerea e cea mai ciudată din tot ce 
am simţit vreodată. 

— Scuze, șoptește. Nu știam că poți să te trezești într-o 
asemenea stare. 

Nici eu nu știam, vreau să răspund, dar rămân tăcută 
și îi zâmbesc lui Ixa. Asta-i Ixa al meu, îl laud eu în tăcere. 

Deka, spune Ixa, mulțumit. 

Îl privesc din nou pe Keita. Se uită în jur, cu precau- 
ție, la fel ca atunci când mergem în raiduri. Dar acesta 
nu e un raid. Este trădare îndreptată împotriva a tot ce a 
crezut vreodată. 

— De ce ai făcut-o? întreb. Tu și Adwapa, de ce aţi luat 
soluția de la Britta? 

Ridică din umeri. 

— Pentru că te cunoaștem, Deka. Când îți folosești abili- 
tățile, te transformi. Vocea ta sună altfel și arăţi... inuman. 
Oricât de grijulie ai fi fost, știam că e doar o chestiune de 
timp până ce vei fi fost descoperită, acuzată că ești un fel 
de urlător-al-morții sau vrăjitoare și executată. Sigur că 
n-am anticipat că se va întâmpla chiar a doua zi. 

Fac ochii mari. 

— Ai știut mereu — despre tăbăcire, vreau să spun? 

Keita dă din cap că da. 

— Da. Am văzut odată, în lumina lunii, în timpul unui 
raid. Și nu mă sperie, dacă la asta te gândești. Știu că 
ți-era teamă că da, dar nimic n-o să schimbe ce simt pen- 
tru tine, Deka... Eu știu că nu ești un monstru. 

Căldura se răspândește prin mine, iar lacrimile îmi 
înțeapă ochii. Keita mă acceptă așa cum sunt, mă iubește. 
Nu e nevoie să rostească aceste cuvinte, dar eu le simt. 
Le simt în felul în care îmi ține capul retezat cu atâta 
blândeţe, cu toate că simplul fapt de a-l ţine în mâini ar 
trebui să-l îngrozească. Le simt în acțiunile pe care le-a 
făcut, acțiunile despre care știa că i-ar putea pune capăt 
vieţii. L-a sfidat pe împărat pentru mine, a riscat moartea 
pentru mine — singura moarte pe care o are. 

În ciuda tuturor lucrurilor, mă iubește. 

Keita mă iubește. 

Cum să cred vreodată că m-ar putea trăda? 

Atâta căldură curge prin mine acum, încât nici măcar 

nu-mi mai simt rănile. Apoi îmi trece un gând prin minte. 

— Stai... de ce nu te-ai oprit după ce mi-ai tăiat capul? 
Nu trebuia să mă dezmembrezi complet, să știi. 

— Ei bine, acum știu, oftează el. Dar a trebuit să-ţi dau o 
moarte din care nimeni să nu creadă că poți supraviețui. 

— A trebuit să le oferi un spectacol, spun eu, înțelegând 
acum. 

Keita încuviințează, apoi întoarce privirea, iar corpul 
îi tremură ușor. Nu sunt singura pe care a durut-o dez- 
inembrarea, înțeleg acum. Nu pot decât să-mi închipui 
cum s-a simţit când și-a înfipt sabia în mine. Deodată îmi 
«doresc să-mi pot folosi braţele, ca să-l pot îmbrățișa și să-i 
pot spune că a fost în regulă. 

— Și acum? întreb eu, încercând să-i distrag atenţia. 

— Am găsit un loc unde să te vindeci cum trebuie, 
spune Keita, întorcându-mă în față în timp ce Ixa se 
oprește în fața destinaţiei noastre: o gură mică de peșteră 
situată chiar la marginea munților, ascunsă de mormane 
de stânci negre ca de sticlă, acoperite cu sare. 

Mă duce într-o cavernă masivă, iar ochii mă ustură 
când trecem pe lângă perete după perete de stâncă nea- 
gră, cu dâre de sare curgând de-o parte și de alta. Cu cât 
intrăm mai adânc, cu atât sarea cucerește piatra, până ce, 
curând, ajungem în adâncurile peșterii, care e acum doar 
sare gemă albă presărată cu stânci negre. 

— Uită-te în sus. 

Keita mă ajută să ridic capul, ca să văd gaura mare 
din mijlocul tavanului, luna și stelele care clipocesc pu- 
ternic în depărtare. l 

— Cum ai găsit locul ăsta? întreb eu, cu gura căscată 
de uimire. 

— A fost una dintre salinele noastre, răspunde el. Mă 
jucam aici când eram mic, împreună cu familia mea. 

Vreau să dau din cap, dar e imposibil, de vreme ce 
gâtul nu e prins complet la locul lui. 

Nu-mi pot imagina ce simte Keita aici, unde i-a fost 
masacrată familia. Mi-aș dori să-l pot îmbrăţișa, mi-aş 
dori măcar să-i pot strânge mâna. 

Continuă spre destinația sa, lacul din centrul peșterii. 

— Se zice că apele de aici au proprietăţi vindecătoare, 
spune el. 

În timp ce mă duce într-acolo, îmi surprind reflexia 
în apă, corpul care îmi scânteiază auriu sub pânza albă 
subțire în care l-a înfășurat el. 

— Corpul meu încă e în somnul aurit? întreb, uluită. 

Keita dă din cap că da. 

— Tocmai de-asta mi se pare totul atât de surprinzător, 
spune el. Ar trebui să fii încă adormită. Toate alaki dorm 
în perioada asta. Asta fac cele din soiul tău. 

— Nu cred că sunt din soiul meu, șoptesc. Nu cred că 
sunt alaki. 

Keita se uită în jos la mine. 

— Atunci ce ești? întreabă, fără urmă de judecată în 
privire. 

Fără urmă de repulsie. 

— Credeam că poate sunt o creatură făcută de 
Mâini-Albe, un fel de corcitură de urlător-al-morţii pe 
care a creat-o pentru împărat, răspund eu. Dar după ce 
am trăit pe câmpul de luptă, nu mai sunt așa convinsă... 

Când se uită la mine cu o privire întrebătoare, măr- 
turisesc: 

— Eu am adus-o pe Britta înapoi. Era în pragul morții 
finale și eu am tras-o înapoi. 

Keita dă din cap în timp ce intră în apa puţin 
adâncă și îmi strecoară cu atenţie corpul în răcoarea 
aceea liniștitoare. E atât de multă sare, încât corpul meu 
plutește. Scântei îmi țâșnesc prin mușchi. Spre ușurarea 
mea, nu e dureros, așa cum a fost când m-am trezit 
prima oară, ci doar incomod — o mâncărime de care 
nu scap. 

După ce fibrele mi se leagă de tot, Keita se uită la 
mine, cu îngrijorare în ochi. 

— Orice ai fi, nu poți să te întorci niciodată în Hemaira, 
știi asta, Deka? Nu poți să te întorci niciodată. 

Clipesc spre el, atentă să nu-mi mișc altceva decât 
ochii. Cu toate că îmi spune să mă țin departe de He- 
maira — de el —, nu tresare în timp ce îmi privește cor- 
pul cum se leagă la loc, nu arată niciun pic de scârbă, cu 
toate că probabil e o priveliște înfiorătoare. 

Când îmi zvâcnește un deget, îmi ia mâna și o ţine 
într-a lui. Îi simt destul de slab căldura atingerii cum îmi 
curge prin lujerii corpului. Ridic privirea și văd lacrimi 
tăcute în ochii lui. 

Așa ne luăm rămas-bun. 

— Ești prea puternică, Deka, spune el trist. Mereu ai 
fost. De-asta te-au ucis. De-asta o să te ucidă din nou dacă 
te întorci. Nu trebuie să te întorci niciodată în Hemaira, 
m-ai înțeles? Niciodată. 

Lacrimile îmi înțeapă ochii, iar buzele îmi tremură 
în timp ce încerc să găsesc un răspuns. Să nu mă întorc 
niciodată? Să nu-l mai văd niciodată? Să nu-mi mai văd 
niciodată prietenii, pe Britta? 

Sunt atât de cufundată în nefericirea mea, încât nu 
observ umbrele care intră în peșteră până ce nu aud o 
voce cunoscută. 

— Oh, nu se va întoarce, tinere lord peste Gar Fatu, 
rostește glasul acela. Deka nu se va întoarce niciodată 
printre oameni. 

Un foșnet ușor îmi atrage privirea spre tavan, unde 
șapte femei coboară în zbor pe grifi, fiare gigantice care 
arată ca niște feline de deșert dungate, doar că sunt aco- 
perite cu pene și au aripi care le ies din umeri. Fiecare 
femeie poartă o armură de aur și ține în mână un felinar 
enorm de sticlă. Chiar și din apă, simt vibraţiile din ar- 
mura aceea. 

Este armura infernală, ceea ce înseamnă că femeile 
acestea sunt alaki, dar e ceva diferit la ele. Le studiez, iar 
ochii mi se îngustează în timp ce încep să înţeleg. Feme- 
ile acestea sunt mai bătrâne decât toate celelalte alaki pe 
care le-am întâlnit. Mult, mult mai bătrâne. 

Străvechi, de fapt, dacă e să te iei după înfățișarea 
lor. Câteva dintre ele arată de peste patruzeci de ani, ceea 
ce înseamnă că probabil au o vârstă de câteva milenii — 
la urma urmei, durează secole ca să îmbătrânim un an. 

Femeia din faţă este ușor de recunoscut în armura sa 
albă. Mâini-Albe. În timp ce coboară, ceața se ridică spre 
ea. Vine de la urlătorii-morții care se revarsă în peșteră, 
toți cu spini, toți cu armuri. Toţi femei. 

Gândul reverberează în mine și, odată cu el, groaza 
faptului că înțeleg ceea ce sunt. Ceea ce au fost. 

— Keita, șoptesc eu ca să-l avertizez, dar el le-a observat 
deja. 

Toate sunt atât de înalte, încât o zăresc cu ușurință 
pe Katya din apă, cu spinii roșii sclipind în lumina slabă. 
Braima și Masaima o însoțesc, iar formele lor palide, 
cabaline, sunt ușor de remarcat printre urlătorii-morţii 
mult mai mari și mai întunecaţi. 

— Deka, răspunde Keita, alarmat. 

Se apropie de mine, cu mâna pe sabie. 

Mâini-Albe rânjește ironic când coboară de pe grif și 
își așază felinarul pe podeaua peșterii. 

— După cum ai înțeles cu siguranță deja, Keita, urlăto- 
rii-morții și alaki sunt aceleași creaturi. Deka este a noas- 
tră. Întotdeauna a fost a noastră. 

Keita se uită la Mâini-Albe. 

— A noastră? zice el, încruntându-se. Sunteţi o alaki? 

— O alaki? râde Mâini-Albe batjocoritor. Eu sunt Prima 
născută. Fatu din Izor, maică a casei Gezo, adevărata îm- 
părăteasă a Oterei. Eu sunt strămoașa ta, băiete. Tu și 
toată seminția ta ați ieșit din pântecul meu. 

Keita a rămas cu gura căscată; la fel și eu. 

— Dar nu se poate, exclam eu. Nu puteți fi alaki. 

— De ce, pentru că nu m-ai simţit niciodată cu intuiţia 
ta, așa cum ai făcut cu celelalte alaki? rânjește Mâini-Albe. 
Nici mama ta nu m-a simţit vreodată, iar ea era destul de 
intuitivă pentru o alaki de vârstă atât de fragedă. 

Un muget adânc îmi răsună în urechi. 

— Mama a fost alaki? întreb eu răgușit, cu gâtul brusc 
iritat. Nu se poate! I-a curs sânge pur, am văzut eu! 


fiction connection 


Sânge auriu 


— Ai văzut ce a vrut ea să vezi, la fel și tatăl tău. 

Amintirile îmi trec iute prin minte; ultimele zile 
dinainte ca mama să moară. Era atât de bolnavă, tot 
sângele acela i se scurgea din ochi și urechi, tot sângele 
acela roșu. Oare chiar a fost fals, tot ce am văzut? Nu pot 
accepta așa ceva. 

Dar... mama a fost Umbră. Gândul acesta mă înfi- 
oară. 

Subterfugiul este arta lor, iar deghizarea este meseria 
lor. 

— Ce s-a întâmplat cu ea? întreb. Chiar e moartă? 

Preţ de o clipă, speranţa înflorește, iar câțiva boboci 
timizi se desfac. Apoi Mâini-Albe mă privește cu tristeţe 
și speranța mea moare iute. 

— Scuzele mele cele mai profunde, Deka, spune ea. 
Mama ta s-a dus cu adevărat. 

— Cum a murit — cu adevărat? 

E aproape dureros să rostesc întrebarea asta, dar tre- 
buie s-o pun. 

Mâini-Albe oftează. 

— Făcea aranjamente ca să te salveze de Ritualul 
Purităţii, când a fost prinsă de jatu. Au condamnat-o la 
Mandatul de Moarte. 

Scot un suspin. Mandatul de Moarte. Dacă moartea 
finală a mamei a fost la fel de greu de găsit ca a mea, nici 
măcar nu pot să-mi imaginez agonia pe care a îndurat-o 
înainte să părăsească această lume. 

Acum lacrimile îmi curg liber, așa că sunt aproape 
uimită când Mâini-Albe îmi pune o mână pe obraz. 

— Consolează-te cu gândul că mama ta te-a iubit foarte 
mult, Deka. Tot ce a făcut a făcut pentru tine. 

Cuvintele mă ard. Nu vreau să le aud — nu vreau 
nici măcar să le gândesc —, dar trebuie să îmi înfrâng 
durerea. E timpul să pun întrebări. Unele dificile. 

— Cum aţi cunoscut-o pe mama? Ea v-a ajutat să mă creați? 

— Să te creez? 

Mâini-Albe râde, aparent luată prin surprindere. 

— Nici măcar eu nu am puterea asta. Nu, datoria mea a 
fost să te urmăresc, iar asta am făcut toată viața ta. Încă 
dinainte să intri în pântecul lui Umu, te-am urmărit. A 
fost datoria mea, înţelegi? 

Datorie? Pântecul mamei? Ce vrea să spună? 

Mâini-Albe vine mai aproape, iar zâmbetul ei se pre- 
face în ceva mai intens. Are aceeași privire pe care o au 
preoţii lui Oyomo când citesc din Înțelepciunile Veșnice. 
Celelalte alaki îi fac loc, așa cum supușii fac loc unei re- 
gine. Așa cum soldaţii fac loc generalului lor. În spatele 
lor, urlătorii-morţii privesc scena în tăcere, uriași care le 
domină pe surorile lor mult mai mici. 

— Când Auritele au plâns și au creat sămânţa de aur din 
care ai apărut, eu am fost acolo, anunţă ea. Când soldaţii 
jatu au creat Mandatul de Moarte împotriva soiului nos- 
tru și l-au scris în Înţelepciunile Veșnice pentru a-i da 
legitimitate, eu am fost cea care te-a ascuns în pântecul 
meu. lar când surorile mele s-au reunit în pregătirea aces- 
tui război, eu am fost cea care a găsit-o pe mama ta — o 
tânără alaki în pragul tranziţiei sale, necunoscătoare a 
moștenirii sale divine. 

Moștenire divină... 

Ceva legat de expresia asta îmi trimite fiori prin corp, 
dar mă forţez să rămân tăcută în timp ce Mâini-Albe 
continuă: 

— Umu a început să sângereze aurul divin la cinci- 
sprezece ani. A dat fuga la mine cuprinsă de panică, 
așa că i-am spus ce este, i-am spus ce s-a întâmplat cu 
soiul nostru. Mi-a plâns la picioare, a întrebat cum poate 
să ne slujească. Atunci am știut că este gazda perfectă. 
Am așteptat până a ajuns la vârsta'potrivită să te poarte 
în pântec, iar atunci, în timp ce se îmbăia în lacul din 
Warthu Bera, am pus sămânța ta în ape. Zece luni mai 
târziu, ai apărut tu, modelată după chipul ei și al bărba- 
tului pe care l-a ales să te crească. O imitație desăvârșită 
de om. 

De-acum, pieptul mă strânge și abia mai pot să res- 
pir. Sămânţă? Gazdă? Ce încearcă să-mi spună? 

Lângă mine, Keita scutură din cap. 

— O tulburaţi, spune el. Toată discuția asta despre aurul 
divin și seminţe. Vorbiţi pe limba faptelor, nu a legen- 
delor. 

— Legendele sunt ceea ce oamenii nu înţeleg, pufnește 
Mâini-Albe. Și despre mine spun că sunt o legendă, totuși 
am existat de la bun început, de pe vremea când Otera 
s-a născut din triburile încleștate în război. Eu am ajutat 
la crearea acestui imperiu — eu, surorile mele, mamele 
noastre... noi suntem cele care am făcut Otera ceea ce 
este. 

— Mame? exclam eu. Vorbiți despre Aurite — despre 
demoni. 

Toate templele acelea pe care le-am văzut îmi trec 
prin minte. M-a trimis acolo intenționat, ca să văd statu- 
ile cu ochii mei? 

— Demoni? 

Mâini-Albe respinge cuvântul cu un gest al mâinii. 

— Auritele nu au fost niciodată demoni. Au fost zeițe. 
Au condus Otera până când propriii lor fii s-au ridi- 
cat împotriva lor. Soldaţii jatu și-au dorit cu disperare 
să conducă Otera, așa că ne-au întemnițat mamele și 
ne-au omorât pe noi, surorile lor, împreună cu toți copiii 
noștri. Au crezut că au reușit să ne stârpească, trădătorii, 
dar mamele noastre și-au folosit ultimele puteri ca să le 
strice socotelile. Cu ultimele lor răsuflări libere ne-au 
făcut pe noi, alaki, cu adevărat nemuritoare, oferindu-ne 
puterea de a renaște ca niște creaturi și mai feroce — 
urlătorii-morţii. lar apoi au creat-o pe Nuru, singura 
creatură care putea exista între alaki și urlătorii-morţii. 
Singura fiică în stare să le elibereze pe toate. 

Ceva se face țăndări în mine. Acum înțeleg de ce 
urlătorii-morții păreau întotdeauna atât de răniți când 
rosteau cuvântul Nuru. 

Mâini-Albe vine mai aproape și mă privește în ochi. 

— Tu ești Nuru, Deka. Tu ești izbăvitoarea. Este datoria 
ta să le eliberezi pe mamele noastre. Este datoria ta să ne 
eliberezi pe toate. 

Dintr-odată nu mă pot mișca, nu pot respira. Izbăvi- 
toarea? Să le eliberez pe toate? 

— E absurd! bolborosește Keita lângă mine. Cum adică, 
Deka trebuie... 

— Nu e locul tău să vorbeşti, fiu al omului! se răstește 
una dintre celelalte femei în armură. Nu ești bine-venit 
aici. 

Urlătorii-morţii se zbârlesc în jurul meu, iar mârâieli 
furioase răsună în cavernă. 

— Ucigașule! strigă unul. 

— Lord peste Gar Fatu. A ucis atâtea dintre noi, spune 
altul. 

Se adună în jurul lui, iar spinii le zbârnâie. 

— Keita! exclam eu, iar apa mi se scurge de pe corp în 
timp ce mă străduiesc să mă ridic. 

Keita își scoate iute sabia din teacă, gata să se apere. 

— Liniștește-te, Deka, spune Mâini-Albe, împingân- 
du-mă cu blândeţe la loc în apă. 

Se apropie de femeia în armură. 

— Lasă-l în pace, Zainab, spune ea. 

— Dar... 

— A tinut-o pe Nuru în siguranţă cu riscul propriei vieți. 
Măcar atât și are dreptul să trăiască, o întrerupe Mâini-Albe 
sever. În plus, nu ar trăda-o niciodată pe Nuru. 

Se întoarce și îl privește ferm în ochi. 

— Nu-i așa? întreabă. 

— Nu, sigur că nu! răspunde Keita. Este... Este parte- 
nera mea. 

Mâini-Albe dă din cap aprobator la auzul acestei 
recunoașteri mormăite. 

— Într-adevăr, spune ea și se întoarce înapoi spre Zai- 
nab. Chiar și dacă n-ar fi așa, e unul dintre descendenții 
mei. 

Zainab mârâie. 

— Ai sute de descendenți. Toate avem. Toate suntem 

mame. Bunici. Străbunici. 
Mâini-Albe e implacabilă. 

— Nu te atingi de el. Niciuna dintre voi nu se atinge 
de el. 

Priveşte hotărât în jurul încăperii la urlătorii-morții 
adunați acolo. 

— De acum înainte, cât timp lordul peste Gar Fatu se 
abține de la orice acțiune mortală împotriva noastră, și 
noi vom face același lucru cu el. 


411 


412 


Namina Forna 


Mârâieli izbucnesc în cavernă, dar Mâini-Albe se în- 
toarce brusc spre cei adunați. 

— Aceasta e voința mea ca general al vostru și mă veți 
asculta! 

Mârâielile încetează imediat, până și urlătorii-morții 
nu mai țăcăne pe limba lor. 

Mâini-Albe se întoarce spre Keita. 

— Acum poți să pleci, spune ea. la-l pe Masaima. O să 
te conducă în siguranţă la armată. 

Keita se întoarce spre mine, îngrijorat. 

— Dar... 
— Pleacă înainte ca surorile mele să te sfâșie, ordonă ea. 
Răbdarea lor e limitată. 

Keita dă repede din cap. 

— Pot să-mi iau rămas-bun de la Deka, măcar? spune el. 
— Grăbește-te. 

Dând iarăși din cap, Keita intră în apă și îmi pune 
mâna pe obraz. 

— Deka, spune el încet, cu ochii triști. 

Mă străduiesc să întind degetul mic spre el, zâmbind 
când și-l agaţă pe al lui de al meu. 

— Dacă aș putea să-mi mișc mâinile, te-aș lua în braţe, 
șoptesc. 

Apoi recunosc ceea ce simt, o șoaptă gravă și catife- 
lată ca pentru mine: 

— Keita, te... 

Își lipește buzele de ale mele. 

Scântei îmi explodează imediat pe piele. Abia remarc 
mârâielile enervate ale urlătorilor-morții, bombănelile 
femeilor în armură — tot ce simt sunt bătăile asurzitoare 
ale inimii mele și șoapta corpului său lipit de al meu. 

Acum toată ființa mea e cuprinsă de căldură, în ciuda 
răcorii apei. 

Keita are gust de fructe-stea și foc. 

Keita are gust de acasă. 

Sărutul e suspendat în timp, totul e cuprins de magie. 
O clipă pe care o voi preţui pentru totdeauna. Când își 
ridică în cele din urmă buzele, în ochi i se citește uimirea. 

— Mereu am vrut ca primul meu sărut să fie cu cineva 
special, șoptește el. Mereu am vrut să fie cu tine. 

Îmi dau lacrimile. 

— Mă bucur că ai fost tu, Keita. 
— Şi eu, șoptește. 
Îmi strânge mâna încă o dată, apoi urcă pe Masaima. 
— Rămas-bun, Deka. Poate o să te mai văd într-o bună 
zi. 

Și, cât ai clipi, s-a dus, ieșind din peșteră călare pe 
Masaima, în timp ce urlătorii-morţii și alaki în vârstă 
mârâie la plecarea sa. 

Abia reușesc să nu plâng, dar mă forțez să-mi alung 
tristețea. Există alte lucruri mai presante la care să mă gân- 
desc. O mie de întrebări pe care trebuie să le pun. Dacă eu 
sunt Nuru, creatura făurită ca să elibereze urlătorii-morții 
și alaki, cum fac să-mi îndeplinesc menirea? 

Și cum rămâne cu Mâini-Albe? Dacă tot ce mi-a spus 
e adevărat, de ce mi-a îngăduit să săvârșesc toate acele 
atrocități împotriva urlătorilor-morţii? Ea și mama ar 
fi putut împiedica tot ce s-a întâmplat făcându-mă pur 
și simplu nevăzută la naștere. De ce mi-au îngăduit să 
fiu crescută de oameni, în primul rând, să sufăr atât, 
când aș fi putut fi aici, cu cele din soiul meu, în tot 
acest timp? 

Întrebările mi se învârtesc în minte, dar nu am timp 
să mă gândesc mai mult. Mă cuprinde epuizarea și nu 
după mult timp cedez și adorm. 


Când se face dimineață, Mâini-Albe e tot lângă mine, 
înconjurată de câțiva urlători-ai-morţii. Stau cu toții 
într-un cerc în jurul meu, cu mâinile împreunate, huru- 
ind din gâtlejuri. Sunetul îmi vibrează prin corp, dând 
naștere la și mai multe conexiuni. Îmi simt membrele 
cum se leagă mai iute, tendoanele mi se prind și se întă- 
resc — și sunt recunoscătoare pentru asta, recunoscătoare 
pentru toată grija pe care mi-o oferă. Armata împăratului 
se află la doar patru zile distanță. 

Gândul mă umple de îngrijorare. Britta și celelalte 
sunt încă acolo, la urma urmei. Nu pot decât să sper că nu 
sunt pedepsite acum, că am fost considerată trădătoare. 
Nu pot decât să sper că Britta încă se vindecă și că nu și-a 
dat duhul din pricina rănilor sau a unui lucru și mai rău. 

Cum ar fi Mandatul de Moarte... 

Îmi alung gândul îngrozitor revenind la întrebarea 
legată de originile mele. Ce înseamnă, mai exact, să fii 
Nuru? Cum le voi elibera pe zeițe, mai exact? Știu că se află 
în vârful acestui munte, ascunse într-un templu cum sunt 
cele în care și-au făcut cuiburile urlătorii-morții. De-asta se 
tot adunau urlătorii-morţii la temple, de-asta au masacrat 
familia lui Keita când i-au găsit aici. Acesta e locul lor cel 
mai sacru: locul de odihnă veșnică al zeițelor lor. Cuibul 
primordial nu a fost decât un mit creat de Mâini-Albe 
pentru ca împăratul să-și adune aici toate armatele. 

Presupun că asta îmi ușurează munca. În timp ce 
eu le eliberez pe zeițe, împăratul și armata lui vor fi prea 
ocupați să se lupte. Dar ce se întâmplă după ce le eliberez? 

Încă nu știu. Nu știu nici măcar cum sunt zeițele, care 
este adevărul lor, față de ceea ce mi-au spus oamenii. 

Mă întorc spre Mâini-Albe. Acum stă mână în mână 
cu Katya și bate darabana. 

— Mâini-A... adică Fatu, spun eu, corectându-mă ca să-i 
folosesc numele adevărat. 

Mâini-Albe zâmbește. 

— Mâini-Albe e în regulă. Fatu e un nume vechi, unul 
de care oamenii au uitat de mult să se teamă. Mâini-Albe 
însă... 

Pocnește din degetele înmănușate. 

— Este un nume care în curând nu va mai fi uitat cu 
ușurință. În plus, este cea mai mare cinste pentru mine 
să fi fost numită de tine. 

Mă cutremur. În ochi i se citește ceva care îmi spune 
că într-adevăr vede lucrurile așa. 

— De ce e atât de important să eliberez zeițele? Ce se va 
schimba dacă se întorc în lumea asta? 

— Totul, răspunde ea. Totul se va schimba. 

— Împărații Oterei le-au oprimat pe cele din soiul nos- 
tru prea mult timp. Ne-au proclamat demoni. Dar acum 
a venit rândul lor. Odată ce vei trezi zeițele, ele vor face 
Otera așa cum a fost odinioară: un tărâm al libertăţii, un 
tărâm unde bărbații și femeile conduceau în mod egal, 
unde femeile nu erau abuzate, bătute, violate. Unde nu 
erau întemnițate în propriile case, unde nu li se spunea 
că sunt păcătoase și lipsite de sfințenie. 

Mă privește cu seriozitate. 

— Tu ne vei ajuta să aducem din nou acele vremuri 
pline de bucurie. Tu ne vei ajuta să câștigăm libertatea 
pentru toate, pentru fiecare femeie din Otera, chiar și 
pentru cele care nu sunt alaki. 

Libertate pentru fiecare femeie... 

Mă cutremur când îmi amintesc frica de apă a lui 
Gazal, dorul de casă al lui Katya, lacrimile din ochii lui 
Belcalis când îmi amintea să nu uit niciodată. Toate atât 
de diferite și totuși toate luptând cu o lume în care erau 
nedorite, disprețuite, inferioare. 

Libertate pentru ele — libertate pentru noi, toate. 
Las gândul acesta preţios să-mi zăbovească în minte în 
timp ce urlătorii-morții își reiau zăngănitul ritmic. 

Durează două zile până când corpul mi se vindecă 
de tot. În tot acest timp, urlătorii-morții stau în jurul 
meu, huruind din gâtlejuri. Nu mănâncă, nu dorm ni- 
ciodată, doar rămân atenţi la sarcina pe care o au. Când 
mă ridic, a doua zi, mă simt mai puternică decât am fost 
vreodată. Numai bine. Armata se află la poalele mun- 
ților, fortăreața urlătorilor-morții. Bătălia finală e gata 
să înceapă. 

— E timpul, spune Mâini-Albe, făcându-mi semn să ies 
din apă. 

Fac așa cum îmi ordonă, fascinată de noua forță a 
mușchilor mei, de puterea pe care o simt în oase. Când 
tresar, vene aurii străfulgeră imediat sub piele. Le văd 
cum se leagă pe mâinile mele. În ciuda tuturor lucrurilor 
pe care le-a spus funcţionarul de la Sala Jor, somnul meu 
aurit a distrus aurirea care mi-a acoperit odinioară mâi- 
nile și braţele. Poate asta e parte din ceea ce înseamnă să 
fii Nuru. Mă simt mai în viață ca oricând. 

Acum îmi cunosc calea. Îmi cunosc scopul. 

La urma urmei, Mâini-Albe a fost foarte atentă să 
mi-l explice. 

În ultimele zile mi-a răspuns la toate întrebările, mi-a 
povestit chiar și cum au devenit aliate ea și mama. 

Fiindcă era Umbră, mama nu a fost nevoită să în- 
dure Ritualul Purităţii. Orice alaki de la Warthu Bera ar 
fi fost găsite imediat, de vreme ce Umbrele sunt rănite 
aproape în fiecare zi din cauza brutalității totale a antre- 
namentului lor. Când mamei a început să-i curgă aurul 
blestemat — nu — divin la menstruație, Mâini-Albe a 
simţit rapid ce se întâmplă și a luat-o pe post de asistentă, 
ținând-o departe de lupte. 

Apoi mama a rămas însărcinată și superioarele ei au 
aflat înainte ca Mâini-Albe să o poată ascunde cum tre- 
buie. Au condamnat-o la moarte pentru pătarea onoarei 
Umbrelor. Mâini-Albe nu a avut de ales decât s-o ajute 
să fugă. A aranjat ca un soldat în rezervă — tata — să îi 
asigure trecerea, iar de atunci înainte nu a mai luat deloc 
legătura cu mama, de teamă să nu o pună în pericol. La 
momentul acela, împăratul o urmărea cu atenţie, neîn- 
crezător în ideile pe care le împrăștia despre un regiment 
de alaki. 

Apoi am împlinit cincisprezece ani, iar amenințarea 
Ritualului Purităţii se întrezărea la orizont. Atunci ea și 
mama au pornit una în căutarea celeilalte. 

În acel moment a trimis Mâini-Albe acei urlă- 
tori-ai-morţii la Irfut. 

Ironia situației doare. Acei urlători-ai-morţii au făcut 
tot ce le-a stat în putință să mă salveze, dar eu le-am or- 
donat să plece, condamnându-mă astfel la pivnița aceea. 
Am fost autoarea propriei mele suferințe. 

Dar poate că este mai bine că am trăit durerea aceea. 
Faptul că am crescut în Irfut m-a învățat ce înseamnă să 
fii o fată de neam omenesc — să crezi atât de profund în 

Înțelepciunile Veșnice, doar ca să fii ținută, în cele din 
urmă, în cușca poruncilor sale nesfârșite și trădate de 
ororile Mandatului de Moarte. 

Dacă e să lupt pentru femei — pentru toate feme- 
ile —, trebuie să înțeleg cum gândesc fetele de neam 
omenesc, trebuie să fi trăit aceeași durere pe care au 
trăit-o ele. 

Ţin cont de lucrurile acestea când dau din cap apro- 
bator spre Mâini-Albe. 

— Sunt mai mult decât pregătită, spun. 

— Atunci e timpul, zice ea, făcând un gest. 

Două dintre alaki mai în vârstă vin spre mine, cu o 
armură albă scânteietoare în mână. Este armura infer- 
nală, știu asta, dar este un model pe care nu l-am mai 
simțit până acum. Dacă armura infernală obișnuită mă 
furnică, aceasta explodează ca un foc de artificii. O mie 
de culori se unduiesc pe suprafaţa ei, ca un curcubeu care 
se reflectă în apele unui lac. 

— Un dar din partea mamelor noastre, explică 
Mâini-Albe, armura celestă — în completarea primului 
tău dar. 

Arată spre Ixa, care așteaptă într-o parte a peșterii, 
acoperit cu aceeași armură ca a mea. Acum are aripi — 
aripi albastre frumoase care sclipesc de pene și solzi, la 
fel ca restul corpului său. 

— Zeițele mi l-au oferit pe Ixa? exclam eu, șocată. 

Mâini-Albe încuviințează. 

— Fiecare copil are nevoie de un animal de companie, 
și ce animal de companie mai bun decât unul care își 
schimbă forma și te poate proteja când ești vulnerabilă? 

Ixa este, fără îndoială, toate aceste lucruri și mai 
mult. 

Știam eu că ești al meu, îi șoptesc. 

De...ka, aprobă el vesel. 

După ce sunt îmbrăcată complet în armură, mă în- 
torc spre apă, privindu-mi reflexia. Abia mă recunosc, 
abia recunosc fata asta care poartă o armură cu aripi și 
ține în mâini săbii duble sclipitoare. Ochii mei mă pri- 
vesc din apă, cenușii pe fundalul cafeniu al feței mele. 

Același cenușiu al ochilor tatălui meu când m-a de- 
capitat. Gândul mă umple de furie și regret. 

Bărbatul pe care l-am lăsat în Irfut nu a fost nicio- 
dată tatăl meu cu adevărat — niciun strop din sângele 
lui nu îmi curge prin vene. Poate de-asta m-a abandonat 
cu atâta ușurință Mandatului de Moarte. Cu toate că 
m-a considerat întotdeauna fiica sa, ceva din el trebuie 
să-i fi șoptit că nu sunt a lui. Că nu împart nimic din 
carnea lui, din sângele lui. La fel ca zeițele care m-au 
creat, sunt complet divină — o creatură care nu este nici 
urlător-al-morţii, nici om, cu abilitatea de a-i imita pe 
amândoi. Pot fi orice vreau să fiu. 

Și nu mai vreau să fiu deloc ca bărbatul acela. 

Chiar și în timp ce gândesc asta, ochii mi se trans- 
formă, mi se întunecă. Când mă uit din nou în apă, sunt 
la fel de negri ca ochii lui Mâini-Albe — ca ochii celor 
mai în vârstă dintre alaki. Sunt ochii care îmi aparțin cu 
adevărat, ochii care mi-au aparținut întotdeauna. 

Sunt ochii care arată că m-am maturizat odată cu 
puterea mea. 

Zâmbind acum, îmi pun masca de război care vine 
cu armura, apoi mă întorc spre Mâini-Albe și Katya, care 
mă va însoți pe un grif doar al ei. Animalul mârâie când 
îl mângâie cu o mână acoperită de armură. 

— Sunt pregătită, spun. 

Mâini-Albe zâmbește și mă mângâie pe obraz cu 
afecțiune. 

— Nu uita, ești din neam divin. Nu poți fi ucisă prin 
mijloace muritoare. Tot ce pot spera oamenii este să te 
întemnițeze, așa cum au făcut cu mamele noastre. 

— Așa am să fac, dau eu din cap aprobator. 

— Atunci hai să mergem. 


Ieșim în zbor din caverna noastră din munți și dăm 
peste iureșul bătăliei. Dedesubtul nostru, armatele se cioc- 
nesc, alaki și oameni luptă împotriva urlătorilor-morții, 
sânge roșu și auriu peste o mare de albastru. Mirosul me- 
talic se înalță în aer, însoțit de mirosurile mai pământene 
de urină și vomă. Mirosuri de luptă. Mirosul morţii și al 
celor pe moarte. Mi se strânge stomacul. Acum, că știu 
ce sunt urlătorii-morții, nu suport să-mi văd surorile de 
sânge ridicându-și armele împotriva lor, ridicând armele, 
fără să știe, împotriva celor din soiul lor. Nu suport să 
le văd cum se ucid unele pe altele. Chipurile prietenilor 
mei îmi apar în fața ochilor — Britta, Keita, Belcalis, ge- 
menele, ceilalți uruni. Dacă li se întâmplă ceva în timpul 
acestei bătălii lipsite de sens, nu știu ce aș face. 

Încerc să-mi forțez frica să se retragă în timp ce 
mă ridic în picioare pe spinarea lui Ixa, imitându-le pe 
Mâini-Albe și pe Katya, care stau în picioare pe grifi lor. 
Armatele încă nu ne observă — sunt prea ocupate să 
lupte unele împotriva altora, prea ocupate să se ucidă 
reciproc. Nu observă armata de alaki care mărșăluiește 
spre ele, cu săbiile pregătite. 

Acum știu motivul pentru care urlătorii-morţii tot 
atacau satele, motivul pentru care prizonierele lor erau 
întotdeauna tinere și întotdeauna fete, motivul pentru 

care am văzut-o pe fetița aceea care fugea în junglă în 
timpul acelui raid de demult. Urlătorii-morţii le miros 
pe fetele care sunt gata să se transforme în alaki, le 
miros aurul care le curge prin vene. În tot acest timp, 
urlătorii-morţii și-au salvat surorile alaki, antrenându-le 
în sălbăticie tocmai pentru acest moment, momentul în 
care ne eliberăm mamele. Este un gând care mă umple 
de speranţă și hotărâre. 

Am să le trezesc pe zeițe. 

Deja simt cum puterea se dezmorţește în mine. Nu 
trebuie să intru în starea de luptă ca să o chem, nu trebuie 
să mă cufund în oceanul întunecat al subconștientului 
meu. Întotdeauna a fost acolo, un val așteptând să se 
înalțe prin venele mele. 

— Surori alaki, zbier eu cu o voce mai puternică decât 
o mie de tobe. 

Lupta se oprește imediat. Toată lumea se uită în 
sus, ferindu-și ochii când mă văd planând deasupra 
lor. Nu pot decât să-mi închipui priveliștea pe care 
o ofer, o siluetă în armură care stă în picioare pe un 
drakos înaripat, îmbrăcat în aceeași armură, flancată de 
două femei pe grifi, cu soarele în spate. Deși Katya este 
urlător-al-morţii acum, o văd ca femeie, fiindcă asta este 
cu adevărat. 

Și mai impresionante sunt șirurile ordonate de alaki 
din urma noastră, fiecare strălucind în armura sa infer- 
nală, fiecare gata de luptă. Acestea sunt toate fetele pe 
care le-au salvat urlătorii-morţii, fetele care sunt gata să 
lupte pentru mamele lor. 

— Nu luptaţi împotriva urlătorilor-morții. Sunt suro- 
rile voastre, strig eu. Împăratul și preoții v-au mințit, vă 
obligă să le ucideţi pe cele din soiul vostru. Când alaki 

mor, renasc sub formă de urlători-ai-morţii. Nu luptaţi 
împotriva lor! 

Preţ de o clipă, alaki se uită unele la altele, nesi- 
gure. Trebuie să le dau mai multe motive să mă creadă, 
nu doar cuvinte goale și un spectacol sclipitor. Tre- 
buie să le conving să mă asculte de bunăvoie, să nu le 
forțez folosindu-mi vocea, așa cum am făcut înainte cu 
urlătorii-morții. 

Îmi scot coiful și masca de război și i le dau lui Katya. 
Apoi cobor în picaj până când ajung deasupra rândurilor 
din față. Acum sunt suficient de aproape cât să fiu față în 
față cu generalii, cu Belcalis și restul recruțţilor. Încerc să-i 
găsesc pe Keita, pe Adwapa și pe ceilalți printre rânduri, 
însă nu îi văd. 

— Deka, exclamă Belcalis, șocată. 

Ignoră bolboroselile generalilor, mișcările încordate 
ale celorlalţi soldați și ridică privirea spre mine. 

— Deka, tu ești? 

Încuviințez. 

— Nu am uitat, Belcalis, zic eu. Nu o să uit niciodată ce 
i s-a întâmplat — ce ni s-a întâmplat tuturor. 

Mă întorc spre alaki adunate în fața mea, folo- 
sindu-mi abilitatea de a-mi amplifica vocea: 

— NU UITAŢI NICIODATĂ CUM NE-AU TRATAT OA- 
MENII! NU UITAŢI NICIODATĂ CUM NE-AU NUMIT! 

Îmi înfig vârful sabiei în palmă, ridicând-o când sân- 
gele începe să curgă. 

— Demoni! strig eu, arătând spre soldaţii care se întorc 
acum nedumeriţi. Ne-au numit demoni, deși suntem fiice 
de zeițe! Auritele nu au fost niciodată fiinţe infernale. Au 
fost zeițele care au înființat Otera — zeițele pe care jatu 
le-au întemnițat chiar în acești munți. Astăzi este ziua 

în care ne eliberăm de minciunile rostite de jatu. Alaki, 
luptaţi împreună cu urlătorii-morţii, surorile voastre! 
Eliberaţi-vă de jatu! 

De data aceasta, adevărul din vocea mea nu poate fi 
contestat. Se pornește un foșnet când alaki rup rândurile, 
pornind spre urlătorii-morții. Alaki din spatele meu încep 
să mărșăluiască dinspre munte, conduse de cele mai în 
vârstă. Sunt sute și sute de alaki. 

Cuprinși de panică, generalii strigă la soldații lor: 

— Distrugeţi-le pe alaki! Ucideţi toți trădătorii! Și uci- 
deţi-o pe ea! 

Arată spre mine, dar eu zbor deja înapoi în sus îna- 
inte ca arcașii să poată ţinti. 

— Urlători-ai-morţii, alaki! le strig eu. Nu le faceţi rău 
recruţilor jatu dacă nu e nevoie. Ei nu au știut nimic. 

În timp ce mă înalţ, pornind spre munţi, însoțită de 
Katya pe griful ei, Mâini-Albe se înclină în fața mea. 

— Aici te las, spune ea. Trebuie să rămân să suprave- 
ghez lupta. 

Probabil că stupoarea mi se citește pe faţă, fiindcă 
adaugă: 

— Nu-ţi face griji, te așteaptă un ghid când ajungi la 
templu. 
— Mulţumiri, Mâini-Albe, dau eu din cap. Pentru tot. 

Acum, mai mult ca oricând, înțeleg cât de vicleană 
este Mâini-Albe, cât de meticuloasă a fost cu planifica- 
rea. L-a folosit pe împărat ca să le elibereze pe cele din 
soiul său de Mandatul de Moarte, promițându-i că îi 
vom ucide pe urlătorii-morţii, în schimb a început să 
le modeleze pentru a forma o armată — o armată care 
luptă alături de noi, acum, că au înţeles adevărul isto- 
riei lor. 

Până când imperiul nostru va fi eliberat de monștrii 
aceia... Acum înțeleg despre ce vorbea, înţeleg cine sunt 
adevărații monștri. 

Mâini-Albe dă iar din cap. 

— Poate că am lăsat impresia că sunt crudă în ultimele 
luni, dar am avut un motiv temeinic, spune ea. Sper că 
mă poți ierta pentru toate lucrurile pe care n-am reușit să 
le fac, toate adevărurile pe care nu ți le-am spus, durerea 
pe care ai suferit-o din cauza tăcerii mele. 

— Acum știu că aţi făcut toate acele lucruri ca să învăţ, 
răspund eu, acceptându-i scuza. 

Zâmbește, apoi se întoarce spre bătălie și suflă 
într-un corn curbat din fildeș. Un bubuit îndepărtat sună 
drept răspuns. Când mă întorc, văd hoarde de equus re- 
vărsându-se de pe dunele din spatele armatei de neam 
omenesc, cu ghearele mișcându-se cu o precizie lipsită 
de efort. Și mai mulți equus ies de pe ambele flancuri ale 
armatei umane și se izbesc de ei, o strategie de luptă din 
vremuri imemoriale. 

— Cuceriţi sau muriţi! își ia rămas-bun Mâini-Albe. 

— Cele ce vor muri te salută, răspund eu, bătându-mă 
cu pumnul în piept. 

Mâini-Albe încuviinţează, zâmbind. Apoi sare de 
pe grif, răsturnând un general de pe mamutul său în 
cădere. Îi sfâșie beregata cu ghearele înainte să aterizeze, 
apoi se învârtejește prin rândurile din față, dansând 
un balet mortal fără efort, în timp ce peste ea plouă cu 
sânge. 

Întorc capul de la priveliștea asta, fixându-mi ochii 
pe vârful muntelui de deasupra mea. Am sarcina mea de 
care trebuie să mă ocup. Pot să o fac, îmi șoptesc ferm. 
Am să o fac. 

E rece și noros când Katya și cu mine ajungem la vâr- 
furile munților N'Oyo. Din fericire, armura mea celestă 
și masca de război îmi țin de cald și dizolvă cristalele de 
gheață care mi se formează pe faţă. 

— Eşti pregătită, Deka? întreabă Katya când pornim. 

Pare agitată și își mușcă buzele la fel cum o făcea 
când era alaki. 

— Mai pregătită ca oricând, zic eu, fixând cu privirea 
vârfurile albe scânteietoare, apoi mă întorc spre ea. Cum 
e? Să fii urlător-al-morții adică. 

Acum, că am timp să gândesc, sunt curioasă, sau 
poate doar încerc să nu zăbovesc asupra caracterului ur- 
gent al sarcinii mele. 

Katya ridică din umeri. 

— Nu la fel de ciudat cum a fost la început. 

Când mă încrunt, nedumerită, îmi explică: 

— Într-o clipă, ghearele urlătorului-morții îmi sfâșiau 
spinarea, iar în clipa următoare m-am trezit în corpul 
ăsta. S-a întâmplat cât ai pocni din degete, spune ea și 
face acest gest. Sunt niște... ouă, vezi tu. Toate sunt pe 
fundul heleșteielor... 

Rămân cu gura căscată și fac ochii mari când îmi 
amintesc heleșteul din care a ieșit Ixa, bolovanii aurii de 
pe fundul apei. Probabil este unul dintre locurile în care 
se nasc urlătorii-morții. Ixa trebuie să fi fost pus acolo să 
apere ouăle cât timp se maturizau. 

Îmi întorc atenția către Katya în timp ce ea continuă: 

— Când o alaki moare, se formează un nou ou, iar apoi te 
trezești sub formă de urlător-al-morții complet dezvoltat. 

— Ce se întâmplă cu corpul tău vechi? 

Am văzut cadavre de alaki putrezind pe câmpul de 
luptă, toate de culoarea aceea albastră înfiorătoare pe care o 
aduce cu ea moartea finală. Rămân acolo, pur și simplu, ca 
orice alt cadavru, dar poate că mai târziu se întâmplă ceva 
ce nu știu. 

Katya ridică din umeri. 

— Putrezește, presupun. Dar cel nou... explodează 
cumva din oul acela și după înoți în sus, iar apoi se adună 
în jurul tău surori de sânge care te liniștesc și îţi spun că 
totul e în regulă — doar că toate sunt urlători-ai-morţii, 
iar acum și tu ești urlător-al-morţii. Mai rău, acum oame- 
nii sunt mereu atât de înfricoșați de tine. 

Priveşte în depărtare. 

— Ăsta e cel mai rău lucru, să știi: frica oamenilor. 

— De ce? întreb. 

— Pentru că ne face să îi ucidem, șoptește ea. În clipa 
în care oamenii ne simt aproape, încep să se teamă. Parcă 
ne-ar putea simți, iar frica îi copleșește. Apoi mirosul 
fricii ne copleșește și pe noi, iar asta pornește ceața și 
urletele. 

Acum înțeleg. 

Auritele i-au făcut pe urlătorii-morţii prădători na- 
turali. De-asta sunt mai mari și mai înfricoșători, de-asta 
au instinctul de a-și distruge dușmanii naturali. Au fost 
creați literalmente pentru a le ține piept oamenilor. 

La fel cum am fost și eu. 

Acum înţeleg de ce văd mult mai limpede în întu- 
neric decât alţii, de ce nu am nevoie de mâncare sau apă 
pentru a supraviețui, iar toleranța mea la durere este mult 
mai mare decât a altor alaki obișnuite. Auritele mi-au 
oferit toate abilitățile de care urma să am nevoie ca să 
supraviețuiesc într-o lume pregătită să mă ucidă. 

— Mă bucur însă, adaugă Katya brusc. 

— De ce? 

— Pentru că încă nu am murit, ridică ea din umeri. 

— Dar ce se întâmplă dacă mori din nou? Ca urlă- 
tor-al-morții adică. 

Am ucis destui urlători-ai-morţii ca să știu că lor nu le 
dispar cadavrele în eter. Rămân pe pământ, putrezind... 
până când cineva ia un trofeu adică. Mă copleșește vino- 
văția când îmi amintesc. 

— Seniorii spun că ne așteaptă Tărâmurile de Apoi, la 
fel ca pe toată lumea, spune Katya și ridică din umeri. 
Deși probabil nu m-ar deranja... Tărâmurile de Apoi, 
vreau să spun... 

— De ce? 

Se întoarce spre mine și zâmbește curajos și trist. 

— Pentru că atunci nu mai trebuie să lupt. 

Privește în jos, la ghearele ei. 

— Ți-am mai spus, tot ce mi-am dorit vreodată să fac a 
fost să mă mărit cu Rian. Să am copii, un cămin... 

Biata Katya. 

După ce am luptat atât timp, aproape uitasem de 
fetele ca ea — cele care nu și-au dorit decât o familie și 
un cămin. 

Ele întotdeauna mureau cel mai repede la Warthu 
Bera, fie ucise primele în raiduri, fie în accidente în tim- 
pul antrenamentelor de luptă. 

Bătăliile nu sunt blânde cu sufletele bune și nevino- 
vate. 

— Acum n-o să mai am parte niciodată de așa ceva, 
spune ea, dar în Tărâmurile de Apoi voi avea liniște și 
pace. Toată lumea merită liniște și pace, nu crezi? 

Încuviințez din cap. 

— Toată lumea merită liniște și pace. Să sperăm că, 
după ce terminăm, asta ne așteaptă. 
— Și eu sper asta, zice Katya zâmbind. 

Dedesubtul nostru, norii se risipesc și Templul Auri- 
telor se dezvăluie privirii. Se află în mijlocul unui crater 
din cel mai înalt vârf al munţilor N'Oyo, o structură ma- 
sivă de cel puțin patru ori mai mare decât oricare alta pe 
care am văzut-o vreodată, iar treptele care duc spre tem- 
plu se întind pe cel puțin un kilometru și jumătate. Un 
lac de sare de un alb imaculat îl înconjoară, iar soarele 
sclipește atât de violent pe cristalele de sare, încât trebuie 
să-mi feresc ochii de strălucirea aceea. 

Spre uimirea mea, un grup de zaurieni, cel puțin 
cincizeci, sunt cocoțați pe treptele templului când ate- 
rizăm. 

Mă cuprinde groaza în clipa când le zăresc șeile roșii. 
Acum știu de ce nu l-am văzut pe împărat sau pe gărzile 
lui pe câmpul de luptă. Asta fiindcă a fost aici în tot acest 
timp, așteptându-mă. 

— Împăratul e deja aici! spun eu, coborând iute de pe 
Ixa. 

— Nu contează — și noi suntem, răspunde o voce cu- 
noscută. 

Mă întorc, uluită să o văd pe Adwapa stând în ușa 
umbrită a templului, cu un rânjet ironic pe față. 

Țâţâie din buze. 

— Niciodată n-ai fost foarte atentă la împrejurimi, Deka. 
Ar trebui să te ocupi de asta în viitor, dacă supraviețuim. 


429 


430 


35 


— Adwapa? exclam eu, fugind spre ea și îmbrăţișând-o. 
Ce faci aici? 

Mă strânge tare în braţe, apoi mă lasă jos. 

— Te aşteptam, zice ea. Am fost trimise aici să-ţi fim 
gărzi. 

Acum le văd pe celelalte alaki și pe urlătorii-morții 
care stau în spatele ei. Este un contingent întreg, iar Asha 
este și ea aici. Îmi face iute cu mâna și zâmbește. 

Eu îi întorc gestul, apoi mă grăbesc spre intrare în 
urma lui Adwapa. 

— Dar cum? întreb eu, șocată. De ce? 

Se întoarce spre mine și ridică din umeri. 

— Nibari le-au venerat întotdeauna pe Aurite. Chiar și 
după Mandatul de Moarte, nu am renunțat la convinge- 
rile noastre. Sora mea și cu mine am așteptat momentul 
acesta toată viaţa. 

Când Asha dă din cap solemn, înțeleg în sfârșit: ele 
au făcut cumva să fie trimise la Warthu Bera. Nu au fost 
nevoite să se dezvăluie ca alaki. Preoții nu trăiesc cu Ni- 
bari, fiindcă îi consideră un popor prea păgân. Călătoresc 
spre deșert numai de două ori pe an, pentru a îndeplini 


fiction connection 


Sânge auriu 


Ritualul Purităţii. Gemenele ar fi putut să se ascundă 
toată viața dacă ar fi vrut, însă nu au vrut. 

De-asta au părut întotdeauna atât de în largul lor în 
timpul antrenamentelor, alergând mai repede și luptând 
mai bine decât noi toate, de ce au părut întotdeauna 
puțin mai în vârstă, puţin mai înțelepte, chiar și când se 
purtau imatur. 

Pentru că sunt mai în vârstă — mult, mult mai în 
vârstă. 

— Adwapa? zic eu cu glas răgușit. Ești una dintre Pri- 
mele născute? 

Izbucnește în râs. 

— Primele născute? Nu, deloc — sora mea și cu mine 
avem doar trei sute de ani. 

— Trei sute... repet eu, uluită. Și cum rămâne cu... 

— Explicaţiile mai târziu, spune Adwapa, oprindu-se 
brusc. 

Acum suntem în holul de la intrarea în templu și 
privim necunoscutul. Coridoare întunecate se întind în 
întuneric, ducând cine știe unde. Mâinile îmi tremură 
doar când mă gândesc. 

— Împăratul e deja undeva acolo, jos, mă informează 
Adwapa. 

— Știu, răspund. Am văzut zaurienii. 

Știam de ce nu l-am văzut pe împărat pe câmpul de 
luptă. Asta fiindcă a fost aici, așteptându-mă. 

— Dar nu e singurul care se află aici, spune Adwapa, 
iar în ochi îi apare o expresie îngrijorată. Și Keita e înă- 
untru. 

În mine totul se oprește. 

— Keita? 

Adwapa încuviințează. 

— Împăratul l-a prins când s-a întors după ce te-a 
adus la lac. N-are cum să fie bine, Deka. Trebuie să te 
pregătești. 


Interiorul templului este mucegăit și tăcut. Coloane 
negre se înalță deasupra noastră, cu imagini ale Auritelor 
încastrate în ele. lată-le, cea înțeleaptă de la miazăzi, cea 
blândă de la miazănoapte, cea războinică de la răsărit și 
cea cu chip de mamă de la apus, toate cucerind monștri, 
luptând împotriva rebelilor, înălțând zidurile Hemairei. 
În absolut fiecare sculptură sunt mult mai mari decât 
oamenii — uriașe, de fapt. 

Mă întreb dacă sunt la fel și în realitate. Mă întreb 
atât de multe lucruri și probabil dacă o să mă întreb su- 
ficient de mult, nu o să fie nevoie să mă gândesc la Keita 
care e la mila împăratului, nu o să fie nevoie să accept 
teroarea covârșitoare care îmi stăpânește corpul. 

Continui să mă uit la sculpturi, la zeițele care stau 
pe patru tronuri regale, privind cu blândeţe în jos, la 
oamenii mult mai mici. Alaki și jatu le înconjoară, cu 
armuri distincte față de robele oamenilor obișnuiți și 
ale preoţilor. Acei preoţi reprezentați pe sculpturi sunt 
însoţiţi de ceva la care nu m-am mai gândit niciodată 
până acum — ceva ce nici măcar nu mi-am închipuit 
vreodată. 

Preotese. 

Coloană după coloană înfățișează femei diferite care 
fac lucruri — sunt lucruri — pe care nu le-am considerat 
niciodată posibile: preoți, seniori, scribi, numai lucruri 
rezervate bărbaților. Furia clocotește în mine când îmi 
dau seama cât de temeinic mi-a fost otrăvită mintea încât 
să fiu șocată să văd femei care au aceste slujbe. Expir 

încercând să mă liniștesc. Trebuie să fiu pregătită să-l 
întâlnesc pe împărat. 
E acolo, în capătul coridorului, unde se revarsă o 
lumină slabă dintr-o încăpere ascunsă. Și Keita e acolo. 
Un braț îl atinge pe al meu și aproape tresar de 
uimire. 
— Ești bine? întreabă Adwapa. 
Eu încuviințez. 
— Nu poți să lași garda jos, Deka, nu aici. 
Nu când soarta zeiţelor e în joc — ca să nu mai spun de 
Keita. Termin în tăcere fraza lui Adwapa. 
— Nu o s-o fac, zic eu, apucând amândouă atika. 
Am primit două pentru această ocazie. 

— Sunt pregătită. 

— Tot ce trebuie să faci e să le eliberezi pe zeițe, îmi 
amintește Adwapa. Doar eliberează-le. Celelalte și cu 
mine ne ocupăm de restul. Îl protejăm noi pe Keita. 

Dau din nou din cap. Îmi cunosc sarcina. 
Adwapa mă atinge iarăși. 
— Eu am încredere în tine, spune încet. Am avut întot- 
deauna, din clipa în care Mâini-Albe m-a trimis la tine. 
Dintr-odată îmi amintesc prima dată când am în- 
tâlnit-o pe Adwapa în trăsura aceea, numai ochi dați 
peste cap și sfidare. Încă de atunci mi-a fost mereu 
alături, a fost mereu gata cu o glumă, un zâmbet iro- 
nic și înțepător. Nu mă deranjează că e spioana lui 
Mâini-Albe — întotdeauna mi-a fost o prietenă ade- 
vărată. Știu acest lucru la fel de sigur cum îmi cunosc 
propria-mi inimă. 
Oftează. 
— De-asta am putut face toate lucrurile astea, să-i omor 

— Niciodată n-ai omorât mai mulți decât îți era norma, 
îi amintesc, strângându-i mâna ca să o împiedic să mai 
spună ceva. 

Nu îmi pot închipui cum trebuie să se fi simțit, 
știind în tot acest timp ce sunt urlătorii-morţii, dar 
prefăcându-se că nu știe, uitându-se de pe margine și 
chiar alăturându-se nouă când îi măcelăream. La fel 
și Mâini-Albe și toate celelalte care au făcut parte din 
această rebeliune ascunsă. Vinovăţia lor este a mea, un 
gust amar pe buze. 

Îmi amintesc că totul a fost cu un scop. Toate acele 
morţi, toate au dus la acest moment. 

Nu o voi dezamăgi pe Adwapa. Nu voi dezamăgi pe 
nimeni altcineva. 

— Şi eu am încredere în tine, răspund. 

Ea dă din cap și împreună intrăm în templu. 


Priveliștea care mă întâmpină este mult mai rea decât 
mi-am închipuit. 

Aici nu e doar Keita, legat și cu căluș la gură, ci și 
Britta. E conștientă, dar palidă și legată pe podea. Împă- 
ratul stă lângă ei pe o bancă împodobită, cu un zâmbet 
încrezut pe față. Spre deosebire de jatu, poartă foarte 
puţine elemente de armură și chiar are o coroană pe cap. 
Lângă el se află o arbaletă cu săgeți din aur. 

— Nuru, zice el zeflemitor când cobor scările ce duc în 
cameră. 

Ochii mei se îndreaptă spre Keita și mă cuprinde 
groaza când îi văd chipul, învineţit și însângerat, și sân- 
gele care îi curge din amândouă brațele. Mi se face greață 
și trebuie să-mi încleștez pumnii ca să nu fug spre el. Să 
nu fug spre Britta. 

Când Keita îmi vede privirea, ochii săi transmit un 
mesaj rapid. Fugi, Deka. 

Îl ignor și îmi întorc atenţia către împărat, care 
rânjește la mine și jubilează: 

— În sfârșit te dezvălui așa cum ești. 

Are chipul complet diferit: rece, plin de ură. Nu arată 
deloc ca bărbatul pe care l-am cunoscut odată, pe care 
aproape l-am admirat. 

— Abia am aflat ce sunt, zic eu. Dar tu ai știut întot- 
deauna. 

— Nu am știut că tu ești. 

Dă din umeri și se ridică de pe tron. 

— Am crezut că ești doar o altă anomalie, ca prietena 
ta de aici. 

Pune cizma pe gâtul Brittei, iar ea scoate un icnet, 
dându-i lacrimile. 

În mine se linişteşte totul și îmi scapă un: 

— Te rog... 

— Te rog, ce? întreabă împăratul. 

Când se uită în jos la Britta, are o privire de gheaţă. 
Îmi amintește de ochii tatei, de ochii lui Ionas. 

— Ştii că aproape s-a eliberat? Așa slăbită cum e, aproape 
s-a apărat de soldații mei. Din fericire, mai aveam niște 
legături rămase de la cele pe care le-am folosit ca să o 
întemnițăm pe bunica mea. 

Când mă încrunt nedumerită, explică: 

— Stăpâna peste Equus. Așa i se spune acum, nu? Odi- 
nioară, era cunoscută drept Fatu cea Neabătută. 

Din gât îmi iese un icnet. Îmi amintesc cum 
Mâini-Albe se uita cu atâta amărăciune la statuia femi- 
nină care se înălța din Lacrimile lui Emeka — statuia care 
știu acum că a fost modelată după ea. 

Împăratul continuă, cu un rânjet sinistru. 

— Ştii că am dezmembrat-o odată? Strămoșii mei, vreau 
să spun. Am retezat-o în patru părți și i le-am înfipt în 
piroane în temniţele palatului când a încercat să le apere 
pe mamele ei. Tata mi-a povestit totul despre asta; a auzit 
povestea de la tatăl lui, care a auzit-o de la tatăl lui, și așa 
mai departe. 

— În fine, strămoșii mei nu i-au putut găsi moartea 
finală, din păcate, așa că au lăsat-o pur și simplu acolo 
câteva sute de ani până a înnebunit. Primele născute nu 
cedează somnului aurit, vezi tu. Vai, ce s-a mai rugat de 
ei să o elibereze. Sute de ani, s-a rugat și a plâns, a promis 
că ne va sluji, cățea trădătoare. Și așa a făcut, secole la 
rând — până acum. 

În gât mi se oprește un suspin înainte să-mi dau 
seama ce se întâmplă. Biata Mâini-Albe. Credeam că eu 
am suferit în Irfut, dar ce a trăit ea a fost de o mie de ori 
mai rău. Nu-i de mirare că nu era îngrijorată de durerea 
mea, de durerea celorlalte. Lucrurile pe care le-o fi trăit în 
toate secolele acelea infernale. Mâinile îmi tremură doar 
când mă gândesc, iar în mine clocotește furia. 

Împăratul Gezo nu observă, în timp ce împunge din 
nou gâtul Brittei. Trebuie să strâng din dinți când ea sus- 
pină de durere. 

— Am folosit aceleași legături ca s-o întemnițăm pe 
prietena ta. Sunt făcute din aur celest, aurul pe care l-am 
recoltat de la zeițe înainte să le prindem aici. Este impo- 
sibil de distrus, chiar și de către cele din soiul tău. Chiar 
și de către Fatu. 

Țâţâie către Britta, dezgustat. 

— Alaki nu ar trebui să fie atât de puternice, dar asta e 
firea anomaliilor. Pe de altă parte, de-asta v-am adunat 

pe toate la Warthu Bera — cele mai puternice, cele mai 
rapide, cele mai viclene dintre toate. Pe toate anomaliile 
v-am trimis acolo. 

— Ne supravegheai, spun eu, îngrozită. 

Dă din cap aprobator. 

— O căutam pe Nuru. Trădătoarea de bunică-mea a 
încercat să mă convingă că va veni sub formă de urlă- 
tor-al-morţii, dar eu știam că va fi o alaki. Am crezut că va 
fi una dintre cele puternice, la început, sau măcar dintre 
cele iuți. Nu mi-am dat seama că ești tu până mult mai 
târziu. Vezi tu, bunica mi-a ascuns detaliile abilității tale. 

Face un pas spre mine, rânjind amuzat când alaki 
și urlătorii-morții se adună să mă apere. Măcar nu mai 
ține talpa pe gâtul Brittei. Ochii mi se îndreaptă fulgeră- 
tor spre ea, asigurându-mă că e bine, apoi mă uit repede 
înapoi la împărat. 

— Când ţi-ai dat seama? întreb, încercând să-l fac să 
vorbească în continuare. 

Trebuie să-i distrag atenţia cât de mult pot. Orice ca 
să nu-i mai rănească pe Britta sau pe Keita. 

— În clipa în care ţi-am văzut chipul în sala tronului, 
spune el. Puteai să te deghizezi cât voiai cu înfățișarea 
aceea umană, dar le-am simţit mirosul pe tine. 

— Mirosul cui? 

— Al târfelor divine! șuieră el, arătând spre capătul în- 
căperii, unde ceva ce seamănă cu patru statui gigantice 
din aur ale zeiţelor stau pe tronuri negre colosale. 

Auritele. 

Chiar și fără să mă apropii, știu că ele sunt. Am știut 
de când am pășit în cameră și le-am simţit puterea cum 
m-a izbit ca un cutremur tăcut. Corpul îmi tremură când 
le privesc expresiile: tristețe, resemnare, furie. Au fost 

înmormântate de vii, luate captive în timp ce stăteau 
acolo, pe tronurile lor. 

— Au crezut că ne pot ordona, spumegă împăratul, că 
doar fiindcă nu le-am putut ucide, le vom lăsa să ne te- 
rorizeze pe vecie. Le-am arătat noi demonilor acelora. 
Le-am arătat noi... 

Se întoarce spre mine, cu o privire plină de ură. 

— Ştii ce le-am făcut? Strămoașelor mele, adică. 

Scutur din cap. 

— Le-am îngropat în sângele copiilor lor, spune cu un 
hohot de râs sinistru. Am topit tone de armuri infernale, 
le-am spus la alaki că aducem un omagiu mamelor noas- 
tre. Apoi le-am ademenit aici și am turnat aurul topit 
peste ele. Le-am întemnițat. 

— De ce? întreb eu, uluită. De ce ai face așa ceva? 

— Pentru că erau o pacoste pe pământul ăsta! șuieră el. 
Demoni în carne și oase, în ciuda înfățișării lor celeste! Din 
vremuri imemoriale, noi, jatu, am jurat să protejăm Otera, 
așa că le-am întemnițat și ne-am asigurat că nu se vor mai 
ridica niciodată. Niciodată femeile nu vor mai conduce 
Otera — asta a fost sarcina fiecărui împărat al casei Gezo. 

Mă privește drept în ochi. 

— Niciodată n-o să mai las pe vreuna dintre voi, târfe 
mizerabile, să staţi pe tron. 

Cuvintele lui, ura lui mă lovesc adânc în inimă. 
Târfe. Un cuvânt la fel de urât ca toate celelalte pe care 
ni le aruncă oamenii. Abia mă abţin să nu scot săbiile din 
teacă, dar mai pun o singură întrebare. 

— De ce nu m-ai ucis în clipa când ai știut ce sunt? 

Împăratul zâmbește cu cruzime. 

— Pentru că ai fost utilă, zice el. Cât de frumos a fost să 
te folosesc împotriva urlătorilor-morții — pe tine, însuși 

instrumentul pe care l-au creat Auritele ca să-i distrugă 
pe cei din soiul meu. În schimb, te-am folosit ca să le 
măcelăresc pe cele din soiul lor. 

Dezgustul și vinovăția mă copleșesc când mă gân- 
desc la toți urlătorii-morţii pe care i-am trimis la moarte 
cu un simplu ordin, la toţi urlătorii-morţii pe care i-am 
ucis cu mâna mea, în ciuda tuturor instinctelor mele care 
strigau să nu o fac. 

— Câţi urlători-ai-morţii au murit din cauza ta, Deka? 
Cinci sute? Șase? O mie? se hlizește împăratul. Cuiburi 
întregi de urlători-ai-morții au căzut pradă vocii tale, 
abilității divine pe care mamele tale i-au oferit-o în dar 
ca să-i eliberezi. 

Adwapa vine lângă mine. 

— Deka, nu-l asculta. Hai să terminăm treaba acum. 

Scutur din cap, ascultând în timp ce el își continuă 
discursul. 

— Ai simţit vreodată dezgust față de ce făceai? 
Vinovăţie? Remușcare? Sigur că da! Sigur că ai simţit-o 
în sângele tău! Recunoașterea sângelui pe care l-ai vărsat. 
Ucigașa celor din soiul tău. Marea trădătoare! 

Cuvintele lui îmi fac genunchii să se înmoaie, dar 
trag adânc aer în piept să mă liniștesc. Nu-i voi permite 
împăratului Gezo să se strecoare în mintea mea. Nu mă 
voi lăsa cuprinsă de o nebunie ucigătoare. O să închei 
totul în condiţiile mele — nu doar pentru mine, ci pentru 
toate celelalte femei pe care el și cei din neamul lui le-au 
brutalizat și abuzat vreodată. Orice ar spune, n-o să uit 
niciodată ce a făcut — ce au făcut cu toții. 

Amintirea spinării pline de cicatrici a lui Belcalis îmi 
apare fulgerător în minte. 

N-o să uit niciodată, i-am promis. 

Îl privesc pe împăratul Gezo în timp ce îmi scot încet 
săbiile din teacă. 

— Poate că așa e, dar acum sunt aici, la fel ca tine. 

Îndrept o atika spre el. 

— Ştii că le voi elibera pe zeițe. Ştii că îmi voi îndeplini 
sarcina. Pentru asta m-au antrenat karmoko — pentru 
asta le-ai pus să mă antreneze. 

— Atunci ne aflăm într-un impas, ridică el din umeri. 

— Presupun că da. 

Le face semn cu capul soldaților jatu. Când aceștia 
ridică săbiile, el rostește un singur cuvânt. 

— Atacaţi. 

Și bătălia începe. 

— Deka, du-te la zeițe! tună Adwapa în timp ce ea și 
celelalte se izbesc în soldaţii jatu. Îi ținem noi departe 
de tine. 

Încuviințez și mă întorc spre Katya. 

— Apără-i pe Britta și pe Keita! strig eu, făcându-i semn 
să se ducă la ei. 

Forma ei masivă sare în încăierare și în câteva secunde, 
o apucă pe Britta cu o mână și pe Keita cu alta și urcă pe 
pereţi, la fel de iute acum ca pe vremea când era alaki. 
Răsuflu ușurată și nici măcar nu știam că îmi țin răsuflarea. 

| Toţi sunt în siguranţă. Acum mă pot concentra pe sar- 
cina mea. 

O iau la fugă spre tronuri, rămânând la marginea 
încăperii, departe bine de lupta din mijloc. Dedesubt bă- 
tălia e în impas. Urlătorii-morţii și alaki împing rândurile 
jatu, dar jatu, din cine știe ce motiv, reușesc să împingă 
la rândul lor. 

Cum de sunt atât de puternici? 

Un foșnet mă oprește în loc. Când ridic privirea, îm- 
păratul e chiar în fața mea. 

Icnesc, uluită. 

— Cum de... 

Mă izbește de perete. Când mă uit în sus, stă deasu- 
pra mea, cu un zâmbet crud pe față. 

— Surpriză, spune și mă apucă de călcâi. 

Mă trântește iar de perete. În cap îmi explodează 
stele. Noaptea vine în valuri. Abia pot să gândesc, să mă 
mișc. Ce s-a întâmplat? 

Deka? Aud vocea lui Ixa de parcă ar fi foarte departe. 

Când ridic privirea, intră ca o furtună în încăpere. În 
clipa în care mă vede zăcând pe jos, sângerând, mugește 
cuprins de furie. DEKA! urlă el, năpustindu-se spre împă- 
rat, cu colții dezveliţi. 

Mușcă din aer. Corpul împăratului a dispărut, de 
parcă nici n-a fost acolo vreodată. Clipesc din nou, 
șocată. Unde s-a dus? 

— Ah, se aude vocea împăratului Gezo de undeva din 
spatele lui Ixa. Te aşteptam. 

Când Ixa se întoarce, împăratul stă în spatele lui, cu 
arbaleta pregătită. Trage cu zeci de săgeți în succesiune 
rapidă, încărcând și reîncărcând atât de repede, încât nici 
nu le văd când se mișcă. Tot ce simt e un vânt puternic 
care suflă pe lângă mine, iar când ridic privirea, Ixa e 
prins în perete cu săgeți de aur. Mugește în timp ce se 
străduiește să se elibereze. 

DEKA! strigă el, iar furia i se preschimbă în panică. 
Roade săgețile, încercând să se elibereze. 

Mă cutremur când înţeleg că sunt făcute din aur ce- 
lest. Nu va reuși să le clintească oricât ar încerca. Nu va 
face decât să-și agraveze rănile. 

— Oprește-te, Ixa! strig eu. Nu faci decât să te rănești! 
— Ce îngrijorare emoţionantă pentru un animal fără 
minte. 

Vocea împăratului Gezo e chiar lângă urechea mea, 
iar când ridic privirea, corpul lui apare în spațiul de lângă 
mine, cu O mișcare atât de iute, încât e aproape invizibilă. 
Rânjește când vede cât de șocată sunt.. 

— Chiar ar trebui să fii mai îngrijorată pentru tine 
însăţi, Nuru, spune el, apucându-mă de gât și izbindu-mă 
de pământ. 

Podeaua crapă sub mine, iar capul îmi zornăie în 
coif. Sângele începe să-mi curgă din nas și urechi. 

Împăratul Gezo se apleacă iar deasupra mea, cu un 
rânjet pe buze. 

Ochii lui par altfel — mai întunecați... Acum, că 
privesc direct în ei, îmi dau seama că seamănă mai mult 
cu ai mei și ai lui Mâini-Albe decât cu cei ai unui om 
obișnuit. Sunt complet negri, la fel ca ai unei alaki bă- 
trâne. Nu-i de mirare că preferă să poarte măști. 

— Ce ești? întreb eu îngrozită. 

Împăratul mă izbește de alt perete. 

— N-ai ghicit? jubilează el, ridicându-mă iar. Sunt un 
jatu, un descendent bărbătesc al Auritelor. 

Mă trântește de podea. 

— Dar jatu sunt oameni, zic eu, căutând să mă retrag, 
îngrozită. Sângele lor e pur. 

Împăratul mă prinde de gleznă și mă târăște pe 
podea. Zâmbetul de pe fața lui e aproape senin acum. Se 
distrează — se distrează făcându-mi rău. 

Cum am putut să cred vreodată că e binevoitor? 

Mă izbește încontinuu de perete. 

— Foarte puţini dintre jatu pe care i-ai întâlnit sunt jatu 
adevărați. 

BAM. O lovitură. 

— Toţi suntem muritori — mărginiţi. 

BAM. Altă lovitură. 

— Sângerăm roșu, așa e. 

BAM. Încă o lovitură. 

— Și murim ca oamenii. 

BAM. BAM. Alte lovituri. 

— Dar specificul celor din soiul nostru e că suntem 
mult mai puternici și iuți până și decât alaki. 

Mă izbește de perete o ultimă dată. 

Totul e negru acum. Abia pot să deschid ochii, am 
niște dureri atroce — țăndări incandescente ca niște flă- 
cări îmi țâșnesc prin nervi, corpul îmi zvâcnește, oasele 
mă dor. 

— Deci cei din soiul tău s-au ascuns... În tot acest timp, 
v-aţi ascuns... 

Împăratul se lasă pe vine în fața mea, amuzat. 

— Întotdeauna am fost mai puţini ca număr decât suro- 
rile noastre, așa că le-am făcut pe alaki și pe toți ceilalți să 
creadă că neamul ni s-a stins, că ne-am pierdut puterea. 
Apoi le-am dat soldaţilor obișnuiți de neam omenesc 
numele de jatu ca să sporim confuzia. În tot acest timp, 
ne-am ascuns vederii, așteptând ziua în care vei ieși la 
iveală și vom putea câștiga lupta asta pentru putere o 
dată pentru totdeauna. 

Arunc o privire la podeaua încăperii, unde jatu încă 
luptă cu alaki și urlătorii-morții. 

— Deci asta e tot, gâlgâi eu prin sângele care mi 
se scurge din gură. Tot ce a rămas din jatu — din cei 
adevăraţi. 

— În mare parte, spune împăratul, iar zâmbetul acela 
crud îi spintecă din nou buzele. Aici suntem destui cât să 
le oprim pe cele din soiul tău o dată pentru totdeauna. 

— Bine de știut, zic eu, rânjind la rândul meu. 

Dau un șut spre picioarele lui. 

Cât ai clipi, împăratul se mișcă în spatele meu, atât 
de iute, încât corpul pare să i se materializeze din senin. 
Mă feresc exact când dă cu pumnul în pământ. Podeaua 
se face fărâme sub pumnul lui. Se uită la mine, surprins, 
apoi dispare iar, dar eu întind deja mâna după pumnal. 

Îl arunc îndărăt tocmai când apare în spatele meu, 
rânjind când pumnalul străpunge armură, apoi carne. 
Armura soldaților jatu nu a fost niciodată la fel de rezis- 
tentă ca armura infernală. 

— Târfă mică ce ești! icnește el, ținându-se cu mâna de 
coaste. 

Sângele i se scurge din rană — același sânge care 
acum îmi pătează pumnalul. 

Îi zâmbesc. 

— Am învăţat bine la Warthu Bera. Karmoko Huon, 
mai ales, m-a învățat cum să mă prefac mai slabă și mai 
jalnică decât sunt, de fapt. 

Împăratul încearcă să dispară din nou, dar îl izbesc 
de perete. Acum e rândul lui. Capul i se sparge la contac- 
tul cu piatra — rău, dar nu destul de rău cât să moară. 
Când îi dau drumul, dispare iarăși. 

Rânjesc când apare în spatele meu. Cât de previzi- 
bil... 

— În strategia de luptă, karmoko Thandiwe m-a învățat 
cum să citesc, apoi să anticipez mișcările unui dușman, 
spun eu, trântindu-l la podea fără niciun efort. 

Împăratul rămâne cu gura căscată, iar dinții îi sunt 
înroșiți de sânge. 

— Cum de... 

— lar karmoko Calderis m-a învățat cea mai importantă 
lecție dintre toate, îl întrerup, șoptindu-i la ureche. Cum 

să-mi disting propria armură infernală când e deghizată 
în alt obiect, spun eu, smulgându-i coroana de pe cap. 

În ochi îi străfulgeră teroarea și se îndepărtează de 
mine, îngrozit. 

— Nu, n-ai cum... 

Râd amar, amuzată. 

— Chiar ai crezut că n-o să observ că porți o coroană 
făcută din sângele meu? Mulţumesc. M-a făcut să înțeleg 
ceva important. 

Împăratul dispare din nou, dar nu îmi fac griji. 

— Oprește-te, îi ordon când reapare în spatele meu. 

Apoi apăs cu palmele în jos, împingând energia 
odată cu ele. 

Metalul zornăie pe podea — sunetul armurilor care 
întâlnesc piatra. Mă întorc și îl găsesc pe împărat înge- 
nunchind deja, cu frică și ură în ochi. 

— Ştii, murmur eu, nu mai trebuie, de fapt, să-mi fo- 
losesc darul ca să le ordon celorlalţi. Fac tot ce le spun. 

Îi pun sabia la gât, apoi mă întorc spre combatanții 
din mijlocul camerei. 

— Jatu! strig eu. Lăsaţi jos armele sau împăratul moare. 
ACUM! 

Ordinul meu răsună în încăpere. În clipa când jatu 
îl văd pe împărat în genunchi, cu sabia mea la gât, înce- 
tează să mai lupte, șocați. 

Îl împung pe împărat cu vârful sabiei, iar ochii 
aproape îi ies din orbite de furie. 

— Oprește-te acum, șuieră el. Oprește-te, târfă nefi- 
rească! 

— Nefirească? Târfă? pufnesc eu. Cuvintele astea mă 
șocau, mă răneau, dar acum nu mai e așa, datorită ție și 
celor din soiul tău. 

Îl împung din nou. 

— Ordonă-le soldaţilor jatu să lase jos armele și să în- 
genuncheze. Aș face-o eu însămi, dar i-aș tulbura și pe 
urlătorii-morţii. 

Împăratul se întoarce cu spatele la mine, furios. 

— Am zis ordonă-le! mugesc eu. 

— Lăsaţi jos armele! Îngenuncheaţi! strigă el imediat. 

Incet, dar sigur, jatu fac așa cum li se spune. Alaki și 
urlătorii-morţii le iau imediat armele, asigurându-se că 
nu mai pot riposta. În câteva clipe au rămas fără armuri 
și fără arme. 

— Ei bine, văd că te descurci, spune o voce cunoscută. 

Ridic ochii și o găsesc pe Mâini-Albe stând la intrarea 
în cameră, cu gemenii equus și cu Belcalis alături. 

— Mâini-Albe! Belcalis! strig eu, ușurată. Sunteţi bine! 

— Normal că suntem. 

Mâini-Albe se întoarce spre equus. 

— Prindeţi-l pe împărat. 

— Cu plăcere, răspund Braima și Masaima. 

Se duc la împărat și-l ridică, chicotind zeflemitor când 
acesta rămâne blocat în genunchi, exact așa cum i-am 
ordonat. Poate că vocea mea este și mai eficientă asupra 
adevăraţilor jatu decât este asupra urlătorilor-morţii și 
alaki. 

— Hai, vino-ncoace, jatu obraznic, îl tachinează geme- 
nii în timp ce îl iau cu ei. 

În clipa în care cei doi pun mâna pe el, mă duc în 
fugă la Ixa. Încă e prins în perete, iar din răni i se scurge 
sânge pe podea. 

Deka, spune el, frecându-și botul de mine, slăbit, 
când smulg săgețile care îl țin la locul lui. Se mișcă ușor 
sub degetele mele. 

— Îmi pare tare rău, îmi pare tare rău, Ixa, spun eu, 
mângâindu-l. 

Are atât de multe răni, încât nu știu ce să fac. 

— De ce nu sângerezi pentru el? sugerează Mâini-Albe, 
apropiindu-se de mine. O să-l ajute să se vindece. 

Fac iute așa cum spune, oferindu-i lui Ixa brațul 
meu. Se înfige cu dinții în el, iar în câteva momente 
rănile de pe aripi i se lipesc la loc. Mă cuprinde ușurarea. 
Se vindecă, așa cum a spus Mâini-Albe. 

După ce e complet vindecat, Mâini-Albe îmi oferă 
un mic pumnal de aur care sclipește în lumina slabă. 

— E timpul, spune ea, arătând spre zeițe. 

Încuviințez și inspir adânc. 

În sfârșit, e timpul să-mi îndeplinesc sarcina. 


Zeițele sunt mult mai mari de aproape decât păreau 
de la distanță. Mâna mea ajunge doar până la degetele 
lor de la picioare, iar un singur deget divin este suficient 
de mare cât să stau pe el. Faptul că asemenea ființe au 
cutreierat odată prin Otera... ideea asta e aproape impo- 
sibil de cuprins cu gândul. 

Mă duc la zeița cea mai apropiată, înţeleapta de la 
miazăzi — Anok era numele ei. Mâini-Albe mi-a povestit 
totul despre zeițe în timp ce mă vindecam, despre isto- 
riile lor, personalitățile lor. Anok a fost întotdeauna cea 
mai șireată. E perfect logic, având în vedere că e mama 
lui Mâini-Albe. 

De-acum, cunoașterea îmi șoptește, oferindu-mi 
toate informaţiile de care am nevoie ca să înfăptuiesc 
trezirea. Îmi înfig pumnalul în palmă, așteptând până ce 
aurul se adună acolo. Apoi, așa cum voi face cu fiecare 
zeiță, îi frec cu el tălpile lui Anok. 

— Mamă Anok, șoptesc eu. Ridică-te. 

Corpul zeiței se cutremură. Nu sunt sigură dacă nu 
e imaginația mea, dar sper că nu. 

Mă duc la următoarea zeiță, cea blândă de la mia- 
zănoapte, Beda. Mâini-Albe mi-a spus că a fost un suflet 
bun căruia îi plăcea verdele și să cultive plante. 

— Mamă Beda, spun eu, frecându-i robele cu sânge. 
Ridică-te. 

De data asta știu că nu e imaginaţia mea când robele 
îi flutură. 

— Mamă Hui Li, îi șoptesc eu răsăritenei războinice, 
cea mai arțăgoasă dintre toate, potrivit lui Mâini-Albe. 
Ridică-te. 

Îmi întind sângele pe aripile acoperite cu pene care 
îi ies din spinare. 

Încă un tremur. 

— Mamă Etzli, îi șoptesc eu apusenei cu chip de mamă, 
cea care i-a iubit și i-a crescut pe toți copiii, alaki sau nu, 
în timp ce îmi întind sângele pe un deget uriaș. Ridică-te. 

Când tot corpul zeiţei vibrează, fac un pas în spate, 
uluită să văd că tremurul s-a transformat în convulsii in- 
tense. Râuri strașnice de aur blestemat curg șuvoaie din 
zeițe. Mă dau în spate, uimită, în timp ce se dezvăluie 
petice de piele — cafenie, roz, negru-albăstruie. Sângele 
meu face ceea ce a fost creat să facă: le eliberează pe 
zeițe. 

— LIBERE. 

Cuvântul acesta singur explodează ca un cutremur 
în toată încăperea. 

— ÎN SFÂRȘIT, SUNTEM LIBERE! 

Mă cuprinde fascinația în timp ce, una câte una, 
zeițele se ridică în picioare, dezmorțindu-și oasele pentru 

prima dată în câteva mii de ani, cu trupuri atât de ma- 
sive, încât aproape ating tavanul. Nu am văzut nicio- 
dată o privelişte care să îndemne mai mult la umilință 
decât asta. Mă simt ca o insectă, o furnică la picioarele 
uriașilor. Inima îmi crește în piept, bucuria umple fiecare 
colțișor din ea, când le văd cum se mișcă, le urmăresc 
trupurile cum prind din nou viaţă. 
— FIICĂ. 

Un cuvânt care îmi pătrunde în minte ca o undă, 
amintindu-mi de toate dățile când am auzit exact aceste 
voci în visele mele, toate amestecându-se cu vocea mamei. 

Mă uit în sus, uimită să văd patru chipuri desăvârșite 
care mă privesc. 

— ŢI-AI ÎNDEPLINIT SARCINA. NE-AI ELIBERAT. ÎȚI 
SUNTEM FOARTE RECUNOSCĂTOARE. 

Lacrimile îmi curg pe obraji, un răspuns inconștient 
la vocile lor. Euforie, frică — toate emoţiile mele se 
amestecă într-un singur val puternic la auzul vocilor 
zeițelor. Acum știu cum e să fii cel care îmi aude vocea. 

Când zeițele fac un singur pas spre mine, tresar și 
mă dau în spate, speriată să nu mă zdrobească. Dar ele 
se micșorează în timp ce coboară, iar când fac urmă- 
torul pas sunt doar puțin mai înalte decât o persoană 
obișnuită. 

— Mame, zic eu, îngenunchind respectuos când se 
apropie de mine. 

Mâini reci îmi ridică bărbia. Sunt ale lui Anok, care 
are un zâmbet mulțumit pe față. 

— Te-ai descurcat atât de bine, Deka, șoptește ea, iar o 
pornire nestăpânită se se simte în vocea ei. Sunt atât de 
mândră de tine, creația mea. 

— Toate suntem mândre de tine, spun și celelalte. 
Inima îmi bate atât de tare, că mi-e frică să nu-mi 
iasă din piept. Faptul că aceste zeițe, aceste ființe mă 
revendică drept fiica lor — e aproape mai mult decât pot 
suporta. 

— Şi acum? șoptesc eu, încă uluită. 

— Acum? 

Răspunsul acesta vine de la Etzli. Ochii ei negri pri- 
vesc în ochii mei. 

— Acum, Unicul Regat, Otera, este cuprins de zbucium 
și mulți sunt îndurerați. 

— Noi îi vom ajuta, spune Hui Li. Vom reconstrui Uni- 
cul Regat așa cum a fost odată: un loc unde cu toții pot 
trăi în armonie, în pace... Vom avea grijă să înflorească 
din nou. 

— lar tu ne vei ajuta, Deka, spune Beda. Tu ne vei ajuta 
să reconstruim lumea. 

— Va fi onoarea mea, spun eu, făcând o plecăciune. 


Mai târziu, în timp ce zeițele se reunesc cu copiii 
lor — alaki, urlătorii-morţii și chiar și jatu —, mă uit la 
toți oamenii adunaţi aici, în templu, care sărbătoresc 
întoarcerea lor. O văd pe Adwapa, căreia îi curg lacrimi 
de fericire din ochiul rămas — l-a pierdut pe celălalt în 
luptă, dar sunt convinsă că îi va crește la loc destul de 
curând. Lângă ea stă Asha, care e rănită, la rândul ei, deși 
nu are decât o tăietură pe obraz. Rânjește cu gura până 
la urechi. 

Zâmbetul ei se lățește când ea și Adwapa zăresc gru- 
pul de războinice negre ca noaptea care pătrund acum în 
templu. Exact așa cum a prezis Adwapa, Nibari au făcut 

călătoria spre munte. Au venit să-și vadă zeii. Se alătură 
iute celorlalți și le înconjoară pe zeițe, dar Mâini-Albe le 
ține cu fermitate la distanță. 

Deja și-a reluat rolul de general al Auritelor. Zâm- 
besc când constat cât de fericită pare. Nu am văzut-o 
niciodată pe Mâini-Albe să zâmbească atât de autentic. 

Belcalis stă în colț, privind totul cu o expresie 
aproape uluită. Ridică privirea când mă duc la ea. 

— Nu-mi vine să cred, Deka, spune ea, și vocea îi tre- 
mură de uimire. Nici acum nu-mi vine să cred toate 
astea. 

— Mie da, îi spun. Acum lumea se schimbă. O vom 
face să se schimbe, o vom face mai bună. O să avem grijă 
să nu se mai întâmple niciodată nimănui ceea ce ni s-a 
întâmplat nouă. 

Ea încuviințează. Apoi face un gest spre cineva din 
spatele meu. 

Britta, care stă acolo cu lacrimi în ochi. 

— Britta! exclam eu, îmbrăţișând-o. 

— Oh, Deka, strigă ea. M-oi salvat. L-oi făcut pe urlăto- 
rul ăla al morţii să mă ajute. 

Dă din cap spre Katya, care e înconjurată de ceilalți 
urlători-ai-morții. 

— Să știi că-mi pare ciudat de cunoscut, cugetă ea. Cu- 
noscută adică. Îmi pare ciudat de cunoscută. 

— Nu-i așa? râd eu. 

Am atâtea lucruri să-i spun Brittei, are atâtea lucruri 
de aflat. 

Întinde mâna spre mine. 

— Surori? șoptește. 

— Surori, aprob eu și îi strâng mâna. 

Zâmbește și arată cu bărbia într-o parte. 
— Cred că te așteaptă cineva. 

Mă întorc și îl găsesc pe Keita la marginea camerei, 
ținându-se de brațul rănit. Spre ușurarea mea, ceilalți 
uruni sunt cu el — Li, Acalan, Kweku, toți sunt acolo. 
Zâmbesc când mă apropii de ei. 

— Se pare că am supraviețuit, zice Li fericit. 

Eu dau din cap, iar ochii mi se îndreaptă spre Keita. 
— Așa se pare. 
— Ce se întâmplă acum? 

Întrebarea asta tăcută vine de la Acalan. Mai mult ca 
oricui, lui îi va fi greu să se obișnuiască cu această nouă 
schimbare a circumstanțelor. 

Dar se va obişnui. Toţi recruții se vor obişnui. 

— Nu știu, spun eu cu sinceritate, dar mă aștept să mer- 
gem mai departe împreună. 

— Mulţumesc că ne-ai protejat, spune el. 

— Dacă nu le-ai fi spus urlătorilor-morții să nu ne facă 
rău, nu știu ce s-ar fi întâmplat, adaugă Kweku. 

Dau din cap și spun: 

— Sunteţi urunii noștri. Orice s-ar întâmpla, mereu 
vom fi parteneri. 

Ochii mei îl fixează pe Keita, care încă se uită lung 
la mine. 

Kweku dă din cap, le face semn celorlalți să se înde- 
părteze. 

— Hai, gata, să nu-i deranjăm. 

Acum mă uit în ochii lui Keita. 

— Keita, te... 

Mă sărută atât de brusc, încât trebuie să mă ţin de el 

ca să-mi păstrez echilibrul. Sunt copleșită de căldura și 

bucuria gurilor noastre care se mișcă într-o armonie per- 
fectă. Când ne desprindem unul de altul, respir cu greu. 
Keita mă privește din nou cu o expresie tainică în ochi. 

Nu-mi pot închipui la ce se gândește. 

— Știu că o să fie greu pentru tine, zic eu iute, tulbu- 
rată. Îi urăști pe urlătorii-morţii de atât timp, și acum... 

— Și acum știu de ce sunt așa cum sunt, știu că au fost 
forțați să devină monștri de propriile lor mame... Mai 
știu și că împăratul i-a abandonat morții pe părinții mei. 
Ar fi putut să-i avertizeze oricând, să le spună că ăsta e un 
loc sacru, dar nu le-a spus. Știi, am mai învățat un lucru 
important în ultimele zile, șoptește el. Sunt uruniul tău. 
Orice s-ar întâmpla, orice ar veni, o să umblu prin lumea 
asta împreună cu tine. O să-ți rămân alături, dacă vrei... 

Trebuie să-mi trag răsuflarea, mă simt dintr-odată 
atât de slăbită. 

Face un pas în spate ca să-i pot vedea ochii. Acum i 
se citește ezitarea în ei. Mă întreabă. E o întrebare, una 
de care e prea nesigur ca să mi-o adreseze direct. Îl încon- 
jor cu brațele, ușurat când face și el la fel. 

— Întotdeauna. Întotdeauna o să fiu partenera ta... 
dacă vrei, spun eu, întorcându-i întrebarea nerostită. 

Mă privește și dă cu putere din cap. 

— Atunci orice s-ar întâmpla, înfruntăm totul împre- 
ună? 
— Împreună, aprob eu, îmbrățișându-l mai strâns. 

Keita dă din cap și zâmbește. E cea mai sinceră ex- 
presie pe care am văzut-o vreodată pe faţa lui. 

Când îi zâmbesc, la rândul meu, înțeleg un lucru 
minunat: în tot acest timp am căutat iubire, o familie, 
dar totul a fost aici, chiar în fața ochilor mei. Orice s-ar 

întâmpla în lumea asta nouă, acum îl am pe Keita și le 
am pe Britta și pe Belcalis și pe Asha și pe Adwapa. 

Vom înfrunta împreună orice probleme care se 
ivesc — unul lângă altul și mână în mână —, iar asta e 
tot ce poți cere vreodată, nu-i așa? 

În următoarele zile avem o mulțime de treburi de 
făcut. Trebuie să adunăm restul armatei împăratului, să 
le explicăm adevărata istorie a Oterei și să-i atragem de 
partea cauzei noastre. Oricine nu vrea să lupte e trimis 
acasă. Nu există loc pentru soldaţi fără chef în armata 
celor impure, așa cum am început să ne spunem. Majo- 
ritatea bărbaților decid să plece, dar cele mai multe alaki 
rămân. Aceasta e noua lor viață și, în sfârșit, au o cauză 
în care pot să creadă. 

Spre surprinderea mea, cei mai mulți recruți de la 
terenurile de antrenament ale alaki aleg să rămână, la 
rândul lor. Toate acele luni petrecute luptând alături 
de alaki i-au legat de partenerele lor într-un fel pe care 
preoții și comandanții nu l-ar fi putut prezice vreodată. 
Acum sunt cu adevărat frații noștri. Keita, mai ales, a 
câștigat într-atât încrederea zeițelor, încât deseori mi se 
alătură când le păzesc. Este un favorit al lui Anok, dar 
să nu uităm că este mama lui Mâini-Albe, ceea ce în- 
seamnă că e străbunica lui după mii de ani. Singura dată 
când Keita pleacă de lângă mine este când se duce să-i 
stea alături. 

Nu am vorbit despre iubire din ziua când le-am 
eliberat pe zeițe, dar o simt în fiecare privire, în fiecare 
atingere a lui. La fel cum simt și iubirea Brittei. Este în- 
totdeauna chiar lângă mine, ocrotitoarea și protectoarea 
mea. Busola mea, care mă îndrumă ori de câte ori sunt 
nesigură. 

Odată, demult, mă întrebam cum ar fi să fiu iubită 
atât de profund, încât să pot duce credința aceea până pe 
Tărâmurile de Apoi și înapoi. Acum am primit răspunsul 
și e mai dulce decât orice am cunoscut vreodată. E și un 
balsam în vremurile acestea tulburate. 

Sunt mult mai mulți jatu ascunși în Otera decât ne-a 
spus împăratul. Au fugit în cele patru zări ale Oterei, 
unde au început să organizeze rezistența. Nu vor accepta 
înfrângerea fără luptă, la fel și marii preoţi sau senio- 
rii tuturor orașelor și satelor. Bărbații din Otera ne văd 
armata ca pe o amenințare și vor face totul pentru a ne 
zdrobi înainte să devenim prea puternice. În fiecare zi, 
Mâini-Albe, celelalte Prime născute și cu mine punem la 
cale strategii și planuri de luptă împreună cu zeițele. 

Împărații Oterei au făcut o greșeală crucială în felul 
cum s-au ocupat de cele din soiul nostru. Ne-au învățat 
pe noi, alaki, să suferim, dar ne-au învăţat și să supravie- 
țuim — să cucerim. Și vom folosi lecțiile acelea. E timpul 
să punem mâna pe săbii încă o dată. 

Otera e întinsă, însă avem de gând să luăm înapoi 
fiecare centimetru din ea. E timpul să revendicăm Unicul 
Regat și să-l aducem din nou sub stăpânirea noastră. 

O scrisoare de la Namina 


Dragi cititori și cititoare, 


Când eram studentă în primul an la colegiu, am în- 
ceput să visez o fată în armură de aur. Scoțând un urlet 
puternic, sărea pe câmpul de luptă, iar în clipa aceea 
visul lua sfârșit. Atunci nu știam, dar aceasta a fost prima 
sămânță pentru Sânge auriu. 

M-am născut și am crescut în Sierra Leone, în Africa 
de Vest. Sierra Leone este o țară profund patriarhală, iar 
fetele sunt adesea considerate inferioare băieților. Când 
m-am mutat în America, am sperat că lucrurile se vor 
schimba, dar am înţeles rapid că sunt la fel. Poate că me- 
sajul nu îţi sărea în ochi la fel de tare, dar tot era acolo. 

Am avut privilegiul de a face studiile universitare 
la Spelman College, iar în timpul pe care l-am petrecut 
acolo, am urmat cursuri de feminism și religie. Aceste 
cursuri mi-au oferit baza de care aveam nevoie pentru a 
scrie Sânge auriu. 

În esenţă, cartea este o examinare a ordinii patriar- 
hale. Cum se formează ea? Ce o susține? Cum supravie- 
țuiesc femeile într-o asemenea societate? Dar bărbaţii sau 

persoanele care nu se încadrează în paradigma binară? 
Cine prosperă și cine nu? 

Sper că am reușit să răspund la aceste întrebări și, 
dacă nu, sper că am spus o poveste bună, una plină de 
eroi cu care vă puteți identifica și plină de mize cunos- 
cute. La urma urmei, lumea în care trăim acum nu este 
atât de diferită de lumea din cartea mea. Sunt vremuri 
sumbre, vremuri care au nevoie de eroi. În Sânge auriu 
sper că am creat eroi care pot să ne reprezinte pe toți. 

Către fiecare persoană care citește această carte: vreau 
să știi că tu ești eroul propriei tale povești. Poți face să se 
întâmple lucruri și poți schimba lumea. Alege să schimbi 
lumea în bine. 

Către toți cititorii mei adolescenți, să știți că aceasta e 
o lume pe care am creat-o pentru voi. Dacă nu vă regăsiți 
nicăieri, regăsiți-vă aici. 

Cu multă dragoste, 

În primul rând, aș vrea să îi spun un „mulțumesc“ 
imens și nesfârșit agentei mele, Alice Sutherland-Hawes, 
care și-a asumat un risc cu mine și cu această carte. Alice, 
îți mulțumesc din suflet că ai promovat Sânge auriu, după 
ce atâția oameni au refuzat-o atâția ani, și îți mulțumesc 
că ești cea mai înfocată promotoare a mea în acest an ex- 
trem de turbulent. Ești literalmente cea mai bună dintre 
agenți. 

Redactoarelor mele, Kelsey Horton și Becky Walker, 
vai, cât am mai umblat prin tranșee împreună. Rescriere 
după rescriere, voi mi-ați rămas alături, iar acum car- 
tea asta e și mai frumoasă decât mi-aș putea închipui. 
Vă mulțumesc, vă mulțumesc din inimă și din suflet că 
m-aţi împins mai departe și ați luat decizii dificile. Vă 
mulțumesc că mi-aţi oferit mai mult timp de fiecare dată 
când am avut nevoie și că ați fost înțelegătoare când nu 
am putut fi prezentă. Aţi luat un diamant brut și l-ați 
șlefuit până ce și-a atins adevăratul potențial. 

Prietenei mele PJ Switzer, ai citit cartea asta de atâtea 
ori, încât sunt convinsă că ți se împăienjenesc ochii de 
fiecare dată când o vezi. Îți mulțumesc că ești sfătuitoarea 


461 


462 


Namina Forna 


mea cea mai sinceră, persoana la care pot apela în orice 
moment al zilei ca să discutăm despre povești. Îţi 
mulțumesc că m-ai ajutat să merg în locuri adânci și du- 
reroase, în care n-am vrut să ajung, ca să pot compune 
emoțiile și nuanțele din cartea asta. 

Prietenei mele Melanie, care îmi e alături la bine și 
la greu, îți mulțumesc din suflet că mi-ai fost un sprijin 
emoțional prin toate suișurile și coborâșurile. Mi-ai fost 
alături când scriam cartea asta în facultate și iată ce de- 
parte am ajuns. Abia aștept să văd unde vom mai ajunge. 

Lui Mary Wright: numai o persoană deosebită poate 
sprijini visul altcuiva. Îți mulțumesc atât de mult pentru 
toți anii pe care i-ai petrecut găzduindu-mă și încura- 
jându-mă. Îți mulțumesc că ai fost mereu răbdătoare și 
m-ai încurajat să fiu și eu la fel. Nu aș fi ajuns niciodată 
atât de departe atât de repede dacă nu ai fi fost tu. Îți 
mulțumesc din suflet. Mulţumesc. 

Lui Shekou, îți mulțumesc că mi-ai îngăduit să fiu eu 
în toți acești ani, în confortul casei tale. Nu era nevoie să 
mă lași să vin atât de des ca să-ți mănânc zilele și hrana, 
dar mereu mi-ai lăsat ușa deschisă și ai scos covorașul de 
bun venit pentru mine. Îți mulțumesc din suflet. 

Tuturor celor de la Delacorte Press care au făcut 
galerie acestei cărți, vă mulțumesc, vă mulțumesc. Vă 
mulțumesc că ați riscat cu mine și că ați avut deschiderea 
de a aduce în lume un roman cu un subiect atât de dificil, 
dar atât de necesar. Corectorilor mei, Candice și Colleen, 
vă mulțumesc tare mult pentru toată munca grea și fru- 
moasă pe care ați depus-o cu manuscrisul meu. Nu ar fi 
nici pe jumătate la fel de bună fără voi. 

Dragului meu Spelman College, îți mulțumesc că 
ai fost literalmente inspirația pentru Warthu Bera, de la 

Ceremonia de Trezire până la Ceremonia Ramurilor de 


Măslin. Și îți mulțumesc că m-ai învățat cum să rămân 
neînfricată în fața luptei. 

